
PREFAŢĂ 


Costel Stăvărache este absolvent de filosofie la UB, cu un docto- 
rat pe minorităţi la SNSPA. Nu a lăsat aceste lucruri să stea între 
el şi viaţa de filosof pe care o duce. E liber și cultivă acerb acea 
libertate personală. Urmărește adevărul cu o acribie de detectiv, 
într-o toamnă l-am şi văzut într-un parpalac gen Columbo. Nu 
îi place să se lungească și are un umor, îţi serveşte observaţii pă- 
trunzătoare și paradoxuri, poante și întrebări încuietoare, iar tu 
stai să te gândeşti dacă vorbește serios sau glumește. De cele mai 
multe ori, ambele. 

Costel îmi aduce aminte de profesori de matematică pe care 
i-am cunoscut. Grăbiţi cu demonstrațiile, spre g.e.d. cât mai ra- 
pid, fără formalizări, fără floricele, fără estetisme, colocvial, dar 
fără compromis pe rigoarea logică. Și cu umor de gânditor, nu 
miștouri, nu băşcălie, genul de deadpan one-liners care, mie, cel 
puţin, îmi dă dependenţă. Asta ca să folosesc anglo-jargon, pen- 
tru că și în textele lui abundă. 

Când scrie ceva e din cauză că vrea să afle ceva. Și nu stă de 
povești. Mai bine dă o memă. Suntem, deci, privilegiați să vă 
oferim colecţia de 55 de eseuri de economie, filosofie și libertari- 
anism pe care o aveţi în față. Costel a atacat teme la zi, a vrut să 
și le explice lui și altora din perspectiva libertariană. Scurt, suc- 
cint, cu densitate, savoare şi claritate. Sunt atinse chestiuni mari, 
importante și unele despre care nu mi-aș fi închipuit că se poate 
distinge o poziţie libertariană. Aruncaţi o privire pe cuprins: de 
la nazism la marxism cultural, de la piaţa neagră la nordici, dar şi 
de la fake news la voodoo, sau de la tatuaje la pâinea feliată. 

Materialele sunt scrise în ultimii 4-5 ani și au fost publica- 
te online pe blogurile Logica economică și În Dodii. Încă se gă- 

sesc acolo, dar e o plăcere e să le primeşti dintr-o turbosuflare. 
Majoritatea „bucăţilor” sunt ghiduri pentru teme de cercetare, 
adesea cu tot cu bibliografia aferentă! Dacă ești curios despre un 
subiect și Costel l-a atins, ai imediat acces la principalele discuţii 
şi controverse pe problemă şi practic întotdeauna o poziţie liber- 
tariană coerentă şi convingătoare. Dacă i-am spune Profesorul 
Stăvărache, nu am greși decât formal. 

Și nu, Costel Stăvărache nu e nici neoliberal, nici turboliberal, 
titlul e încă o glumă de-a lui, o ironie la adresa unor socialiști ul- 
tragiaţi. Cine s-a şocat, şi mai mult se va şoca. Cine s-a ultragiat, 
ultragia-se-va-mai. Libertatea urmărită până la ultimele conse- 
cinţe e un scandal, un turboderanj. 

Aş putea să fac o exegeză pe chestiuni, pe tratamentele ori- 
ginale, să mai ridic o obiecție, să dau citate — am năravul să ar- 
gumentez cu citate multe — dar ar însemna să trădez spiritul co- 
lecţiei. Nu cred că pot fi şi concis și strălucit cum e Costel, încerc 
să fiu măcar concis. Mă opresc aici și vă recomand să-i urmați 
incursiunile turboliberale. 

Nu-i așa că sunteți nerăbdători să aflaţi poziţia libertariană pe 
carantina Covid19, dar și pe cartofii prăjiţi? 


TUDOR SMIRNA 
Institutul Ludwig von Mises România 

CÂTEVA OBSERVAȚII DESPRE NAZISM 


Un argument foarte răspândit este acesta: comunismul n-a fost 
aplicat. În final, s-a ajuns la o societate (1) cu inegalităţi între 
upper class și proli, între bogaţi și săraci; (2) cu egalitate în sărăcie. 

Obiectivul era egalitate în bogăţie, nu egalitatea în sărăcie. 
Prin urmare, comunismul n-a fost aplicat. A fost capitalism de 
stat sau nu ştiu ce a fost. 

Dar nazismul? A fost sau n-a fost? Putem construi un argu- 
ment similar pentru nazism? Nazismul n-a fost aplicat pentru 
ca nu s-a ajuns la triumful rasei superioare. National-socialiștii 
au pierdut războiul. Nici aici nu au fost atinse rezultatele. Prin 
urmare, ca şi comunismul, nazismul nu a existat. Această obser- 
vaţie, evident, ar banaliza răul suferit de victimele nazismului. 

Care este mai rău: nazismul sau comunismul? Opinia ma- 
joritară pare să fie că nazismul, chiar dacă numărul victimelor 
comunismului (100 milioane) îl bate pe cel al nazismului (25 mi- 
lioane). Există însă această inegalitate de percepție. Comunismul, 
cum spunea cineva, rămâne genocidul cel mai respectat din is- 
torie. Nu vei vedea puştani cu tricouri cu Goering, Goebbels, cu 
Che Guevara însă da. Aici e de văzut dacă există şi tricouri cu 
Stalin sau Mao. O căutare pe Google arată că magazinele online 
au deja marfa în stoc (Stalin). 

Care să fie explicaţia pentru această diferență de percepţie? 
Discuţia e complexă. Mă voi limita la 2-3 lucruri. Primul ar ţine 
de intențiile mai nobile ale comunismului. De exemplu, un cărtu- 
rar francez spunea când a apărut în Franța Cartea neagră a comu- 
nismului că în timp ce naziștii ar fi ucis din ură pentru umanitate, 
comuniștii ar fi ucis din iubire (Ebeling, 2010). Cu alte cuvinte, 

comunismul ar avea scopuri pozitive, intenţii nobile (Hollander, 
2009, 13). E o constantă a stângii contemporane, a socialismului 
mainstream, noncriminal, să vorbească foarte mult despre inten- 
ţii. Să luăm un exemplu de deconstrucţie a discursului capitalist. 
Spun că o persoană care recomandă o teorie generală privind 
avantajele pieţei libere ascunde de fapt un interes meschin pen- 
tru a apăra interesele proprietarilor. Teoria generală de a ajuta 
societatea prin piață liberă nu este decât o mască pentru niște 
interese particulare, egoiste. Există aşadar acest interes al new 
left pentru a demistifica adevăratele intenţii din spatele unor 
propuneri de politici, interes care ocupă, de multe ori, mai mult 
spaţiu, decât analiza rezultatelor politicilor în sine. Când nu prea 
ai rezultate, un asemenea accent pe intenţii este explicabil. Cât 
priveşte ostilitatea stângii față de deţinătorii de capital, dacă am 
adopta hate speech pentru protecţia minorităţii oamenilor bogaţi, 
mare parte din ce numim azi ştiinţe sociale probabil ar dispărea. 

Un alt argument ar fi că în nazism dacă te-ai născut în rasa 
greşită, nu mai există scăpare, în timp ce în comunism dacă te-ai 
născut în clasa socială greşită, mai ai o șansă prin reeducare. Aici 
evident se poate replica: această clauză comunistă uneori a fost 
aplicată, de multe ori nu. Pentru Block într-o analiză pe fascism 
(Block, 2005) comuniştii, spre deosebire de naziști, nu ar fi strict 
centrați pe o rasă, ci ar fi equal opportunity killers. Aşadar focusa- 
rea pe o rasă nu ar fi neapărat o calitate. Aprecierea lui Block este 
însă discutabilă. De exemplu, paragraful 18 din programul na- 
zist pare să contrazică această observaţie. Aici se vede că naziștii 
sunt deschişi, de asemenea, către acest tip de egalitate de şanse, 
sunt equal opportunity killers: 


Cerem o luptă nemiloasă împotriva celor care prejudiciază 
binele comun prin activitățile lor. Persoanele care comit 
delicte fundamentale împotriva Poporului, cămătari, pro- 
fitori etc. vor fi pedepsiţi prin moarte indiferent de rasă 
sau religie. (NS, 1933) 

Așadar, cine afectează realizarea binelui comun plăteşte cu 
viaţa. Victimele pot fi şi din rasa corectă, pot fi și nemți. Binele 
comun precede binele individual, ca în orice sistem colectivist, 
socialist. 

Un al treilea lucru ar ţine de metodele de execuţie folosite 
(Hollander, 2009, 13), pe fondul unei anumite ostilități a inte- 
lectualităţii occidentale față de tehnologie (Hollander, 2009, 14), 
societatea industrială și a deschiderii către ecologie. De exemplu, 
metodele naziste ar fi cumva chirurgicale, aplică tehnologia mo- 
dernă (Hollander, 2009, 14) şi au loc în spaţii închise (camere de 
gazare, crematorii), ceva ca în filmele horror. În schimb, multe 
crime comuniste (să ne gândim la foametea din Ucraina) au loc 
în natură, în câmp. 

POPULISM ȘI NEOLIBERALISM 


„Populismul” este în genere un termen peiorativ. Nimeni nu vrea 
să fie numit „populist”. Cine este populist? Politicienii sunt po- 
puliști. Politicile sunt populiste. Populismul este ceva popular, 
dar rău. De ce este rău? De exemplu, pentru că ignoră consecin- 
ţele pe termen lung. „Pe termen lung, toți suntem morţi”, ar pu- 
tea fi un slogan populist de succes. De exemplu, în cazul Brexit, 
spun criticii, britanicii nu văd că o vor duce mai rău în afara 
UE. S-au lăsat duși de nas de politicieni populişti şi naționaliști. 
Greșesc că se închid faţă de UE. Aici este de văzut dacă același 
argument nu poate fi aplicat și UE. Aceasta este protecţionistă în 
raportul cu restul lumii, chiar dacă este mai deschisă în interior. 

Populismul este de stânga sau de dreapta? În general, în 
Europa este criticat populismul partidelor de extremă-dreapta 
cum ar fi cel al Marine Le Pen, în America Latină cel al partidelor 
de stânga cum este cel al lui Chavez. 

Să considerăm chavismul. Acesta a avut politici redistributi- 
ve, iar acum oamenii sunt într-o situație mai rea decât înainte. În 
Venezuela, necesităţile au devenit un lux și oamenii au ajuns să 
mănânce animale de la Zoo (Venezuela, 2016). 

SUA pare bine reprezentată. Aici sunt prezente ambele tipuri 
de populism și la vedere. În SUA, atât Trump, cât şi Sanders 
sunt consideraţi populiști. Să ne gândim la Trump. Dacă am un 
trend xenofob şi eu ca politician spun lucruri care să speculeze 
electoral acest trend, de exemplu, „mexicanii ne fură locurile de 
muncă”, sunt populist. În loc să încerce să calmeze potenţialul 
conflict între grupuri, politicianul populist încearcă să câștige 
voturi din această atitudine. De ce este populist Sanders? Eat the 

rich!, cam aceasta ar fi ideea campaniei sale. Acesta speculează 
ostilitatea împotriva bogaţilor. Populistul ignoră toate aspectele 
unei politici. De exemplu, ex-candidatul Sanders îţi critică bo- 
gătanii 1%, dar nu-ţi spune că aceşti oameni plătesc cam jumate 
din banii din taxe (Epstein, 2016). Pare a fair share. Aici cred că 
este şi o reprezentare în general pe stânga a corporațiilor ca niște 
chestiuni fantomă, nişte hale, cu multă sticlă, betoane, dar fără 
oameni înăuntru. Acolo nu lucrează nimeni, ci există doar firma, 
corporaţia. Sau, cel mult, corporaţia nu are decât top management. 
În corporaţii nu lucrează middle class sau oameni săraci. Așa că o 
politică agresivă a statului de taxare care mai închide niște sec- 
ţii nu afectează oamenii săraci. E afectată doar corporațţia, care 
e goală, fără oameni. Însă astfel de măsuri socialiste au efecte 
nocive asupra unor oameni pe care ai vrea să-i ajuţi. Apoi supra- 
taxarea poate veni la pachet cu alte măsuri, de exemplu, cu creş- 
terea salariului minim. Să ne gândim la industrii vulnerabile la o 
creştere a salariului minim, cum ar fi cea textilă. Printr-o taxare 
mare şi o creștere a salariului minim va rezulta un șomaj serios 
în rândul angajatelor din industria textilă. Însă, este adevărat că 
prin noii bani încasaţi de stat pot fi finanţate niște studii privind 
egalitatea de gen și exploatarea în capitalism şi eventual ţinute 
niște cursuri pe echitate socială cu proaspetele șomere. Cât pri- 
veşte protecționismul, aici nici Sanders nu e mai breaz faţă de 
Trump. Adică şi el e protecţionist și vrea cât mai multe mărfuri 
„made în” US. Aici e curios cum fanii săi care văd rasism şi în 
faptul că o persoană bea o cană cu apă nu văd rasism în politicile 
sale protecţioniste. Protecţionismul rămâne destul de răspândit. 
Activiştii şi cărturarii noştri care protestează împotriva xenofo- 
biei, rasismului etc., n-au făcut o astfel de lectură a legii cu 51% 
de produse româneşti în hypermarketuri, deși legea se preta la 
așa ceva. Personal nu cred că e niciun rasism sau xenofobie. Este 
vorba mai degrabă de lobby-ul producătorilor români ineficienţi 
care, cel mai probabil, au virat deja banii partidelor pentru ur- 

mătoarea campanie. Întâlnim aici tipul de producător român po- 
litician care face profit nu pentru că-ţi vinde ieftin produse bune, 
ci pentru că te obligă cu legea să cumperi de la el. Relevant nu e 
atât că vrea să te aducă pe lanţul scurt de pe cel lung, ci că vrea 
să te țină în lanţ. 

Aşadar, un politician autentic, un om de stat ar vedea pe ter- 
men lung, unul populist vede doar efectele imediate sau popu- 
lare. E ca în cartea lui Hazlitt care spunea că un economist serios 
nu analizează doar efectele imediate asupra unui grup ale unei 
politici, ci efectele pe termen lung asupra tuturor grupurilor 
(Hazlitt, 2006). Vedem cum populismul e legat de măsuri soci- 
aliste, redistributive sau de rasism şi xenofobie. Populiste ar fi 
politicile socialiste şi cele extremiste. Nu prea există populism 
liberal. Sunt puţine situaţii când cineva vorbeşte de așa ceva. De 
exemplu, Rothbard vorbea la un moment dat de „populismul 
libertarian”. În genere însă, nu pare să existe o presiune popula- 
ră pentru privatizări, dereglementare etc., adică lucruri asociate 
de obicei cu piaţa liberă. Populismul românesc este atât despre 
tot felul de lucruri pe care ţi le poate da gratis statul, cât şi des- 
pre faptul că noi suntem români, adică bifează ambele tipuri de 
populism şi uneori chiar prin aceeaşi organizaţie. Să ne gândim 
la campania PSD din 2014. Surprinzător, totuși, la noi, când un 
politician vrea să atragă atenţia asupra riscului populismului și 
a faptului că nu e mereu bine ce vor masele, exemplele des invo- 
cate sunt taxarea și pedeapsa capitală. 

„Cum ar fi să voteze populaţia într-un referendum dacă este 
bine să existe sau nu taxe?”, spune grav, superior, omul nostru 
dintr-un studio TV. Chiar, cum ar fi? 

POKEMON CO ȘI DUȘMANII SĂI 


Jocul nu a avut o primire atât de ostilă pe cât ne-am fi așteptat. 
Pokemon Go este departe de situația Uber. Au trecut câteva luni 
şi nu există deja propuneri pentru licențierea activităţii de trainer 
şi n-au apărut încă voci care să acuze inegalitatea de distribuţie 
sat-oraş a pokemonilor. 

Mai mult, Comisia Europeană priveşte cu simpatie Pokemon 
Go. Chiar se joacă lumea acolo, inclusiv comisarii (Digi24, 2016). 
Acesta nu este un lucru rău. Europenii ar fi mult mai câștigați 
dacă birocrația UE ar juca Pokemon Go decât să facă planificare 
centralizată, să scrie tone de reglementări. 

Apoi gazetele de stânga nu par critice la adresa jocului. De 
exemplu, în Der Spiegel găseşti quiz-uri despre cât de bine ştii jo- 
cul, clarificări privind personaje cum ar fi celebrul Pikachu (Der 
Spiegel, 2016a) sau exemple de alte apps cu realitate augmentată 
(Der Spiegel, 2016b). La fel, în The Guardian găsești sfaturi des- 
pre cum să devii un jucător mai bun (The Guardian, 2016). 

Aici este interesant de ce se întâmplă așa. Un motiv poate fi 
că este un joc pentru copii şi o persoană, oricât de comunistă 
ar fi, își mai temperează elanurile intervenționiste. Altul ar fi că 
n-au intrat în conflict direct cu o piaţă cartelizată, cum este cea a 
taxiurilor în cazul Uber. 

Un avantaj al Pokemon Go ar fi că a scos copii din case şi aşa 
contribuie la rezolvarea problemei obezității cu care se confruntă 
America (Tovey, 2016; Tucker, 2016). Unii oameni spun că jocul 
a făcut mai multe pentru rezolvarea problemei obezității decât 
programele coordonate de Michelle Obama (LaPorta, 2016). 

Există totuși atitudini dușmănoase față de acest joc. De exem- 

plu, Iranul este prima ţară care a interzis până acum Pokemon 
Go (Mediafax, 2016). Decizia a fost luată de Consiliul Superior 
al Zonelor Virtuale. Acest consiliu are un nume care sună ca 
Ministerul Fericirii Supreme din Venezuela (Adevărul, 2013). 
Criticile serioase au venit însă din lumea filmului. De exemplu, 
la noi, actrița Oana Pellea a atras atenţia asupra costurilor de 
oportunitate ale jocului: 


Pokemon. Ce fugă înspăimântătoare de realitate. Ce 
schimbare de atenţie...ce manipulare...câtă energie con- 
sumată într un joc virtual...cât timp risipit. Câte ar pu- 
tea rezolva Omenirea între timp...în loc să şi investească 
capacitatea de imaginaţie şi energia într un joc stupid... 

(Jurnalul, 2016). 

În plus, jocul ar fi un experiment de manipulare a rasei uma- 
ne, chiar dacă nu se precizează sursa, agentul, organizaţia care 
regizează acest experiment. Dacă există într-adevăr această or- 
chestrare conspiraţionistă, personal aș prefera ca organizația să 
fie Illuminati. 

Afară, regizorul Oliver Stone atrage, de asemenea, atenţia 
asupra pericolelor jocului (Machold, 2016). Motivul? Colectarea 
datelor private prin joc. Prin Pokemon Go am avea ceva opresiv, 
un capitalism al supravegherii şi există riscul totalitarismului. 
Surveiller et punir. O primă remarcă este că Hollywood-ul rămâ- 
ne o zonă comunistă. Nu s-a schimbat de când bătrânul Ludwig 
von Mises îşi scria cartea pe mentalitatea anti-capitalistă (Mises, 
2008, 30-33). Hollywood-ul rămâne în competiție cu universități- 
le americane pentru cine e mai socialist. 

O altă observaţie ar fi că există o diferenţă între schimbul 
voluntar şi cel nonvoluntar, coercitiv. Pe această distincţie o în- 
ţelegem și pe cea dintre puterea economică și puterea politică 
(Machold, 2016). Cu Pokemon Go am avea aceeași situaţie ca şi 
cu Google. Oricâţi bani ar avea Google (putere economică), nu 
mă poate obliga(putere politică) să folosesc browserul lor sau 

motorul de căutare Google. Compania ar avea putere politică 
asupra mea dacă ar exista o reglementare prin care să fiu obli- 
gat să folosesc Chrome și ar fi interzise celelalte browsere. Nu 
e cazul acum. Pot folosi alte browsere (Opera, Mozilla etc.) sau 
alte motoare de căutare (de exemplu, DuckDuckGo, care nu face 
tracking). Într-adevăr, Google colectează date, însă o face cu ac- 
ceptul utilizatorului. Există fereastra aceea care-ţi prezintă con- 
diţiile de utilizare, pe care nu le citeşte nimeni niciodată și la 
niciun program. Important este însă că nu eşti obligat să foloseşti 
Google. Îl foloseşti, de exemplu, pentru că este foarte rapid, dar 
nu pentru că te-ar obliga cineva. 

Nu așa stau lucrurile cu serviciile de stat. Acolo plăteșşti ori- 
cum, fie că vrei, fie că nu vrei. Bunurile publice sunt atât de bune 
încât sunt obligatorii. Nu sunt ca un abonament la cablu la care 
poți renunţa dacă nu mai vrei. Aici este binevenită precizarea 
semantică potrivit căreia taxarea nu este furt, ci se apropie mai 
degrabă de patternul jafului. Îi pot fura cuiva portofelul într-un 
tramvai fără să-și dea seama. Aici am avea un simplu furt. Sau 
îi pot cere banii amenințându-l cu un cuţit. Aici am avea un jaf, 
pentru că există o ameninţare cu inițierea violenţei dacă nu-mi 
dă banii. Fenomenul taxării pare mai apropiat de acest din urmă 
caz, de modelul „banii sau viaţa”. În schimb, inflaţia (creşterea 
masei monetare) ar fi un furt pe furiș în care cele mai afectate 
sunt persoanele sărace, cu venituri fixe, adică am o situație mai 
apropiată de primul caz. 

Așadar, statul exercită putere politică asupra cetăţenilor. 
Firmele nu o pot face decât cu binecuvîntarea statului, cum era 
dacă aș fi fost obligat prin lege să folosesc Google. Altfel, nu. În 
concluzie, taxarea este un joc obligatoriu, coercitiv, Pokemon Go 
nu. Aceasta se poate verifica simplu urmărind ce se întâmplă 
dacă nu joci Pokemon Go, respectiv dacă nu-ţi plăteşti taxele. 

CARITATEA CU POLIȚIA. DESPRE ALTRUISMUL 
EGOIST 


Moto: „El dinero te ha cambiado, primo!” (Fast and Furious 6) 


Altruismele egoiste apar la socialiștii din toate partidele. 
Socialiștii au preferințe, scopuri altruiste, însă folosesc mijloace 
egoiste, banii altora. Cam despre asta este socialismul: e bine să 
ajuţi oameni sărmani, dar pe cât posibil cu banii altora. 

Să luăm niște definiții simple: 

EGOISM s. n. Atitudine de exagerată preocupare pentru in- 
teresele personale şi de nesocotire a intereselor altora. — Din fr. 
&goisme (Dexonline, 2016a). 

ALTRUISM s. n. Atitudine morală sau dispoziţie sufletească 
a celui care acţionează dezinteresat în favoarea altora; doctrină 
morală care preconizează o asemenea atitudine. — Din fr. altruis- 
me. (Dexonline, 2016b). 

Ce interese sunt nesocotite în politicile socialiste, wvellfare-iste? 
Cele ale privaţilor furați de stat pentru programe redistributive. 
Caritatea cu poliția este egoistă pentru că nu ţine cont de prefe- 
rințele persoanelor taxate, că aceste preferințe sunt egoiste sau 
altruiste. 

Nu folosesc aici definiția randiană a altruismului, ci mai 
degrabă una de simț comun, mai de dicționar, cum apare mai 
sus. Pentru Ayn Rand, altruismul ar fi sacrificarea individului 
de către stat (Rand, 1964, 7) şi este tipică pentru socialism. În 
schimb, egoismul ar înseamnă că-ţi poţi urma propriile prefe- 
rinţe (Rand, 1964, 5) şi e o caracteristică a capitalismului. Mi se 
pare că lucrurile stau exact invers. Coerciţia, caritatea cu poliția 

ar fi egoism, pentru că nesocotește preferinţele celor asupra căro- 
ra se intervine, inclusiv preferinţele altruiste. Este însă adevărat 
că altruismul este despre sacrificiu şi renunțare. Altruismul ar fi 
însă mai degrabă o reducere a consumului egoist, să zicem pen- 
tru un consum altruist. De exemplu, dacă reduc consumul meu 
de ciocolată cu cafea pentru a cumpăra nişte rechizite pentru o 
familie săracă din cartier, atunci acţionez altruist. Altruismul nu 
este întotdeauna despre bani. Pot renunţa la timp, de exemplu, 
pentru a medita gratis niște copii săraci. Pot fi alături de cineva 
în momente grele (Hiilsmann, 2008, 189). Problema socialismu- 
lui, a carităţii forțate e că aici nu doar că nu are loc o reducere 
a consumului egoist, ci caritatea de stat deschide oportunități 
solide pentru a face bani, de a crește consumul egoist. Să ne gân- 
dim la firmele abonate la „cornul şi laptele”. Ai nevoie de o piaţă 
unde să vinzi aceste produse și ambalezi umanist acest proces 
de vânzare către stat. E un exemplu minor. Industria carității de 
stat este una imensă atât la noi şi oriunde şi este o sursă mare de 
joburi şi bani. Apoi preţurile cu care statul cumpără bunurile de 
la aceste firme prietene sunt în general nesimţite. Arta politicii 
rămâne, cum bine observă Buchanan și Școala public choice, arta 
de integra beneficiile și de a dispersa costurile (Giberson, 2010). 
Integrezi profiturile nesimţite din contractele cu statul și disper- 
sezi costurile pe contribuabili, în așa fel încât să fie mici, să nu 
provoace revolte fiscale. 

Există o întreagă industrie a carităţii (să ne gândim doar la 
fondurile europene) unde legătura cu săracii este tangenţială. De 
cele mai multe ori aceste programe ajută oamenii care se pot aju- 
ta, gulerele albe din administraţie și din ONG-urile de stat. Nu 
doar ONG-urile româneşti sunt de stat. Şi cele din State sunt de 
stat (Ealy, 2013). Aici e de văzut dacă nu este corectă sugestia 
unui amic că ar fi mai bine dacă s-ar da direct banii persoanelor 
din grupul ţintă decât să-i toci pe conferințe, studii şi seminarii. 
Ce lipsește în programele sociale actuale este o survival of the fit- 

test, adică un sistem care să penalizeze providerii slabi de servicii 
sociale și să-i recompenseze pe cei buni. Așa se face că progra- 
me sociale proaste, unde banii ajung în plasme, nu la săraci, pot 
funcţiona la infinit. Dezavantajul carităţii forţate ei e că n-ai con- 
trolul banilor. Singurul control e că la 4 ani votezi cu opoziţia şi 
nu se schimbă nimic. Acesta ar fi un risc sistemic al statului. 

Persoanele taxate de stat, privaţii adică, sunt altruiste sau 
egoiste? E greu de răspuns. Ca să spun că e una sau alta, trebu- 
ie să acționeze liber. Și așa văd pe ce cheltuiește banii. Taxarea 
fiind coercitivă, donatorul este obligat să cotizeze, este tratat ca 
obiect, nu ca subiect. În situaţia actuală nu este decât o vacă de 
muls, nu este tratat ca o persoană, ca o ființă umană cu propriile 
planuri de viaţă, planuri care pot să nu includă acţiuni altruiste. 
Aici socialismul nu empatizează cu celelalte preferințe, ci doar 
cu cele proprii. 

Dacă un recipient de ajutoare sociale votează să primească și 
mai multe lucruri de la stat, atitudinea sa este egoistă, oricât ar 
fi de sărac. 

Nu este bine să decidă donatorul privat cui dă banii? Ne 
putem gândi că uneori persoanele ajutate se pot suprapune cu 
categoriile de victime oficiale, admise de stat. Răspunsul biro- 
cratic poate fi că nu are cum să ştie privatul proporţiile relative 
ale faptelor bune. Ajut mai mult mamele singure sau persoanele 
paralizate? Statul are însă suficienți specialiști (uneori poate 15 
mii sau şi mai mult) care aproximează, raționează optim aceste 
proporţii de altruism. Apoi privaţii n-ar fi suficient de altruişti 
pentru că sunt prea lacomi. Un patron, se ştie, este prin firea sa 
un om lacom, un politician sau un birocrat nu. Aici o sugestie a 
lui Rothbard pentru situaţia în care ţi se pare că semenii tăi nu 
sunt suficienți de altruiști, incluzivi şi participativi este: fill the 
gap! (Rothbard, 2009, 1325). Fii tu altruist, dacă ţi se pare că oa- 
menii nu sunt suficient de altruiști. 

Succesul socialismului mainstream, al social-democraţiei UE 


CARITATEA CU POLIȚIA. DESPRE ALTRUISMUL EGOIST 23 


se sprijină şi pe faptul că poţi fi bun în mod gratuit. Forţa socia- 
lismului vine și din faptul că este foarte ieftin. Nu trebuie să mo- 
bilizezi resurse pentru atingerea scopurilor altruiste. Nu trebuie 
să faci parte din cererea pentru caritate, adică să dai bani, lucru 
valabil pentru o proporţie însemnată a populaţiei. Avem un al- 
truism gratis, de la distanţă. Și populaţia s-a obişnuit prost. E 
normal să dau bani pe portocale, să-mi finanţez singur preferinţe 
egoiste. Pe cele altruiste mi le plăteşte Oracle. 

O trăsătură a carității recomandată de Isus este anonimatul: 
să nu știe stânga ce face dreapta! Acu dacă ne gândim la pungile 
din campanie împărţite de partidele noastre, clar nu se urmea- 
ză această linie. Pe pungă apare numele partidului. Întâi sunt 
inscripționate pungile, apoi se pune conținutul, zahăr, ulei și ce 
mai e acolo. Apoi o altă trăsătură a carităţii este că nu trebuie 
să aștepți nimic în schimb. Satisfacţia psihică este acceptată, sa- 
tisfacția că ai făcut o faptă bună, nu şi beneficiile materiale ul- 
terioare. Și această metanormă este încălcată prin practicile de 
campanie. Dacă PSD-ul îți dă o pungă, e clar ce așteptări are de 
la tine în ziua votului și că știi ce ai de făcut. lar votul e folosit 
ulterior pentru joburi şi contracte cu statul, adică există aşteptări 
materiale clare din aceste daruri otrăvite. 

Acum nu există nicăieri suport pentru o soluţie capitalistă pe 
piaţa carităţii. Percepția cea mai răspândită este că deși comunis- 
mul este greşit când este aplicat pe întreaga societate, comunis- 
mul este corect când funcţionează sectorial, minizonal în edu- 
caţie, protecţie socială şi în genere în domenii sensibile etc. Aici 
este și drama formatorilor de opinie români, inclusiv a celor de 
centru-dreapta. Socialismul UE e corect, social-democraţia main- 
stream e ultimul cuvânt în materie de aranjamente instituționale. 
Sistemul e ok. N-om fi noi mai deştepţi ca ăia in vest? Problema e 
doar de ce nu avem şi noi personalităţi carismatice ca Obama sau 
Blair, ci doar pe Dragnea? Vrem socialism, dar nu cu Dragnea, ci 
cu lume bună. 

Cum ar funcţiona un socialism altruist? Teoretic nu există 
așa ceva. Socialismul este despre ezitările de a pune bani pentru 
plata unor obiective altruiste. O caritate altruistă ar înseamnă să 
dai de la tine. Aici și mijloacele sunt altruiste, nu doar scopurile. 
Capitalismul ar fi un astfel de sistem în care preferințele altruiste 
sunt finanţate cu bani de acasă, cu bani proprii. 

ROLUL SOCIALISMULUI ÎN CURELE DE SLĂBIRE 


Curele de slăbire sunt un subiect pe care susținătorii neolibera- 
lismului ar trebui să cam tacă. 

Neoliberalismul creşte oferta de bunuri într-o societate, însă 
mai toate curele de slăbire merg pe reducerea cantităţii, indife- 
rent de mixul de alimente recomandat. Chiar dacă unele diete 
merg pe verdeață, nimeni nu recomandă 5 kg de salată. 

Capitalismul produce mult prea mult. Așa toată lumea poate 
cumpăra mult și ieftin. Cineva care merge cu ziua într-un sistem 
capitalist are un standard de viaţă mai ridicat, are acces la un 
număr de produse la care un agent secret dintr-un stat totalitar 
(adică o persoană bine poziționată în sistem) nici nu visează. E 
de cercetat și cum stă capitalismul față unul din criteriile rawlsi- 
ene ale unei societăți drepte pe acest exemplu. 

Indiferent că vorbim de forme de socialism hard (comunism, 
nazism) sau soft (social-democraţia contemporană), socialismul 
rămâne un aliat serios, poate singurul, în frustranta bătălie cu 
kilogramele. Corpurile sunt de stat, iar acest lucru se vede în po- 
liticile alimentare. 

Dacă 1984 e o carte relevantă pentru descrierea totalitarisme- 
lor, ştim că Smith dă jos kilograme bune (25) pe perioada deten- 
ției (Orwell, 1982, 195). 

Nu există documente care atestă îngrășarea dizidenţilor ur- 
măriți de poliția politică sau a celor închiși. 

În plus, cozile comuniste taie apetitul pentru shopping. Este 
adevărat, sunt un pretext pentru a socializa cu semenii tăi, pen- 
tru creșterea coeziunii sociale și spus bancuri, însă taie pofta de 
mâncare. 

Apoi e o realitate că în comunism se mânca multă zeamă. 

„Nu mânca atunci când nu ţi-e foame”, pare să fie un truc folo- 
sit de unii oameni în diete (Caplan, 2008). Avantajul socialisme- 
lor hard este că nu mănânci nici când îţi este. 

Comunismul creşte costurile tranzacționale (de exemplu, cele 
de transport). Dacă nu găsești pui decât în București și nu ești de 
acolo, eşti tentat să renunți și să treci pe chestii mai naturale, mai 
sănătoase. 

Alimentaţia este raţională şi ştiinţifică (Dorobăţ, 2015). Una 
este să mănânci la plezneală, alta e cu cap. Mai mult, un meniu 
cu câteva bunuri înseamnă un control mai mare în dietă. Când 
ai un număr redus de produse e mult mai ușor de experimen- 
tat. Azi mănânc cutare, mâine cutare și aşa depistezi mai uşor 
ce alimente te îngrașă și care merg, poţi separa mai ușor oile de 
capre. În plus, în această dietă ai și o anumită coerență. Altfel 
nutriționiștii privaţi dau semnale contradictorii. De exemplu, nu 
ştii dacă e bine să mănânci cereale cu miere. Pentru orice aliment 
găseşti un nutriționist care să-l recomande, altul care să-l inter- 
zică (Tucker, 2010). 

Așa se întâmplă în o versiune hard de socialism. Însă nici ver- 
siunile soft, intervenţioniste, fără colectivizarea mijloacelor de 
producţie, nu stau mai rău. 

Controlul prețurilor scade oferta de bunuri. Dacă statul a 
pus preţul maxim sub costurile de producție, produsul dispare 
de pe piaţă. Prin urmare, scad șansele de consum și implicit de 
îngrășare. 

La fel se întâmplă cu politicile protecționiste. Mai puţine im- 
porturi, înseamnă o masă mai săracă, chiar dacă macroeconomic 
ţara stă bine. 

Este Keynes, adică o filosofie centrată pe consum, un con- 
traexemplu la cele de mai sus? Dacă austriecii au dreptate 
(Woods, 2009) că prescripţiile keynesiene îți prelungesc criza — 
pentru Hayek scăderea ratei dobânzii, care-ţi creează distorsi- 
uni în structura producției este chiar cauza crizelor economice 
(Papola, 2010), atunci nu avem motive să credem că economistul 

englez ne scoate din acest trend pro slăbit. O criză care s-ar fi 
terminat într-un an, durează 10. 

Deşi există o dezvoltare a turismului medical în ultimii ani, 
puţini nutriționişti recomandă socialismul în curele lor. Puţini 
spun să mergi în Cuba, Coreea de Nord, Venezuela pentru cure 
de două-trei săptămâni de socialism sau chiar mai multe. În min- 
tea lor, poţi avea rezultate bune evitând soluţiile verificate. Este 
un caz clasic de market failure. 

Nu au dus subvenţiile din agricultură din SUA şi UE la obe- 
zitate? Hm, şi aici trebuie să fie ceva neoliberal, ceva necurat la 
mijloc. Da. Nu este intervenţionism, este capturarea statului de 
către producătorii agricoli, nu este socialism, este capitalism de 
stat. 

Morala ar fi că socialismul rămâne un sistem interesat nu 
doar de dreptate şi echitate, ci şi de supleţe. Este un sistem cen- 
trat pe om, nu pe profit. Socialismul nu doar că este mai drept, ci 
şi mai suplu. 

În vechime erai cool dacă aveai video, azi ești cool dacă ai inter- 
nalizat niște socialisme UE. Poţi internaliza două socialisme eco 
sau poți internaliza două socialisme pe egalitatea de șanse. Când 
ai terminat de internalizat 12 socialisme UE, ești deja anti-sistem. 

În toate discuţiile pe legea fumatului, nu s-a răspuns mereu 
clar la întrebarea dacă ești obligat să mergi în bar. Aici sunt două 
răspunsuri: 

Da, sunt luat cu forța de pe stradă. 

Nu, intru de bunăvoie. 

Ar mai fi o cale, când mergi după mirosul de cârnaţi din câr- 
ciumă, ca-n desenele cu Tom şi Jerry. 

Atitudinea susținătorilor interzicerii fumatului în baruri e să 
nu răspundă clar, neechivoc la această întrebare. Aș zice că e o 
atitudine ştiinţifică, dacă ne gândim şi la descrierea pe care Kuhn 
o face ştiinţelor. În ştiinţe n-ai confruntare a opiniilor, ci fiecare 
o ţine pe-a lui. 

Şi cei care admit că au intrat în cârciumă voluntar şi sunt pro 
lege, inferează din propoziţia corectă că proprietarul nu are voie 
să facă orice, de exemplu nu are voie să te ucidă, că proprietarul 
nu are voie să decidă dacă se fumează sau nu în barul lui. Să 
ne gândim la situaţia cuiva care merge într-o discotecă, începe 
să citească, apoi reclamă la poliție că este muzica prea tare. În 
plus, propune schimbarea destinaţiei localului în bibliotecă. La 
fel poate face într-un cazino şi să spună că e deranjat de bile. Sau 
putem avea persoane cu astm care pot intra în localuri în care 
se fumează, apoi reclamă la protecția consumatorului etc, etc. 
Exemplele pot continua. 

Distincția relevantă este cea între schimb voluntar şi schimb 
nonvoluntar, între dragoste și viol. Ultimul este incriminat co- 
rect juridic pentru că n-am consimțământul victimei. Actele sa- 
do-masochiste, deşi pot include răni fizice serioase, nu sunt in- 
criminate juridic pentru că au consimțământul partenerilor. Ăsta 
e motivul pentru care nu e pedepsită compania de țigări, când se 
îmbolnăvesc fumătorii. Pentru că se admite că au decis voluntar, 
a fost alegerea lor. Nu sunt obligați să cumpere ţigări. La fel se 
întâmplă cu persoana care intră într-un bar în care se fumează. 
Dacă nu e adusă cu forța, înseamnă că există consimţământul să 
fie acolo, chiar dacă nu-ți plac o mie de lucruri în acel bar. Acest 
consimțământ există atât la clienţi, cât şi la muncitorii care lu- 
crează în bar (Malek, 2006). 

Despre asta e sclavia. Despre consimțământ. Nu e despre 
muncă multă şi condiţii rele de muncă. Şi un patron poate să 
muncească de dimineaţa până seara fără să fie sclav. Sau nu este 
sclav decât în măsura în care o parte din an muncește pentru stat 
(până achită taxele), împotriva voinţei lui. Altfel, nu. Cineva care 
intră în mină, adică are condiţii grele de muncă, nu e sclav decât 
dacă este băgat acolo cu forţa. Sclavia poate să nici nu includă 
munci grele. Mă gândesc la explicaţia pe care o dădea cineva ex- 
presiei „a freca menta”. Aceasta apare la fanarioți şi era folosită 
pentru a descrie munca sclavilor care făceau munci ușoare, în 
casă, care frecau mesele cu mentă înainte de ospeţe. Însă ei ră- 
mân sclavi, pentru că nu puteau să plece, să iasă din acest schimb 
coercitiv, hegemonic. La fel, dacă sunt luat de pe stradă de Coca- 
Cola și forțat să muncesc pentru ei, sunt sclav chiar dacă aş avea 
o leafă nesimţită de 3000 de euro, de exemplu. 

Cred că în funcţie de vizualizarea, înțelegerea acestei distinc- 
ţii între schimb voluntar și schimb nonvoluntar avem o tradi- 
ţie liberală autentică, unde relevanţi sunt cărturari ca Rothbard, 
Mises, Hayek etc. şi un liberalism la seral, desprins din rapoarte 
UE sau învăţat cu Brucan, pe care-l întâlnim la formatorii noștri 
de opinie, în special la cei pro capitalism. 


30 COSTEL STĂVĂRACHE - INCURSIUNI TURBOLIBERALE 


Singura situaţie în care poate fi incriminat juridic proprieta- 
rul barului este cea de fraudă, când nu oferă ce a zis că oferă. 
Frauda apare când tu ai comandat online un iPhone și în cutia 
adusă prin curier vezi că e o cărămidă. Dacă proprietarul barului 
îţi spune că la el nu se fumează şi ajungi la destinaţie şi vezi că 
de fapt se fumează, atunci avem fraudă. Sau invers. La fel când 
îți aduce mâncare bună, deși tu ai plătit pentru mâncare alterată. 
Vrei să o dai la porci, vrei să încerci senzaţii tari, e irelevantă 
sursa aceste preferinţe culinare. Important e că nu-ți aduce ce 
ai plătit. Însă şi aici o pedepsă corectă, amenda ar fi, să spunem, 
două cine romantice, nu să-i schimbi tu destinaţia afacerii, că nu 
se va mai fuma în vecii vecilor acolo, adică să începi să ai control, 
drepturi de proprietate într-un loc unde n-ai pus o cărămidă. Ori 
la noi, se ştie, o firmă are 3 proprietari: fondatorul, statul şi un 
formator de opinie de centru-dreapta. 

Cel mai bine ar fi dacă această obligaţie cu fumatul nu s-ar 
respecta. De exemplu, în liceele militare era interzis fumatul, 
însă fuma toată lumea. Cu barurile e puţin probabil se întâmple 
așa. Cu cât există mai multe legi, cu atât cresc oportunitățile pen- 
tru extragere de rente pentru cei care supraveghează respectarea 
legii. E plauzibil că polițiștii, care acu fac bani din supravegherea 
traficului, vor sta la pândă. Plus că barurile sunt și printre insti- 
tuţiile cele mai expuse agresiunii statului. Chiar dacă n-ar exis- 
ta presiunea pentru spăgi din partea poliției, mai există destule 
instituţii (de exemplu, ANPC) care să supravegheze și al căror 
personal nu agreează ideea că trebuie să fii sărac când ești pe 
poziţii de forță. Ca patron îţi poţi face un calcul cât dai pe spăgi 
versus cât câștigi din faptul că se fumează în bar. Însă stresul 
poate fi suficient de mare şi la fel și riscul (amenzi mari) încât să 
te laşi păgubaş. 

Cu astfel de activităţi intruzive, agresive ale statului intrăm 
și noi în rândul lumii. Să ne gândim la scandalul din SUA, din 
Colorado, când proprietarii unei cofetării sunt obligaţi să pre- 

pare o prăjitură pentru nunta unui cuplu gay. O situaţie ase- 
mănătoare apare în Franţa, unde un supermarket deţinut de 
musulmani este obligat să vândă alcool şi carne de porc, în caz 
contrar riscând să fie închis (Independent, 2016). Cel mai proba- 
bil măsura e impusă de conservatori, de centru-dreapta, dar asta 
nu schimbă cu nimic situația. Aici se vede și perversitatea socia- 
lismului contemporan, indiferent de partidul care-l aplică, care 
nu se mulţumeşte cu o victorie morală sau cu faptul că poate 
cumpăra lejer din altă parte, ci vrea să te calce în picioare. Așchia 
nu sare departe de trunchi. Nu existau alte cofetării în orașul 
ăla? Nu existau alte locuri de unde să cumperi alcool şi carne 
de porc? Nu, trebuie obligat cineva care nu crede în gay marriage 
să facă o prăjitură pentru o astfel de căsătorie și trebuie obligat 
cineva care este împotriva consumului de carne de porc să vândă 
carne de porc. Sau cei cu nunta dacă merg în altă parte, în alte 
state (Texas, Oregon etc.), e doar să te frece, să-ți arate cum e cu 
bigotismul şi discriminarea. 

Faptul că Johnson, candidatul libertarian, crede că e corectă 
decizia justiţiei în cazul Colorado spune suficient despre decăde- 
rea liberalismului clasic în SUA. La fel de mult spune faptul că 
există procese împotriva companiilor de tutun pe informaţie asi- 
metrică, deși este cât casa imaginea de plămâni carbonizaţi (sau 
imagini similare) pe toate pachetele de ţigări (Anderson, 2003). 
Cu toate acestea, victimele spun la proces, sub jurământ, că n-au 
ştiut că fumatul e nociv. 

Într-un clasament al nanny state (Nanny, 2016) România nu stă 
atât de rău şi probabil că a mai căzut după legea asta cu fumatul. 
Surpriza vine din partea Germaniei, care este printre statele cele 
mai libere, mai puţin nanny. Să ne gândim când avem contro- 
verse pe politici publice, de exemplu pe salariul minim. Liberalii 
spun că dacă salariul minim este peste nivelul pieţei creează șo- 
maj, afectează persoanele sărace, necalificate. Socialiștii spun că 
această politică există şi în Germania. E shortcutul cel mai utilizat. 

O politică, oricât de aberantă ar fi, dacă există în Germania, dis- 
cuţia s-a terminat. Nu mai e nevoie de argumente suplimentare. 
Cum ar fi fost să argumenteze cineva, cândva: uite, e acum la 
modă o filosofie în Germania, e una liberală, care merge pe elibe- 
rarea rasei superioare, e puţin brutală, dar știu că au șomaj zero. 
Ia să o importăm şi noi. La fel cu fumatul: dacă e interzis în UE, 
n-are sens să mai discutăm. Soluţia e clară. Civilizație înseamnă 
să interzici proprietarului să facă ce crede cu barul lui sau rela- 
ţiile voluntare între el și consumatori. „Proprietatea e moft”. O 
spunea un înțelept şi uite că şi lumea civilizată e de acord. 

SPAGA ÎN TRAFIC 


În „Lista lui Schindler” șpaga are o funcţie pozitivă. Mituind ofi- 
ţerii naziști, omul de afaceri german Oskar Schindler reuşeşte să 
salveze 1200 de evrei, muncitori în fabrica lui, care urmau să fie 
trimişi la Auschwitz. 

Termenul „racket” vine din engleză și are un sens apropiat de 
jaf (Dexonline, 2016): 

RÂCKET s.n. (Liv.) Stoarcere de bani prin intimidare şi vio- 
lenţă; extorsiune. Pon. râ-chet./ < engl, fr. racket, 

RĂCKET, rackeţi, s. m. Hoţ, bandit, tâlhar. — Din engl. fr. 
racket. 

La noi termenul racket este folosit pentru recuperatori, însă 
păstrează acest sens de obţinere de bani prin intimidare. 

O distincţie folosită de unii cărturari este cea între spagă ofen- 
sivă şi spagă defensivă (Rothbard, 1998, 185). 

Şpaga plătită de Schindler e una defensivă. Rostul ei este să 
blocheze o agresiune a statului împotriva unor oameni nevino- 
vaţi. În nazism tot defensive sunt spăgile plătite de oamenii de 
afaceri birocraţiei. De regulă, şpaga era direct proporţională cu 
gradul de convingere ideologică (Reimann, 1939, 24). Șpaga era 
cu atât mai mare cu cât cineva era mai nazist, probabil pentru a 
compensa costul psihic pricinuit. Cu cât cineva era mai nazist, cu 
atât cerea mai mulţi bani. Persoanele blazate, nu foarte entuzi- 
asmate de nazism erau mai uşor de mituit şi la ele aveai un dis- 
count. Spaga putea fi și de zece ori mai mică. În cazul Schindler, 
probabil șpaga a fost consistentă, pentru că el avea de-a face cu 
oameni porniţi pe aplicarea legii. 

Putem avea și însă şi o spagă ofensivă, prădătoare. Așa se 

întâmplă dacă plătesc o instituţie a statului să controleze fir- 
mele concurente. De regulă, șpăgile plătite de firmele mari, de 
corporații politicienilor pentru a-și elimina competitorii mai 
mici sunt spăgi prădătoare, intruzive. Și e ușor să se găsească 
ceva. De exemplu, nu respectă standardele de calitate. Asta e 
şi sentimentul patronului unui aprozar: „dacă vor să găsească 
ceva, îți găsesc”. La inflația de legi de acum nici nu s-a făcut 
ora 10 şi ai încălcat două-trei legi. O șpagă prădătoare, intru- 
zivă avem şi în situații tip legea cu 51% produse româneşti în 
hipermarketuri. Aici se restrâng libertăţile consumatorilor și ale 
hipermarketurilor. 

Cele două situaţii, spagă ofensivă şi defensivă apar în mita 
publică, la interferența cetățeanului cu autorităţile. Putem vorbi 
însă și de o mită privată. Mita privată apare când, de exemplu, 
vreau să vând o cantitate mare într-un hipermarket şi mituiesc 
persoana de la achiziţii să ia de la mine, deși am un preț mai 
mare la aceeaşi calitate decât ceilalți provideri. Pentru unii autori 
blamabil nu este cel care dă spagă, ci persoana care ia (Rothbard, 
1998, 129). Cel care a luat şpaga a încălcat contractul cu angajato- 
rul, care-i cerea să cumpere la prețul cel mai mic. 

Cum sunt spăgile plătite poliției în trafic: intruzive sau 
defensive? 

Aș zice că spăgile din situaţii cu victime sunt intruzive. Ai dat 
cu mașina peste cineva trecând pe roșu și dai mită poliţistului să 
spună că ai trecut pe verde. Astfel de situaţii sunt însă foarte rare 
şi cred că rareori polițiștii riscă atât de mult. 

E plauzibil că majoritatea spăgilor sunt plătite defensiv și plă- 
tite mai mult pentru șicane și incidente minore. Majoritatea spă- 
gilor din trafic merg pe infracțiuni fără victime (victimless crimes). 
De exemplu, dacă n-ai permisul la tine, dacă n-ai oprit la stop, 
depășirea limitei de viteză, nu porţi centură etc. În astfel de situ- 
aţii polițiștii mai degrabă te caută ei decât să-i cauţi tu. Acesta e 
pattern-ul infracțiunilor fără victime. Nu e ca în cazul pompie- 

rilor, care vin când îi chemi tu sau al accidentelor din trafic. Aici 
polițistul vine să facă bine nechemat. 

Au aceste şpăgi un rol de prevenţie? Scad ele numărul victi- 
melor din viitor? Dacă ar fi așa, atunci de ce nu dă amendă, care 
ar fi mai mare decât şpaga? Și am avea un efect și mai mare de 
prevenire, de descurajare a accidentelor viitoare. Pentru critici, 
aceste activități sunt o risipă de resurse. Decât să se ocupe de 
lucruri serioase (crime, furturi etc.), poliția preferă să hărțuiască 
lumea în trafic (Tucker, 2008). 

Trebuie făcută precizarea că uneori şi spaga defensivă poate 
fi considerată ofensivă, dacă este prea mică. 

Ce faci dacă ai o intersecție unde doar artera principală e cir- 
culată și foarte rar vin oameni din lateral? Poţi pune acolo un 
semn de „cedează trecerea” sau unul de „stop”. Ştii că în acest 
caz statistic 9 din 10 şoferi doar încetinesc, nu opresc efectiv la 

„stop” (Tucker, 2008). Așa că pui un „stop”. Apoi soluţia ta ca po- 
liţist este să stai prin preajma acestui „stop” și să împarți amenzi 
nonstop. Ai noştri nu sunt așa stahanoviști ca americanii să facă 
depășire de plan la amenzi. Cel mai probabil iau banii direct via 
şpagă. Fiind şi ţara săracă, probabil majoritatea şoferilor prinși 
preferă să plătească şpaga, nu amenda. Pare cea mai bună solu- 
ţie, soluţia eficientă. Unii oameni pot prefera să plătească amen- 
da, dezgustaţi de aceste trucuri ieftine ale poliției. Alţii pot plăti 
amenda pe ideea că așa e legea. „Sunt cinstit, mi-am plătit taxele 
la timp”. Acesta este și exemplarul cel mai periculos. E genul 
care ar fi aplicat legea în cazul Schindler, fără să-şi pună întrebări 
suplimentare despre bine și rău. 

Acum nu se experimentează cu mai multe tipuri de drumuri 
şi mai multe tipuri de reguli. Aşa ar fi într-un sistem de propri- 
etate privată a drumurilor şi a poliției. Dar cred că poţi face asta 
şi într-un sistem public, însă cu o descentralizare aplicată serios, 
nu caricatura de acum. Așa poţi avea, de exemplu, drumuri pe 
care proprietarul sau administratorul să nu ceară centură de si- 

guranţă sau să ai opţiuni diferite pentru limita de viteză. N-am 
avea mai multe victime dacă șoferul n-are centură? Un argument 
împotriva centurii de siguranţă este că, într-adevăr a scăzut nu- 
mărul de victime șoferi, însă l-a crescut pe cel al victimelor pie- 
toni şi biciclişti (Murphy, 2015). Explicaţia stă în hazardul moral. 
Purtatul centurii încurajează iresponsabilitatea șoferului. Acesta 
se simte mai în siguranţă şi este tentat să conducă mai periculos. 

Ce e sigur e că nu vei lua amendă că n-ai permisul la tine 
pe un drum privat, în condiţiile în care polițistul poate verifi- 
ca această informaţie prin staţie sau online. Patronul drumului 
n-are chef să șicaneze clienţii. Polițistul are forța pe care i-o dă 
monopolul. De ce nu patrulează printre standuri paza din hi- 
permarketuri? Ar fi iritant pentru clienţi și de regulă hipermar- 
keturile caută metode mai puţin intruzive de supraveghere. Eşti 
la un stand de tigăi și ai în spate un paznic care patrulează în 
stil Gestapo, să vadă dacă nu furi ceva. Patrularea de aici nu e 
așa de intruzivă prin contrast cu lipsa de curtoazie a polițiști- 
lor. La ultimii ai aceeași mentalitate comunistă de stăpân, pentru 
că forma de proprietate este una comunistă. Drumurile sunt ale 
tuturor şi serviciile de poliție sunt de stat. Şi în hipermarketuri 
există regula să nu furi, însă paza încearcă să fie cât mai puţin 
intruzivă. Firmele de pază încearcă să-şi facă treaba în moduri 
care nu irită clienţii. De regulă, stau la ieşire şi nu intervin decât 
dacă văd ceva dubios. Dacă ar proceda altfel, Cora, Auchan etc. 
i-ar da afară, că le gonesc clienţii. 

Reputația poliţiştilor care stau în trafic nu este chiar așa gro- 
zavă. Un şofer care vede o maşină de poliţie nu zice: „ce bine 
că oamenii ăștia ne asigură un trafic sigur. Ar fi bine să fie cât 


pr 


mai mulți şi la fiecare colţ!” și nu gândește ca într-un western: 
„în sfârşit, dreptatea s-a întors în oraș”. Poliţiştii din trafic sunt 
percepuți ca paraziți, ca rackeţi, nu ca oameni care vor să previ- 
nă accidente, să asigure un trafic mai bun. Deși sloganul poliției 


române este „siguranţă și încredere”, șoferii nu au încredere în 

intențiile reale ale poliţiei și nu se simt siguri cu poliţia în tra- 
fic. Şoferii par mai degrabă enervaţi și intuiesc în mod corect că 
această muncă a poliției peste program nu este despre reducerea 
accidentelor, ci despre spăgi. Apoi mai este și preferința demon- 
strată. Faptul că polițistul ia banii din şpagă înseamnă că acesta 
e scopul pentru care e în trafic. Nu e doar o speculație, ci o afir- 
maţie verificabilă, cu suport empiric. Așadar, lumea nu admiră 
acest efort suplimentar, ci e mai degrabă enervată de controa- 
lele din trafic şi e sceptică faţă de intenţiile reale ale polițiștilor. 
„Nin să facă bani, nu să reducă numărul de accidente”. Sloganul 
poliţiei americane „to serve and to protect” pare mai informa- 
tiv, mai apropiat de realitate, dacă amenzile sau spăgile seamă- 
nă cu taxele de protecție puse de interlopi. Aceste activități de 
tip racket sunt activităţi cu risc mic şi câştig mare (Tucker, 2008). 
Senzaţia şoferilor nu este că polițiștii servesc cetăţenii, ci invers. 
Cetăţeanul simte că el este la servit, în ciuda sloganului „to serve 
an to protect”. Sunt micile mizerii ale unui sistem monopolist și 
o situaţie în care iadul stă în detalii. 

Aceste hărțuiri în trafic pot fi produsul inflaţiei de legi (Tucker, 
2008). Poliţiştii speculează oportunităţile oferite de inflația de 
legi. E un tip de antreprenoriat politic. Ai legi multe şi aberante și 
încerci să faci bani din nerespectarea lor. Aici ar fi fost şi culmea 
ca tocmai poliţia să nu speculeze atuurile unui sistem de tip stat 
polițienesc! Această speculare a imperfecţiunilor sistemului apa- 
re şi la găinarii obişnuiţi. De exemplu, în Alexandria ai oameni 
care ies cu mașina (în general, Logan sau Opel din '92) în faţa 
celor care nu opresc la stopul din intersecţie, apoi cer 5 milioane, 
ca să nu reclame la poliție. Și, de regulă, oamenii plătesc decât să 
aibă permisul suspendat o lună. Aceasta ar fi versiunea cu mași- 
nă a metodei „accidentul”. Există și versiunea simplificată, când 
o persoană sare în faţa mașinii și apoi cere despăgubiri. 

Dacă este o funcţie legitimă a statului să ofere servicii de pro- 
tecţie prin poliție, de ce trebuie ca unii oameni să lucreze peste 

program, inclusiv noaptea și în weekend? Aici e de văzut dacă 
aceste ore suplimentare din trafic nu încalcă Codul Muncii (Cod). 
ITM-urile sau instituţiile abilitate ar trebuie să verifice dacă este 
normal ca aceşti oameni să stea atât de mult peste program. Ar fi 
o atitudine discriminatorie pentru un stat care se vrea european 
şi poate ar fi mai bine ca aceste persoane să-și petreacă mai mult 
timp cu familia. 

TAXAREA BISERICII 


În viaţa omului civilizat, evoluat și cu simţ critic sau chiar inte- 
resat de ideile liberale, vine inevitabil un moment în care trebuie 
să ceară taxarea Bisericii. Taxarea Bisericii este Armageddon-ul, 
este Biblia omului civilizat. Uneori auzi „nu e românul atât de 
civilizat, încât să avem taxarea Bisericii!”. E o chestie SF, de nu 
ştiu ce secol din viitor. Aici trebuie verificat dacă și în Startrek se 
practica taxarea Bisericii. 

Deseori auzim producători care se plâng de alți producători, 
baruri care se plâng de alte baruri că fac evaziune. lar soluția 
recomandată este întotdeauna controale pentru combaterea eva- 
ziunii fiscale. Aşa s-ar elimina concurenţa neloială. Am avea un 
argument egalitarist etic, al încălcării egalității de tratament: „de 
ce eu să plătesc şi alții nu?” Această egalitate de (mal)tratament 
este cea mai populară. Probabil acești patroni mai vocali s-au 
înscris printre primii la loteria bonurilor fiscale. 

Egalizarea, armonizarea fiscală se poate face și în jos prin re- 
ducerea taxelor, ideal spre zero, nu doar în sus: trebuie să plă- 
tească toţi şi cât mai mult (Rothbard, 2016). E ca şi cum dacă 
trăiam în sclavie, soluţia nu era abolirea imediată a sclaviei, ci ex- 
tinderea ei pentru că așa ar fi fost egal. La fel ar fi fost dacă sclavii 
care erau loviți de stăpânii lor ar fi protestat că nu sunt aplica- 
te corecţii fizice şi altor tipuri de sclavi sau sclavii care aveau 
munci grele ar fi dorit aceleași munci și pentru sclavii cu munci 
mai ușoare. Similar ne puteam întreba de ce naziștii omoară doar 
evrei, nu şi chinezi?, fără să înțelegem că poate problema e crima, 
nu categoria rasială de victime selectată. Era rău și dacă naziștii 
îşi propuneau să execute doar nemți. 

Despre această ranchiună este vorba parţial și în taxarea 
Bisericii Ortodoxe. Chipurile, așa cum plăteşte toată lumea, la fel 
trebuie să plătească și Biserica. În loc ca obiectivul să fie ca toate 
firmele să fie ca Biserica, acesta e ca Biserica să ajungă ca firmele. 
Unii forumiști chiar plusează. Biserica ar trebui nu doar taxa- 
tă, ci mai mult, este nevoie și de controale severe de la celelalte 
instituţii ale statului în biserici: ITM, mediu, Sanepid, pompieri 
etc. Așa cum o firmă e controlată la sânge, la fel trebuie taxată și 
o biserică, tot din acest elan egalitarist de tip „să moară și capra 
vecinului”, specifică unui sistem politic contemporan. Aici nu e 
vizualizată chestiunea că administraţia, cu cât îi controlează mai 
mult pe alţii, cu atât te va controla mai mult și pe tine. Cu atât 
creşte agresiunea statului, cu atât cresc puterile sale discreţiona- 
re și avem mai degrabă un scenariu de tipul cine scoate sabia, de 
sabie va pieri. 

Am menţionat motivul etic al egalităţii de tratament pentru 
taxarea Bisericii. Alt argument ar fi că s-ar construi școli și spitale 
cu acești bani. Acest argument este atât economic cât şi etic, cel 
cu egalitatea de tratament era strict etic. Acest argument trebuie 
reținut. Este printre puţinele locuri unde se vede clar problema 
rarităţii resurselor, care nu este atât despre puţinătatea resurse- 
lor, cât despre utilizări excludabile. O portocală este rară chiar 
dacă am 5 milioane de portocale. Nu pot mânca aceeaşi portoca- 
lă şi să fac şi suc din ea. Ca să utilizezi banii într-un anumit fel, 
trebuie să reduci alte utilizări. Conflictul spitale-catedrale trebu- 
ie notat undeva. Este printre puţinele locuri unde discursul soci- 
alist devine conștient de raritatea resurselor. În genere se cere ca 
statul să facă un lucru gratis, fără să existe percepţia utilizărilor 
alternative. 

Uneori Keynes pare un fel de șaorma cu de toate. Ai simul- 
tan creșterea cheltuielilor publice şi reducerea taxelor și poate 
aceasta e şi explicația pentru care are priză la oameni diferiți. 
Socialiștii (Krugman, Stiglitz) își aleg partea de creştere a chel- 

tuielilor publice, în timp ce oameni mai apropiaţi de conserva- 
tori (de exemplu, Mankiw) merg; pe partea de reducere a taxelor 
într-o criză. Asta ca şi cum n-ar exista o tensiune între creșterea 
cheltuielilor publice şi reducerea taxelor. Ca să cresc cheltuielile 
publice, trebuie să cresc taxele, ori acum, ori mai încolo. Dincolo 
de asta, important este că un economist precum Keynes ar fi pro 
Catedrala Mântuirii Neamului: să continue mustăria, să se dea 
de lucru la oameni, să crească cererea agregată! Construcţia se 
sincronizează perfect cu preferința sa pro piramide, pentru a 
creşte PIB-ul. Keynes și-ar dori nu o catedrală, ci două! Trebuie 
să construim și spitale și catedrale și orice pentru că așa creştem 
cererea agregată, creştem creşterea economică și ne apropiem de 
PIB-ul potențial. 

Dacă Biserica ar face singură spitalele şi şcolile promise de 
ateii militanţi, ar mai trebui taxată? E greu de crezut că persoa- 
nele care cer taxarea ar renunța. Se vor găsi alte lucruri de făcut, 
inclusiv finanţarea discursului privind taxarea Bisericii. Aici cei 
care vor separarea Bisericii de stat pentru că încalcă libertatea de 
conştiinţă nu vor şi separarea de banii Bisericii. Un ateu, oricât 
ar fi de militant ar fi, îşi doreşte o reţinere la sursă. Apoi nu este 
cerută o separare a statului de banii oamenilor religioși, chiar 
dacă-i disprețuiește, în special dacă are Discovery în grila de 
cablu. Așa cum consemna un personaj din Dostoievski (Stepan 
Trofimovici) cu cât cineva e mai socialist, cu atât e mai ahtiat 
după bani (Dostoievski, 91-92). Ateii militanți nu vor o separare 
de banii Bisericii. Aici și Biserica întoarce obrazul: nu vrea o se- 
parare de banii ateilor militanţi, homosexuali, persoane care fac 
avort etc., banii din bugetul public fiind la grămadă. 

Biserica este într-o concurenţă pentru jobul de bodyguard al 
statului cu intelectualii laici, luptă pe care Biserica a cam pier- 
dut-o. Există însă încercări de revenire. De exemplu, actualul 
papă îţi bifează toate clișeele socialiste contemporane, oriunde 
s-ar afla. E de cercetat dacă a zis-o şi pe cea privind asemănările 
ă la Foucault între o fabrică din capitalism și un lagăr de concen- 

trare sau un Gulag, în ambele tipuri de organizații fiind implica- 
te relaţii de putere. Într-adevăr, un lagăr de concentrare e un loc 
unde vii la 9 şi pleci la 5. Apoi ar fi bine să ţină aceste discursuri 
socialiste și în Venezuela, dacă are drum. Să nu pierdem din ve- 
dere că vine din America Latină. În plus, actualul papă poate 
folosi în următoarea enciclică direct fragmente din Manifestul 
Partidului Comunist, însă va trebui să scoată pasajele anti-religie. 

Fără o cultură teologică solidă și dacă ai văzut doar filmul lui 
Zeffirelli (1977), e puţin probabil ca Întemeietorul creștinismului 
să privească cu prea mare simpatie o magaoaie gen Catedrala 
Mântuirii Neamului, mai ales că e locală („Mântuirea neamu- 
lui”) şi creştinismul este universalist („nu mai este nici iudeu, 
nici elin” etc.). În plus, mântuirea e a neamului, colectivă, nu 
individuală, fără brokeri, ca la neoprotestanți unde omul este 
propriul său preot. 

Uneori caritatea creștină mai înseamnă și o mână întinsă par- 
tidelor româneşti în campaniile electorale, mai cu seamă celor de 
stânga. Biserica intră în acest joc de antreprenoriat politic. Cum 
statul este angajatorul, plăteşte lefurile, e previzibil să te aștepți 
la concesii din partea Bisericii. Biserica ar trebui să fie mai re- 
ticentă aici, mai ales că în unele locuri sunt practici vrăjitorești. 
Știm că există situații când, în anumite judeţe, o persoană care în 
viaţă a votat Convenţia, votează postmortem PSD-ul. 

Biserica nu poate sluji doi stăpâni, după cum ne învaţă 
Evanghelia după Matei şi poate Biserica ar trebui să delege căr- 
turarilor laici atitudinea slugarnică față de stat. De la Matei citire: 


Nimeni nu poate să slujească la doi domni, căci sau pe unul 

îl va uri și pe celălalt îl va iubi, sau de unul se va lipi şi pe 

celălalt îl va disprețui; nu puteţi să slujiți lui Dumnezeu și 

lui Mamona. (Matei, 6.24) 

Cu o Biserică oficială, de stat, există riscul îndoctrinării şi al 
încălcării libertăţii de conştiinţă. Similar putem avea în vedere o 
separare a statului de educație, tocmai din raţiuni de pluralism, 

diversitate şi libertate academică pentru ca statul să nu impună 
o metapovestire cum ar fi socialismul soft contemporan. La fel 
pentru activitățile economice. Dacă şi calculul economic este un 
instrument mental, are loc în cap, în minte, este nevoie și aici de 
libertate de conştiinţă, chiar dacă produci doar prune şi portoca- 
le, nu idei. Prin intervenţionism economic, statul afectează acest 
calcul. Evident, putem avea în vedere și separarea statului de 
alte domenii, preferabil de toate (Rothbard, 2006, 3). 

Termenul „cancer” vine din limba greacă, din cuvântul „kar- 
kinos”, care înseamnă crustaceu (Cancer). În general termenul 
„cancer” se referă la un grup de afecţiuni caracterizate prin creş- 
terea anormală și necontrolată a unei sau unui grup de celule, 
care invadează țesuturile înconjurătoare și care se pot răspândi 
(metastază) la distanță de țesutul sau organul de origine. 

Biserica trebuie să se separe de stat. Nu trebuie taxată, însă ar 
trebui să nu accepte nicio finanțare de la stat, de orice formă ar fi 
ea, că vorbim de subvenţii, salarii sau alte daruri greceşti. Ar fi o 
formă de exorcism și un semn că s-a lepădat de Satana. 

AUTOSTRĂZILE 


Hannibal este creditat cu formula „dacă nu găsim un drum, vom 
construi unul”. 

O autostradă nu are doar funcția practică că te ajută să mer- 
gi mai repede, ci şi una conceptuală, filosofică. Această formă 
complexă de drum te ajută să delimitezi curente de gândire, te- 
orii politice. De exemplu, o diferenţă între liberalismul clasic și 
minarhism, Hazlitt versus Nozick, este că primul acceptă ca sta- 
tul să facă drumuri, ultimul nu. Pentru un minarhist statul oferă 
doar servicii de protecţie: tribunale, armată, poliţie, nu se ocupă 
de drumuri. Autostrăzile au însă şi o funcţie ideologică locală, 
ne disting între stânga și dreapta românească. Tensiunea esenţi- 
ală ar fi că stânga cheltuiește banii publici pe programe sociale, 
dreapta face autostrăzi, face investiţii, priveşte în viitor. Dacă nu 
vrei autostrăzi, ţii cu PSD-ul, vrei spargerea banilor pe protecție 
socială în loc să vezi în viitor, să vezi miile de investitori care vin 
pe autostrăzi. Aici liderii dreptei, când folosesc termenul „inves- 
tiții”, înțeleg întotdeauna investiţii publice, nu încurajarea celor 
private, tipice liberalismului economic, care cresc prin retragerea 
statului din economie. Investiţiile dreptei sunt mai mereu de stat 
şi ultimul mesaj liberal a fost în octombrie 2004, pe când cu cota 
unică, instrument care nu e prin natura sa liberal. O cotă unică 
de 35% este mai neliberală decât una progresivă de la 15% la 20%. 
A fost doar un accident istoric că nivelul ei a fost sub cel al cotei 
progresive anterioare. Apoi argumentul circulat a fost că așa vor 
crește veniturile la buget. Dacă există argumente pentru legaliza- 
rea marijuanei sau a prostituţiei cu siguranţă acesta nu ar fi unul 
dintre ele, ci mai degrabă unul împotrivă. 

Există puţine lucruri comparabile, ca putere simbolică, cu 
autostrăzile și e de mirare că nu apare în argumentaţia spita- 
le versus catedrale, de ce nu avem autostrăzi versus catedrale. 
Autostrada este drumul cel mai scurt către stilul de viaţă vestic, 
este lanţul scurt. Alţi politicieni se laudă că au oprit Războiul 
Rece, ai noștri se bat în kilometri de autostradă. Performanţa 
omului de stat autentic se măsoară în km de autostradă şi în 
sfârşit avem un criteriu pentru evaluarea politicilor publice (în 
privat aveam deja criteriul profitului). 

Când se risipesc bani publici prin corupţie, reproșul este câte 
autostrăzi s-ar fi făcut cu acei bani aruncaţi. Acele autostrăzi ar 
fi fost făcute de aceeași instituţie care acum aruncă banii, statul. 
Costurile de oportunitate ale autostrăzilor sunt nu doar investiți- 
ile, liniile de producţie care s-ar fi făcut cu banii daţi pe autostrăzi, 
ci şi alte autostrăzi. Într-un sistem privat n-ai fi avut autostrăzi 
proaste și scumpe și fără trafic, ci mai ieftine şi mai bune, sau n-ai 
fi avut în unele locuri deloc, dacă nu era cerere. 

Sunt câteva argumente pentru care autostrăzile trebuie con- 
struite de stat și natura ASE-urilor din toată lumea e să convingă 
oamenii să prizeze aceste argumente de public finance. 

Problema blatistului ar fi că oamenii se înghesuie, ar vrea bu- 
nul public, dar nu vor să plătească, preferă să lase pe alţii, totul 
cu rezultatul că nu se mai face autostrada. Prin urmare o chestie 
care era utilă social, nu se face. 

Apoi bunurile publice au anumite proprietăți: nonrivalitatea 
(consumul meu nu reduce consumul altora) şi nonexcludabilita- 
tea (nu poţi să excluzi nonplătitori) care nu le fac rentabile pen- 
tru producţia privată. Şoselele nici n-ar exista într-un sistem pur 
capitalist, darmite șosele sofisticate, de rasă, cum sunt autostră- 
zile. Legile economice funcționează cu întrerupere. Ele se opresc 
la intrarea pe autostradă. Oameni care admit că statul este cel 
mai prost administrator şi înţeleg de ce produce şuruburi sau 
furculiţe slabe calitativ, cred totuşi că se pricepe la autostrăzi. 

Teoria pare clară, însă e greu de găsit exemple de bunuri pu- 
blice. De exemplu, un far are bătaie limitată (cca 15 mile marine), 
e consumat doar de cei dintr-o anumită zonă, nu și de cei aflați 
la mare distanţă sau de cealaltă parte a Oceanului. Consumul 
primilor îl reduce pe cel al ultimilor, care nu pot consuma același 
far. Faptul că e consumat de primii face să nu fie posibil să fie fo- 
losit de ultimii. Un scut antirachetă nu apără pe oricine oriunde 
s-ar afla. Scutul nostru nu-i apără pe cei din Australia. Armata 
poate exclude (Goldin, 1977, 60-61). Într-un război, un general 
poate decide din rațiuni tactice dacă apără doar nordul sau doar 
sudul ţării. Inclusiv aerul este rival şi excludabil. Dacă niște oa- 
meni stau ca sardele într-o cameră simt că se sufocă, simt că nu 
mai au aer. Orice ocupă spaţiu este rival şi excludabil. 

Şi o idee, care pare, pe urmele lui Noica, un bun care se dis- 
tribuie fără să se împartă, în măsura în care are un suport fizic 
devine rivală şi excludabilă. Dacă-i dai drumul pe internet unei 
idei ocupă biţi, presupune servere adiționale pentru a fi citită în 
același timp de un număr mare de useri și poţi exclude consu- 
mul ei prin criptare. Nici măcar viaţa veșnică nu este un exemplu 
de bun public pentru că şi aici Dumnezeu poate exclude. 

Capacitatea autostrăzii e clar limitată. Dacă intră un milion 
de mașini una lângă alta, se reduce consumul altui milion care 
voia să intre pe autostradă. Consumul este rival. Aglomeraţia în 
trafic este un alt indicator al rivalităţii. Mai mulţi oameni con- 
sumă aceeași resursă, consum care pare să fie rival, nu nonrival, 
cum ne învăţa teoria. Apoi, faptul că pe unele autostrăzi există 
taxă înseamnă că poţi exclude nonplătitori. De ce se mai dau exa- 
mene de admitere la facultăţile de stat, dacă bunul este public? 
La un bun public poți adăuga oricât de mulţi consumatori fără ca 
bunul să se epuizeze prin consum, consumul nefiind rival. Sau 
de ce îţi cer dascălii creşterea bugetului pentru educaţie dacă în- 
tr-un bun public nu apar costuri adiționale? Sau cum sunt po- 
sibile examene de admitere dacă bunul învățământ public este 

nonexcludabil? Dacă bunurile publice ar fi fost nonexcludabile, 
n-am mai fi avut cazurile de discriminare în folosirea lor, cum 
au fost cele din SUA, pentru că prin definiție nu poţi să excluzi 
pe cineva, odată produs bunul public. Faptul că totuşi membrii 
anumitor comunităţi etnice erau opriți să folosească un autobuz, 
un drum, sistemul de educaţie etc., înseamnă că aceste bunuri 
publice nu sunt bunuri publice, fiind excludabile. Poţi exclude 
pe cineva dacă vrei. Așa pică și argumentul că privatizând dru- 
murile nu mă mai lasă privatul să merg pe drumul lui. Nu poţi 
exclude de pe ceva care prin natura sa e nonexcludabil. 

Rivalitatea nu se vede pentru că oamenii nu se uită unde tre- 
buie. Dacă sunt la un concert al lui Michael, într-adevăr consu- 
mul meu nu-l reduce pe al vecinului de lângă mine. Însă consu- 
mul nostru îl reduce pe al celor care n-au prins bilet, stau în alt 
cartier, în alt oraș etc. O repliere a fost nu că e imposibil de exclus, 
ci că e foarte greu şi acesta ar fi motivul pentru care privaţii nu 
fabrică aceste bunuri publice. 

Altă chestiune ar fi că oameni care insistă pe testarea empirică 
a teoriilor și pe modelarea macroeconometrică nu par interesaţi 
de testarea empirică a teoriei bunurilor publice. Susținătorul bu- 
nurilor publice îţi prezice că privaţii nu vor face autostrăzi, dar 
rămâne la teorie, nu vrea să vadă pe viu, concret, dacă lucrurile 
stau chiar așa în practică. Așa ar fi dacă ar propune privatiza- 
rea drumurilor şi a construcţiei de autostrăzi, există cerere şi în- 
tr-adevăr autostrăzile tot nu apar. 

Din acest argument al bunurilor publice mușcă şi oameni din 
zona public choice. Acest curent de gândire (Buchanan, Tullock) a 
făcut carieră prin analiza economică a politicului. În public choi- 
ce poate cel mai întâlnit schimb e acest parteneriat public-privat 
în care eu îți dau bani de campanie, tu-mi dai afaceri cu statul. 
Uneori acest schimb este autist dacă politicianul își trage lucrări- 
le publice pe firmele lui. Aici negociază cu sine însuși și rămâne 
de pronosticat dacă va obţine un preț bun. Eroarea public choi- 

ce e cred de a proiecta politicul asupra economicului, după ce 
analizase cu succes schimburile economice din sfera politicii. Ca 
să faci un pod nu e nevoie de majorităţi sau supramajorităţi, de 
procese de negociere între clienţi, de un calcul al consensului etc. 
Estimezi o cerere și vinzi direct ce ai de vândut. Reproiectând 
lucruri care ţin de procesele democratice asupra proceselor tip 
piaţă liberă, normal că văd blatişti peste tot şi dificultăți în a face 
poduri. Ca vânzător te interesează cantitatea vândută, nu numă- 
rul de clienţi. Un client care-ţi cumpără un milion de izmene e 
preferabil față de o mie care-ţi cumpără fiecare câte-o pereche. 
Apoi te interesează, în calitate de constructor, diferenţa benefi- 
cii-costuri. Dacă e pozitivă, te apuci de treabă, chiar dacă ai un 
singur client. E suficient că ai un bogătan care plătește pentru 
pod din aceea comunitate pentru că are interese de business, nu 
trebuie să plătească toată lumea. 

Să admitem însă că nimeni din acea comunitate nu vrea 
acel pod, nici măcar omul cu bani din scenariul anterior. 
Dezirabilitatea podului nu e o judecată academică, ci se exprimă 
în acţiuni concrete de vânzare şi cumpărare. Ce preferă oame- 
nii vedem în acţiunile lor. Nu există optim sau utilitate socială 
în afara preferințelor indivizilor. Dacă oamenii nu vor acel pod, 
atunci este foarte bine că nu se face. O furnizare coercitivă le-ar 
sacrifica aceste preferințe. Asta nu înseamnă că acolo nu se va 
construi niciodată un pod, ci că acum când discutăm (McMaken, 
2016), nu există interes pentru acest bun, aşa cum ne semnalează 
preferinţele relative sistemul de prețuri. Acei oameni au alte pre- 
ferințe, mai intense decât podul. Vor să dea banii pe alte lucruri, 
nu pe acest pod, despre care economiștii mainstream cred că e 
bun oricând, oriunde și la orice preţ. Cine ne spune care sunt 
preferinţele, ce trebuie produs: decizia strategică, politică, biro- 
cratică sau sistemul de prețuri în condiţii de piaţă liberă? De 100 
de ani avem discuţia asta. 

Progresul a însemnat întotdeauna că facem mai multe lucruri 

cu mai puţin efort. Pentru un privat un loc de muncă e un cost, 
pentru stat e trecut la beneficii (Lee, 2000). O autostradă are ca 
obiectiv oficial, pe lângă altele (creșterea investiţiilor străine prin 
reducerea costurilor de transport, dezvoltarea turismului etc.), 
crearea de locuri de muncă. Aceasta înseamnă că o autostradă 
care se strică la două săptămâni de la inaugurare înseamnă noi 
locuri de muncă, lucru valabil în genere și pentru gropile din 
asfalt care ar avea astfel o funcţie pozitivă. Pentru un keynesian, 
drama din legenda Meșşterului Manole a avut loc abia când clă- 
direa n-a mai picat. 

ȘASE DIN PATRUZECI ȘI NOUĂ 
Motto: „Ihis Time Is Different” 


Jocul de cărți Popa Prostu' combină o probabilitate de clasă cu 
una de caz. Știi toate combinaţiile de cărți posibile luate câte 4, 
dar nu știi ce carte vei primi. Similar la 6 din 49 ştii probabili- 
tatea de clasă, şansele (1 la 14 milioane), dar nu o ştii pe cea de 
caz, individuală, nu ştii varianta cu numerele câștigătoare. La 
fel când arunci o monedă. Ştii probababilitatea de clasă. Avem 
o colecție formată din două evenimente, cap și pajură, fiecare cu 
probabilitate de 50%. Dar nu ştii probabilitatea de caz, ce va pica 
realmente, pajură sau cap. Eroarea jucătorului de noroc (gambler 
falacy) ar fi să confunzi cele două tipuri de probabilități. Așa se 
întâmplă când, după ce apare roșu de 10 ori la rând, mergi a 11 
oară pe negru, pe ideea că trebuie să mai vină și negru, probabili- 
tatea de clasă fiind 50%, deşi e la fel de probabil ca a 11 oară să fie 
tot roşu, evenimentele fiind independente. Într-adevăr dacă bila 
e aruncată de 1 milion de ori, sunt șanse de 50% să pice negru, 
însă această probabilitate de clasă nu te ajută cu nimic în cazul 
tău concret, când trebuie să ghicești dacă e roșu sau negru. 
Ce-mi spune un matematician este că șansele de câștig sunt 
cam nule, îmi cuantifică șansele calculând combinaţii de 49 luate 
câte 6. Dar nu mă poate ajuta cu nimic să ghicesc numerele câști- 
gătoare deși mai vezi pe net la unii jucători care gândesc strategii 
pornind de la ideea că în UE apar mai degrabă numerele impare, 
în România cele pare. Frecvenţele trecute, chiar dacă sunt afișate 
pe site-ul loteriei, nu te ajută cu absolut nimic să ghiceşti nume- 
rele noi. Similar, când dau cu zarul, știu probabilitate de clasă, 

totalitatea combinațiilor posibile, dar nu știu cât va fi următoarea 
aruncare, dacă e 3:2 sau 6:6. Nici aici matematicianul nu e cu ni- 
mic avantajat în ghicirea variantelor câștigătoare. Doar cuantifică 
situația, îmi spune ceea ce ştiau și jucătorii obişnuiţi, că şansele 
sunt nule. Un matematician îmi știe toate combinaţiile posibile la 
jocul de zaruri, dar nu ştie care e următoarea aruncare. Dacă so- 
luţiile ar fi existat, profesorii de matematică s-ar fi apucat demult 
de barbut. O trăsătură a jocurilor de noroc este că sunt de noroc. 

Distincția pariuri / jocuri de noroc (betting; / gambling) s-ar 
suprapune cumva cu distincția probabilitate de caz / probabi- 
litate de clasă. La cea de caz mai ştii unele lucruri în plus decât 
simpla frecvenţă: știi că Astra a făcut niște transferuri de jucători, 
ştii despre cutare cal că mănâncă un anume tip de fân etc. Nu 
eşti atât de ignorant ca în cazul 6 din 49, unde vorbim de șansă 
pură. Însă evident și acolo ai multe variante și jocul e gândit în 
favoarea casei în așa fel încât să mergi în pierdere. 

În cazul zarurilor măsluite nu apare niciun fel de probabili- 
tate, nici măcar de caz, pentru că ştiu sigur rezultatul. Dacă pun 
o pereche de zaruri într-un cuptor cu o temperatură ridicată cu 
faţa arătând să zicem 6:6 când le pun în tavă, la aruncare vor ară- 
ta mereu 6:6 (Trick). Similar, la cărțile măsluite pot reduce pro- 
babilitatea, incertitudinea. O tehnică folosită în „Cartoforii” lui 
Gogol sunt semnele discrete de pe spatele cărților. Pachetul din 
„Cartoforii” la care personajul principal lucrase 6 luni avea chiar 
și un nume: Adelaida Ivanovna. Vedeai direct cărţile celorlalți 
(Gogol) şi e ca şi cum adversarii ar juca cu cărţile pe față. Şi aici 
rămân prezente probabilitățile, însă ai un control aproape deci- 
siv asupra jocului. Aici problema era să te înţelegi cu servitorii 
din han să-ţi pună pachetul printre celelalte la începutul jocului 
şi să-l strecori ceva mai încolo când atmosfera s-a mai încins şi 
prinzi o scăpare de atenţie din partea celorlalți jucători. 

Loteria Română pare trefla dintre aşi. Loteria nu e Poşta și e 
de mirare că nu e imitată mai mult, că nu e în mai mare măsură 

o paradigmă de funcţionare a statului. Loteria fiscală e o încer- 
care, doar că aceasta nu se bazează atât pe şansă, cât pe neşansă. 
Ayn Rand sugerează finanțarea statului prin loterie (Rand, 1964, 
110). Pare logic, pentru că te întrebai cum ar funcționa statul, în 
condiţiile în care ea respingea taxarea ca fiind coercitivă. O su- 
gestie relativ avangardistă inspirată de loterie este ca aleşii să fie 
selectaţi prin tragere la sorţi din toţi cetăţenii cu drept de vot pe 
ideea că aşa s-ar distruge reţelele clientelare. Există persoane cu 
putere mare de decizie și care au o anumită stabilitate, dincolo 
de guvernele care vin şi pleacă, cum ar fi membrii de vârf ai bi- 
rocraţiei, de exemplu, Humphrey din Yes, Minister sau oamenii 
de afaceri care sunt permanent în proximitatea statului, cum ar 
fi regii asfaltului. Sunt categorii din partea durabilă, persistentă 
a statului, adică nemuritori (Nemuritorii). O critică a acestei idei 
ar fi că persoana aleasă va fi căutată imediat după ce este aleasă 
de către oamenii de afaceri pentru serviciile de brokeraj în inter- 
medierea afacerilor cu statul. 

O loterie de stat pare consistentă cu reflecţiile socialismului 
contemporan asupra rolului norocului în distribuţia bunurilor. 
La Marx patronul e un parazit. Antreprenorul n-are nici un me- 
rit și administrarea unui business e o treabă la care se pricepe 
mai toată lumea. O minimizare similară apare şi la preşedintele 
american actual. Deşi mesajul preşedintelui Obama viza în prin- 
cipal importanţa bunurilor publice pentru reușita în business, de 
exemplu, a infrastructurii, formularea „If you've got a business 

— you didn't build that. Somebody else made that happen”(Oba- 
ma) pare să minimizeze destul de mult meritul antreprenorului, 
cumva pe linia unuia din gânditorii săi favoriţi, pe care tocmai 
l-am menţionat. Tendinţa socialismului este să subestimeze me- 
ritele antreprenorului. Pentru Marx un patron e cineva care stă 
pe o grămadă cu bani și nu are niciun merit. Nu are niciun merit 
că a anticipat corect o cerere (Apple versus Nokia) sau că reușeș- 
te să producă la prețuri mici. Antreprenorul nu este un personaj 

pozitiv, ca în liberalism. Nici termenul „antreprenor” nu e atât 
de folosit, în socialism preferându-se altele: „capitaliști”, „bu- 
sinessmeni” etc. Și în versiunea rawlsiană avem o banalizare a 
meritului. Avem o loterie naturală a talentelor și nu ar fi dreaptă 
doar o distribuţie via merit, tipică pieţei libere. Steve Jobs sau 
Magic Johnson au primit ceva pe gratis de la natură, au nişte ski- 
Il-uri înnăscute și nu ar fi drept ca distribuţia bunurilor în socie- 
tate să depindă doar de aceste ski[l-uri sau doar de merit. Evident 
obiecţia aici va fi că aceste merite naturale se manifestă și în pro- 
gramele redistributive şi aşa înțelegem de ce cutare amărăştean 
nu este în 10 consilii de administraţie la companiile de stat, în 
timp ce o persoană cu skill-uri politice este acolo. Inegalităţile na- 
turale funcționează și aici și omul sărac trebuie să se mulțumeas- 
că cu firimituri din politicile etatiste. Loteria naturală a talentelor 
se va manifesta şi în procesele politice, inclusiv în cele de ad- 
ministrare a loteriei. De exemplu, în romanul 1984 sumele reale 
plătite la loterie erau mici, iar premiile mari mergeau la persoane 
fictive (Orwell, 2004, 62). Nu toată lumea reuşeşte să se înfigă la 
fel de bine în rețelele de extracţie, de redistribuţie ale statului. 
Vacanţele lui Obama care costă sute de mii de dolari sunt mai 
scumpe decât vacanţele cuiva sărac dintr-un ghetou. E nevoie de 
skill-uri politice pentru a lua crema banilor de la stat. Apoi, în ge- 
nere, formele de socialism neagreate, cum ar fi și recentul ajutor 
dat celor 6 corporaţii Pirelli, Bosch etc., se numesc „capitalism 
de stat”, cele agreate se numesc „democraţie”, „participare” sau 
uneori chiar „liberalism”. 

Chiar dacă admiţi talente, skill-uri înnăscute, există totuşi 
o parte mare de alegere, o sferă a libertăţii omenești. Michael 
Jordan nu a devenit ceea ce este doar pe baza loteriei naturale, ci 
a şi muncit foarte mult pentru a ajunge acolo. La fel Maradona, 
Messi etc. Un talent se poate pierde şi poate că distincţia aristo- 
telică potenţă — act surprinde mai bine această chestiune. Cineva 
poate avea talent la desen sau la actorie şi să nu-l fructifice, să se 

piardă. Întrebarea e care sistem stimulează mai mult aceste ac- 
tualizări. Piaţa liberă presează mai mult pentru actualizarea lor 
decât statul. În comunism, dacă toată lumea ia 2000 de lei salariu, 
ce sens are să te zbaţi. La fel se întâmplă dacă ești plătit de stat 
să stai, cum e situația șomajului tinerilor din ţările occidentale. 
Când un om politic contemporan folosea termenul „ghinion” în- 
tr-o chestiune legată de distribuţia veniturilor, presupoziţia re- 
acţiei negative a publicului a fost că acea distribuție nu e doar 
o chestiune de noroc, de şansă, ci distribuția poate fi schimbată, 
alterată prin acţiune umană, de exemplu, prin creșterea salariilor 
profesorilor. Similar, un număr de case nu era doar o chestiune 
de şanse şi noroc. 

Jocurile de noroc sunt un monopol de stat. Nu e nevoie de 
anchete inutile și nu trebuie trimiși inspectorii de la Concurenţă 
pe teren pentru că scrie în lege că statul are monopol pe jocurile 
de noroc: 


Art. 1.- (1) Organizarea şi exploatarea activității de jocuri 
de noroc pe teritoriul României constituie monopol de stat 
şi se desfășoară în condiţiile prezentei ordonanțe de ur- 
genţă (O.U.G, 77, 2009). 


Aici probabil cele două instituții, Concurența și Loteria, s-au 
înțeles tacit. 

Un argument etic pentru privatizarea loteriei este că o persoa- 
nă care nu vede cu ochi buni jocurile de noroc, ci ca pe o adicţie, 
e obligată prin taxare să plătească pentru finanţarea loteriei, așa 
cum un baptist e obligat să plătească pentru Biserică Ortodoxă, 
adică pentru lucruri cu care nu e de acord, cu o anumită interpre- 
tare a Scripturii. Uneori jocul de noroc este asociat altor adicţii 
ca fumatul, alcoolul, drogurile etc. Într-o loterie nu e vorba atât 
de pierdere, cât de pierzanie. Să ne gândim la patima jocului de 
noroc și la jucătorii compulsivi, cum a fost şi marele Dostoievski 
la un moment dat. Pe astfel de motive moraliste loteria a fost 
interzisă în trecut sau este interzisă și azi în diverse locuri. Alt 


ȘASE DIN PATRUZECI ȘI NOUĂ 55 


argument ar fi că loteria corupe moravurile, corupe săracii, încu- 
rajându-i în visul românesc, nu american, al câştigului facil, fără 
muncă. Privatizarea loteriei ar proteja respectabilitatea statului. 
Statul cultivă viciul prin organizarea de jocuri de noroc. Pe când 
economate cu cocaină? Un alt motiv pentru privatizarea loteriei 
ar fi că e un joc prea capitalist, prea neoliberal pentru a fi admi- 
nistrat de stat, care prin definiţie luptă pentru cei mulţi, nu pen- 
tru cei puţini şi avantajaţi. E ca un ziar de stânga care s-ar numi 
„Salon”. Concluzia ar fi că Loteria Română ar trebui să-și încerce 
norocul în privat. 

Dacă urmăreșşti, privatizarea loteriei a fost mai mult o lote- 
rie şi interesul pentru a ne vinde țara pare destul de scăzut. Au 
fost unele discuţii în 2005 şi în 2015. Unii economiști sunt vehe- 
menţi împotriva privatizării. Ar fi un jaf al resurselor publice şi 
ar fi nevoie chiar de o lege în parlament care să interzică explicit 
privatizarea loteriei (Șerbănescu, 2006). Sunt economişti care ar 
naționaliza și ruleta rusească. Și anul trecut exista o temere a sin- 
dicaliştilor că loteria se va privatiza pornind de la rebranduirea 
anumitor agenţii în culorile parterului austriac al loteriei. Ar fi 
bine ca aceste suspiciuni să fie întemeiate. 

Distincția probabilitate de clasă / de caz adecvată în ştiinţele 
naturale merge mână în mână cu preferința Şcolii austriece pen- 
tru predicții calitative, de pattern (Hayek, 1974), nu cantitative, 
numerice, ca în orice predicție economică mainstream. Ştii că 
prin creșterea salariului minim creşte şomajul, fără să poţi spune 
cu cât. Nu poți face asocieri cantitative numerice de tipul creşte 
salariul minim cu 10%, creşte şomajul cu 2% sau asociem 1 pro- 
cent de șomaj cu -2 de creștere economică. Poţi specula procente, 
însă ai ieșit de pe drumul sigur al ştiinţei, al adevărurilor nece- 
sare unde, de exemplu, teorema lui Pitagora este aceeași și la noi 
şi la bulgari. Așa cum probabilitatea de caz nu e numerică, la fel 
și legile economice nu sunt numerice și Mises sugerează une- 
ori chiar un nume diferit pentru ultima: likelihood (Mises, 2007, 

314). Legile economice sunt calitative, nu cantitative. Aici se poa- 
te pune problema dacă termenul „calitativ” poate fi înlocuit cu 
„cantitativ” (pentru că avem o relaţie între cantități) nonnumeric. 
De regulă, economiștii mainstream nu au un trecut prea 
măgulitor în prezicerea viitorului, deși pretind că despre asta e 
ştiinţa economică, importând modelul fizicii, încercând să imite 
ştiinţele naturii. Sau, când reuşesc, e în situaţiile conservatoare 
de tip business as usual, când, cum observa Hayek, nu avem 
schimbări importante, ci o stabilitate a agregatelor. Însă, în cazul 
anomaliilor, sunt mereu luaţi prin surprindere şi sunt complet 
nepregătiți, cum a fost în timpul ultimei crize. Aceștia nu văd 
niciodată lebăda neagră. La noi, în 2009, o cifră circulată prin 
mediile guvernamentale era 4% iar creșterea economică a fost 
-7%. Evident ulterior economiştii apar la TV în urma războiului și 
dau explicații post-criză despre ceea ce trebuia făcut și îşi conti- 
nuă predicțiile pe zeci sau sute de ani. Să ne gândim la predicția 
lui Samuelson din 1961, că URSS va depăşi SUA în 1997, deși 
URSS nu mai exista în 1997 (Vukovic, 2012). Interesant este și 
episodul conversaţiei între Yuri N. Maltsev, fost consilier econo- 
mic al lui Gorbaciov şi Dick Cheney, pe atunci secretar de stat, 
unde rusul spunea că URSS nu e mai mult de 5% din economia 
SUA, iar Cheney nu era deloc convins — potrivit datelor oferite 
de CIA era 50% (DiLorenzo, 2016). Mai e de asemenea demn de 
reţinut că printre puţinele produse competitive internațional ale 
URSS era caviarul (DiLorenzo, 2016). Există şi lucrarea lui Philip 
Tetlock, „Expert Political Judgment: How Good Is It? How Can 
We Know?”, care sugerează ideea contraintuitivă că everybody is 
an expert pe baza studiilor sale empirice că predicțiile specialiș- 
tilor care apar la TV, sunt citați în ziare, sunt consilieri guverna- 
mentali etc. nu sunt diferite de cele ale nonspecialiștilor. Există 
apoi şi acest bias al economiştilor etatiști să umfle cifrele, dincolo 
de faptul că PIB-ul nu e atât de relevant pentru măsurarea avu- 
ţiei unei naţiuni ca bunurile de capital. O atitudine mai respon- 

sabilă a actualului guvern, mai ales că vorbim şi de un guvern 
tehnocrat, ar fi contractarea serviciilor unei ghicitoare profesio- 
niste. O ghicitoare ar prezice mult mai bine evoluţia PIB-ului, ar 
lucra la preţ de producător și te-ar scuti şi de aroganţa olimpiană 
a economiștilor mainstream care se văd undeva între Einstein și 
Galilei. 

Leviticul pare să se pronunţe negativ asupra ambelor pe legea 
veche şi în același verset: 


Pentru morți să nu vă faceţi tăieturi pe trupurile voastre, 
nici semne cu împunsături să nu faceţi pe voi. (Leviticul, 
19:28) 

Teoretic, problema tatuajelor nu pare să fie mult diferită de 
cea a libertăţii de exprimare, doar că mesajul aici este scris pe 
piele, nu pe hârtie, asfalt sau publicat online. Un limbaj nu e însă 
scutit de reglementare. Și sistemul de preţuri e un limbaj şi cu 
toate astea vine Concurența să te învețe prețul corect și nu ești 
lăsat mereu să te exprimi în acest limbaj. Similar ai controlul pre- 
ţurilor în tot felul de sectoare, adică ai corespondenţa codului 
bunelor maniere pe preţuri. 

În genere, restricţiile tatuajelor vin pe două cărări: 

(1) medicale. Aici vorbim de restricţii privind tatuarea per- 
soanelor cu anumite boli, restricții de vârstă, clientul să nu fie 
băut etc. 

(2) de mesaj, de conţinut. Aici sunt intervenţii pe text, sunt 
interzise anumite simboluri sau texte. 

Paralela tatuaje — libertatea de exprimare obişnuită e parțială 
şi imperfectă. În libertatea de exprimare lipsesc chestii de igie- 
nă, tipice restricţiilor pe tatuaje. Cineva nu este obligat de stat 
să se spele pe dinţi înainte de a ţine un discurs sau de a spune 
o prostie. Similar, nu este obligat să se spele pe mâini înainte 
de a comenta ceva online. În schimb, în ambele apar interdicții, 
restricţii pe conţinut. lar la tatuaje avem în plus aceste restricţii 
de igienă, medicale. 

În SUA o formă de a te apăra de stat pentru un atelier de 
tatuaj era să invoci primul amendament, libertatea de exprimare, 
soluţia autorităţilor pentru a reglementa fiind să disocieze partea 
de mesaj de partea de serviciu. 

În legile românești privind tatuajele se insistă mai mult pe 
partea medicală. Partea de mesaj, de conţinut e restricţionată în 
alte părţi, în alte texte, inclusiv în Constituţie. 

În principiu avem două legi, două ordine ale Ministerului 
Sănătăţii pentru reglementarea tatuajelor, unul în 2007, altul în 
2014. 

Titlul ordinului din 2014 are 56 de cuvinte: 


Ordin nr. 930/2014 pentru modificarea și completarea 
Ordinului ministrului sănătăţii publice nr. 1.136/2007 pri- 
vind aprobarea Normelor de igienă pentru cabinetele de 
înfrumusețare corporală şi pentru completarea Ordinului 
ministrului sănătăţii nr. 1/030/2009 privind aprobarea pro- 
cedurilor de reglementare sanitară pentru proiectele de 
amplasare, amenajare, construire și pentru funcționarea 
obiectivelor ce desfășoară activități cu risc pentru starea 
sănătății populației 

şi pare o frază de Marcel Proust. 

În primul articol e lămurit ce este un client: 


d) client — persoana care solicită servicii de piercing, ta- 

tuare artistică, tatuare cosmetică, de tratament şi machiaj 

cosmetic, manichiură, pedichiură şi epilare, de frizerie, 

coafură, bărbierit (OM 930:1, 2014). 

Într-adevăr, era un termen foarte ambiguu şi era nevoie de o 
precizare ştiinţifică a genului proxim și diferenţei specifice. Este 
o precizare binevenită. Altfel ai fi avut impresia că un client ve- 
nise la un astfel de salon să cumpere croissante sau după pâine. 

Această grijă semantică nu este conservată ulterior. Dacă mă 
uit pe următoarele două definiţii: 

1.h) tatuare cosmetică — procedura aplicată prin înțeparea 
și introducerea unui pigment special în stratul dermic al 
pielii la nivelul feței, contur buze, pleoape, sprâncene, păr 
capilar, cu caracter permanent sau semipermanent; 


1.i) tatuare artistică — procedura aplicată prin înțeparea şi 
introducerea unui pigment special în stratul dermic al pie- 
lii cu caracter permanent sau semipermanent; (OM 930:1, 
2014), 


care e diferenţa între tatuare cosmetică și artistică? Primele 
sunt pe față? Tatuajul unui puşcăriaş pe faţă care nu e de tipul 
make up permanent e cosmetic sau artistic? 

Ordinul precizează că nu ai voie să tatuezi persoane care au 
diabet sau orbi (OM 930:10, 2014). 

Argumentul împotriva acestor restricții este deja clasic: pro- 
prietatea asupra corpului (Rothbard, 2006, 33). Proprietate în- 
seamnă control exclusiv asupra unui bun (Rothbard, 2009, 1273). 
Pe aceste criteriu verifici şi că nu eşti proprietar asupra drumu- 
rilor: nu poţi vinde o parte din drum deşi teoretic eşti acţionar, 
fiind cetăţean român. Asta arată că ești proprietar doar de formă, 
nu efectiv. Proprietarii reali sunt politicienii și birocraţia, adică 
oamenii care decid efectiv ce se întâmplă cu o parte din drum, o 
mică oligarhie (Rothbard, 2006, 41). Proprietate înseamnă con- 
trol. Dacă o brichetă e a mea o pot face cadou, vinde, arunca 
etc. Nu e la fel cu partea din șosea pe care sunt proprietar, fi- 
ind român. În cazul corporațiilor poţi vinde acţiunile la General 
Motors (Rothbard, 2009, 1273). În bunurile publice n-am niciun 
control efectiv şi nu decid mai nimic. Control efectiv au politicie- 
nii Dragnea, Blaga și birocraţii care dacă vor să se repare o stradă 
de 10 ori, se repară de 10 ori. 

Dacă ești proprietar asupra corpului tău, atunci ai dreptul să 
decizi dacă se imprimă ceva, pielea fiind a ta. În aceste interdicții 
bolnavul care vrea un tatuaj share-uieşte controlul asupra corpu- 
lui său cu birocraţia din ministere. De ce n-aș permite unui orb 

sau unui bolnav în stare terminală un tatuaj mai ales dacă este 
în starea care este? Aici birocratul niciodată nu realizează că de 
la un anumit punct în spaţiu începe o altă ființă umană, ci regle- 
mentează ca pe tarlaua lui. 

Există şi restricţii de vârstă (OM 930, 11:6): 

În anexa nr. 2, articolul 6 se modifică şi va avea următorul 
cuprins: 

Art. 6 


(1) Este interzisă efectuarea procedurilor de piercing cor- 
poral și implantul dermal persoanelor cu vârstă sub 16 
ani, cu excepţia piercingului din zona urechii. 


(2) Este interzisă efectuarea procedurilor de tatuare cos- 
metică și artistică a persoanelor cu vârsta sub 18 ani. 


(3) Se pot executa proceduri de piercing corporal persoa- 
nelor cu vârsta cuprinsă între 14 si 16 ani și de tatuare ar- 
tistică și cosmetică persoanelor cu vârsta cuprinsă între 16 
și 18 ani numai în situaţia în care minorul este însoțit de 
părinte, tutore sau curator, după caz. Părintele, tutorele 
sau curatorul, după caz, trebuie să semneze o declaraţie pe 
propria răspundere din care să rezulte că este de acord cu 
efectuarea procedurii la minor. 


(4) Este interzisă efectuarea piercingului la nivelul orga- 
nelor genitale la persoanele care nu au împlinit vârsta de 
18 ani. 


(5) Este interzisă efectuarea de implanturi dermale la nive- 

lul organelor genitale. 

Așadar, la piercing ai voie, însă doar cu părinţii. Care mai e 
miza rebeliunii, a independenţei dacă vii cu ei la piercing? Cât 
priveşte tatuajele, ele sunt interzise complet pentru cei sub 18 ani, 
aşa că nu mai ai dilema din propoziţia precedentă. 

Dacă ne gândim că piercing sunt și cerceii, e de văzut cât se 

respectă indicaţia din lege că lucrarea trebuie făcută la un cabi- 
net specializat. 

Din ordin lipsește avertizarea că scoaterea unui tatuaj e mai 
scumpă. La Hollywood e o practică obișnuită să elimini tatua- 
jul cu numele fostului, fostei, vedete ca Angelina Jolie, Melanie 
Griffith, Megan Fox, Mark Anthony, Johnny Depp („Winona fo- 
rever”), Denise Richard etc. procedând așa (Dockterman, 2014). 

Un motiv poate fi și ideologic. Cineva îşi poate tatua secera și 
ciocanul şi apoi să se mute la neoliberalism. 

Poate fi și dezafilierea de la o bandă. De regulă, în pușcării 
tatuajul are o funcţie de senioritate şi este parte din comunicarea 
nonverbală (Piley, 2014, 46). Există mai multe tipuri de tatuaje, 
cred unii autori (Piley, 2014, 46-52): iniţiale (care abreviază nu- 
mele bandei), numere, care de regulă trimit la situarea bandei şi 
în al treilea rând simbolisme asociate organizaţiei. În plus, pu- 
tem avea combinaţii între aceste tipuri (Piley, 2014, 52). 

Poţi folosi numele întreg al bandei, însă este o practică răs- 
pândită folosirea inițialelor, acronimelor: AB pentru Aryan 
Brotherhood; NE pentru Nuestra Familia, EME pentru Mexican 
Mafia; TS pentru Texas Syndicate, BGE pentru Black Guerrilla 
Family etc. (Piley, 2014, 50). Cât priveşte numerele, acestea pot fi 
numere de stradă, de bloc, coduri poştale ale zonei, coduri care 
rămân așa, chiar dacă banda se mută între timp (Piley, 2014, 51). 
Cât priveşte tatuajele, cele simbolice sunt şi cele mai greu de 
interpretat (Piley, 2014, 51). De exemplu, Mexican Mafia are o 
mână neagră (mano negra) sau un vultur cu un șarpe în gură în 
formă de M, Nuestra Familia are o pălărie mexicană pe o macetă 
din al cărei vârf curge sânge, Black Guerrilla Family are un dra- 
gon încolăcit pe un turn de închisoare etc. (Piley, 2014, 51). 

Revenind la ordinul ministerial, acesta are totuşi meritul că 
nu-ți spune ce trebuie să imprimi: tricolorul, Deşteaptă-te româ- 
ne etc. Unul din 6 ruși spune că ar accepta să-și tatueze steagul 
Rusiei (Interfax, 2016). O întrebare separată este cum ar arăta 

niște tatuaje finanţate prin fonduri europene. Ar fi 3D? Ar avea 
simbolurile din ghidul solicitantului? 

Cât priveşte restricțiile simbolurilor din tatuaje, un text re- 
levant poate fi ordonanța 31 din 2002 privind interzicerea or- 
ganizaţiilor şi simbolurilor cu caracter fascist, rasist sau xeno- 
fob și a promovării cultului persoanelor vinovate de săvârșirea 
unor infracțiuni contra păcii și omenirii (OUG 31, 2002). Potrivit 
Articolului 4 (1), 

Confecționarea, vânzarea, răspândirea, precum și deține- 

rea în vederea răspândirii de simboluri fasciste, legiona- 

re, rasiste sau xenofobe se pedepsesc cu închisoare de la 3 

luni la 3 ani și interzicerea unor drepturi. 


Restricţiile pe conţinut apar însă și în Constituţie. Aceasta 
pare un text mai important şi mult mai complet, mai ales că în 
constituţie dai şi de ura de clasă, nu doar de rasă (Constituţie, 30). 

Articolul 30 din Constituţia României este despre libertatea 
de exprimare: 


(1) Libertatea de exprimare a gândurilor, a opiniilor sau a 
credințelor și libertatea creaţiilor de orice fel, prin viu grai, 
prin scris, prin imagini, prin sunete sau prin alte mijloace 
de comunicare în public, sunt inviolabile. 


(2) Cenzura de orice fel este interzisă. 


(3) Libertatea presei implică și libertatea de a înființa 
publicaţii. 


(4) Nici o publicaţie nu poate fi suprimată. 


(5) Legea poate impune mijloacelor de comunicare in 
masa obligaţia de a face publică sursa finanţării. 


(6) Libertatea de exprimare nu poate prejudicia demnita- 
tea, onoarea, viața particulară a persoanei și nici dreptul la 
propria imagine. 

(7) Sunt interzise de lege defăimarea ţării şi a naţiunii, în- 
demnul la război de agresiune, la ura naţională, rasială, 
de clasă sau religioasă, incitarea la discriminare, la separa- 
tism teritorial sau la violenţa publică, precum și manifes- 
tările obscene, contrare bunelor moravuri. 


(8) Răspunderea civilă pentru informaţia sau pentru cre- 
aţia adusă la cunostinţa publică revine editorului sau re- 
alizatorului, autorului, organizatorului manifestării artis- 
tice, proprietarului mijlocului de multiplicare, al postului 
de radio sau de televiziune, în condiţiile legii. Delictele de 
presă se stabilesc prin lege (Constituţie, 2003). 


Primele 4 paragrafe se contrazic cu ultimele 4 și poţi încerca 
oricâte combinaţii de conjuncţii a căror valoare de adevăr ar fi 
mereu falsul: 1 cu 5, 2 cu 8, 3cu?7, lcu8etc. 

Ce fac dacă un client cere un tatuaj obscen? Îl fac sau resping 
comanda că-ţi încalcă articolul 30 paragraful 8, fiind manifestare 
obscenă, contrară bunelor moravuri? 

Așadar, Constituţia României spune la articolul 30 că liberta- 
tea de exprimare e inviolabilă. Trei rânduri mai încolo vezi că de 
fapt e limitată, e violabilă. O sugestie ar fi ca dascălii din genera- 
lă să scadă standardele la verificarea compunerilor „cum mi-am 
petrecut vacanţa”, din moment ce în Constituţie, în legea funda- 
mentală ai 3 contradicții în două rânduri. 

Sunt multe neînţelegeri legate de mulţi termeni. De exemplu, 
ajut un pensionar să treacă strada și remarc după „ce socialist 
am fost!” 
prin crimă și / sau furt, dozate în funcţie de tipul de socialism 


Nu este despre asta socialismul. Este despre ajutor 


(comunism, nazism, social-democraţie), nu despre donații sau 
forme de ajutor voluntar. La fel corectitudinea politică. Una este 
recomandarea morală (nu are sancțiuni juridice) să nu foloseşti 
anumiţi termeni prin care ai răni membrii unei comunități etni- 
ce, expresii jignitoare, recomandare care e ok, e neproblematică. 
Dacă simţi că folosirea anumitor cuvinte rănește sentimente- 

le unor membrii ai unor comunităţi etnice, e de bun simţ să te 
abţii. Alta e să pârăști la poliţie (sancțiuni juridice) că o persoa- 
nă foloseşte anumite cuvinte. Sau ai și alternativa să reclami la 
poliţia gândirii, adică la Consiliul Naţional pentru Combaterea 
Discriminării (CNCD). Corectitudinea politică nu e o simplă re- 
comandare benignă să nu jigneşti anumite comunități, ci e din alt 
film. Filmul se numeşte 1984. E la fel ca restricţiile din trecut pri- 
vind libertatea de exprimare legate de blasfemie. Însă probabil 
cei din trecut erau niște bigoţi, adversarii libertăţii de exprimare 
de azi sunt progresiști și cu foarte mult simţ critic și din alt aluat, 
altă ligă. 

Spre deosebire de programul fascist italian (Fascism, 1919) 
cel nazist atinge problema libertăţii de exprimare. Paragraful 23 
din programul nazist e pe libertatea de exprimare şi nu pare unul 
foarte generos (Nazism, 1933). Acum, chiar dacă nu era tipărit, 
cine crede că în nazism puteai să spui orice, oricum, despre ori- 
cine fără nicio sancţiune? Aveai o interzicere de facto, chiar dacă 
nu aveai codificată interdicția pe undeva prin vreun document. 

Reprimarea libertăţii de expresie în social-democraţia con- 
temporană pare genul de luptă din interior cu nazismul. Câștigă 
lupta copiindu-i politicile, practicile, cum ar fi limitarea libertă- 
ţii de exprimare. Sunt oameni care cred că interzicerea libertăţii 
de exprimare n-are nimic în comun cu nazismul, ci dimpotrivă, 
pentru că, în fond, interzici simboluri naziste cum ar fi zvastica, 
dar nu procesează, nu merg la nivelul de abstracţie următor, că 
în ambele cazuri e limitată libertatea de exprimare, chiar dacă e 
diferit conţinutul interzis. Se procedează la fel, doar că la un alt 
nivel. Ar putea avea surprize şi mai mari dacă ar citi programele 
politice, ar descoperi că intervenţionismul, controlul societății de 
către stat nu e o cucerire UE, ci apare şi la oameni cu care credeai 
că ești într-un conflict ireconciliabil. Dacă te uiţi pe programul 
lui Mussolini sau cel al lui Hitler, vei vedea că ai în comun nu 
doar interzicerea libertăţii de exprimare, ci și un control masiv 
al societăţii de către stat. Cu amendamente minime, cele două 

programe par scrise de birocraţii UE. Economia socială de piaţă, 
cel puţin în forma sa actuală, nu mai seamănă deloc cu versiunea 
iniţială, versiunea ordoliberală a lui Erhard, care era un fel de 
liberalism clasic cu puţină protecţie socială şi care a revitalizat 
Germania după război, ci seamănă mai degrabă cu corporatis- 
mul fascist. Oamenii care luptă non-stop cu fascismul şi oriunde, 
pe Facebook, în parc, la serviciu, în vizită la neamuri etc., s-ar 
putea să aibă surprize văzând cu câte lucruri sunt de acord în 
programul fascist asociat cu Mussolini sau chiar cu cel nazist din 
'33, dacă-i scoţi cele 5-6 referiri la rasă. Însă efectul are loc doar 
dacă citeşti aceste programe de o pagină fiecare. It's magic! 

BEREA ARTIZANALĂ 


Gustul berii artizanale pare multora inefabil, chiar dacă unii îl 
exprimă: 
E ca atunci când mănânci o pâine caldă coaptă de bunica 
în sobă față de o pâine cu aditivi uitată cu zilele pe raftul 
supermarketului. E aromată. lar alcoolul, chiar și la berea 
de 8%, se simte de-abia după ce o bei. E atât de bine pă- 
trunsă cu gustul și cu aroma, că tăria nu i-o simţi. O bei 


ca pe-o bere normală și de-abia după aceea îşi face efectul 
(Gândul, 2009). 


Potrivit codului fiscal, ceva este bere dacă este bere sau dacă 
conţine bere, având în ambele cazuri o concentraţie alcoolică mai 
mare de 0,5% în volum (CF, 349:1). 

Cum diferă berea artizanală de cea normală, industrială? 
Diferenţele par tehnologice și de cantitate. Berea artizanală nu e 
pasteurizată şi filtrată şi nu conţine aditivi (Sikaru). Filtrarea be- 
rii îi îmbunătăţeşte aspectul, îi creşte limpezimea, îndepărtează 
majoritatea drojdiilor şi a altor micro-organisme ce pot influen- 
ţa stabilitatea microbiologică și reține proteinele chiar si de mici 
dimensiuni care pot provoca în timp tulburarea berii (Cazino, 
2016). Rezultatul filtrării ar fi o bere mai seacă, mai puţin gustoa- 
să, mai decolorată, mai puţin sănătoasă (Cazino, 2016). 

Cât priveşte pasteurizarea, pentru a asigura un termen de va- 
labilitate cât mai mare (3-6 luni şi chiar mai mult), producătorii 
distrug, de regulă, prin metode termice enzimele, drojdiile şi alte 
microorganisme ce pot provoca refermentarea sau degradarea 
berii, afectând însă şi celelalte componente, vitaminele, protei- 
nele (Cazino). Pasteurizarea ar imprima însă berii, potrivit unor 

producători, un gust de pâine prăjită, gust ce se accentuează pe 
măsură ce berea îmbătrânește (Cazino, 2016). Deşi există tehno- 
logii sofisticate de pasteurizare, o bere pasteurizată va fi mereu o 
bere pasteurizată (Cazino, 2016). 

Pentru Sikaru (nu sicario) există două clase mari de bere, ale, 
de fermentație înaltă și lager, de fermentație joasă (Sikaru). Berea 
de tip ale sau de fermentare înaltă se obţine prin utilizarea de 
drojdie ce fermentează la temperaturi de 15-25 %C şi ar fi metoda 
tradițională de fabricare a berii (Sikaru). Berea artizanală ar fi 
obținută prin procese naturale neaccelerate artificial (Sikaru). Ale 
sunt berile fabricate la temperaturi ridicate, de 15-20 de grade și 
peste, care fac drojdia să se ridice spre suprafața rezervorului de 
fermentare, unde se descompune în esteri şi arome secundare 
(CC, 23). Berile Ale sunt complexe, uşor tulburi, cu gust bogat și 
dulceag și concentraţie de alcool variabilă, dar în general, medie 
şi tare (CC, 23). 

În schimb, cele mai multe beri industriale sunt beri de tip 
Lager sau de fermentare joasă (Sikaru). Lager sunt berile obținute 
prin fermentarea îndelungată la rece (5-9, chiar 0 grade Celsius), 
în care drojdia de bere coboară spre fundul vasului de depozita- 
re (CC, 23). 

Cantitatea de bere produsă intră chiar în definiţia berii arti- 
zanale. Berea artizanală este o bere în ediţie limitată. Micii pro- 
ducătorii îşi propun deliberat să nu facă milioane de hectolitri de 
bere (Zăganu, Ground Zero etc). Avem așadar economie de scală 
versus producţie personalizată. Berea artizanală ar fi o bere mai 
personalizată față de berea industrială. Avantajul personalizării 
e că e o bere mai flexibilă şi se poate experimenta mai mult rela- 
tiv la berea marilor producători. Așadar am avea această tensiu- 
ne calitate versus cantitate, unde berea artizanală ar sta mai bine 
la calitate, potrivit producătorilor şi fanilor. Am avea mai multe 
gusturi, nu gusturi omogene, ca în cazul berilor industriale, care 
încep să cam semene. 

Alte elemente de conţinut prin care berea artizanală diferă de 
cea obișnuită sunt accizele. Acciza pentru berea fabricilor mari 
este 3,3 lei la 1 hl pentru cele mari, pentru cele mici este 1,82 lei la 
1 hl (CF, Anexa 1). În schimb, berea făcută acasă pentru consum 
propriu, de particulari mici, nu are deloc accize (CF, 349:9). Şi e 
de văzut cum aceste ingrediente fiscale se reflectă în gustul berii, 
în gradul de său de amăreală. 

În SUA sunt vreo 2500 de berării artizanale (Perry, 2013), în 
România 5-6 microberării artizanale. Pe definiţia SUA a berii ar- 
tizanale microberăriile româneşti nu produc toate împreună atât 
de mult (sub 7 milioane hl). 

Microberăriile au două probleme mari: 

(1) autorizarea, care durează foarte mult. 

(2) desfacerea, în principal dificultatea de a intra pe piața 
HoReCa (hoteluri, restaurante, cafenele). 

Cam o jumătate de an sau chiar 1 an durează autorizarea 
(Ground Zero; Logec, 2016; Republica, 2016). Dosarul pentru 
autorizare poate avea şi 200 de documente (Republica, 2016). 
Procesul de autorizare a unei fabrici mici de bere e la fel ca acela 
pentru o fabrică de mare capacitate, deși, de exemplu, capacita- 
tea Zăganu este de circa 4000 de hectolitri pe an. 

Apoi e nevoie de o comisie teritorială, minizonală care să au- 
torizeze aceste miniberării (OMEP 220, 2016). Comisia e formată 
în principal din vameși și finanţiști judeţeni și persoanele dele- 
gate de ei (OMEP 220, 2016). Să ne gândim că aceasta e versiu- 
nea simplificată. Pentru o fabrică mare de bere este nevoie de un 
secretar de stat, 3 directori generali din 3 direcţii generale din 
Ministerul Finanţelor Publice, Șeful Serviciului accize 1 sau, în 
lipsa acestuia, Șeful Serviciului accize 2 (OMEP 219, 2016, 2). E o 
macrocomisie, formată din şefii ăia mari, mai greu de găsit, care 
probabil ar îndruma microberarii către consumul propriu sau re- 
nunţarea la berăria artizanală. 

Un alt obstacol este garanţia care trebuie plătită, în special 

pentru cei din intervalul 5 mii hl/an şi 200 mii hl/an. O astfel de 
microberărie are o garanţie de 236.901 (CE, Garanţii), cam 53 mii 
euro, ca şi la accize, cam jumate din cât plăteşte o fabrică mare. 
Pentru fabrici şi mai mici, de maximum 5000 hl pe an 9476 ron, 
adică 2130 euro iar o fabrică mare plătește 473.801 ron, adică în 
jur de 106541 euro (CE, Garanţii). 

Timpul pierdut cu autorizarea nu este inventariat ca barieră 
de intrare în raportul Concurenţei pe piaţa berii (CC), unde CC 
nu oferă sancțiuni, chiar dacă are suspiciuni de coordonare. 

Dacă şpaga în trafic hărțuieşte oamenii obișnuiți, Concurența 
hărțuieşte firmele mari, corporaţiile. Dacă în trafic mai poți scă- 
pa, în faţa Concurenţei eşti oarecum vinovat din servă prin tria- 
da clasică: 

(1) ai un preţ mai mare = abuz de poziție dominantă 

(2) ai acelaşi preţ = înţelegere 

(3) ai preţ mai mic = dumping. 

Ca în orice mentalitate etatistă eşti vinovat că exiști. Într-un 
raport al Consiliului Concurenţei, dacă deviaţiile standard ale 
prețurile mărcilor pe câţiva ani erau puţin mai în dreapta (CC, 
63), mai aproape de medie am fi avut amenzi usturătoare la ma- 
rii producători de bere. Așa există doar suspiciuni de coordonare 
în această anchetă care a durat 3 ani sau cel mult se atrage atenţia 
asupra contractelor încheiate de marii fabricanți cu restaurantele. 

O problemă a microberăriior este accesul pe piaţa HoReCa 
(CC, 119). Canalul prin care se comercializează cel mai mult be- 
rea nu este însă nici HoReCa (25%), nici supermarketurile (15%), 
ci magazinele de cartier (52% in piață) (CC, 64) iar berea cea mai 
consumată în România este cea la pet (54%) (CC, 112). Consumul 
de bere la pet semnalează preferința pentru consumul casnic în 
detrimentul HoReCa (CC, 112), consumul la draft fiind scăzut, 
sub 5%, în raport cu restul Europei (CC, 112). 

De multe ori există percepţia e că patronul barului n-are ni- 
ciun cuvânt de spus în fața marilor producători, ci doar e o vic- 

timă pasivă a unor opresori. În realitate, primește mobilier, um- 
brele, vitrine frigorifice, reclame luminoase, echipamente pentru 
berea draft s.a. (CC, 119). Oricât ne-ar plăcea conflictul mici pro- 
ducători — marii producători, bere artizanală — bere opresivă, e 
o realitate că marii producători oferă condiţii bune. În raportul 
Concurenţei se afirmă că Ursus si Heineken sunt de neevitat (CC, 
119), deși îţi spune în aceeași frază că mărcile lor sunt preferate 
de mulți utilizatori finali (CC, 119). 

Cum funcționează poziția dominantă? În primă fază mono- 
polistul face preţurile atât de mici, sub costurile de producție le 
celorlalți, încât îi falimentează. Apoi pune niște prețuri nesim- 
ţite pe produsele lui și urmează o perioadă lungă de exploata- 
re a omului de către om. Aici toate manualele de economie se 
opresc. Soluţia e să intervină Concurența să facă ceva cu această 
imperfecţiune a pieţei. Ce ar trebui să facă autoritățile? Să spargă 
macrofabrica de bere în două, să subvenționeze companii mici, 
să plafoneze preţurile, producţia etc. Să încercăm însă să ducem 
mai departe scenariul prețurilor nesimţite. Sunt două situaţii 
posibile. 

În prima, când monopolistul crește preţul, pe piaţă intră alți 
jucători. La noul preţ, un profit foarte mare e un semnal pentru 
ca alţi producători să reintre în joc, fie aceiași, fie oameni din alte 
industrii şi în final preţul scade. Așa se explică de ce monopolu- 
rile sunt instabile pe piaţa liberă şi de ce mai ai o mie de tipuri 
de suc pe lângă Coca-Cola. Al doilea scenariu e că monopolistul 
poate ţine în continuare prețul scăzut, pentru a preveni noi in- 
trări, dar atunci care e problema? Consumatorii sunt mulțumiți 
că pot cumpăra la preţuri mici. În oricare din scenarii scade pre- 
ţul. Și dacă o companie are 100% din piaţă, dacă oamenii sunt 
mulțumiți, preferință exprimată prin schimburi voluntare, nu e 
nevoie de serviciile Concurenţei, pe care de altfel nu le-ar cum- 
păra nimeni prin interacțiuni voluntare, neoferind servicii tipice 
agenţiilor de rating; sau de standardizare. Cât priveşte cartelul, 


74 COSTEL STĂVĂRACHE : INCURSIUNI TURBOLIBERALE 


tendința unor membri de a trăda înțelegerea pentru profituri 
mai mari este suficientă pentru distrugerea cartelului, tendinţă 
care e observabilă şi istoric, empiric, de exemplu în cazul OPEC. 

Marii producători sunt organizați în Asociaţia Berarii 
României și sunt: SAB Miller (Ursus), Heineken, URBB 
(Carlsberg) și Bergenbier și acoperă cam 80% din piaţă. La tes- 
timonialele de pe site-ul Asociaţiei Berarii României sunt numai 
mesaje ale autorităţilor. Aici se pot citi în engleză și protecţionis- 
mele deputatului Săpunaru, unde apare inclusiv termenul „sy- 
nergy”, care înseamnă „sinergie” (ABR). 

Există sugestia intervenţionistă potrivit căreia Consiliul 
Concurenţei ar trebui să-i controleze mai mult pe marii produ- 
cători, să verifice înțelegerile marilor producători în Horeca. Așa 
s-ar ajuta berea artizanală. Teoretic un anticapitalist, un antineo- 
liberal ar trebui să fie împotriva Consiliului Concurenţei. Este o 
instituţie care vrea să facă piaţa şi mai perfectă. Există apoi şi o 
lipsă de viziune a Consiliului Concurenţei, în măsura în care nu 
hărţuiesc și firmele mici, ci doar corporaţiile. Ce-mi garantează 
că o firmă înființată într-un garaj ceva mai încolo nu va deveni un 
monopol care va abuza de poziția sa dominantă? E mai bine să 
previi decât să tratezi, ca în filmul „Minority Report”. Apoi sunt 
situații în care firme mici se înțeleg; cu alte firme mici să cumpere 
materii prime de la ele. Oricând te poţi trezi că astfel de turbu- 
lenţe îți afectează parametrii deciși prin planificare centralizată. 

PÂINEA FELIATĂ 


Este o invenţie care succede cu mult apariţia apei calde. Pâinea 
feliată apare abia în secolul XX, în 1928, în America, fiind inven- 
tată de un imigrant neamţ, Otto Frederick Rohwedder (Latson, 
2015). Bine, aparatul de feliat e inventat încă din 1917 (Historia), 
dar intră în producţie abia în 1928. 

Pâinea feliată e interzisă în 1943, în timpul războiului, în cea 
mai neoliberală dintre democraţii, America, din raţiuni de eco- 
nomisire a materialului din care erau făcute maşinile de feliat 
(Latson, 2015). Restricţia e însă temporară (două luni) datorită 
opoziției populaţiei (Latson, 2015). 

Pâinea comunistă, cartelată, raționată, tăiată în porții mai 
mici de o jumătate sau 3 sferturi nu e pâine feliată. 

Numărul de felii de pâine într-un sandwich are implicații in- 
stituționale. De exemplu, un lider politic important ca senatoarea 
Hillary Clinton atrage atenţia că sunt agenţii de stat diferite care 
reglementează sandwichuri diferite. Astfel, sandwich-ul format 
dintr-o singură felie plus șuncă și brânză este reglementat de 
Departamentul de Agricultură al SUA. Însă sandwich-ul fomat 
din două felii ţine de Food and Drug Administration. Și nemul- 
țumirea ei era că inspecţiile la sandwich-ul închis, din două felii, 
sunt mai rare (McCready, 2008, 3). 

La noi Autoritatea Naţională pentru Protectia Consumatorilor 
(ANPC) se ocupă de astfel de intrigi. Prin abaterile cele mai frec- 
vente sunt corpuri străine în pâine (sfoară) (ANPC, 2013), pâine 
având cantitatea netă de 450g, contrar prevederilor care impun 
o creştere a cantităţii nete din 100 în 100 grame (ANPC, 2013), 
lipsa denumirii sub care se vinde produsul (ANPC, 2013), lipsa 

inscripţionării datei durabilității minimale (ANPC, 2013), neres- 
pectarea inscripțiilor — de exemplu pâine neagră 600g, produs 
preambalat, avea înscrisă ca denumire de produs „Pâine neagră 
feliată”, cu toate ca în lista ingredientelor, pe lângă făina tip 1350 
(făină neagră) există și făină tip 650 (făină albă) (ANPC, 2013), 
comercializarea de produse expirate (ANPC, 2013), neîncadra- 
rea în cantitatea netă declarată (ANPC, 2013) — sortimente de pâi- 
ne la care în urma cântăririi s-au constatat abateri de la cantitatea 
netă înscrisă pe etichetă, respectiv „pâine albă feliată 300g, care 
în urma cântăririi prezenta o cantitate netă identificată cuprinsă 
între 280g-290g , iar pâinea albă feliată 500g, în urma cântăririi 
prezenta cantitatea netă cuprinsă între 455g-475g (ANPC, 2013), 
pâine contaminată cu Bacillus Mesentericus (ANPC, 2013) o bac- 
terie care se înmulțește dacă pâinea încinsă nu e lăsată la răcit şi 
e împachetată în pungă de plastic și provoacă tulburări diges- 
tive (Capital, 2013), nerespectarea ingredientelor în ordine des- 
crescătoare a ponderii introducerii lor în fabricaţie (ANPC, 2012), 
înscrierea informaţiilor cu caractere mici, pe etichete de dimensi- 
uni reduse (ANPC, 2009). 

O altă abatere este că se ofereau consumatorului informații 
false despre caracterul tradițional al produselor fără ca produ- 
sele sa fie atestate și înregistrate de M.A.D.R. în Registrul de 
Atestare a Produselor Tradiţionale de la ministerul Agriculturii 
(ANPC, 2011). Dacă acupunctura sau ayurveda sunt promovate 
ca tradiționale, ca medicină alternativă, încurajez ideea de pro- 
dus românesc şi deduc că și ele au fost inventate tot de daci? 

Unele abateri anepeciste sunt compatibile cu principiile pie- 
ţei libere, altele nu. De exemplu, să nu înșeli la cântar (fraudă) 
sau să nu vinzi pâine stricată sunt compatibile, să crești gramajul 
doar din sută în suta de grame sau să te înregistrezi nu știu unde 
nu sunt. Pe piața liberă poţi avea şi pâine de 666 de grame, nu 
există o greutate anume pentru pâinea feliată, alta decât cea deci- 
să prin schimbul voluntar între vânzător și cumpărători. 


78 COSTEL STĂVĂRACHE : INCURSIUNI TURBOLIBERALE 


Nu există restricții la tăiere, că pâinea trebuie tăiată în romb 
sau de dreptunghi, aşa cum tăiem baclavale. 

Un studiu răspândit, foarte circulat în 2015, este cel realizat de 
Asociaţia pentru Protecţia Consumatorului (APC). Potrivit aces- 
tui studiu românii sunt pâiniști, sunt pe primul loc în Uniunea 
Europeană la consumul de pâine (APC, 2015). Astfel, un român 
consumă în medie circa 97 de kilograme de pâine pe an (APC, 
2015). Un reproş este că la 96% dintre produsele analizate, nu 
se respectă reţeta tradițională a pâinii (făină, apă, drojdie, sare) 
(APC, 2015), folosindu-se aditivi. Bun, sunt oameni care vor pâi- 
nea ca pe vremea lui Gerula sau care ar socoti şi făina aditiv sau 
pentru care și apariţia roții a fost mult prea mult. 

La început a fost Cuvântul. Și în raportul acestor specialiști 
apar critici legate de etichete. De exemplu, se consideră că denu- 
mirea „Pâine aleasă cu făină integrală” de pe ambalajul produ- 
sului fabricat de producătorul SC Karamolegos Bakery România 
SA, poate induce în eroare consumatorul deoarece creează im- 
presia unui produs de o calitate deosebită (APC, 2015). Similar 
se spune că menţiunea „Pâinea bună a vremurilor noastre” de pe 
ambalajul produsului „Pâine cu făină graham, feliată, fără coajă” 
fabricat de către SC Karamolegos Bakery România SA induce în 
eroare consumatorul, creându-i acestuia impresia unui produs 
de o calitate deosebită, fapt ce este contrazis de natura ingredi- 
entelor folosite, cum ar fi margarina, zahărul, diacetatul de so- 
diu și acidul ascorbic (APC, 2015). La fel se spune că sintagma 
„Pâinea copiilor” menţionată pe ambalajul produsului SC Smart 
Food Solutions din București induce în eroare consumatorii prin 
faptul că creează impresia că acest tip de pâine este singura opţi- 
une de pâine ce poate fi consumată de către copii (APC, 2015). Și 
expresia „orăşelul copiilor” induce în eroare pentru că avem mai 
multe orășele ale copiilor? Dacă un restaurant te anunţă că te vei 
simţi „ca acasă”, e ok să reclami apoi la ANPC că a fost publicita- 
te înşelătoare pentru că te-ai simţit chiar mai bine? 

O obiecţie similară poate fi adusă şi numelui acestui ONG. 
Numele APC mă induce în eroare în calitate de consumator de 
rapoarte ONG-iste, făcându-mă să cred că e vorba de ANPC, 
de autoritatea oficială, Agenţia Naţională pentru Protecţia 
Consumatorului. În genere, numele unui ONG poate fi derutant. 
De exemplu, văd numele Expert Forum și conchid că e un ONG 
expert în copiii altora. 

PÂINEA FELIATĂ 8] 


NEO ȘI NEOLIBERALISMUL 


În „Matrix”, eroul civilizator este un programator, nu un cioban, 
ca în balada „Mioriţa”. Întrebarea principală este dacă Neo, al 
cărui nume este anagrama la „One” (Heritage, 2013), este un ne- 
oliberal sau mai degrabă de centru-stânga. 

Un efect al neoliberalismului în educaţie este și că nu știm 
întotdeauna ce înseamnă termenul „neoliberal”. Ştim vag că „ne- 
oliberalismul” este ceva cu banii, băncile, FMI și Pinochet. Sunt 
lucruri care nu apar în film, situaţie care face dificilă includerea 
filmului în categoria celor neoliberale. Socialismul nefiind sub- 
venţionat suficient prin școlile de stat sau fondurile europene, nu 
se ştie întotdeauna când cineva este neoliberal sau când încetea- 
ză să mai fie neoliberal. În plus, în film sunt lucruri nonideologi- 
ce, ca metafora trezirii, a cunoaşterii, lucruri care pot fi folosite 
sau anexate de orice ideologie (inclusiv de fascism) sau sistem 
de gândire, nefiind strict legate de socialism sau neoliberalism. 

Există mai multe argumente că Neo nu este un neoliberal. 
De exemplu, în coloană sonoră apare muzica Rage Against the 
Machine, care sunt fani Che Guevara (Ballor, 2005a). Apoi nava 
rezistenţei, a celor care ieșiseră din Matrix, pare o şandrama, adi- 
că un lucru tipic rusesc. În plus, mâncarea de pe navă pare o 
torboseală care conţine strict vitaminele necesare pentru supra- 
vieţuire, ca în sistemele centrate foarte mult pe om, nu pe profit. 

Mai mult, unele lucruri din film sunt folosite de politicieni 
social-democrați importanţi. De exemplu, președintele Obama 
într-o pledoarie pentru Obamacare foloseşte metafora alegerii 
între celor două pilule din Matrix, alegere cu care este confruntat 
Neo de către Morpheus la începutul filmului. Acesta spune că 

avem de ales între o pilulă albastră şi una roşie și ne îndeamnă să 
reflectăm cum ar fi să foloseşti o pilulă albastră care are aceeași 
calitate și la jumătate de preţ în raport cu cea roşie (Pollowitz, 
2009; Witt, 2009). Discursul președintelui american, deși mai me- 
reu inspirat și cu priză la public, aici este puţin grăbit. În „Matrix” 
pilula albastră este pilula rea, cea roșie era cea bună. Pilula al- 
bastră era pilula fugii, deconectării de realitate, a ignoranței, cea 
roşie fiind alegerea corectă, a intrării în rezistența împotriva 
mașinilor, împotriva supremaţiei roboților, dar cel mai probabil 
consilierii preşedintelui american n-au citit decât cartea, fără să 
vadă și filmul. Pilula albastră este alegerea lui Cypher, a reconec- 
tării la sistem. Epuizat de lupta împotriva mașinilor, acesta alege 
să coopereze cu ele şi să trădeze rezistenţa. Sunt voci pentru care 
o persoană ca Allan Greenspan este relevantă pentru această ale- 
gere de tip Cypher (Peters, 2012). 

În Matrix d&jă-vu-ul este în mod contraintuitiv o probă că în 
sistem se schimbă ceva, că acesta nu funcționează în parametrii 
corecţi. O repetiţie sugerează o schimbare de sistem, de cod. Însă 
este greu de interpretat dacă dejă-vu-ul este sau nu neoliberal. 
Poate fi. În situaţia noastră pisica neagră care apare de două ori 
însemna că vine poliţia, vin agenții. 

Episodul torturii lui Morpheus de către agentul Smith ple- 
dează pentru neoliberalismul rezistenţei. Speechul agentului 
Smith este relevant pentru critica pe care ecologismul contempo- 
ran o face neoliberalismului. Oamenii în general sunt criticați de 
agentul Smith pe motive ecologiste (Ballor, 2005b; Ballor, 2007). 
Este un discurs curios pentru o mașină, unul mai degrabă tipic 
clubului de la Roma, pro frunze și prea liric în care se punctează 
malthusian epuizarea resurselor și distrugerea planetei de către 
oameni, care sunt asemenea unui virus. Prin contrast, mașinile, 
proprietarele Matrixului par interesate de energii bio, regenera- 
bile, nepoluante, în măsura în care folosesc oamenii ca baterii. 

În „Matrix” nu avem un discurs despre clase sociale. 

Conflictul se poartă strict între oameni și mașini. Nu există acest 
conflict ireconciliabil între clase sociale, între săraci şi bogaţi. 
Este un conflict teoretizat masiv de cărturarii socialiști, interesați 
cel puţin în teorie de reducerea inegalităţilor între clase, chiar 
dacă de multe ori avem impresia practică, pe baza distribuţiei 
bunurilor publice, că mulţi socialişti par interesaţi doar de clasa . 

Un argument pentru care Neo rămâne totuși un neoliberal 
este că urmăreşte extragerea oamenilor din Matrix, dintr-o rea- 
litate artificială coercitivă, eliberarea oamenilor din sclavia, cap- 
tivitatea mașinilor, nu politici redistributive de tipul o găină la 
oală per persoană trezită din Matrix sau oferirea unui venit mi- 
nim garantat. 

CARTOFII PRĂJ IŢI 


Cartofii prăjiţi pot fi prăjiți de firme mari, de corporaţii, dar și 
acasă în tigaia proprie. Cartoful prăjit este de obicei o legumă 
interzisă în diete, mai puţin în dieta cu cartofi prăjiţi și chiar şi 
acolo nu apare atât de mult. 

Încă se duce lupta între francezi și belgieni privind paternita- 
tea cartofilor prăjiți. Ambele țări sunt egal invocate ca origine a 
cartofilor prăjiți în forma în care-i ştim azi, începând din secolul 
XIX (Williams, 2011, 8). Termenul englezesc „french fries” nu ne 
ajută să tranșăm polemica pentru că și belgienii vorbesc france- 
za. Cartofii au fost aduși de conchistadorii spanioli din America 
Latină, în Peru fiind cultivați de milenii. Încep să fie acceptați în 
Europa prin secolul XVIII, având suporteri vedetă precum Maria 
Antoaneta (Williams, 2011, 8). 

Ideologic, cartofii prăjiți sunt asociați cu McDonald's. 
Compania este un simbol al schimbării de regim, al trecerii de 
la comunism la capitalism şi al despărțirii de distribuţia după 
nevoi. E un lucru curios când vezi că autorii români care deplâng 
soarta corporatiștilor, care sunt ca niște sclavi pe plantaţii, n-au 
în vedere muncitorii de la McDonald's de pe poziţiile entry level, 
ci pe cei care lucrează la birou în corporaţii în genere (Mihăilescu, 
2014). 

Pentru unele instituţii, cartofii prăjiți pot conţine erori. De 
exemplu, în 2012 McDonald's România a fost amendat de ANPC 
pentru reclamă înșelătoare pentru spotul „Cartofii McDonald's 
îți aduc aminte de bunici” (McDonald's, 2012). Potrivit ANPC, 
sunt două înșelătorii în reclama McDonald's: 

(1) cartofii ar fi proaspăt luaţi din piaţă, deşi materia primă 

la McDonald's sunt cartofii congelaţi, cu aditivi (ANPC, 2012); 

(2) „aduc aminte de bunici” induce consumatorului ideea falsă 
de reîntoarcere la calitatea de odinioară, de produs fabricat după 
metode artizanale, produsul fiind, in realitate, industrial (ANPC, 
2012). În plus, ANPC a sesizat și CNA, o altă instituţie extractivă, 
să oprească clipul. Vedem cum nu există întotdeauna o diviziu- 
ne a muncii între CNA (Consiliul Naţional al Audiovizualului) și 
ANPC (Autoritatea Naţională pentru Protecția Consumatorilor). 
Ambele fac bani prin critică de film. 

O reclamă TV nu e un contract. Întrucât e gândită să atragă 
atenţia, reclama va conţine inevitabil termeni figuraţi şi evalua- 
tivi. Pentru că nu sunt stabiliți termenii schimbului „eu îţi dau un 
măr, tu îmi dai o portocală”, pot rezulta tot felul de abuzuri cu 
privire la obligaţiile contractate. Avantajul unei formalizări, unei 
formulări explicite a termenilor schimbului este că se cunosc bu- 
nurile schimbate și nu se mai aberează pe așteptări estimate din 
birou și neîmplinite de producător. Aici știi clar că atunci când 
ceri artizanal, restaurantul îţi va spune din prima că au metode 
industriale. Reclamele folosesc metafore. Orice produs de scală 
poate pica în aceasta sugerând chestiuni artizanale. 

Nici cumpărarea efectivă de cartofi din restaurant nu este 
un contract, chiar dacă unii autori preferă să vorbească de un 
schimb implicit, de un contract tacit. Un exemplu des folosit 
pentru schimbul implicit este chiar un restaurant (Evers, 1978, 
6). Este o situaţie unde termenii schimbului par clari, chiar dacă 
nu se semnează un contract efectiv, ca la vânzarea unei case. În 
schimbul implicit preferinţele clientului nu sunt explicite și nu 
am contract semnat care să conţină termenii schimbului. Soluția 
schimbului implicit pare să aibă avantajele sale. De exemplu, 
oferă un temei juridic împotriva cuiva care consumă și pleacă 
fără să plătească. Acesta ar fi încălcat un schimb implicit. Însă 
schimbul implicit generează mai multe probleme decât rezolvă. 
Cu schimbul implicit pot lua naștere tot felul de abuzuri, înce- 

pând de la celebrul contract social despre care toată lumea a 
auzit, dar nimeni nu l-a văzut, darmite să-l fi și semnat (Logec, 
2014). În plus, dacă nu-ţi convine contractul social, în prezent nu 
mai ai nici opţiunea să mergi în junglă, junglele fiind de stat. În 
contractele implicite te trezeşti cu tot felul de obligaţii, niciodată 
contractate. Similar, ideea de schimb implicit este folosită greșit 
în unele argumente anti-avort. 

Probabil o explicaţie pentru care a emers această normă cul- 
turală în care nu formalizezi cumpărarea unei shaorma ca la 
cumpărarea unei case, nu semnezi contracte pe chestii mici, este 
că e insignifiant numărul celor care fug; fără să plătească. Altă 
explicaţie poate fi comoditatea, corelată cu un calcul costuri — be- 
neficii. Pierderile sunt mai mari decât beneficiile, dacă ai pune fi- 
ecare client să semneze. Riscul schimbului implicit e că te trezești 
cu tot felul de obligaţii contractuale pe care nu le-ai contractat 
niciodată. Situaţia poate fi însă tratată pur şi simplu ca furt, fără 
a introduce ideea de schimb implicit şi fraudă. Şi aşa avem un te- 
mei pentru a pune clientul care nu plătește, să plătească. Pot vor- 
bi direct de furt fără ruta aceasta ocolitoare a schimbului implicit. 

Ambiguitatea poate apărea și în contractele explicite, darmite 
în cele implicite, unde poţi tiraniza pe oricine pentru că nu face 
ceea ce crezi tu că implicit trebuia să facă, nefiind clar definiți 
termenii schimbului. Un contract pune limite interpretării. De 
exemplu, în cazul McDonald's termenii transferului sunt o por- 
ţie de cartofi prăjiți versus cutare sumă. 

„Aduc aminte de bunici” poate fi interpretat şi altfel. Poate fi 
vorba de bunici postdecembriști cu care mâncai fast food, pen- 
tru că McDonald's e de 20 de ani în România. Sau cineva avea 
bunici chiaburi, şi așa producţia de scală, industrială îi aduce 
aminte de bunici. Mesajul McDonald's că folosesc cartofi natu- 
rali comercializați în piaţă e o metaforă. Nu trebuie interpretată 
literal că McDonald's îşi ia cartofii din pieţe şi vin zilnic cu mai 
multe găleți. Obiecţia ANPC e că McDonald's foloseşte cartofi 

congelaţi, nu naturali. Da, dar și aceștia vin din cartofi naturali, 
că doar n-or recolta direct cartofi congelați și cu aditivi. E un 
pas intermediar în structura producţiei. Acesta e și sensul me- 
taforei din reclamă. Folosim cartofi naturali ca şi cei din piață, 
comercializaţi de bunici. Procesul de producție nu începe direct 
cu cartofii congelaţi și nimeni nu crede acest lucru. Punctul zero 
sunt cartofii naturali, din pământ, ca şi cei din piață. ANPC-ul 
ar fi avut dreptate dacă s-ar fi recoltat cartofii direct congelați şi 
cu aditivi. Probabil şi consumatorul mediu știe despre cartofii 
de la McDonald's că nu sunt luaţi din piață, lucru valabil pen- 
tru firmele care achiziționează cantități mari, asta neînsemnând 
că nu sunt naturali cartofii de la începutul lanțului productiv. 
Lanţul de producţie al McDonald's este unul lung. McDonald's 
România foloseşte soiurile Russet Burbank și Innovator. Cartofii 
sunt cultivați în Austria și provin de la compania Frisch & Frost 
Austria (Gândul, 2012). Cât priveşte uleiul încins, acesta este ulei 
vegetal, un amestec de ulei de rapiţă şi ulei de floarea soarelui. 

Dacă în politic funcționează contraselecţia și în clasa politică 
actuală avem și descendenţi ai celor din nomenclatură, atunci 
McDonald's aminteşte acestora de bunici, întrucât erau singurii 
care ieșeau afară din țară. Aceasta înseamnă că printre inspecto- 
rii ANPC putem găsi oameni cărora McDonald's le aduce aminte 
de bunici, nepoţii foştilor securiști și nomenclaturişti. 

E de văzut cât de întemeiate sunt afirmaţiile ANPC, chiar 
dacă am asimila publicitatea unui contract efectiv. E puţin pro- 
babil să fi făcut un studiu pe preferințele prealabile cumpărării 
și, mai important, pe switch-ul de preferințe după vizionarea re- 
clamei, pe izolarea efectului reclamei asupra deciziei de cumpă- 
rare, ținând cont și de situaţia vânzărilor McDonald's din 2012. 
Potenţialii clienți McDonald's nu credeau că restaurantul cum- 
pără cartofii din piaţă şi îi prăjeşte artizanal, dar după vizionarea 
reclamei cu bunicii au devenit clienţi actuali, cerere efectivă: „ia 
să cumpăr eu niște cartofi de la McDonald's că sunt luaţi din pia- 

ţă şi prăjiți artizanal!”. ANPC-ul pare sigur pe așteptările prăjirii 
artizanale, deși n-au niciun studiu empiric pe chestiune. Cel mai 
probabil ideea amenzii le-a venit din revista presei străine: „ia 


pr 


vezi pe ce mai dau ăia amenzi afară!” Întrucât vorbim de schim- 

buri implicite, neformalizate, ANPC-iștii pot spune acolo ce cred 
ei că dorea consumatorul, fără studii empirice minimale. Apoi 
pentru că amenda nu trece printr-un tribunal, nu e nevoie să-ți 
întemeiezi cauza. 

Un produs, oricât de bun ar fi, nu poate să placă la toată lu- 
mea. Aceasta arată imperfecțiunea termenilor figuraţi și evalua- 
tivi în contracte și motivul pentru care sunt evitați. Chiar când 
apar, sensul lor e mai degrabă obiectiv decât subiectiv. De exem- 
plu, dacă spun mașină de spălat în stare bună de funcţionare, 
deşi carcasa lingvistică e una evaluativă, sensul e mai degrabă 
descriptiv obiectiv: această maşină de spălat funcționează, mer- 
ge, mai degrabă decât să descrie o valorizare a proprietarului: 

„ce mult îmi place această mașină de spălat”. Când cineva vinde 
o casă în contract apar date brute, neutre privind câți metri pă- 
traţi are casa, câte camere etc., cine cui vinde etc. În contract apar 
termeni proprii, nu termeni figuraţi de genul „în această casă te 
vei simţi ca acasă”, „această casă nu te va bântui” etc. 

Potrivit ANPC a doua înșelătorie a McDonald's este despre 
calitate. Este o remarcă evaluativă, nu una obiectiv descriptivă în 
care constat că un vânzător vinde cartofi stricaţi, deși s-a angajat 
prin contract să vândă cartofi buni. Pe tărâmul evaluărilor su- 
biective orice e posibil, inclusiv lucruri care contrazic concluziile 
ANPC. De exemplu, ceva artizanal poate fi receptat ca industrial: 
„se vede că această ciocolată de casă e făcută la normă”. Invers, 
ceva industrial poate fi receptat ca artizanal: „acest salam de bis- 
cuți parcă e făcut în casă”, „acești cartofi parcă sunt făcuţi de 
bunici”. Acţiunea ANPC este un tip de abuz care poate fi replicat 
la orice produs industrial unde poţi găsi sugestii artizanale. La 
fel se poate spune despre reclama Covalact „prea bun, prea ca 
la țară”. 

Multe amenzi ANPC vin prin critică literară, nu sunt legate 
de carne, mâncare stricată. Există un arbitrar şi o putere discre- 
ţionară a instituţiilor de control care oricând pot considera înşe- 
lătorie nişte metafore din reclame. De exemplu, o reclamă spune 
că produsul are un gust care te face să pluteşti şi unui inspector 
ANPC să i se pare că n-are niciun gust. Valorizările sunt subiec- 
tive. Orice reclamă ar deveni înșelătoare dacă ar fi luată literal, 
reclama fiind o modalitate creativă şi atractivă de a prezenta un 
produs. Inspectorii ANPC ignoră că după ce Umberto Eco scrie 
în '89 „Opera deschisă” revine în '91 cu „Limitele interpretării”. 

Cineva poate da în judecată BMW pe publicitate înșelătoare 
şi nu pentru că a promis cutare opţiune (de exemplu, face flas- 
huri să sperie o pisică care e în drum), ci pentru că nu oferă ca- 
litate, nu este un produs bun, aşa cum spunea reclama. „Bun” e 
un termen valoric, nu o descriere neutră, obiectivă, impersonală, 
ci o preferință care apare în valorizarea acestei mașini, ceva su- 
biectiv. Aceste descrieri valorice variază în funcţie de subiect şi 
rareori există produse care să mulțumească pe toată lumea. Nici 
măcar mașini ca BMW sau Mercedes etc. n-ar trece testul satisfa- 
cerii unui contract în care se spune că produsul trebuie să fie bun, 
de calitate şi nu pentru că oamenii nu şi-ar da silinţa să scoată un 
lucru bun, ci pentru că există subiectivitatea omenească. Chiar 
dacă există un consens larg; că BMW este o mașină bună, găsești 
consumatori care i-ar prefera Logan, din raţiuni patriotice, de 
exemplu, şi să reclame la ANPC că n-a primit o mașină bună, aşa 
cum specifica contractul. 

În România nu există piață mai cartelizată decât cea politi- 
că, fiind probabil cea mai restrictivă din UE. Însă nu vei vedea 
amenzi date de Consiliul Concurenţei partidelor mari pentru 
blocarea intrărilor. La fel, ANPC-ul nu controlează distribuţia de 
zahăr şi ulei din campaniile electorale deși există asimetrie infor- 
mațională serioasă, mai cu seamă cu cât acestea sunt distribuite 
în judeţe mai sărace, mai puțin educate. 

Dacă nici publicitatea și nici actul cumpărării efective din re- 
staurant nu sunt contracte, atunci n-am temeiuri pentru amendă. 
E pur şi simplu un furt al statului din banii unei companii pri- 
vate, practică foarte răspândită. Dacă sunt, nefiind precizaţi ter- 
menii contractului pot fabula oricât despre preferinţe încălcate și 
obligaţii neonorate, prefraudate de comercianți: 

— de ce nu apare un curcubeu după ce mănânc cutare bomboa- 
ne sau o vedetă TV când cumpăr cutare tip de leuştean? 

- cum pot aduce aminte de bunicii români niște cartofi 
austrieci? 

- bunica nu apare în reclamă, ci doar bunicul, adică avem clar 
o discriminare de gen și încălcarea egalităţii de șanse şi e de mi- 
rare de ce ANPC nu a trimis cazul şi la CNCD, ci doar la CNA. 

— reclama induce, de asemenea, în eroare consumatorii care 
aveau bunici nepricepuţi la gătit. 

- similar există bunici care nu vindeau cartofi, de exemplu 
bunicii orăşeni sau chiar cei de la ţară care nu s-au ocupat de 
cultivatul cartofilor. 

— care este legătura acestor cartofi austrieci prăjiți de 
McDonald's cu Şcoala austriacă de economie? 

CINCI AVANTAJE ALE TEORIILOR CONSPIRAȚIEI 
Motto: „Ihe truth is out there” (X Files) 


Teoriile conspirației nu au o imagine prea bună, în ciuda popu- 
larităţii lor. Nu de puţine ori când cineva vrea să discrediteze o 
explicaţie spune condescendent „hai că asta e deja conspiraţie!”, 
sugerând cumva o interpretare exagerată. Uneori, termenul „pa- 
ranoia” desemnează un delir cronic de interpretare, sistematizat, 
cu o conservare aparentă a clarităţii logicii şi gândirii (Dex). 

1. Individualismul metodologic este un prim avantaj al teo- 
riilor conspirației. În aceste teorii conspiră indivizi, nu entități 
agregate ca voința neamului, cererea agregată, spiritul naţional 
etc. Actorii sunt indivizi concreţi, cu nume şi prenume, chiar 
dacă de cele mai multe ori sunt invocate organizații: Illuminati, 
Masoneria etc. Etimologic termenul „conspiraţie” vine din latină 
şi sugerează ideea de grup: con-spirare = a respira cu, con = cu, 
spirare = a respira (Coady, 2006, 1). Conspirația nu este ceva au- 
tist. În teoriile conspirației forțele malefice sunt persoane, chiar 
dacă acestea conspiră în grupuri. 

Individualismul metodologic este o asumpţie metodologică 
destul de acceptată în științele sociale și este un merit al teoriilor 
conspirației că operează cu ea. Teoriile conspirației identifică în 
mod corect agenţii, entitățile care acționează ca indivizi, chiar 
dacă ei pot fi politicieni, oameni de afaceri sau extratereștrii. 

2. Teoriile conspirației sunt testabile. Un lucru care enervează 
adversarii teoriilor conspiraţiilor este că eventualele contraexem- 
ple nu duc la respingerea lor, ci întăresc teoria. Sunt teorii care 
par imune la critică, la încercări de a le falsifica (Horwitz, 2010a; 
Keeley, 2006, 54; Popper, 2006, 14; Sunstein, 2008, 3). 

Să spunem că avem teoria conspirației „Elvis trăieşte” şi o 
persoană aduce niște documente suplimentare care confirmă 
versiunea oficială că Elvis a murit de inimă la 42 de ani datorită 
unui stil de viață nesănătos. Aici conspiraţionistul nu va spune, 
„da, recunosc, am greșit, am fost în eroare”, ci va replica: „vă daţi 
seama cât de mare este conspirația? Au corupt până și cutare 
laborator sau instituţie care a adus documentul”. Inclusiv critica 
teoriei conspirației poate fi o conspirație. 

Situaţia ar fi asemănătoare cu cea a scepticismului privind 
existenţa unei lumi externe, unde orice contraexemplu aş aduce, 
scepticul va spune că şi acesta e o iluzie. La obiecţia „uite o găină, 
prin urmare există o realitate exterioară, nu totul este o iluzie”, 
scepticul va spune că şi această găină este o iluzie. O poantă fi- 
losofică despre acest lucru este legată de idealismul lui Berkeley, 
de pe la 1700. Berkeley susține oarecum similar scepticului că 
nu există obiecte materiale, ci doar idei imprimate în minte. La 
obiecția unui contemporan „înţeleg că mănânc idei de cartofi, nu 
cartofi, dar cum se face că mă satur?”, replica sa a fost „păi, ai 
şi ideea de săturare”. Versiuni la zi ale situației demonului lui 
Descartes, un scepticism electronic, sunt exemplul lui Putnam 
cu creierele într-o cuvă (Putnam, 1990, 110-113), unde un savant 
nebun ne creează iluzia unei lumii externe, sau Matrix. 

Falsificaționismul înseamnă că în principiu pot da jos o teo- 
rie prin observaţii, prin fapte. De exemplu, am o teorie în fizică 
potrivit căreia nu există găuri negre, dacă teoria ar fi adevărată. 
Însă observ, văd că de fapt există găuri negre. Prin urmare, res- 
ping teoria via un raționament de tip modus tollen de tipul p 
implică g, non g, prin urmare non p, unde p = teoria și q = fapt. 
Și spun că teoria a fost falsificată. Dacă un contraexemplu nu dă 
jos teoria spun că este coroborată, că a rezistat testelor empirice. 
Pentru critici un defect al teoriilor conspirației ar fi această imu- 
nitate la falsificare, imunitate împărtăşită cu formele tradiționa- 
le de scepticism. Acestea ar fi o structură epistemică mutantă și 
greu de ucis. 

Teoriile conspirației sunt însă falsificabile. De exemplu, o te- 
orie răspândită este că atacul de la World Trade Center a fost un 
„inside job”. Putem avea o polemică între ingineri conspiraţio- 
niști şi ingineri oficiali care să tranșeze dacă într-adevăr căderea 
turnurilor gemene din New York în versiunea oficială este com- 
patibilă cu ce ştim din fizică, despre rezistența materialelor etc. 
Indiferent de rezultat, important este că această conspirație este 

falsificabilă. 

Sunt diverse căi prin care pot ieși din această fundătură epis- 
temică sceptică în care nu știu care e realitatea adevărată: de- 
monul se poate milui să-mi arate adevărul sau îl pot descoperi 
pe cont propriu ca în Matrix sau Truman Show. Indiferent de 
metodă, problema poate fi în principiu decisă empiric. Prin ur- 
mare, teoria are falsificatori potenţiali. Falsificaționismul poate 
fi valabil chiar în situaţia de scepticism radical. Chiar şi acesta 
poate fi falsificat dacă descoperi pe undeva ușa interzisă, adică 
mecanismul prin care sunt produse simulările. De exemplu, în 
Matrix, Morpheus înțelege procesul prin care mașinile întreți- 
neau realitatea artificială și exploatau oamenii. La fel, este un fapt 
că o persoană anume l-a asasinat sau nu pe Kennedy. Explicația 
conspirativă este falsificabilă. 

Și în aceste versiuni de scepticism radical există lucruri cer- 
te. Scepticul asumă existența unei lumi reale, care deocamdată 
rămâne ascunsă. Scepticismul lui este epistemic (lumea noastră 
este o iluzie), nu ontologic (există o lume reală dincolo de simu- 
lare). El însuşi are certitudini și pare potrivită formula că îndo- 
iala se termină undeva (Wittgenstein, 1969, par. 625). Scepticul 
are un reper în funcţie de care vede lumea ca simulare. Reperul 
este lumea reală din spate, unde există magicianul, demonul rău, 
mașinile din Matrix etc. 

Diferenţa conspiraţiilor de miracole este că aici nu trebuie să 
contest legile naturii în așa fel încât să fie nevoie de intervenția 
unei ființe atotputernice, care să le altereze temporar, de exem- 

plu, pentru preschimbarea apei în vin. Pot avea o discuţie pe 
legile actuale unde mă întreb dacă într-adevăr prăbușirea celor 
două turnuri gemene este compatibilă cu ele. 

E irelevant gradul în care conspiraționistul acceptă falsifica- 
torii potenţiali. Esenţial e că pot testa, cel puţin în principiu, teo- 
riile conspirației. Am adus un contraexemplu care pare adevărat, 
prin urmare teoria este falsificabilă. Conspiraţiile conţin fapte, 
faptul privilegiat ţinând de întâlnirile celor care conspiră. Aici 
Popper trece cu vedere distincţia clasică între logic-psihologic 
a lui Frege, reformulată de Reichenbach ca distincţia între con- 
textul genezei şi cel al întemeierii. Pointul acestei distincții este 
că atunci când evaluăm o teorie, contează doar aspectele logice, 
care ţin de contextul întemeierii, relația teorie-fapte. Aspectele 
psihologice precum faptul că savantul care a produs teoria era 
trist în luna octombrie sau îi plăcea băutura sunt irelevante pen- 
tru adevărul și testabilitatea teoriei. Nu contează decât relația 
logică fapte-teorii: teoria poate fi consistentă cu faptele (confir- 
mare) sau în dezacord cu ele (falsificare). Întrucât suntem oa- 
meni, oricum prima reacţie a savantului va fi să sară în apărarea 
propriei teorii. Însă este un lucru irelevant pentru adevărul ei. La 
fel poate fi taxată şi replierea adeptului teoriei conspirației când 
spune despre cutare falsificator potenţial că este tot o conspirație 
şi nu ar fi valid. Să fie sănătos! Teoria conspirației a fost falsificată, 
dacă faptul invocat de oponent este decisiv. 

O structură similară vede Popper în marxism, unde, orice 
critici ai aduce, ţi se spune că nu este adevărat, pentru că ești 
duşman de clasă. Argumente precum cel al calculului economic 
al lui Mises sau cel al cunoașterii dispersate al lui Hayek împotri- 
va comunismului nu sunt valide pentru că autorii sunt dușmani 
de clasă, sunt burghezi. La fel se întâmplă în cazul psihanalizei. 
Cutare argument al tău împotriva psihanalizei maschează fixaţii 
libidinale sau alte chestii care-ţi invalidează opinia. Aici se poate 
spune că Marx a făcut niște predicții privind evoluţia viitoare 

a societăţii spre comunism, spunând, de exemplu, că acesta va 
apărea mai întâi în Vest, apoi în Est. Ori această predicţie a fost 
infirmată de fapt, comunismul având loc la Răsărit. Prin urma- 
re, marxismul are falsificatori potenţiali şi avea dreptate lumea 
să vorbească de „socialism ştiinţific”. Similar pot fi amendate 
predicțiile marxiste, de exemplu cele derivate din teoria valorii 
muncă. Defectul marxismului este că e fals, nu că nu e falsificabil. 

Afirmaţii conspiraționiste precum „Ceauşescu trăiește pe o 
insulă pustie”, „Bruce Lee a murit în cutare mod”, „Merkel şi 
Theresa May sunt în Illuminati pentru că au un anumit simbo- 
lism al mâinilor” etc. (Dailymail, 2016), sunt testabile, deoarece 
au un conţinut empiric, indiferent cât de greu este să testez prac- 
tic sau că nu am niște contraexemple la îndemână. Sunt propozi- 
ţii empirice şi, ca orice propoziție empirică, sunt supuse adevă- 
rului şi falsului. 

3. Problema adevărului. Unele teorii ale conspirației s-au do- 
vedit a fi adevărate, cum ar fi Watergate (Clarke, 2006, 81) sau 
foametea din Ucraina (Pidgen, 2006, 36). În cazul foametei din 
Ucraina am avut o decizie deliberată a lui Stalin, în ciuda scep- 
ticismului inițial față de această ipoteză (Pidgen, 2006, 36), nu a 
fost doar un mismatch între cerere şi ofertă de care vorbesc intelec- 
tuali ca Hayek când analizează sistemele socialiste. Holocaustul 
a fost iniţial o teorie a conspirației. În momentul în care naziștii 
au ocupat Europa, versiunea revizionistă era cea oficială iar cre- 
dinţa în Holocaust era teorie a conspirației (Coady, 2006b, 122). 
Întrucât căutarea adevărului este mai importantă decât cutare 
sau cutare inhibiție metodologică, prin urmare, trebuie să fie 
avute în vedere şi astfel de surse de cunoaștere care sunt teoriile 
conspirației. 

4. O antropologie realistă. Teoriile conspirației nu au o ima- 
gine optimistă asupra ființei umane. Majoritatea conspiraţiilor 
sunt malefice (Basham, 2006, 61). „Follow the money” pare un 
scenariu mai realist decât să crezi că politicienii și birocraţii ur- 
măresc binele public. 

Uneori se face distincţia între şcoala de gândire public choice, 
care ar fi o chestie respectabilă, de exemplu, James Buchanan a 
luat premiul Nobel pentru economie în 1986 și teoriile conspira- 
ţiei, care ar fi o chestiune neserioasă. O diferenţă între cele două 
ar fi că în timp ce public choice operează cu asumpțţia interesului 
propriu, interes care poate fi egoist sau altruist, în teoriile conspi- 
raţiei interesul propriu este întotdeauna egoist, malefic (Horwitz, 
2010b). 

Un răspuns la această obiecţie este că dacă te uiţi la ce face 
popa, nu la ce zice, dacă urmăreşti analizele public choice lega- 
te de afacerile cu statul, birocraţie etc., politica fără romantism, 
aceștia văd mereu interese materiale, egoiste dincolo de intențiile 
nobile, dincolo de ipocrizia oficială. Aceştia demistifică intenţiile 
reale dincolo de politicile publice și idealurile oficiale. Preferinţa 
demonstrată în analizele public choice este pentru interese egois- 
te. Un politican vrea să facă bani vorbind despre lucruri nobile 
cum ar fi ajutorarea săracilor, punând în faţă cauze nobile. Altfel, 
cineva altruist nu ar cere preţuri nesimţite în cutare contract cu 
statul, pentru că vrea să rămână mai multe resurse pentru alte 
cauze altruiste. Așadar teoriile conspirației oferă o imagine mai 
realistă asupra naturii umane decât cea optimistă asumată în di- 
verse forme de socialism. 

Pentru Rothbard, teoreticienii conspirației procedează corect 
atunci când pun întrebarea quid bono, cui serveşte? (Rothbard, 
2008). Să presupunem că avem o ţară unde la un moment dat 
trece o lege că supermarketurile trebuie să aibă 51% de produse 
din acea ţară. Conspiraţionistul se întreabă: quid bono? cui serveş- 
te?, interogaţie care trimite destul de repede la lobby-ul producă- 
torilor autohtoni. Pentru Rothbard, însă, ei greşesc, pentru că nu 
urmăresc mai departe verificarea teoriei, după ce au constatat că 
de o politică beneficiază x şi y (Rothbard, 2008). După ce au iden- 
tificat intenţiile malefice, aceștia nu documentează întotdeauna 
aceste interese, uitând că supiciunea inițială nu este decât o ipo- 
teză, care trebuie coroborată cu faptele (Rothbard, 2008). 

Un alt defect al teoriilor conspiraţiilor ar fi că unifică conspi- 
rațiile într-o conspirație gigant, fără să vadă că există mai multe 
blocuri de putere (Rothbard, 2008). Această unificare într-o mare 
conspirație atrage frecvent acuza de paranoia și mania persecuțţi- 
ei. Nu e însă necesar să avem o conspirație unică. Producătorii de 
cartofi nu se coordonează cu cei de roșii. Uneori vedem politici 
publice nu doar diferite, ci contradictorii; de exemplu, subven- 
ţionarea zahărului și porumbului, concomitent cu programe de 
reducere a obezității. Explicaţia este că spăgile vin pe trasee di- 
ferite, nu sunt coordonate, iar grupurile de interese funcționează 
relativ descentralizat, cum se întâmplă cu unele celule teroriste. 

În plus, o slăbiciune a teoriilor conspiraţiilor este că tind să 
explice totul prin intenţii malefice, ignorând problema conse- 
cințelor neintenţionate. Multe rezultate rele pot fi consecințe 
neintenționte (Bidinotto, 1995; Horwitz, 2010; Popper, 2006, 16; 
Sunstein, 2008, 6). Intenţii bune pot duce la rezultate proaste. De 
exemplu, creşterea salariului minim produce șomaj, deşi intenția 
inițiatorilor era bună, să ajute oameni amărâţi. Problema nu e 
intenția malefică, ci teoria economică greșită folosită. Aceste cri- 
tici, legate, pot fi aduse şi stângii contemporane, care insistă pe 
intenţii, mai degrabă decât pe analiza relaţiilor cauzale, a legilor 
economice care duc la anumite rezultate. Sau pot avea situația 
când vreau să vând o casă într-un sat și deodată apar și alţi vân- 
zători. Îmi scade prețul și nu sunt mulțumit cu situaţia, însă noii 
vânzători au produs neintenţionat acest rezultat. Preţul scăzut 
a fost consecință neintenționată a creșterii ofertei de case scoase 
la vânzare (Popper, 2006, 16). Aşa, teoriile conspirației ar conţi- 
ne asumpţia că poţi planifica centralizat economia. De aceea, ar 
fi o formă de socialism prin contrast cu o perspectivă liberală 
a ordinii spontane pe linia lui Hayek (Horwitz, 2010a). Aceasta 
este și o critică standard la adresa teoriilor conspiraţiilor, că alocă 
prea multă putere unor decidenți. Aici se poate răspunde că în- 
tr-adevăr nu pot controla legile economice, dar pot controla, de 
exemplu, afacerile cu statul. 

5. Teoriile conspirației sunt anti-establishment. Şi un nazist 
poate fi anti-establishment (Rothbard, 2011). La fel pot fi cei care 
vor să ne întoarcem la perioada inchiziției (Rothbard, 2011), deci 
nu e o calitate în sine să fii antisistem. Mai contează și conținu- 
tul teoriei politice alternative. Dacă acesta e, de exemplu, comu- 
nismul, mai bine lipsă. Și o parte din stânga contemporană are 
drept regret că de ce nu avem mai mult comunism și priveşte 
cu individie spre Europa de Est. Și stânga americană mai comu- 
nistă este antisistem, sistemul, establishment-ul fiind social-demo- 
crația. Este o realitate că social-democraţia contemporană este 
mult mai liberală, mai respirabilă decât social-democraţia de se- 
col XIX, care era comunistă, diferenţele sale de comunism fiind 
pur tactice, nu pe conţinut (şi ei voiau colectivizarea mijloacelor 
de producţie): trebuie să trecem la comunism nu printr-o con- 
fiscare violentă a mijloacelor de producţie (adică revoluţie), ci 
prin alegeri democratice. Uneori aceste preferințe politice soci- 
aliste se reflectă și în accidente biografice. De exemplu, ex-can- 
didatul prezidenţial Bernie Sanders şi-a petrecut luna de miere 
la Moscova (DiLorenzo, 2016) în vremuri tulburi, contondente, 
când acolo chiar se construia socialismul. 

Statul e deranjat doar de conspiraţiile antistat. Altfel foloseşte 
bine-merci teorii ale conspirației. Există conspirații pro stat, con- 
spiraţii corecte politic. De exemplu, în cazul inflaţiei se dă vina 
pe patroni, sindicate etc. pentru creşterea preţurilor, deși cauza 
este creşterea masei monetare, adică a ofertei de bani (Gwartney, 
2008, 84). La fel sunt cartelurile amendate de Concurenţă, unde 
patronii se înțeleg asupra preţului, înţelegere de care vorbea și 
un clasic ca Adam Smith (Smith 2007, 84). Şi sistemul foloseş- 
te teorii ale conspirației, însă nu e mulțumit când acestea sunt 
antistat. 

Pentru unii intelectuali de stat cum este Cass Sunstein, oficial 
în administraţia Obama, teoriile conspirației subminează dezba- 
tere democratică sau în cazuri extreme creează şi alimentează vi- 
olenţa (Sunstein, 2008, 14). Dacă statul poate limita răspândirea 

lor, ar trebui să o facă (Sunstein, 2008, 14). Sunstein recomandă 
infiltrarea grupurilor conspiraţioniste pentru contracararea lor 
(Sunstein, 2008, 1), deși inventariază şi posibilitatea interzicerii 
lor (Sunstein, 2008, 14). Rostul acestei infiltrări ar fi să introducă 
îndoieli privind bazele factuale și logice ale teoriilor conspiraţii- 
lor (Sunstein, 2008, 22), pentru a introduce diversitate cognitivă 
în aceste grupuri (Sunstein, 2008, 23). E un caz școală în care un 
om de stânga interesat de participare dorește inclusiv partici- 
parea agenţilor CIA pentru a asigura diversitatea cognitivă în 
mediile în care se propagă teorii ale conspirației (de exemplu, 
pe forumuri). Apoi, nu e prima dată când New Left înțelege prin 
diversitate consolidarea învățăturilor oficiale. 

Teoriile conspirației cresc șansele să găseşti explicația corectă, 
făcând acest prim pas de dezacord față de interpretările oficiale. 
Teoriile conspirației, oricât de fanteziste ar fi, induc un scepti- 
cism față de intenţiile, interpretările şi teoriile oficiale și func- 
ționează ca niște anticorpi. Sunt mulți oameni care confundă 
scepticismul cu repetarea şi întărirea versiunii oficiale (Elinoff, 
2010). Scepticismul teoriilor conspirației nu este unul radical, ci 
unul selectiv, faţă de anumite interpretări oficiale, față de estab- 
lishment. Cum afirma un fost angajat al Departamentului de Stat 
din SUA (Blum): „oricât ai fi de paranoic, ce face statul e cu mult 
mai rău”. Aceste riscuri există și în funcționarea sistemului ban- 
car. Așa cum spunea un prieten: „Nu cred deloc în conspirații, 
dar știu că în lumea asta sunt 20 de bănci”. 

77 


IMPOZITAREA BACȘIȘULUI 


Bacşişul înseamnă câţiva lei în plus, pentru că nu face parte din 
prețul bunului comercializat. 

Există două mari explicaţii pentru care oamenii dau bacşiș. 
Prima relaționează bacșișul cu calitatea serviciului, a doua cu 
norme culturale. În oricare din scenarii, impozitarea bacșișului 
nu este justificată. 

Prima explicaţie ţine de calitatea serviciului. Bacşișul moti- 
vează chelnerii să ofere servicii mai bune. Un argument standard 
pentru bacşiș este că e un stimulent pentru îmbunătăţirea per- 
formanţei (Slavov, 2016). Etimologia termenului englezesc „tip” 
surprinde această motivaţie a îmbunătăţirii serviciului. „Lip” 
abreviază „to insure promptness”, folosită în sec. XVIII în cafe- 
nele din Anglia pe niște cutii pe care se puneau monezile (Belsky, 
2009, 15; Lynn, 1993, 479). În româneşte termenul „bacșiş” pro- 
vine din persană şi a fost preluat via turci, din forma „bahșiș” 
(Adevărul, 2015) și are sensul de răsplătirea unui serviciu. 

Pentru unii autori bacşișul este o cale de a rezolva proble- 
me legate de cunoaștere dispersată, asimetrie informaţională şi 
costuri tranzacționale (Murphy, 2002; Zahringer, 2014). Patronul 
nu ştie cât să plătească chelnerii în funcție de serviciile lor adu- 
se clienţilor (Murphy, 2002), să coreleze banii cu calitatea servi- 
ciului şi are şi probleme cu monitorizarea lor. Dacă ar şti, i-ar 
plăti dinainte. Bacşișul ar arăta puterea schimbului descentra- 
lizat (Murphy, 2002), în care evaluarea diferențiată e făcută de 
clienţi prin bacşiş. Apoi bacşișul îi scade patronului costurile de 
monitorizare a angajaţilor. Faptul că primesc bacșiș, înseamnă 
că-şi fac treaba, nu trebuie să mai stea pe capul lor. Bacşișul joa- 

că această funcţie de monitorizare, reducând astfel costurile de 
monitorizare pentru angajator (Murphy, 2002). 

De ce dau clienţii bacșiș? De ce chelnerii nu sunt recompen- 
sați exclusiv prin salariu? De ce nu e inclus bacşișul în meniu? 
(Murphy, 2002). Ca orice preţ, bacșișul motivează și informea- 
ză. Un bacșiş mai mare spune patronului că o persoană își face 
treaba bine, unul mai mic indică o performanţă slabă. Apoi un 
bacşiş este un stimulent pentru îmbunătățirea calității serviciu- 
lui (Zahringer, 2014). Bacşişul e o modalitate de a corela cali- 
tatea cu prețul. Mulţi oameni spun că lasă bacşiș pentru a re- 
compensa muncitorii pentru serviciile primite (Lynn, 2000, 204). 
Economiștii cred că e o cale de a monitoriza și recompensa mun- 
citorii (Lynn, 2000, 204). Natura particularizată a serviciului face 
dificilă monitorizarea și controlul calității serviciilor oferite de 
angajaţi. Bacşișul ajută clienţii să exercite această funcție de con- 
trol al calității (Lynn, 2000, 204). Chelnerii vor oferi servicii mai 
bune celor care dau bacşișuri bune (Lynn, 2000, 211). 

Nu poate fi problema rezolvată prin sistemul de feedback dat 
de reclamaţiile clienților? Reclamaţiile sunt negative. Cum eva- 
luez însă diferit servicii pozitive? Toţi chelnerii pot oferi servicii 
bune, pozitive, însă unii o fac mai bine decât alţii. lar bacşișul 
introduce această recompensă inegală în evaluarea performanței. 
Bacşişul diferenţiază între calitate şi recompensă, corelându-le 
mai bine decât ar face-o patronul a priori și centralizat. 

Bacşişul rezolvă o problemă de asimetrie informațională mai 
cu seamă unde avem servicii personalizate mai degrabă decât 
standardizate. Angajaţii de la McDonald's sunt mai suprave- 
gheaţi (Shawaug, 2005) şi cel care servește are o discreţie mini- 
mă asupra bunului servit. McDonald's a internalizat costurile 
de monitorizare. Acesta poate fi motivul pentru care aici nu se 
plăteşte bacșis. Apoi serviciile sunt mai standardizate. Nu toate 
restaurantele şi-au standardizat monitorizarea. Majoritatea sunt 
artizanale și aici se resimte mai acut această problemă. E o deci- 

zie antreprenorială a barului ce model foloseşte. Putem avea re- 
staurante mai de scală, mai standardizate unde s-au pus la punct 
sisteme de supraveghere iar mâncarea e relativ standardizată. În 
cazul Uber, există un sistem de rating care joacă funcția bacşi- 
şului, care rezolvă această problemă a diferenţierii recompensei. 
Aici mai degrabă şoferii oferă bacşiș în apă minerală și ziare, deși 
există posibilitatea bacșişului şi la Uber, în cash (Kerr, 2015). 

Bacşişul pare mai potrivit pentru mâncarea mai artizanală, 
mai puţin standardizată sau unde serviciul este mai personali- 
zat, mai artizanal, mai customizat. Unele lanţuri de restaurante 
cu mâncare standardizată și muncitori ușor de monitorizat ex- 
perimentează politici fără bacșiş (McKenzie, 2016, 3). Acestea 
par contraproductive acolo unde mâncarea este mai customiza- 
tă, mai adaptată nevoilor consumatorului (McKenzie, 2016, 3). 
Angajaţii de la fast food nu au o discreţie atât de mare asupra 
prânzului (Murphy, 2002). La un restaurant tradițional, însă, mai 
ceri un ardei, o cafea făcută într-un anume fel, chelnerii ajung să 
cunoască pe nume anumiţi clienţi cu care interacționează frec- 
vent etc. Adică interacțiunea e mult mai personalizată ca la fast 
food. 

Interacțiunile din baruri au un grad mare de subtilitate şi de- 
taliile contează. De exemplu, bacșișul poate exprima discret o 
preferință pentru un personal cu un fizic plăcut, pentru atrage- 
rea de persoane drăguţe în acest domeniu (Murphy, 2002). Unii 
cercetători au studiat chiar impactul atingerii clienților asupra 
bacşișului. Potrivit unor studii, atingerea clientului creşte bacşi- 
şul, indiferent că e pe umăr sau pe palmă (Renee, 1986, 141), ne- 
fiind relevant locul atingerii sau genul clientului. De exemplu, 
chelnerițele își pot crește bacșişul, oarecum previzibil, dacă în- 
tr-un cuplu, ating clientul femeie (Renes, 1986, 142), nu bărbat, 
pentru că ar provoca gelozie. Cât priveşte variabila gen, bărbaţii 
lasă un bacșiş mai mare decât femeile (Lynn, 1993, 480; Parrett, 
2006, 508). Motive pentru această diferență pot fi familiarizarea 

mai mare a femeilor cu normele privind bacşişul sau dorinţa băr- 
baţilor de a impresiona chelnerițele (Lynn, 1993, 480). 

Explicaţia prin calitate pare verificabilă empiric. Potrivit unui 
sondaj realizat în SUA, 54% din respondenţi spun că dau bacşiș 
pentru calitatea serviciului, 30% din caritate şi 10% pentru că 
există această așteptare (Belsky, 2009, 15). Apoi, potrivit unor 
studii empirice, calitatea serviciului creşte cu 2% datorită bacși- 
şului (Belsky, 2009, 14). 

Bacşișul poate fi plătit şi ca recompensă, nu doar prospectiv, 
pentru îmbunătățirea serviciilor viitoare. De regulă, cercetătorii 
au în vedere atitudinea prospectivă, dar pot relaţiona motivaţia 
exclusiv cu serviciul actual, fără să am intenţia să revin în acea 
cârciumă. 

Motivația îmbunătăţirii serviciului este problematică. Dacă 
miza este îmbunătăţirea calităţii serviciului, de ce nu se dă peste 
tot bacşiș? De ce doar în baruri, frizerii, taxiuri etc.? Bacşișul nu e 
răspândit în toate ţările și chiar acolo unde este, îl întâlnim doar 
în anumite locuri. De ce nu dau oamenii bacșiș într-un super- 
market? (Rizzo, 2010). 

În general, oamenii nu au această tendință să plătească mai 
mult decât trebuie pentru bunurile și serviciile primite (Lynn, 
2000, 204). Bacşişul pare o anomalie, ceva complet irațional: dăm 
bani fără să fim obligaţi să facem asta, unor oameni pe care cu 
greu îi vom revedea sau pentru un serviciu de care nici măcar nu 
suntem mulțumiți (Belsky, 2009, 14). Bacşișul, fiind oferit după 
masă, nu garantează un serviciu bun. Ar avea sens pentru inter- 
acţiunile repetate, altfel nu. Teoretic oamenii n-ar trebui să dea 
bacşiş pentru că au plătit deja. Dau nişte bani fără să mai pri- 
mească ceva (Azar, 2009, 1918). Serviciul a fost deja furnizat în 
momentul oferirii bacșişului. Dacă tendința noastră e să plătim 
cât mai puţin pentru un bun sau un serviciu, de ce plătim bacșiș? 
De ce dăm bacşiş unor oameni cu care nu ne mai întâlnim, ca 
atunci când suntem turiști, sau chiar în ţară, când mergem cu ta- 

xiul? În cazul unui taxi sunt mici şansele să te întâlnești cu exact 
același taximetrist şi totuși dai bacşiş. Explicaţia îmbunătățirii 
serviciului poate fi valabilă în cazul interacțiunilor repetate. La 
taxiuri n-am interacțiuni repetate, ci interacțiuni aproape unice, 
de tipul o singură întâlnire, one shot. 

Alt argument contra ar fi că studiile arată o legătură slabă 
între bacşiș și calitatea serviciului (McKenzie, 2016, 2; Shawaug, 
2005). Bacşișul crește doar cu 2% calitatea serviciilor, sub eroarea 
statistică de 3%. 

Un alt contraexemplu la această explicaţie a calităţii e că 
bacșișurile sunt cam la fel. Același procent nu-mi produce re- 
zultate diferite (Rizzo, 2010). Sunt recompensaţi şi chelnerii slabi, 
nu doar cei buni. 

Mai mult, de ce dau oamenii bacşiş și pentru servicii cu care 
nu sunt mulțumiți? Un răspuns din perspectiva explicației cali- 
tății ar putea fi ca să îmbunătăţesc calitatea pe viitor. 

Explicaţia culturală, care nu relaționează bacşișul cu calitatea 
serviciului, pare să dea seama de aceste anomalii. Potrivit unor 
cercetători, oamenii nu dau bacșiș din rațiuni strategice, pentru a 
asigura calitatea serviciilor viitoare, ci sunt motivaţi social (Azar, 
2010, 3044). Studiile empirice arată că oamenii dau bacșiș acolo 
unde aceasta este o normă socială (Azar, 2009, 1918). Bacşișul e 
resimţit ca o obligaţie, întărită de presiunea socială (Friedman, 
75). Gestul este totuși unul rațional, raționalitatea exprimân- 
du-se prin conformarea la aceste norme culturale, pentru evita- 
rea stigmei sociale, a sentimentului de vină. Nu este bine să nu 
dai bacșiș, mai ales dacă norma este cuplată cu dimensiunea ca- 
rității, unde prin bacșiș ajuţi oameni cu joburi de neinvidiat. Pot 
apărea dezaprobare socială sau sentimente de vină (Lynn, 1993, 
478) şi vrei să eviți stisma socială asociată abţinerii de la bacșiş 
(Videbeck, 2004, 39). Dacă a emers această normă, preferi să dai 
bacşiş pentru a evita costurile psihice că încalci această cutumă, 
normă nescrisă. Resimt o presiune socială externă, că trebuie să 

dea bacșiș, chiar dacă nu mă obligă nimeni să dau bacşiş sau nu 
pierd nimic material dacă nu o fac (Friedman, 74). Acest senti- 
ment de vină poate fi așadar accelerat dacă bacşișul e cuplat cu 
ideea de dar. O altă explicaţie etimologică a termenului „tip” ar 
fi că vine din latină (Lynn, 1993, 479), din termenul „stips” care 
înseamnă „dar” (gift). Ştii că în domeniu sunt lefuri mici şi servi- 
ciul ar avea și această parte altruistă, de antreprenoriat social. Un 
dar e ceva bun şi nu e bine să nu faci acest dar. 

Ceea ce contează e că oamenii dau bacşiş pentru a se confor- 
ma la o normă culturală, nu pentru a îmbunătăţi calitatea servi- 
ciului. Din acest motiv, dacă ai o regulă privind împărțirea bacşi- 
şului între chelneri, nu afectează calitatea serviciilor foarte mult, 
pentru că banii vin oricum prin presiuni culturale. 

Bacşișul este mai răspândit în unele ţări decât în altele. 
Nordicii nu prea dau bacşiș, sau dau puţin (McCloskey, 2006, 
428). În Japonia, bacşişul este considerat o ofensă (TVR, 2015). 
Bacşișul nu e atât de răspândit în Anglia ca în SUA (Skarbek, 
2016). Cele mai mari bacșișuri se lasă în New York. Media este 
cam 20% din prețul consumaţiei (TVR, 2015). Media în majorita- 
tea statelor europene este de 10% (TVR, 2015). În Egipt, pe notă 
este inclusă o așa-numită taxă de servire, la care se mai adaugă 
până la 10% din valoarea notei (IVR, 2015). 

Un alt avantaj al bacşișului ţine de managementul riscului. 
Nu ştii dacă un angajat nou va fi bun şi prin bacșiș distribui riscul 
(Zahringer, 2014). Situaţia e oarecum asemănătoare agenţilor de 
vânzări (McKenzie, 2016, 3), la care salariul de bază, când există, 
e mic, iar diferenţa o faci din comision. Prin bacșiş un patron îm- 
parte cu clienţii riscurile legate de performanţa unui angajat nou, 
necalificat (Zahringer, 2014). 

Dacă o chestiune, un sector pare să se preteze destul de puţin 
la reglementare, știi că o reglementare a domeniului a fost cerută 
undeva, cândva de Stiglitz sau Krugman. Pentru Stiglitz, bacşișul 
are nevoie de reglementare (Kling, 2007). 

Cele mai frecvente reglementări ale bacşișului sunt taxarea și 
interzicerea. Şi taxarea este tot o interzicere pentru că aici statul 
interzice utilizarea propriilor bani primiţi prin bacşiş. Mai mulți 
bani colectaţi de stat înseamnă mai puţini colectați de chelneri. 
Interzicerea este asociată de obicei cu un salariu decent, salariul 
minim, prin contrast cu această practică depășită, antică. Salariul 
ar trebui să fie venitul chelnerului, nu bacşișul. Bacşișul este de- 
păşit şi neglijează altă parte din staff (Kummer, 2016, 6). Ar fi 
nevoie de înlocuirea bacşișului cu un salariu decent (McKenzie, 
2016, 2). Pentru senatorul PSD Valentin Calcan, venitul unui 
ospătar nu e făcut din bacşiş, el trebuie să fie făcut din salariu 
(Mediafax, 2015). 

În 2015, în România am avut o propunere de impozitare a 
bacşişului, prin OUG 8/2015, propunere la care s-a renunţat des- 
tul de repede — prevederile OUG 8/2015 privind bacşișul fiind 
abrogate prin legea 186/2015 - datorită dificultăţilor tehnice. 
Ordonanţa inițială prevedea obligativitatea trecerii bacșișului 
pe bon, registru pentru banii angajaţilor etc. Se lăsa la decizia 
agentului economic impozitarea bacșișului pe firmă sau la an- 
gajat (CE, a). Existau două opţiuni pentru bacşiş: poate rămâne 
la patron şi se va plăti 16% pe profit, sau la angajaţi și se va plăti 
16% pe venit (Ziare.com, 2015). 

Impozitarea bacşișului se numără printre subtilităţile etatiste, 
ca taxarea Bisericii. În general, în etatismul rudimentar e sufici- 
ent să nu-ţi placă un lucru pentru ca el să fie interzis şi e suficient 
să-ţi placă pentru ca el să devină obligatoriu. Impozitarea bacşi- 
şului este însă o chestie mai subtilă de public finance, dovadă că a 
și intrat în atenţia tehnocraţilor PSD, ca ex-ministrul de finanţe 
Teodorovici din răposatul guvern Ponta. 

Punerea bacşișului pe bon a picat în 2015, la o lună de viaţă. 
Aplicarea OUG 8/2015 s-a dovedit greu de aplicat. „Nu poţi regle- 
menta în toate speţele”, a admis, probabil cu tristeţe, la vremea 
discuţiilor pe bacşiș şi ex-ministrul Teodorovici: „sunt zone pe 

care nu putem găsi printr-un act normativ o reglementare 100%, 
cum e livrarea de pizza acasă şi serviciile de taxi” (Capital, 2015). 
Poţi reglementa. Întrebarea e dacă și obţii efectele intenţionate. 
Se poate reglementa orice, inclusiv că nu există legea gravitaţiei, 
însă aceasta nu înseamnă că obiectele nu mai cad. Ministrul se 
referă aici probabil la plauzibilitatea aplicării legii, la obţinerea 
efectelor intenţionate. „Nu poţi reglementa în toate speţele” e 
o observaţie înțeleaptă şi consistentă cu mesajul liberalismului 
şi e curios că apare la un tehnocrat, adică la versiunea spălată 
a planificatorului central. „Nu poţi reglementa orice” poate fi 
partea bună, lecţia acestei intrigi. Încă o dată, un tehnocrat e în- 
vins pe chestii tehnice. Acesta nu a anticipat reacţiile negative 
şi dificultăţile aplicării legii. Studiul de impact pe impozitarea 
bacşişului a fost făcut în timpul impactului, la câteva zile după 
intrarea în vigoare a ordonanţei (ZE, 2015). În plus, ordonanța a 
fost reclamată de Avocatul Poporului la Curtea Constituțională. 
O problemă pe care o avea era, de exemplu, că nu primeai banii 
înapoi dacă ai fi câștigat contestarea amenzii în instanţă. O alta 
era că încălca principiul proporţionalităţii vină / pedeapsă. 

Ce interes ar avea cineva care livrează pizza la domiciliu să 
înregistreze bacşișul la reîntoarcerea la sediu? Similar, chelnerii 
nu sunt foarte încântați să împartă bacşișul cu fiscul, să servească 
şi statul, nu doar clienţii. Şi taximetriștii sunt greu de verificat, 
de monitorizat. În genere, persoanele care primesc bacșiș sunt 
greu de controlat și monitorizat și este foarte bine că toate aceste 
categorii nu cooperează cu autoritățile. 

Ordonanţa 8/2015 nu a rezolvat problema pe care-și propu- 
sese să o rezolve: găsirea frecventă de necorelări între banii din 
casă şi cei de pe bonuri. Potrivit lui Teodorovici ideea impozitării 
bacşișului a fost lansată de patronatele din turism încă de acum 
câțiva ani (Capital, 2015). Ideea e că existau frecvent controale 
care confruntau banii din casă cu bonurile și diferenţa era dată 
în principal de bacșiș. Punerea bacșișului pe bon ar fi rezolvat 

această problemă. În realitate aceste riscuri rămân, de exemplu, 
din neglijență un chelner uită să treacă pe caiet că a primit niște 
bani de la o cumnată. În plus, Ordonanţa încuraja comportamen- 
te strategice negative. De exemplu, dacă un angajat vroia să-ţi 
facă rău, ținea la el bani nedeclaraţi (Hotnews, 2015) şi la două 
abateri se închidea cârciuma. 

Ordonanţa introducea costuri administrative suplimentare, 
costuri legate de hârțogăraie și timp. De exemplu, un chelner tre- 
buie să treacă în registru câţi bani mai are după ce a cumpărat un 
pachet de țigări sau dacă împrumută nişte bani de la un prieten 
când e în tură. Dacă 75% dintre ospătari se bazează pe venitul 
zilnic din bacşiș pentru cheltuielile personale, potrivit reprezen- 
tanţilor din industrie (Capital, 2015), trebuie să treacă în regis- 
tru de fiecare dată banii cheltuiţi. Sau să ne gândim la situația 
împrumuturilor (Nwradu, 2015). În plus, era nevoie de costuri 
suplimentare şi la taxiuri, pentru că era nevoie de modificarea 
aparatelor actuale (România liberă, 2015). 

Cutumele sunt de asemenea un obstacol cultural în imple- 
mentarea impozitării bacşișului. În România bacşișul se dă după 
aducerea notei. Şi nici nu există obişnuinţa să te întrebe chelne- 
rul cât lași bacșiş. Poate unii clienți nu vor să lase nimic și între- 
barea chelnerului le-ar crea un disconfort și ar evita mesele în 
oraș. În plus, dacă ar fi trecut pe nota de plată, s-ar plăti 24% în 
plus şi pentru bacşiș, ceea ce, credea ministrul Teodorovici, nu ar 
fi corect (Capital, 2016), să obligi lumea să plătească TVA pentru 
bacșiş. 

Dacă filosofia fiscală generală este să nu impozitezi darurile 
şi bacşișul este un dar, atunci din start nu avem ce discuta pe 
tema impozitării bacșișului. 

Prin împărţirea banilor cu statul scade motivaţia de a oferi 
servicii mai bune. Pe măsura ce taxarea ar creşte, pe termen lung 
am avea o ajustare a salariilor de bază, însă aşa s-ar pierde avan- 
tajele legate de asimetrie informaţională şi customizare discutate 

la început, sau de gestiune a riscului. Însă taxarea oricum com- 
primă domeniul relativ la cât ar fi fost fără taxare. Impozitarea 
bacşișului este o taxă pe muncă. La fel cum taxarea fumatului 
descurajează fumatul, taxarea bacșișului descurajează migrația 
muncii în domenii unde se dă bacşiș. O tendinţă a fost ca în une- 
le locuri să se refuze bacşișul (Mediafax, 2015), pentru a elimina 
riscul de a fi găsiţi de fisc cu bani în plus (Mediafax, 2015). Dacă 
argumentul legat de managementul riscului este corect, patro- 
nul va angaja mai puţin în termeni absoluţi doar pe salariul de 
bază, iar în termeni relativi va tinde să angajeze persoane cu ex- 
perienţă și să evite noii veniți, muncitori necalificaţi. 

Faptul că ministrul Teodorovici insista pe introducerea unui 
impozit forfetar, din ianuarie 2016, ca alternativă arată că elimi- 
narea impozitării bacşişului n-a fost un adios, ci mai degrabă un 
hasta luego (pe curând). Realitatea e însă că impozitarea bacșișu- 
lui există bine-merci, dacă ne uităm pe Codul Fiscal. Bacșişul in- 
tră la venituri din alte surse (CE, 2016, cap.X.i). Şi există obligaţia 
legată de declaraţia 200 din articolul 116 privind realizarea de 
venituri de către persoanele fizice, cea care se depune până la 25 
mai. Corect ar fi să se spună că există în continuare impozitarea 
bacşişului, doar că s-a renunţat la forma polițienească din OUG 
8/2015, unde puteai avea buzunărirea chelnerilor și închiderea 
barului la două abateri. 

Statul vrea să pară un erou care fură de la bogaţi și dă la să- 
raci, scenariu care, în genere, i-a cam ieşit. Tabloul real e mai 
complex. Și celelalte variante sunt valabile și frecvente: prin stat 
bogaţii fură de la bogaţi, săracii fură de la săraci, bogaţii fură de 
la săraci şi e o problemă empirică distribuţia acestor furăciuni. 
Impozitarea bacşișului este un caz în care statul fură de la să- 
raci. Cu puţine excepţii, eventual când vorbim de vocaţie, jobul 
de chelner nu este unul de vis, ci unul intermediar, până când 
prinzi ceva mai bun, sau unul pentru studenţi, care asigură o re- 
lativă suplimentare a veniturilor. Chiar și în filmul Cocktail, Tom 

Cruise era barman, nu era chelner. Apoi reglementarea bacșișu- 
lui afectează în mai mare măsură femeile (România liberă, 2015), 
majoritatea chelnerilor fiind chelnerițe. 

Impozitarea bacşişului a fost o poveste cu happy end pentru că 
nu s-a mai ţinut. Este povestea eșecului unui tehnocrat de stânga, 
spovedania unui învins. Rămâne doar întrebarea dacă tehnocra- 
ţii de dreapta ar fi reușit. 

FISCALIZAREA NUNȚILOR 


Romanul „Nuntă în cer” de Mircea Eliade nu pomeneşte nimic 
despre fiscalizarea nunţilor, botezurilor sau a maneliștilor. 

Dacă etatismul este o chestiune din leagăn până în mormânt 
(from cradle to grave), evident că statul nu putea rata o temă esen- 
țială precum nunta. În România, ideea impozitării nunţilor revi- 
ne la intervale regulate, cam la 5 ani (2004, 2010, 2015). 

Ţintele predilecte ale susținătorilor fiscalizării nunţilor sunt 
restaurantele și maneliştii (Business24, 2010; Libertatea, 2015). 
De regulă, este evitată ideea impozitării darurilor către miri, ori 
de câte ori se pune în discuţie fiscalizarea nunţilor, chiar dacă 
ideea nu dispare complet din cadru. Există deputaţi care spun că 
din darul de nuntă statul nu câștigă absolut nimic, lucru care nu 
este corect (Fanatik, 2010; RomâniaTV, 2015). 

În principiu unii politicieni sunt deschiși față de politica de 
impozitare a nunților, pe ideea că orice venit trebuie impozitat. 
Însă cred că românii au o problemă de mentalitate, nu sunt atât 
de civilizaţi ca cei din Vest pentru ca fiscalizarea nunților să devi- 
nă mai operaţională. Cum să fie românii civilizaţi când unii încă 
adună la nunţi banii în borcan și prin strigare? (Evenimentul, 
2015), potrivit unei deputate UNPR. Aici se poate replica că sa- 
crificarea individului de către trib, tipică etatismului, e o practică 
şi mai primitivă, mai veche chiar decât apariţia borcanelor. Apoi 
strigarea pare mai transparentă și mai ușor de monitorizat decât 
banii în plic. 

Cele două obiective care apar frecvent în discuţia despre fis- 
calizarea nunțţilor sunt reducerea evaziunii și finanțarea culturii. 

O nemulțumire e că restaurantele trec mai puţine meniuri pe 
factură. Sunt 100 de meniuri și ei trec pe factură 10-15 (Telegraf, 

2010). Aici se poate spune ce sens au introducerea de noi taxe, 
dacă nu se colectează nici pe legislaţia actuală. Şi poate proble- 
ma ar fi de ce nu vrea lumea să împartă banii cu statul, chiar în 
momente de fericire. 

Fiscalizarea nunţilor poate ţine de strategia fiscală de a lua 
mai puţin de la mai mulți mai degrabă decât a lua mult de la mai 
puţini. Statele ajung destul de repede la fundul sacului doar cu 
taxarea bogaţilor și se trece la taxarea maselor (Mises, 1998, 853). 
Tendinţa taxării e să fie cât mai incluzivă și participativă, în aşa 
fel încât să nu scape nimeni. 

Nunţile sunt frecvente și sunt evenimente unde se învârt 
mulți bani. De exemplu, în Timişoara au loc, în fiecare săptămâ- 
nă, circa o sută de nunti, iar la un astfel de eveniment participă, 
în medie, aproximativ o sută de persoane (Hotnews, 2010). La o 
nuntă medie ar fi încasări de 1 miliard pe vechi (Bistriţa, 2016). 
Apoi formaţiile sunt multe, nu avem un singur lăutar, ci mai 
mulți (Gândul, 2016). 

Imaginaţia susținătorilor fiscalizării nunţilor poate fi aprinsă 
de aceste mese întinse care-ţi transmit ideea că de acolo poate fi 
ajustat bugetul statului sau de câştigurile maneliștilor care nu au 
un anumit plafon, un anumit număr, potrivit propriilor cântece. 

Alt obiectiv atins prin fiscalizarea nunţilor ar fi finanțarea 
culturii. Prin banii din nunţi s-ar finanța obiective culturale 
(Știripesurse, 2016). Dacă pe un meniu se pune o taxă de 50 de 
bani, o pereche plăteşte 1 leu și am avea un remake al „daţi un leu 
pentru Ateneu”. Sacrificiul monetar minor de doar 50 de bani ar 
fi un pas mic pentru nuntaşi, unul mare pentru cultura română. 
Taxarea meniurilor cu 50 de bani per meniu ar fi o formă de soli- 
darizare cu patrimoniul, „care stă să cadă pe noi” (Gândul, 2016). 
De exemplu, în România sunt mii de monumente care s-ar putea 
reface cu banii din nunți. 

Prin taxarea maneliștilor, banii sunt mutaţi din incultură în 
cultură, din manele în monumente, indiferent de preferințele 

culturale ale celor care merg la nunți. Este totuși posibil ca mirii 
să aibă alte planurile de viață decât cele legate de conservarea 
culturii române. 

Taxarea darului poate fi o formă inedită prin care statul urea- 
ză mirilor „casă de piatră”. De regulă, impozitarea darului este 
evitată pentru că are o percepţie negativă în presă și în populaţie. 
O cale de a învinge această rezistenţă este să vorbeşti de taxarea 
sumelor mari sau a obiectelor de mare valoare, gen tablouri. 

O problemă epistemică poate fi că lumea nu recunoaște darul 
şi este imposibil de verificat. Darurile sunt dificil de cuantificat 
(Evenimentul, 2015; Ring, 2015). O soluţie tehnică sugerată de 
unii experţi este prin PFA. După strângerea darului, mirii emit 
o chitanţă care va fi declarată în contabilitate, de unde statul va 
percepe 16% impozit pe venit, 6,5% contribuţii la sănătate și 
10,5% CAS (Telegraf, 2010). 

Vizita inspectorilor fiscali pentru a controla banii din daruri 
introduce un element de incertitudine, element care poate fi an- 
ticipat prin punerea câtorva farfurii în plus. 

O speculație public choice pentru reticenţa de a vorbi despre 
daruri poate fi că politicienii spală bani prin darurile de nuntă. 
Prin impozitarea darului de nuntă ar fi pierdut şi această mi- 
noritate hoaţă, nu doar contribuabilii care se căsătoresc. Așa a 
rezistat până acum darul de nuntă neimpozitat. Însă, pe măsură 
ce instituţiile care cercetează corupția nu mai acceptă cu multă 
ușurință justificarea prin daruri a banilor dubioşi, va creşte inte- 
resul pentru impozitarea darurilor către miri. 

Fiscalizarea nunţilor nu este o chestiune cool, ceva nou, o 
ruptură de paradigmă faţă de funcţiile tradiţionale ale statului și 
felului său de a fi. Ţine de esenţa statului, a coerciţiei ca acesta să 
apară întotdeauna neinvitat. 

DECENȚA ULTIMULUI DRUM 


Dacă prin Constituţia României se asigură dreptul la o viață de- 
centăi, prin legeai: 102/2014 privind serviciile funerare și recenta 
HG 741/2016: tehnocrată se asigură dreptul la o moarte decentă. 
Sunt texte care reglementează ultimul drum. 

Sensul în care valoarea demnităţii umane este folosit de 
dreapta contemporană, în special de creştin-democraţi este ceva 
de genul să nu tratezi ființa umană ca pe un obiect, ci ca pe un su- 
biect. Așa se opuneau totalitarismului, care tratează ființa umană 
ca pe un obiect, nu ca pe un subiect, pentru că dictatorul ignoră 
preferinţele supușilor. 

În legislația mortuară prezervarea demnității umane este co- 
relată, de exemplu, direct, explicit cu interzicerea fotografierii 
mortului. Ar fi nedemn ca răposatul să fie fotografiat. Interzicerea 
publicităţii funerare în spitale continuă această direcţie. La fel, 
este interzisă publicitatea în cimitire în alte locuri decât în cele 
special amenajate. Cum ar fi dacă am avea o situație de tip If 
şi Petrovi' unde reprezentanţii firmelor funerare tot întreabă în 
spital cum se mai simt anumiţi pacienţi? În „12 scaune” Ippolit 
Matveevich era întrebat frecvent despre sănătatea soacrei sale, 
Claudia Ivanovna, de oamenii din domeniul funerar. Şi un slo- 
gan folosit de unele firme de pompe funebre era „Aici eşti întot- 
deauna binevenit”. Așadar firmele de pompe funebre nu mai au 
voie să-şi facă reclamă prin spitale. Alternativa este ca la biroul 
de întocmire a formalităţilor din instituţia respectivă să se afişe- 
ze lista alfabetică a firmelor furnizoare de servicii funerare, cu 
adresa şi numărul de telefon” . Soluţiile la aceste liste alfabetice 
ţin, de regulă, de angajarea personalului din spitale în firme de 

pompe funebre sau oferirea unui comision pe o piață informală 
pentru oferirea de ponturi despre persoanele care sunt pe ducă. 

Pe aceeași linie a prezervării demnităţii umane se poate în- 
scrie și norma că persoanele decedate neidentificate nu pot fi in- 
cinerate *i. În România, unde Biserica Ortodoxă este majoritară, 
practica incinerării nu este atât de răspândită ca în Spania, de 
exemplu, BOR fiind reticentă față de această opţiune. 

La fel, brăţara mortuară de care s-a vorbit recent și în presă 
ar contribui la păstrarea decenţei. Rostul brățării este să respon- 
sabilizeze firma de servicii funerare” dacă există plângeri ulteri- 
oare. Dacă defunctul alege incinerarea, evident nu mai e nevoie 
de brățară. 

Legislaţia funerară atrage atenția asupra respectării voinţei 
răposatului defunct*ii. Însă ce facem dacă această voință este îm- 
potriva acestor reglementări? Dacă răposatul vrea să fie fotogra- 
fiat şi să nu poarte brățară mortuară? Aceste intervenţionisme îi 
încalcă demnitatea umană. 

Există apoi multe ale reglementări funerare. Conform legii, o 
firmă trebuie să aibă două maşini mortuare: 


(iv) cel puţin un autovehicul pentru transport cadavre, 
conform specificaţiilor pct. 3 din anexa nr.2; pentru cere- 
monia de înmormântare va fi folosit un autovehicul de pa- 
radă funerară, în proprietate sau închiriat, care va respecta 
prevederile pct. 2 din anexa nr. 2.* 


E plauzibil că nu vor fi folosite ambele mașini la aceeași în- 
mormântare, una pentru dus, alta pentru întors, moartea fiind 
un drum fără întoarcere. 

Locurile cu verdeață din cimitir, spațiile verzi, nu pot fi trans- 
formate în locuri de veci. Nu poţi crea noi locuri de înhumare 
din zone verzi (Lege 102/2014, art.13). Fondul de garantare este 
cam 5 ajutoare de înmormântare». Suma este probabil per dece- 
dat, altfel n-am vorbi de garanţii și de 10 mii de euro la o firmă. 
Reglementarea ocupaţiilor este de asemenea un alt cost supli- 

mentar, de exemplu, licențierea tanatopractorului (un fel de sti- 
list mortuar). La fel numărul persoanelor care cară un mort, care 
a fost însă redus de la 3*, la 2 în noua HG care reglementează 
normele sanitare și tehnice. 

Cum contribuie aceste reglementări la decență? Ele nu pot 
avea alt efect decât creşterea preţurilor via reducerea ofertei. 
Nişte preţuri funerare mari afectează demnitatea umană, dacă 
defunctul voia preţuri mici. Ele ar fi însă în acord cu demnitatea 
umană dacă decedatul vrea să lase datorii familiei și neamurilor, 
doar că ar prejudicia demnitatea umană a terţilor, a persoanelor 
asupra cărora se intervine. 

În aceste documente nu se pomenește de reglementarea pri- 
veghiului, deşi presa românească a speculat în diverse momente 
(2007, 2016) existența unor directive europene care ar limita ţi- 
nerea mortului în casă, UE comprimând astfel durata regretelor 
la o oră. Dacă ar fi fost aşa, am fi avut o ciocnire culturală între 
un stat hipercentralizat şi o tradiţie. Reglementarea priveghiului 
nu e însă niciodată documentată de ziariști (care e directiva UE 
care limitează priveghiul?) și nici Direcţiile de Sănătate Publică 
nu pomenesc de așa ceva sau nu trimit inspectori să verifice dacă 
decedatul a stat mai mult de 60 de minute în casă. 

Legislaţia funerară românească rămâne imperfectă. Nu exis- 
tă reglementări privind cantitatea optimală de lacrimi, bocitoria 
fără licenţă, stilul aranjamentelor florale, eliminarea plânsului 
nesincer sau tournout-ul unei pomeni. Unii economiști ar putea 
crede că numărul frecvent de decese creşte creșterea economică, 
întrucât PIB-ul se distribuie la mai puţin oameni rămași. Pentru 
Julian Simon, însă, mai mulţi oameni nu înseamnă doar mai 
multe guri de hrănit, ci şi mai multe creiere, mai multe idei, 
lucru care stimulează cererea agregată. De aceea ar fi de dorit 
ca un guvern, eventual unul tehnocrat, nu politic, care este mai 
priceput, mai competent, mai serios să aibă în vedere cel puţin 
temporar, experimental scoaterea în afara legii a decesului prin 
hotărâre de guvern sau ordonanţă de urgenţă. 

NoTE 


i Constituţia României, art.47.1: http://www.edep.ro/pls/dic/site. 
page?den=act2_1&parl=2ft2c2s0sba47, accesat 03.11.2016; 


ii Legea 102/2014 privind cimitirele, crematoriile umane și servi- 
ciile funerare, art.2.1: http://www.dreptonline.ro/legislatie/le- 
gea_102_2014_cimitirele_crematoriile_umane_serviciile_fu- 
nerare.php, accesat 25.10.2016; 


iii HG 741/2016: Hotărâre Nr. 741/2016 pentru aprobarea Norme- 
lor tehnice și sanitare privind serviciile funerare, înhumarea, 
incinerarea, transportul, deshumarea şi reînhumarea cada- 
vrelor umane, cimitirele, crematoriile umane, precum şi crite- 
riile profesionale pe care trebuie să le îndeplinească prestato- 
rii de servicii funerare și nivelul fondului de garantare, art.3: 
https://cutt.ly/QhelSVf; 

iv IIf, Ilya; Petrov, Evgeny, 2011, The Twelve Chairs, Northwes- 
tern University Press, Illinois; 

v HG 741/2016, art. 23.3 

“i HG 741/2016, op.cit., art. 33 

vi Digi24, 2016: Persoanele decedate, înmormântate cu brățări 
de identificare ale firmei de pompe funebre — proiect de HG: 
http://www.digi24.ro/stiri/actualitate/evenimente/persoane- 
le-decedate-inmormantate-cu-bratari-de-identificare-ale-fir- 
mei-de-pompe-funebre-proiect-de-hg-520285, 03.11.2016; 

viii Lege 102/2014, op.cit., art.2.2; 

Ibidem, art. 8 iv. 

* HG 741/2016, op.cit., art. 42; 

* HG 1233/2016, Hotărâre de Guvern pentru aprobarea Nor- 
melor tehnice şi sanitare ale serviciilor funerare, înhumării, 
transportului şi deshumării cadavrelor umane, cimitirelor, 
crematoriilor umane, precum și a criteriilor profesionale pe 
care trebuie să le îndeplinească prestatorii de servicii fune- 
rare, HG 1233/2016, art.10.1b2: http://www.ms.gov.ro/docu- 
mente/HG_1233_2516.pdf, accesat 25.10.2016; 

xi Simon, Julian. Ultimate Resource II: http://www.juliansimon. 
com/writings/Ultimate_Resource/TCHAR37.txt, 06.11.2016. 

FONDUL CLASEI 


Fondul clasei apare de obicei în instituţii de stat preuniversitare 
gratuite. Întrebarea e dacă e bun sau rău sau dacă e dincolo de 
bine şi de rău. 

Pe legea actuală, natura bunului și a colectorului sunt deci- 
sive pentru a spune dacă fondului clasei este bun sau rău. De 
exemplu, dacă bunul finanţat prin fondul clasei este un protocol 
pentru capacitate sau bac, atunci fondul clasei e rău și e interzisi. 
La fel ar fi dacă prin fondul clasei s-ar deconta copiuţe, o copiuță 
fiind o chestiune imorală. 

Fondul clasei are şi o funcţie epistemică, pedagogică. Acesta 
învaţă lumea, în special profesorii, că educaţia costă. Principalul 
mesaj transmis de fondul clasei este raritatea resurselor, faptul 
că ceea ce este puţin nu se ajunge. 

Un dezavantaj al homeschooling-ului este că nu are fondul 
clasei. 

Fondul clasei poate fi tot o formă de învăţătură, însă una de 
minte. 

Fondul clasei este diferit de fondul școlii, o școală fiind com- 
pusă din mai multe clase. 

Fondul școlii e însă mai ipocrit decât fondul clasei pentru că e 
mai legat de infrastructură, de ceea ce s-a angajat să ofere statul 
prin propriul contract social. 

Un lucru bun al fondului clasei este că acesta nu conţine și 
ore de muncă din partea copiilor, ci doar bani. Adică nu avem 
un parteneriat real capital-muncă. În plus, fondul clasei este in- 
clusiv, în sensul că nu scapă nimeni. 

Poate că e mai bună calitatea educaţiei la stat decât în privat 
însă pentru a vorbi de calitatea unei crete, ea trebuie să existe. 

Fondul clasei surprinde destul de bine ipocrizia statului cu 
învăţământul lui gratuit. Statul încalcă contractul social, consti- 
tuţia, articolul în care se laudă cu gratuitatea învățământului, cu 
dreptul la învățăturăii. Se dovedeşte încă o dată că lucrurile cele 
mai scumpe sunt cele oferite gratis. 

Întrucât fondul clasei este un fond compus din bani, fondul 
clasei înseamnă niște costuri în plus pentru părinţi. Important e 
că rămâi cu mai puţini bani în urma învăţământului gratuit. 

Atitudinea generală faţă de fondul clasei ar trebui să fie una 
de respingere și ostilitate mai cu seamă când avem o situaţie de 
presiune, una cu bani și ameninţări (iei un pătrar că n-ai contri- 
buit, agresiuni verbale, stigmă socială etc). 

O formă benignă de fond al clasei poate fi când e vorba de cu- 
tare culegere de Gheba şi e alegerea copiilor sau părinților dacă 
o iau sau nu, adică achiziţia trece prin voinţa lor. La fel despre 
cutare excursie în Bucegi. Şi banii ar putea fi colectați şi de das- 
căli, lucru interzis de legislaţia actualăii. 

Fondul clasei are un statut juridic incert. Nu știi dacă e inter- 
zis sau permis. În lege nu apare deloc sintagma „fondul clasei”. 
O lege a educaţiei cât o carte, cum este cea din 2011", nu spune 
pe nume acestei practici răspândite. De regulă, miniștri diferiți 
spun că nu este legal. A existat chiar o inițiativă legislativă pri- 
vind pedepsirea cu închisoarea de la 6 luni la 3 ani pentru strân- 
gerea de bani pentru fondul clasei. 

De ce nu avem afaceri cu statul şi pe bunurile cumpărate cu 
banii din fondul clasei, în așa fel încât să nu mai fie nevoie de un 
fond al clasei? De ce nu întâlnim funcționarea obişnuită a grupu- 
rilor de interese și aici? O explicaţie ar fi că nu aduce atât de mul- 
ţi bani. Comisioanele de la culegeri și cretă sunt mai mici decât 
de la zugrăvit. Sunt bani puţini și mai bine zugrăvești o școală 
de 10 ori decât să cumperi cretă la suprapreţ. Un contraargument 
ar fi un program precum cornul și laptele și o probă că și aici se 
pot face bani. 

E fondul clasei o chestiune inocentă, un fel de punguţa cu doi 
bani sau mai degrabă un ENI? Printre defecte unii critici menţi- 
onează lipsa de transparenţă şi deturnarea de fonduri. Sunt dați 
niște bani despre care nu știi întotdeauna pe ce s-au dus din mo- 
mentul în care nu mai sunt printre noi. 

O altă critică este că fondul clasei nu este fiscalizat. E atitudi- 
nea celor pentru care finanţele însemnă în esență bonuri fiscale 
pentru orice. Același legalism fiscal apare şi în discuţiile despre 
taxarea Bisericii, a bacşişului etc. Potrivit acestei atitudini, când 
cineva își vinde sufletul problema nu va fi dacă situaţia a meritat, 
ci dacă s-a facturat tranzacţia. 


NoTE 


i Ordinul ministrului Educaţiei Naţionale și Cercetării Științifice 
nr. 5.079/31.08.2016 privind aprobarea Regulamentului-ca- 
dru de organizare și funcționare a unităţilor de învăţământ 
preuniversitar, art.191: https://www.edu.ro/ordinul-minis- 
trului-educa%C5YA3iei-naYC5%A3ionale-%C5%9Fi-cerce- 
t%C4%83rii-%C5%9Ftiin%C5%A3ifice-nr-507931082016-pri- 
vind-aprobarea, accesat 12.11.2016; https://www.edu.ro/ 
sites/default/files/Regulament%20cadru%202016.pdf, accesat 
12.11.2016; 

ii Constituţia României, Articolul 32.4 Dreptul la învăţătură: 
http://www.dreptonline.ro/legislatie/constitutia_romaniei. 
php, accesat 11.11.2016; 

ii Ordinul ministrului Educaţiei Naţionale și Cercetării Știinţifi- 
ce nr. 5.079/31.08.2016 privind aprobarea Regulamentului-ca- 
dru de organizare și funcţionare a unităţilor de învățământ 
preuniversitar, op.cit., art.181; 

i Art. 108 Legea 1/2011 Dispoziţii generale Finanţarea și baza 
materială a învățământului preuniversitar:http://legeaz.net/ 
legea-educatiei-nationale-1-2011/art-108, accesat 12.11.2016. 

REFORMA STATULUI ÎN V FOR VENDETTA 


Există două sensuri ale termenului „revoluţie”: 

(1) schimbare fundamentală, structurală de sistem; 

(2) răsturnare violentă de sistem. 

Primul este despre scopul, rezultatul obținut. Opusul revolu- 
ției ar fi reforma. Aici revoluţionar se opune lui gradual, schim- 
bărilor mici, pas cu pas, piecemeal. Revoluţia se opune ajustărilor. 
Toate îmbunătățirile graduale, toate policy-urile sunt reforme. 
Începerea şcolii de la 8 ani este o reformă, privatizarea educaţiei 
este revoluționară. Se schimbă complet forma de proprietate, se 
trece de la gestiunea la comun la proprietate privată. Starea de 
lucruri obținută este radical diferită de cea de dinainte. 

Al doilea sens este despre mijloace, în particular despre folo- 
sirea de mijloace violente. De exemplu, sensul marxist, de confis- 
care violentă a averii a burghezilor de către muncitori este unul 
revoluționar. Marx este sceptic că burghezia va ceda de bună 
voie mijloacele de producţie şi recomandă o confiscare violentă 
a averii lor de către muncitori. Tot ameninţător, Lenin va spune 
ceva mai încolo că burghezia își va rupe dinţii în maşinăria de 
partid. În cel de-al doilea sens al termenului „revoluţie” opusul 
e schimbarea pașnică. Alternative standard paşnice la revoluție 
ar fi democraţia şi nesupunerea civică. 

Democraţia este percepută ca o formă pașnică de schimbare a 
regimului. Aici nu avem o confruntare fizică, să spunem, a susți- 
nătorilor PNL cu cei ai PSD. Prin alegeri democratice numărăm 
voturi mai degrabă decât să numărăm capete sparte!. Uneori în 
stânga contemporană democraţia este gândită ca opusă capi- 
talismului, prima producând o lume dreaptă, ultimul una ne- 


REFORMA STATULUI ÎN V FOR VENDETTA 129 


dreaptă. În această interpretare mainstream democraţia ar fi un 
fel de socialism soft, fără moarte, care redistribuie resurse, asi- 
gură un trai decent, educaţie gratuită etc. În realitate democra- 
ţia este doar o regulă de decizie, una formală, care nu ne spune 
nimic pe conținut, că va fi selectat un sistem comunist sau unul 
capitalist. Depinde ce preferinţe ideologice au oamenii din acea 
comunitate. Democraţia nu este prin natura sa socialistă, colecti- 
vistă cum crede Hoppe sau stânga contemporană. 

O altă formă clasică nonviolentă de schimbare de regim este 
nesupunerea civică. De exemplu, o parte din contribuabili poate 
decide să nu mai plătească taxe. Atitudinea este revoluționară, 
taxele fiind ceva obișnuit de când lumea, ca și moartea. Dacă și 
reuşesc să impună o societate fără taxe, avem un rezultat revo- 
luţionar, o schimbare structurală de sistem, fără să fie folosite 
mijloace violente pentru a ajunge la acest rezultat. În noua socie- 
tate avem o abolire a statului, servicii esenţiale precum tribunale, 
armată, poliție fiind oferite non-monopolist și non-coercitiv pe o 
piață privată a agenţiilor de protecţie, ca și serviciile de cablu sau 
telefonie mobilă. 

Schimbarea de regim nu trebuie să fie necesar violentă. Așa 
înţelegem de ce nu se suprapun cele două sensuri. Poţi avea re- 
voluţie în primul sens de schimbare fundamentală fără ca trece- 
rea să se facă prin violenţă (ca în sensul 2), nici măcar defensiv. 

Revoluţionare pot fi gândurile și acțiunile prescrise de aceste 
gânduri. 

Revoluţia română din 1989 a fost revoluţie în ambele sensuri: 

(1) structural s-a trecut de la o societate în care este interzi- 
să proprietatea privată asupra mijloacelor de producție (muncă, 
pământ, capital) la una în care este permisă proprietatea privată 
asupra mijloacelor de producţie. Dacă populaţia ar fi luat suta 
de lei oferită de Ceaușescu, n-am fi avut o revoluţie, ci o reformă. 

(2) în schimbarea regimului s-a folosit violența, chiar dacă în 
principal de către autorităţi și defensiv de manifestanți; în gene- 
ral a fost o chestie cu sânge. 

În V for Vendetta avem o reformă sau o revoluţie? În al doilea 
sens al termenului „revoluţie”, cel de folosire a violenței, arun- 
carea în aer a parlamentului este o revoluţie. Despre primul sens 
nu știm nimic, pentru că nu știm ce a urmat, pentru a compara 
cu sistemul existent, care era fascismul. 

Masca personajului din V for Vendetta e folosită frecvent de 
mișcarea Occupy* (poate că acest nume milităresc al mișcării 
n-a fost ales degeaba, având în vedere înclinațiile lor totalita- 
re, neliberale). Vrea personajul principal comunismele mișcării 
Occupy? Chiar dacă autorul scenariului ar simpatiza cu astfel de 
vederi, personajul filmului nu le cere. După dărâmarea clădirii 
parlamentului n-avem programe de distribuţie după nevoi. Nu 
avem suficiente elemente să spunem că avem o revoluţie și în 
primul sens, cel de schimbare structurală. Pentru unii autori nici 
în trecut socialismul nu ar fi fost atât de radical pe cât se voia, 
fiind o mişcare confuză care combină scopuri Whig; (liberale) cu 
mijloace Tory (coercitive). 

Dacă, însă, s-ar fi trecut la o societate comunistă, dacă am avea 
o chestie Occupy atunci n-avem o revoluţie în primul sens, cel de 
schimbare structurală, ci doar o reformă a statului. Noul sistem, 
comunismul este doar puţin mai toxic decât fascismul, sistemul 
default. Comunismul nu diferă esenţial de fascism, în ambele fi- 
ind prezente controlul total al societăţii de către stat (sau de către 
liderii comunelor dacă ne referim la anarho-comunism). Sunt 
facţiuni rivale ale aceluiaşi gen, socialismul hard, totalitarismul, 
cu moarte, și au acelaşi drum: controlul total al individului. 


NoTE 


1 Stephen, ].F. Liberty, Equality, Fraternity, Londra, p.27 apud 
Hayek, Friedrich A. von, 1998, Constituţia libertăţii, Polirom, 
lași, pp.451-452; 

> Hoppe, Hans-Hermann. 2007, Democracy. The God'That Fai- 
led, Transaction Publishers New Brunswick; 

3 V for Vendetta, 2005: http://www.imdb.com/title/tt0434409/, ac- 
cesat 21.11.2016; 

“Vendetta” Mask Becomes Symbol of Occupy Protests, 2011: 
http://www.usnews.com/news/articles/2011/11/04/ven- 
detta-mask-becomes-symbol-of-occupy-protests, accesat 
19.11.2016; 

> Rothbard, Murray N. 2013, Meaning of Revolution: htt- 
ps://www.lewrockwell.com/2013/07/murray-n-rothbard/ 
the-meaning-of-revolution/, accesat 20.11.2016. 

MINISTERUL MICILOR PROIECTE 


Este un minister contraintuitiv, guvernul central ocupându-se în 
general de lucruri mari, faraonice și strategice. Statul este făcut 
doar pentru proiecte mari, pentru think big. 

Însă un astfel de minister ar trebui să facă parte din orice ad- 
ministrație modernă, cel puţin de dragul diversității. Nu putem 
avea un minister al Marilor Proiecte fără unul al Micilor Proiecte. 
Sunt noțiuni corelative ca binele și răul, adevărul și falsul. În 
plus, relaţia între cele două poate fi una de sinergie. 

Cu un astfel de Minister al Proiectelor Mici nu va fi prezentă 
angoasa alegerii unei strategii complicate de dezvoltare, pentru 
că aceste minister se va ocupa exclusiv cu ciurucuri. 

Un proiect e mic prin 3 lucruri: mărime, timp şi spaţiu. 
Exemple de proiecte mici pot fi cumpăratul unui lacăt la o școală, 
reparația unei porțiuni mici de drum etc. 

Despre ministerele fictive Ministerul Adevărului sau al 
Dreptăţii se poate presupune că sunt ministere mari. 

O idee e să spui că arta politicii este să faci cât mai vizibile be- 
neficiile unui proiect și să ascunzi costurile!. O critică la această 
intuiţie ar fi că la proiectele mari nu se văd doar beneficiile, ci şi 
costurile. În schimb, proiectele mici maschează costurile bunuri- 
lor publice și așa s-ar mai tempera criticile privind oportunitatea 
cutărei sau cutărei investiţii, critici nedrepte și care nu lasă gu- 
vernul să lucreze. 

Întrucât vorbim de proiecte cu durată mică de timp, care se 
termină relativ repede, vom avea mai multe inaugurări și tăieri 
de panglici, adică o atmosferă continuă de sărbătoare. 

Prin proiectele sale mici acest minister poate dubla bunuri 

oferite local, însă nu este neapărat ceva rău. Aceasta se sincroni- 
zează cu logica birocratică potrivit căreia orice trebuie făcut cu 
copie. 

Chiar dacă are proiecte mici, poate pune preţuri mari, aşadar 
nu va deranja câtuşi de puţin funcţionarea rentelor, a grupurilor 
de interese. Acesta încă va putea oferi oportunităţi de afaceri cu 
statul. 

Un astfel de minister poate da impresia că e atent la detalii 
mai degrabă decât ar face-o ministerele cu proiecte mari. 

O altă calitate a acestui Minister al Micilor Proiecte este că 
poate fi folosit în remanierile la mişto, când se taie ceva care ori- 
cum nu avea mare importanţă. 

Un minister al Micilor Proiecte nu va putea construi piramide 
la sate. Similar, un astfel de minister nu se va putea ocupa de 
autostrăzi, adică de principalul indicator de dezvoltare al unei 
naţiuni, după numărul de olimpici. 

Un al inconvenient major e că nu poate accesa resursele uma- 
ne cele mai competitive. Un astfel de minister n-ar putea fi con- 
dus de Tehnocrati (cu t, nu cu ţ, ca în „Illuminati”), adică de oa- 
meni care au viziuni pe mai mult de un ciclu electoral sau uneori 
pe sute de ani. 

Ar fi vandabil electoral un astfel de minister? Poate câștiga 
alegeri cineva care propune numai proiecte mici sau chiar nimic? 
Senzaţia va fi că oferă prea puţin şi nu va impresiona. 

Statul minimal va fi reticent faţă de un astfel de Minister al 
Micilor Proiecte. 

Ministerul scade măreţia și grandoarea administraţiei publi- 
ce. Sunt lucruri care dintotdeauna, cu excepţia episodului libe- 
ral, au fost mereu puse la mare preţ, inclusiv literal, ofertanţii de 
bunuri publice nelucrând niciodată gratis. O instituţie centrată 
pe proiecte mici slăbeşte forţa și prestigiul instrumentelor de de- 
cizie colectivă. 

Un alt handicap al proiectelor acestui minister este că nu pot 

lăsa la fel de ușor impresia că se lucrează, cum se întâmplă în 
cazul proiectelor mari, precum cele de infrastructură. 


NoTE 


' James D. Gwartney, Richard L. Stroup, Dwight R.Lee. 2008, Li- 
beralismul economic, Humanitas, Bucureşti, pp. 55-56; http:// 
www.zf.ro/ziarul-de-duminica/economia-pentru-toti-de-zia- 
rul-de-duminica-14930152, accesat 30.11.2016. 

REGLEMENTAREA VOODOO 


Chiar dacă voodoo nu este o practică obișnuită în România, ro- 
mânii fiind un popor paşnic, primitor și ospitalier, nu avem certi- 
tudinea că lucrurile vor fi mereu aşa. Economia românească fiind 
o economie dominată de importuri şi în care noi nu producem 
nimic, este de la sine înţeles că la un moment dat se va importa 
şi voodoo, așa cum au fost importate portocalele şi computerele. 

Există diverse motive clare pentru care voodoo ar trebui re- 
glementat. Protecţia persoanelor, prima datorie a statului (the 
first duty of government), poate fi o astfel de motivaţie. Dacă o 
practică voodoo afectează integritatea fizică a cuiva, este normal 
ca această practică să fie contracarată prin legislaţie. Ori un scop 
popular al voodoo, cel puţin așa cum vedem în filme, este tocmai 
răzbunarea prin vătămarea fizică a cuiva. 

Voodoo este o confruntare indirectă cu un adversar puternic. 
O vrajă (ouanga) afectează indirect starea victimei prin magie!. 
Voodoo este despre uciderea de obiecte?. Înțeparea unei păpuși 
(doll, mufieca) cu ace pentru a afecta astfel persoana reprezentată 
este una dintre cele mai populare vrăji din voodoo. 

Există şi altele. De exemplu, o altă vrajă des utilizată este să 
pui la ușa unui duşman un sicriu pe care este un mesaj cu știrea 
morţii sale”. De asemenea, monezile sau candelele puse la prag 
într-o anumită ordine pot afecta pe cei care stau în casă“. Tot ma- 
lefică este folosirea de vrăji când vrei să faci pe cineva să se mute”. 
Similar poţi pune un farmec în perna cuiva pentru a-i provoca 
boală sau moarte€. O altă acuzaţie poate fi că voodoo distorsio- 
nează actul de justiție. Sunt vrăji proiectate special pentru a mo- 
difica rezultatul unui proces”. Voodoo ar avea așadar suficiente 
intenţii și rezultate rele pentru ca legiuitorul să intervină. 

Un alt motiv de reglementare al voodoo ar putea fi că aces- 
ta încalcă dreptul la imagine prin practica obişnuită de înțepare 
cu ace a unei păpuşi care reprezintă victima, drept prevăzut şi 
în Constituţia României la articolul 30. Acest lucru se întâmplă 
chiar dacă respingem legătura cauzală vrajă — vătămare ulterioa- 
ră ca fiind neștiințifică, neplauzibilă. De exemplu, Ludwig von 
Mises consideră voodoo o superstiție absurdă”. 

Deşi păpușile voodoo sunt asociate cu răzbunarea, mulți 
practicieni încearcă să se distanțeze de această întrebuințare!. 
De exemplu, cam 90% din păpușile voodoo din New Orleans 
merg, pe vindecare, ghidare spirituală etc!'!. Termenul „voodoo” 
înseamnă „spiritul lui Dumnezeu”2. În mod tradiţional păpuşi- 
le voodoo reprezintă o zeitate sau găzduiesc un spirit”. Așadar, 
contrar convingerilor populare, voodoo ar fi în primul rând des- 
pre vindecare!*, nu despre răzbunare, cum vedem în multe filme, 
în special în cele horror. Mai mult, unii văd voodoo ca acționând 
strict defensiv, chiar atunci când îşi propune vătămarea fizică a 
cuiva. Practica este îndreptată împotriva unor agresori precum 
violatorii, pedofilii! etc. 

O altă obiecţie la reglementarea voodoo ar fi că este discrimi- 
natorie. Voodoo își are originea pe insula Haiti!“ la sclavii africani 
(din Africa de Vest). În Haiti, cam 70% din populaţie practică 
voodoo, inclusiv cei care sunt catolici sau de altă religie”. În apri- 
lie 2003, guvernul din Haiti a declarat voodoo religie de stat!?. 
Voodoo este cea mai populară religie din Haiti!?. Voodoo există 
în Haiti din secolul XVII”. Ingredientele sale sunt vest-Africane 
şi catolice. Ritualul are la bază un sistem politeist. Există o cla- 
să de loas, sunt spirite care populează spaţiul intermediar între 
om şi o forță supremă a vieţii?!. Loas pot fi invocate prin tobe, 
dans şi cântat de către preotese (mambos) sau preoți (houngans) 
pentru a ghida adepţii (hounsis) în posedarea lor de către loas”?. 
Cultura populară a SUA a portretizat voodoo ca black magic, ca 
vrăjitorie africană aplicată celor aflaţi în dizgraţiile acestei reli- 

gii. În secolul XIX voodoo american era asociat cu inferioritatea 
negrilor și era un semn că aceştia nu sunt pregătiți să voteze sau 
să deţină funcţii publice? Însă voodoo este o practică incluzivă, 
valabilă pentru toţi oamenii, indiferent de rasă, crez sau origine”. 

Cât priveşte dreptul la imagine, o replică la această obiec- 
ţie ar fi că păpușile folosite nu oglindesc exact persoana reală. 
Păpușile voodoo pot fi cumpărate din comerţ, pot fi produse in- 
dustriale, nu sunt personalizate%. Apoi, ritualul fiind secret, nu 
putem vorbi propriu-zis de încălcarea imaginii, ca în cazul ca- 
lomniei, insultei obişnuite etc. Pentru unii autori înțeparea unei 
figurine din lemn sau ceară cu un ac pentru a ucide regele sau o 
altă persoană n-ar avea atât origini haitiene, ci era deja o practică 
în Europa secolului XIII”. 

Retalierea vrăjitorilor este un alt risc al reglementării voodoo. 
Aceștia pot chema aceste spirite /oas împotriva funcționărimii. Și 
este ușor de crezut că posedarea de către aceste spirite ar face 
ravagii în administraţie, poate chiar mai mult decât 4 ani de PSD. 
Apoi rămâne întrebarea: dacă un vrăjitor atacă statul ca întreg ce 
obiect va folosi? Aici steagul pare un candidat plauzibil. 

Indiferent că păpușa poate fi fabricată din haina victimei% sau 
dintr-un alt material textil (păpușa poate fi făcută din ceară” sau 
chiar din hârtie), răspândirea voodoo va încuraja industria texti- 
lă românească, grav afectată acum de creșterea salariului minim. 
Dacă este adevărat că voodoo este mai mult despre vindecare 
decât despre răzbunare, la cum arată sistemul sanitar românesc, 
voodoo poate prelua o parte din presiunea sistemului în calitatea 
sa de medicină alternativă. Aceste efecte benefice nu pot fi însă 
obţinute oricum. Ele vor trebui precedate de programe guverna- 
mentale de conștientizare, de campanii de responsabilizare, de 
încurajare a execuţiei responsabile a vrăjilor, responsabilizare de 
care vorbesc și unele manuale de vrăji voodoo.“ 

ASPECTE MACHIAVELICE LA MACHIAVELLI 


Machiavelli este machiavelic atunci când recomandă dictatura în 
situații de urgenţă. Însă la el termenul „dictatură” nu are sensul 
de control total al societăţii de către stat. Dictatura machiavelică 
este delegată şi este pe termen scurti. Calitatea de dictator nu e 
dată pe viaţă, ci este strict pentru acea situaţie de urgenţă pentru 
care ai fost numit?. Într-adevăr dictatorul poate lua decizii fără 
consultare și poate pedepsi fără recurs?. Însă nu poate face ori- 
ce. De exemplu, nu poate introduce instituţii noi, nu poate priva 
senatul și oamenii de privilegiile lor. Este nevoie de un dicta- 
tor pentru că există riscul întârzierii în luarea deciziilor, pentru 
reconcilierea diferențelor între mai mulți decidențţi, în situaţiile 
de urgenţă”. În opinia sa, se vor prăbuşi acele republici care în 
situații de pericol nu apelează la un dictator sau ceva asemănă- 
tor€. Machiavelli spune că printre instituţiile Romei, dictatura 
merită admiraţia noastră specială”. Dictatorii par o sursă a măre- 
ţiei Romei. Dictatura este fundamentală pentru supraviețuirea 
şi prosperitatea republicii”. Când timpurile sunt grele, când țara 
se duce în jos, o dictatură e numai bună. Aici este de văzut dacă 
Machiavelli ar fi considerat înzăpezirea o situaţie de urgenţă. 
Machiavelli afirmă că în întreaga istorie a Romei n-a văzut un 
dictator care să acționeze altfel decât pentru binele republicii'”. 
Având în vedere că în trecut sunt numai crime și intrigi, e o afir- 
maţie care ne face sceptici față de realismul lui Machiavelli, atât 
de lăudat de cărturarii atraşi de Realpolitik. 

Apoi dacă Machiavelli e atât de realist și cu picioarele pe pă- 
mânt, de ce nu vede că o dictatură va tinde să devină perma- 
nentă? De exemplu, Machiavelli avertizează în alte locuri că o 

monarhie poate degenera în tiranie!!. Pentru el tirania este o for- 
mă de guvernare bazată pe violență iar dictatura ar fi diferită de 
tiranie!?. Tirania ar fi un fel de dictatură permanentă sau dictatu- 
ra ar fi un fel de tiranie la fără frecvenţă. Machiavelli pare să fie 
conştient de pericolul puterilor dictatoriale, însă se consolează 
cu ideea că întrucât noi am delegat aceste puteri dictatoriale, așa 
ştii cel puţin că ţi-ai făcut-o cu mâna ta. 

O altă formă de machiavelism ține de păcălirea populației. O 
regulă a împăraţilor romani era Vulgus vult decipi, ergo decipia- 
tur, care însemna în mare că dacă masele tot vor să le prostim, 
atunci hai să o facem!. Pentru Machiavelli prinţul trebuie să fie 
pregătit să acţioneze imoral, atunci când e necesar”. Și, pentru a 
menţine puterea, uneori va trebui să acționeze perfid, fără milă şi 
inuman!€. Întrucât puţini oameni interacționează cu prințul, pu- 
ţini vor şti cum e acesta cu adevărat!. I vant you bad e însă reco- 
mandată de Machiavelli doar în anumite contexte. Aceste acțiuni 
imorale nu trebuie să fie norma, ci sunt necesare doar în anumite 
situațiii5, de exemplu când e pusă în pericol libertatea statului. În 
rest însă prinţul trebuie să fie onest, uman, îngăduitor, să-şi res- 
pecte cuvântul etc.! Cu dictatura e la fel ca în cazul actelor imo- 
rale. Ele sunt recomandate în anumite în anumite situaţii, altfel 
prințul trebuie să meargă pe chestii clasice. Important e însă că 
trebuie să fie flexibil. 

Folosirea religiei pentru a înșela poate fi relevantă pentru 
această păcălire a populaţiei. Pentru Machiavelli, romanii n-ar 
fi luptat cu atâta îndârjire dacă n-ar fi convins soldaţii că zeii le- 
au promis victoria%, că le vor asigura şanse favorabile. Romanii, 
prin religie, au convins plebeii să participe la campanii militare 
şi au reușit să-și păstreze puterea patriciană consulară”. Religia 
ajută la menţinerea puterii. Prinţul trebuie să controleze religia. 
Pe vremea romanilor religia era subordonată puterii politice, 
prin contrast cu vremuri mai recente când prinții creştini se su- 
puneau puterii ecleziastice”. Așadar Machiavelli recomandă fo- 

losirea religiei pentru a întări forța braţelor. Poate acesta și este 
motivul pentru care cărţile lui Machiavelli sunt puse în 1559 la 
Indexul Papal al Cărţilor Interzise%. 

În mod surprinzător, Machiavelli nu este atât de machiavelic 
pe chestiuni fiscale, că vorbim de taxe sau de cheltuieli publice, 
deşi ne-am fi aşteptat poate la trucuri fiscale, trucuri pentru a 
înmuia rezistența supușilor la taxare sau pentru a masca chel- 
tuielile publice. Machiavelli este conştient că prinții au această 
tendinţă să pună mâna pe proprietatea altora. Acesta crede că se 
găsesc mai ușor motive pentru furt decât pentru crimă”. Supușii 
rămân mulțumiți cât timp prinţul nu le fură mare parte din pro- 
prietate*. Este greu pentru prinți să-și menţină statul prin taxe 
mari și arbitrare?. Machiavelli avertizează absolutiștii în deveni- 
re să stea deoparte de proprietatea supușilor,” pentru că oamenii 
uită mai ușor moartea tatălui decât pierderea averii”. În genere, 
prinţul trebuie să fie atent la injuriile asupra vieţii și proprietăţii 
supușilor”. 

La fel, Machiavelli pare prudent în legătură cu cheltuielile 
publice, spre deosebire de actualul „pe termen lung toți suntem 
morţi”. Dacă prinţul este prea darnic, va trebui să crească taxele, 
să împovăreze fiscal cetăţenii“. Ori așa este amenințat obiectivul 
păstrării puterii, deoarece crește riscul de revoltă. Prinţul va în- 
cepe să piardă bani și va fi el însuși urât de supuși”. 

Dacă scopul prinţului era dobândirea și prezervarea puterii, 
al lui Machiavelli era un job la stat. Nu degeaba acesta a dedicat 
cartea Prinţul „magnificului Lorenzo de Medici”*?, sperând la un 
post în vârful administraţiei de Medici. Machiavelli nu reușește 
însă să devină un consigliere* şi va trebui să se resemneze cu o 
carieră literară*. Nu aceeași soartă au avut și urmașii săi, adică 
acei cărturari contemporani machiavelici care au și prins jobul 
de top la stat la care Machiavelli doar a visat. 

DESZĂPEZIREA DIN IANUARIE 


În genere, deszăpezirea este una dintre cele mai mari pro- 
vocări ale unei administrații, indiferent de nivelul ierarhic. 
Administraţia PSD s-a descurcat în confruntarea cu acest feno- 
men natural, deszăpezind ca la carte. Era firesc ca un partid care 
aplică modelul nordic să facă față zăpezii. PSD are acest renume 
de partid de buni administratori, de partid cu oameni, cu tehno- 
crații cei mai buni, nu doar de partid corupt. Care a fost secretul 
acestei deszăpeziri profesioniste, de nota 11? 

Un lucru care a impresionat încă de la început a fost că s-a 
mers mai mult pe empatie decât pe utilaje. De exemplu, premie- 
rul Grindeanu a spus la un moment dat autorităţilor: „gândiţi-vă 


Sari 


la fiecare caz ca la mama sau soţia dumneavoastră”!. Potrivit 
acestui premier fantomă, autorităţile vor trebui să trateze orice 
situaţie „ca pe o problemă personală”?. Multă lume era curioasă 
cum va arăta o reformă Grindeanu. Acum știe cum e. Una empa- 
tică, afectivă, caracterizată prin fraternitate. Nu a fost vorba atât 
de utilaje sau basculante cu sare, ci de empatie și transfigurarea 
uneltei. 

În alte momente, tactica PSD a semănat oarecum cu cea fo- 
losită de ţarul Alexandru împotriva lui Napoleon în campania 
din Rusia din 1812, învățată și de noi în manualele de istorie, de 
a pârjoli totul în calea adversarului: s-au anulat trenuri, închis 
şcoli, închis drumuri etc. 

N-am uitat ce ai făcut astă vară! În București planul de des- 
zăpezire a fost gândit de astă-vară, amintea Gabriela Firea. A 
fost deszăpezire cu plan, cu cap, pregătită din timp, încă din alt 
anotimp. Omătul a avut ca adversar niște oameni prevăzători. 

Multe manuale de management și leadership vorbesc de le- 
gătura umană între manager și angajaţi pentru a optimiza pro- 
ducţia. A fost o tehnică aplicată eficient și de PSD. S-a mers foarte 
mult pe încredere și capital social. Astfel contractele de deszăpe- 
zire au fost date strict persoanelor de încredere, adică firmelor 
de casă?. Uneori a existat doar o singură ofertă. De exemplu, în 
Teleorman, inevitabil, doar o singură firmă s-a prezentat la licita- 
ţie, vedeta Tel Drum. Şi aici PSD-ul te scutește de incertitudinea, 
ambiguitatea şi angoasa alegerii care caracterizează de multe ori 
condiția umană. Când vorbim de PSD, vorbim de politici publice 
stabile și predictibile, de siguranţă și încredere. 

A existat și ideea unei deszăpeziri mai bune prin acte adiţio- 
nale de către primarul Bucureştiului“. Este un alt element inedit 
şi paradoxal în această inovație pesedistă pentru că, de obicei, 
prin actele adiţionale se umflă costurile unui contract public”. 
Aici era pentru a garanta un serviciu competitiv. 

Apoi PSD a cedat inclusiv iniţiativa cetăţenilor acolo unde nu 
era nicio vorbă să ajungă frezele. Au existat situaţii când oamenii 
au ieșit să curețe zăpada înaintea autorităţilor. PSD nu mai este 
un partid comunist nenorocit, ci unul interesat de subsidiaritate 
şi de încurajarea iniţiativei cetăţeneşti. 

Nu în ultimul rând, deszăpezirea pesedistă a fost marcată de 
sacrificiu. La un moment dat sediul central al PSD din Kiseleff 
era rămas blocat în nămeţi, deși pe stradă se putea circula”. 
Pesediștii s-au lăsat pe sine pentru a-i ajuta pe alții. 

Au existat totuși limitări ale activităţilor de deszăpezire pe- 
sediste. Întrucât Ghiţă a fugit, a fost greu să folosești o aplicaţie 
care să ajute autorităţile la deszăpezire. Ar fi fost uşor pentru ci- 
neva care a digitalizat foarte mult statul român să informatizeze 
datul zăpezii. 

O altă problemă a deszăpezirii pesediste a fost că nu a fost 
dată zăpada. Aceasta a început să mai dispară abia după ce a ie- 
șit soarele. O scuză pentru limitele deszăpezirii pesediste poate fi 

și că a nins mult, uneori şi câte 11 ore!. Într-adevăr, este un fapt 
că zăpada se formează prin ninsoare. Înzăpezirea este o îngră- 
mădire a unei cantități mari de zăpadă, în general prin acțiunea 
vântului pe o cale de comunicaţie terestră, pe un teren etc.!! 

Un alt element inedit al deszăpezirii PSD a fost folosirea in- 
fractorilor. De exemplu, câteva zeci de deţinuţi au fost scoși la 
deszăpezirea capitalei de către Gabriela Firea!?. A fost un mo- 
ment rar de comuniune sufletească, oamenii au simţit că au ace- 
laşi drum: „Eu am votat cu PSD-ul si cu PSD-ul merg înainte. 
Domnu' Dragnea e de la noi, de la Alexandria. A dat Dumnezeu 
de a luat cu bine la alegeri si acum sa dea si el o grațiere, să 
scăpam şi noi. De la dânsul aşteptăm să dea”, spunea unul din 
deținuțţi!?. Folosirea infractorilor a avut şi o dimensiune profetică, 
a fost un semn pentru evenimentele ce aveau să vină. Încă de 
atunci, deţinuţii încercau sa afle de la ziariști dacă se mai aude 
ceva cu planurile de amnistie şi grațiere ale noii puteri: „Am au- 
zit şi noi la televizor. O fi ceva?”!! Așa era anticipată problema 
graţierii ce avea să urmeze. Lupta PSD împotriva naturii avea să 
continue cu cea împotriva oamenilor și, abia după ce vremea s-a 
îmbunătăţit, a intrat cu adevărat codul roșu. 

Este un lucru bun că partidele românești de centru-dreapta 
n-au importat conservatorismul social (de exemplu, interzicerea 
avortului, a gay marriage) şi în genere asociază dreapta mai de- 
grabă cu liberalismul economic. 

În general, graţierea este despre iertare. lertarea este o virtute 
creștină și unul din elementele cheie aduse de Noul Testament 
în raport cu Vechiul. Dimensiunea creștină este una prin care 
pesediștii diferă de fraţii lor, socialiștii europeni, care nu sunt 
atât de religioși. Să ne gândim la interesul PSD pentru definirea 
constituțională a familiei. Dincolo de asta, e important că spriji- 
nul pentru grațiere nu există doar la baza partidului, ci şi la vârf, 
la persoanele care sunt un capo. Şi aici se vrea captarea în legis- 
laţie a acest spirit de toleranţă și iertare prin propunerile legate 
de grațiere. 

AMBIGUITATEA ÎNTREBĂRILOR SUPLIMENTARE 


De ce ar cere un decident politic o altă întrebare? 

În mare sunt două răspunsuri. 

Un scenariu pozitiv, când emitentul vrea să clarifice o ches- 
tiune, să se înțeleagă mai bine cutare lucru privind o decizie, o 
politică publică, o lege etc. Aici decidentul chiar vrea cu adevărat 
o altă întrebare atunci când cere o altă întrebare. Vreau întrebări 
suplimentare pentru că vreau să ofer răspunsuri suplimentare. 

Unul negativ, când omul politic vrea să evite răspunsul la o 
întrebare inițială. Aici decidentul vrea o altă întrebare poate doar 
pentru a schimba subiectul. Vreau o altă întrebare pentru că nu 
vreau să răspund la prima întrebare. 

În primul caz o altă întrebare clarifică. Cererea unei alte între- 
bări n-ar fi un joc gratuit de tipul întreabă-mă să te întreb, ci ar fi 
o cale pentru creşte cunoaşterea cetățenilor sau chiar a deciden- 
tului despre cutare politică publică. 

Pot exista diverse motive pentru a cere o altă întrebare. De 
exemplu, problema în discuţie este complexă și o singură între- 
bare nu ajunge. E nevoie de două sau chiar de mai multe. Aici 
o altă întrebare lămurește publicul asupra unei politici, decizii 
etc. Cu atât mai mult se întâmplă acest lucru cu cât întrebarea e 
cerută de însuşi decidentul politic. Acesta preferă să fie întrebat 
decât să nu fie întrebat. 

Un alt motiv pentru care cineva cere o altă întrebare poate fi 
descoperirea de alternative, de soluții mai bune pentru rezolva- 
rea unei anumite probleme. Decidentul cere întrebări pentru că 
el însuși vrea să ştie mai mult, vrea să vadă mai multe feţe ale 
problemei, nu doar să informeze publicul, ca în cazul anterior. 

Acesta întreabă pentru că vrea răspunsuri mai bune. Întrebările 
suplimentare îl ajută să vadă mai bine o problemă. Opusul ar fi 
o atitudine dogmatică în care nu confrunt opinia mea cu faptele 
sau cu opiniile altora, când nu cer deloc întrebări. 

Teoretic, o altă întrebare crește controlul reprezentantului de 
către alegători, îl face mai responsabil. Printr-o altă întrebare ştii 
mai bine ce face cutare decident, ce are în cap, ce are de gând. 
Decizia politică e transparentă, e la vedere și publicul este mai 
informat. Administrarea chestiunilor colective e mai transparen- 
tă decât atunci când nu se întreabă niciodată nimic. 

În scenariul negativ, cer o altă întrebare exclusiv pentru a 
evita un răspuns. Aici vreau să schimb subiectul sau să închei 
discuţia. De ce să dau un răspuns, când pot mai simplu să cer o 
altă întrebare? „Altă întrebare” nu este decât un artificiu retoric 
pentru a puncta încheierea discuţiilor. Cer întrebări doar pentru 
că nu vreau să ofer răspunsuri. 

De ce evită decidentul răspunsul? 

Un motiv poate fi ignoranţa. Cer o altă întrebare pentru că 
nu știu răspunsul la prima. Acesta poate fi sensul frazei „Do not 
question Authority! They don't know either”. 

O altă motivaţie poate fi evitarea unui subiect controversat. 
Aici decidentul cere o altă întrebare pentru că vrea să schimbe 
subiectul. Tema e delicată și mai bine discutăm despre altceva. 
Poate că finalul Tractatus-ului lui Wittgenstein rezumă cel mai 
bine această stare de spirit: „Despre ceea ce nu se poate vorbi, 
trebuie să se tacă” („Wovon man nicht sprechen kann, dariiber 
muss man schweigen”)!. Printr-o altă întrebare ocolesc răspun- 
sul la un subiect controversat. Noile întrebări vor trebui să fie 
despre altceva sau să nu fie deloc. 

Alt motiv pentru o altă întrebare poate fi urgenţa unei mă- 
suri. Chestiunea e urgentă și timpul întrebărilor a trecut. Sensul 
cererii „altă întrebare” e că nu mai e nevoie de o altă întrebare. 
Când o chestiune e arzătoare nu mai stai la discuții și la întrebări 

suplimentare. Este nevoie de soluţii, nu de discuţii. E ca situația 
unui comandant de oști prins într-o ambuscadă care trebuie să 
decidă imediat, fără să aibă timp să mai analizeze soluţii alter- 
native pentru atingerea unui scop sau ca a lui Messi, care într-o 
anumită situaţie trebuie să decidă într-o fracțiune de secundă 
dacă trage sau nu la poartă. Apoi urgenţa unei chestiuni poate 
fi atât de mare încât să fie nevoie chiar să lucrezi peste program, 
să poţi trece o lege chiar şi noaptea, dacă se poate şi mai e timp. 

În toate aceste situații, o altă întrebare e un false friend. Evit 
răspunsul și vreau să simulez o cultură a dialogului. „O altă 
întrebare” dă unui refuz o formă democratică. Nu răspund la 
întrebare, dar sunt democrat, open minded, cer alte întrebări. Şi 
probabil că și asta irită publicul, care se prinde relativ ușor că de 
fapt nu vrei să răspunzi. 

„O altă întrebare” poate duce la un regres la infinit, dacă struc- 
tura de răspuns e ca întotdeauna la o întrebare să ceri o altă între- 
bare. lar lanţul nu se rupe decât atunci când răspunzi la întrebare. 


NoTE 

TERITORII 


Motto: „Io love our country, our country ought to be lovely” 
(Edmund Burke) 


Patriotismul este un sentiment de dragoste de ţară, de neam. De 
ce sunt atașat când sunt patriot? 

Răspunsuri standard sunt: 

— de locuri, 

— de oameni, 

— de idei. 

Un termen ca „naţiune” le include pe toate trei. Probabil și 
„patrie” are un sens similar. Patriotismul e despre mândria de a 
aparţine unei națiuni. Sunt mândru că sunt român. Uneori refe- 
rința geografică pare să fie suficientă, pentru că locurile conţin 
oameni, iar oamenii conţin idei. Și, aşa, e mai comod uneori să 
vorbeşti doar de teritorii. 

Dragostea de neam, de popor e faţă de oameni. Cultul eroilor 
ţine de ataşamentul faţă de oameni. Admiri eroii din trecut, răz- 
boinicii de serviciu. 

Uneori există o tensiune între loc și oameni, ca în expresia 

„Ce ţară frumoasă, păcat că e locuită!”. Alteori peisajele sunt inte- 
grate cu locuitorii ca atunci când Eminescu vorbește de implica- 
rea râului și a ramului în luptele împotriva cotropitorilor. 

Patriotismul poate fi şi sectorial, mini-zonal. De exemplu, pot 
fi ataşat faţă de un anumit cartier bucureştean pentru că are o 
infrastructură de transport remarcabilă. 

Patriotismul poate fi şi ataşamentul față de anumite idei, tra- 
diţii, nu doar de persoane sau locuri. De exemplu, în cazul SUA 
eşti ataşat de Constituţie, de anumite valori, nu de simplul fapt 

că te-ai nimerit acolo. E o atitudine care apare frecvent la con- 
servatorii americani. Însă nu orice tradiţie e bună. De exemplu, 
Hayek spune că nu e conservator pentru că o tradiţie poate fi 
coercitivă!. 

Și corupţia poate fi patriotică, nu doar faptul că ţii cu Halep. 
Când un funcționar cumpără produse româneşti cu banii din 
spăgi, atunci este patriot. 

Șpaga poate fi patriotică dacă imiţi tradiţii, obişnuinţe din 
trecut. Dacă iau o şpagă pentru că așa se întâmpla într-un trecut 
fanariot al ţării, atunci sunt patriot. 

La fel, spăgile mediate de un stat maximal sunt patriotice 
dacă imită un stat hipercentralizat din trecut. Poţi imita o tradiţie 
comunistă. Un partid românesc contemporan e asociat uneori cu 
anumite epidemii tradiționale tocmai datorită înrudirii sale cu 
aceste forme de guvernare din trecutul recent. 

Contractele derulate printr-un Minister al Culturii şi al 
Identităţii Naţionale sunt a priori patriotice pentru că ajută la 
construcţia unei identități naţionale identice. 

Așa cum există excepţionalism american, la fel există şi unul 
românesc. Excepţionalismul american este despre rolul jucat de 
SUA în lume, de exemplu, prin lupta cu nazismul și comunis- 
mul, cel românesc asociat mai degrabă cu furăciuni și încălca- 
rea rule of law. Corupţia din România e ceva rar, unic, bananier, 
excepțional. 

Șpaga pentru o lege protecționistă cum este cea cu 51% pro- 
duse în supermarketuri este de asemenea o formă de patriotism. 

De multe ori, termenii „patriotism” şi „naţionalism” sunt 
folosiţi interșanjabil. Pentru Mises sunt însă noțiuni diferite. 
Patriotismul este despre scopul bunăstării naţiunii. Însă poți ale- 
ge mijloace diferite, liberale sau protecţioniste, pentru atingerea 
acestui scop?. Doar atunci când le alegi pe cele protecţioniste ești 
și naţionalist, altfel nu?. 

Se pot importa nu doar bunuri, ci şi idei protecționiste. La fel, 

rasismul. De exemplu, Mises observă că ideile rasiste ale naziști- 
lor sunt importate din Franţa, în special de la Gobineaus. 

Unde este statul în acest peisaj? O presupoziţie a tuturor 
exemplelor anterioare este că statul se confundă cu societatea. 
Altfel, se poate reformula distincţia stat — societate pe o linie în- 
rudită cu cea a lui Mises, unde naționalismul e față de stat, patri- 
otismul faţă de societate. Statul este un monopolist, ţine de sfera 
coerciţiei, societatea de sfera schimburilor voluntare”. Așa poţi 
fi ataşat de oamenii din anumite locuri, fără să fii atașat de stat. 
Altfel socialismul ar fi patriotic prin natura lui. Putem distinge 
între naţiune, care înseamnă ţară, cultură, teren, oameni, pde de 
o parte și stat, pe de altă parte, care este aparatul coercitiv admi- 
nistrat de birocraţi și politicieni€. 

Și proprietatea privată are granițe, nu doar statele sau impe- 
riile, însă ele sunt trasate la nivelul individului. 

Patriotismul e speculat de lideri corupți sau incompetenți, 
când dau vina pe străini pentru rezultate slabe sau evenimente 
incomode. De exemplu, protestele recente împotriva ordonanţei 
13 n-ar fi atât de legitime pentru că s-a folosit capitalului stră- 
in în mobilizarea lor via magnați străini sau multinaționale. E 
o tactică des utilizată de politicieni să vină cu ecuaţia anti-stat = 
anti-societate. 

Plata taxelor este patriotică? Dacă statul nu se confundă cu 
societatea și are sens să distingem între naționalism și patrio- 
tism, atunci plata taxelor ţine de naționalism, evaziunea fiscală 
de patriotism. 

* Ibidem, p.257, accesat 17.02.2017. 

CORECTITUDINEA POLITICĂ CONSERVATOARE 


Conservatorii contemporani critică în mod corect corectitudinea 
politică a stângii, tendinţa ei de a limita libertatea de exprimare. 
Stânga sancţionează limbajul ofensator la adresa unor grupuri 
considerate defavorizate: persoanele de culoare, minoritățile se- 
xuale, femeile etc. 

Aici e de observat că stânga contemporană îţi priveşte cu su- 
perioritate pedepsele din trecut pentru blasfemie, dar nu reali- 
zează că e în aceeași situație prin corectitudinea politică. Diferă 
doar entităţile ofensate. Înainte era Dumnezeu, acu sunt romii 
şi gay-ii. Însă în ambele cazuri avem aceeaşi toleranță opresivă. 

Există însă şi o corectitudine politică conservatoare, corectitu- 
dine despre care se vorbeşte, însă, mai puţin. Pedepsirea profa- 
nării steagului sau a defăimării țării sunt relevante pentru acest 
tip de corectitudine politică. 

Aceasta corectitudine politică apare şi în constituția României: 


30.7 Sunt interzise de lege defăimarea ţării și a naţiunii, 
îndemnul la război de agresiune, la ură națională, rasială, 
de clasă sau religioasă, incitarea la discriminare, la separa- 
tism teritorial sau la violenţă publică, precum și manifes- 
tările obscene, contrare bunelor moravuri!. 


Ce motive ar fi să interzic profanarea steagului? Un răspuns e 
că steagul simbolizează anumite valori. Prin legile împotriva ce- 
lor care terfelesc aceste simboluri naționale ne arătăm respectul 
pentru aceste valori?. Apoi profanarea ar fi o lipsă de respect pen- 
tru cei care au suferit în război ca să asigure libertatea celorlalți?. 

O cale de a nu incrimina juridic arderea steagului e să spui că 
e un fel de limbaj simbolic, prin urmare fapta intră sub protec- 


CORECTITUDINEA POLITICĂ CONSERVATOARE 157 


ţia libertăţii de exprimare. Libertatea de expresie e protejată de 
Primul Amendament al Constituţiei SUA“. A fost o argumentaţie 
folosită în majoritatea cazurilor legate de arderea steagului din 
America”. 

Replica va fi că arderea unui steag nu este discurs, ci o acţi- 
une“. Termenul „acțiune” e mai general decât „discurs”. Orice 
discurs e acţiune, însă nu orice acţiune este discurs. Prin urmare 
nu pot apela la libertatea de expresie pentru a proteja arderea 
steagului”. 

Un alt argument e că dacă accept identitatea acţiune = discurs, 
atunci orice acțiune poate fi scuzată și protejată pentru că este 
discurs simbolic. De exemplu, Jack Spintecătorul își poate poate 
scuza crimele spunând că sunt forme de expresie artistică, sunt 
artă, prin urmare trebuie protejate prin libertatea de expresie. 

Alt argument ar fi să admit că arderea steagului este limbaj 
simbolic, dar să spun că este „hate speech”, prin urmare arderea 
steagului trebuie pedepsită în continuare, aşa cum incriminez şi 
alte forme de „hate speech”. Conservatorii pot spune că și ei sunt 
ofensaţi, nu doar ofensaţii de serviciu. 

Există două sensuri ale corectitudinii politice: 

- unul legat strict de limbaj; aici sancţionez, de exemplu, un 
limbaj rasist. 

- unul legat de acţiuni, mai general; aici interzic o acţiune ra- 
sistă. De exemplu, sancţionez refuzul unui taximetrist de a lua 
un rom client sau al unei brutării de a refuza să vândă o pizza 
unui cuplu gay. 

Brutăriile care refuzau să servească cupluri gay au câștigat 
în unele situaţii pe ideea că li se încalcă libertatea religioasă, 
care, ca și libertatea de exprimare, e protejată în SUA de Primul 
Amendament. 

Nea Mărin, într-o schiță umoristică, în timp ce viziona un 
western, era chinuit nu atât de intrigile din film, ci de întrebarea 
al cui era porumbul care tot apărea în fundal. Soluţia libertaria- 

nă în cazul steagului e să văd al cui e steagul. Proprietarul are 
voie să-l ardă, vândă etc., alţii nu, împotriva voinţei lui. Oamenii 
au dreptul să-și distrugă propria proprietate”. Problema nu e 
steagul, putea fi orice alt articol textil, ca un fes, ci respectarea 
proprietăţii. 

Cineva poate să nici nu fie conservator pentru a cere sancțiuni 
împotriva profanării steagului. De exemplu, dacă religia mea e 
etatismul şi cineva arde steagul, pot acuza că mi se încalcă li- 
bertatea religioasă. Altfel, oamenii religioși ar trebui să fie mai 
prudenţi cu divinizarea steagului. E o formă de idolatrie!, în 
condiţiile în care există preceptul biblic să nu-ţi faci chip cioplit. 


NoTE 


1 Constituţia României, art.30, par.7: http://www.edep.ro/pls/dic/ 
site.page?den=act2_1&par1=24t2c2s0sba30, accesat 25. 


2 Cohen, Andrew. 1999, Flags, Flames, and Property: https://fee. 
org,/articles/flags-flames-and-property/, accesat 01.03.2017. 


5 Ibidem. 


* Rothbard, Murray N. 1995, The Flag Flap: https://mises.org/li- 
brary/flag-flap, accesat 25.02.2016. 


5 Ibidem. * Ibidem. 
” Ibidem. 5 Ibidem. 


” Block, Walter. 2000, Taking Back the Language https://mises. 
org/library/taking-back-language, accesat 01.03.2017. 


1 Rothbard, Murray N. 2014, On Desecrating the Flag; https:// 
mises.org/library/desecrating-flag, accesat 26.02.2017. 

FAKE NEWS 


Motto: „It's all fake news”. 
Donald Trump! 


„Să nu mărturisești strâmb împotriva aproapelui tău”? este a 9-a 

poruncă biblică. În esență, aceasta spune să nu minţim?, deși 
pare legată de o belea Ia tribunal. Întrucât fake nezs apar la ştiri 
iar ştirile sunt făcute de oameni, probabil porunca se adresează 
şi ziariştilor. Papa Francisc a numit răspândirea de știri false un 
„păcat”!. 

Tema fake news a apărut cu ocazia alegerilor prezidenţiale din 
SUA5. De obicei, fake news se găsesc la adversar. Astfel, Trump 
se referă prin fake news la instituţii de presă precum CNN, New 
York Times etc., locuri unde e criticat nonstop€. Pentru democrați, 
găsim fake news pe site-uri, bloguri și conturi social media in- 
corecte politic”. Hillary Clinton și Barack Obama au acuzat fake 
news de victoria lui Trump*. Democraţii cred că implicarea ruşi- 
lor prin propagarea de fake news a fost decisivă pentru pierderea 
alegerilor de către Clinton. Pentru Trump, explicaţiile legate de 
„russian connection” sunt teorii ale conspirației”. Aici e de remar- 
cat cum puterea tinde să acuze opoziţia de teorii ale conspirației. 
În campanie, Trump era acuzat de Clinton de convingeri conspi- 
raționiste; acum, când Trump devine președinte, e invers. 

Lupta statului cu fake news poate duce la încălcarea libertă- 
ţii de exprimare!. Nu e doar paranoia libertariană. În campanie 
Trump spunea că va modifica legile anti-calomnie în așa fel în- 
cât cei care scriu intenționat articole negative și false să poată fi 
daţi în judecată. Așa, victimele pot câștiga o grămadă de bani'!. 

Trump are această obsesie cu „winning”. America nu mai câștigă 
şi trebuie să câștige din nou. Din păcate, acest câştig nu se limi- 
tează la refacerea economiei americane sau la o poziţie externă 
mai bună, ci este și despre cum să câștigi procese de calomnie. Și, 
după alegerea sa, Trump spune că n-ar trebui permis media să 
nu-şi citeze sursele!?. Așa rezultă o presă onestă”. Potrivit unui 
sondaj Fox News din ianuarie, 84% din americani cred că fake 
news fac rău țării!!. Cu toate acestea, 79% cred că pot face diferen- 
ţa între ştiri reale și fake news". 

Pretexte pentru cenzură se pot găsi oricând. Adevărul e o va- 
loare importantă și fake news denaturează adevărul. Trebuie per- 
mis doar adevărul adevărat. Democraţia e o valoare importantă. 
Fake news denaturează democraţia. De exemplu, implicarea ruși- 
lor prin fake news a dus la alegerea lui Trump, a subminat demo- 
craţia americană. Pericolul e cu atât mai mare cu cât internetul a 
amplificat însă răspândirea fake news!*. De obicei, nimeni nu cere 
direct înființarea Ministerului Adevărului, care să lupte cu fake 
news, ci sunt preferate alternative mai soft, agenţii guvernamen- 
tale ale adevărului. La noi, CNA este percepută ca o instituție 
eroică atunci când amendează persoane şi posturi care nu-ți plac, 
ştiri şi oameni fake. Faptul că moderatorul cerea probe invitatului, 
pentru a respecta o normă CNA, arată cum CNA nu amendează 
doar limbajul rasist, ci şi falsul. 

Statul este principalul distribuitor de fake news”. Depășirile 
de plan din comunism sunt un caz școală. Producţia de grâu la 
hectar dintr-un sat suferea un efect de multiplicare prin raporta- 
re când era anunţată la municipiu, apoi încă unul când era trans- 
misă la București. În Drumul Taberei, o lucrare de infrastructu- 
ră care trebuia terminată în 2015 a devenit acum un fel de fata 
morgana. În războiul din Irak, armele de distrugere în masă, una 
din motivațiile cheie ale declanşării războiului (alături de pro- 
movarea democrației şi respectarea drepturilor omului), nu s-au 
găsit nici în ziua de azi. Orice studiu serios al fake news trebu- 

ie să înceapă cu statisticile şi explicaţiile oficiale, apoi cu ştirile 
suspecte de prin gazete. Un motiv pentru această recomandare 
este și că jurnaliștii nu se mai caţără pe burlane pentru aflarea 
adevărului ca-n Lois & Clark, ci, de multe ori, doar repovestesc 
interpretarea oficială. Cu puţine excepții, ziariștii sunt mai mult 
agenţi de presă pentru oficiali's. Poate că sunt potriviţi termeni 
ca „naraţiuni”, „povestiri” folosiţi în postmodernism pentru a 
desemna perspective generale împărtășite, o Weltanschauung — 
multe din povestirile oficiale, inclusiv postmodernismul, chiar 
fiind povești. 

Fake news nu trebuie să fie neapărat despre lucruri spectacu- 
loase, rocamboleșşti, vezuviale, eclatante, cum sunt cele privind 
implicarea rușilor în alegerile americane. Acestea pot ţine în via- 
ţă în mod obișnuit teorii false, aşa cum se întâmplă în cazul mul- 
tor politici publice și a ştirilor despre ele. Cea mai stimată teorie 
fake de către stat şi media este socialismul; în versiunea sa cu faţă 
umană, social-democraţia. Decesul lui nu e nici acum old news. 


NoTE 


1 FoxNews.com, 2017, TRUMP TRANSITION. Trump blasts Rus- 
sia reports, unveils plan for business empire at feisty news 
conference: http://www.foxnews.com/politics/2017/01/11/ 
trump-allies-blast-reports-on-supposed-info-held-by-russia. 
html, accesat 10.03.2017. 

 Porunca a noua: Exodul 20.16: http://duldner.de/183,0,10-po- 
runca-a-noua,index,0.html, accesat 09.03.2017. 

* Ce semnificație au Cele 10 Porunci?: https://www.gotquestions. 
org/Romana/Cele-10-Porunci.html, accesat 05.03.2017. 


1 FoxNews.com, 2016, VATICAN. Pope Francis calls spreading 
fake news a sin: http://www.foxnews.com/world/2016/12/07/ 
pope-francis-calls-spreading-fake-news-sin.html, accesat 
09.03.2017. 

5 Klein, Peter G. 2017, Hayek on Fake News: https://mises.org/ 
blog/hayek-fake-news, accesat 03.03.2017. 

* Ibidem. ” Ibidem. 


3 Chaitin, Daniel. 2017, APPLE. Apple CEO Tim Cook: 'Fake 
news' is “killing people's minds': http://www.foxnews.com/ 
tech/2017/02/11/apple-ceo-tim-cook-fake-news-is-killing-pe- 
oples-minds.html, accesat 07.03.2017. 

” Insider.foxnews.com, 2017, Trump: New Reports on Russia 
Connections Are “Conspiracy Theories”: http://insider.fox- 
news.com/2017/02/15/trump-new-reports-russia-connecti- 
ons-are-conspiracy-theories, accesat 09.03.2017. 

1 Paul, Ron. 2016, War on “Fake News' Part of a War on Free 
Speech: https://mises.org/blog/war-%E2%80%98fake- 
news%E2%80%99-part-war-free-speech, accesat 03.03.2017. 

1! Tucker, Jeffrey A. 2017, Fake News Is Still Free Speech: https:// 
fee.org/articles/why-does-everyone-seem-to-be-against-free- 
speech/, accesat 03.03.2017. 

2 Insider.foxnews.com, 2017, Wash. Post Stands by 9-Source 
Russia Story After Trump Calls It “Fake News": http://insider. 
foxnews.com/2017/02/24/wash-post-stands-behind-9-source- 
story-after-trump-calls-it-fake-news, accesat 08.03.2017. 

15 Insider.foxnews.com, 2017, “Very Fake News”: Pres. Trump 
Questioned on Intel Leaks by CNN's Acosta: http://insider. 
foxnews.com/2017/02/16/very-fake-news-trump-questioned- 
enn-jim-acosta, accesat 08.03.2017. 

'* Blanton, Dana. 2017, Fox News Poll: Fake news hurting US: 
http://www.foxnews.com/politics/2017/01/24/fox-news-poll- 
fake-news-hurting-us.html, accesat 08.03.2017. 

'5 Ibidem. 

1 Higgs, Robert. 2017, Fake News, Fake Politics, Fake Policy: 
https://fee.org/articles/fake-news-fake-politics-fake-policy/, 
accesat 03.03.2017. 

' Ibidem. 


15 Klein, Peter G. 2017, op.cit. 

Motto: 
„— What science do you practice? 
— Science fiction.” 

(Anonim) 


Nuvela „Fără zei, fără stăpâni” descrie o revoltă împotriva unei 
tiranii dintr-un oraş de pe o altă planetă. Este vorba despre re- 
volta împotriva dictaturii din Oraşul Rubiniu. În acest oraş nu 
avem atât o ciumă roşie, cât una roşu-închis, rubinie. 

De regulă, SF-urile descriu un gadget cu puteri neobișnuite. 
Poate fi o maşină a timpului, o cutie cu un buton care provoacă 
moartea unui necunoscut, o navă, un tele-ecran, un holospaţiu 
etc. În nuvelă apar elemente obișnuite de science fiction, fără ca 
autorul să insiste asupra lor. De exemplu, conflictul se petrece 
pe o altă planetă! iar coloniștii, care sunt pământeni, ajung; acolo 
cu o navă?. Principalul gadget analizat aici de Emil Duhnea este 
omul. Nuvela descrie controlul social într-o ordine cu stăpâni, 
revolta împotriva acestei ordini, precum şi dilemele etice care 
însoțesc această revoltă. 

De exemplu, o dilemă e cea a calculului utilitarist al vieților. 
Este legitimă sacrificarea unor persoane pentru un bine mai mare 
adus de o revoluţie reuşită? „Ce sunt două vieți pentru binele tu- 
turora”, se gândește personajul Reims, când alege să denunțe doi 
complotiști pentru a intra în grațiile dictatorului Lyndon. Așa 
putea obţine o viză temporară în oraș, lucru suficient cât să ducă 
armele la răsculați. Acest calcul utilitarist al vieților pare funda- 

mentat pe cultura locală a iubirii aproapelui şi a renunțării de 
sine“, unde tribul e mai important ca individul. 

O altă dilemă este trade off-ul libertate — securitate. De exem- 
plu, tiranul Lyndon folosește argumentul apei de la robinet 
împotriva revoltei. Civilizaţia oamenilor noi nu s-a construit 
singură. Dacă pică leadership-ul oamenilor noi, o să dispară şi ci- 
vilizaţia adusă de ei. Lumina, apa de la robinet, bărcile cu motor, 
toate acestea vor dispărea dacă ei sunt ucişi”. Tirania este prețul 
plătit pentru a avea o societate civilizată. Acest trade off liberta- 
te — securitate apare și în reflecțiile personajului Hototo, lider al 
roşiilor, populaţia băștinașă colonizată de oamenii noi, când se 
întreabă dacă libertatea din afara Orașului Rubiniu merită prețul 
pierderii siguranței din oraşe. La fel, conflictul libertate — secu- 
ritate apare și în înrobirea oamenilor roșii de către oamenii noi, 
pentru a opri măcelurile dintre roşii”. Oamenii noi par să aducă 
o nouă ordine anarhiei sălbatice a indigenilort. 

În nuvelă, personajele nu sunt multiplicate fără necesitate, 
mai ales după ce te înveţi cu ele. Regimul răsturnat este cel al 
oamenilor noi, condus de președintele Lyndon. Lumea Orașului 
Rubiniu este una brutală, militarizată, cu multe denunţuri şi exe- 
cuţii. Nu toți oamenii noi sunt tirani. Tirania e exercitată de o 
minoritate politică în Orașul Rubiniu. Împotriva dictaturii sunt 
Cobb, un apropiat al preşedintelui Lyndon și fiul Capitanului, 
liderul primilor coloniști, Hototo, un roşu, om din partea băști- 
nașilor și Reim, negustorul care aduce armele răsculaților și care 
vine din ţinutul Domana. 

Formula „fără zei, fără stăpâni” („No gods, no masters”) este 
o expresie anarhistă tradiţională, asociată mai degrabă cu anar- 
hocomunismul de secol XIX?. 

De ce „fără stăpâni”? Aici răspunsul pare clar. Valoarea cheie 
a nuvelei e libertatea. Aceasta e asigurată prin răsturnarea tira- 
niei președintelui Lyndon. Accentul autorului pe libertate şi pe 
individ contrastează cu lumile imaginate uneori de autorii de SF, 

care după ce-ţi descriu tot felul chestii high tech, în materie de or- 
dine socială îți recomandă până la urmă tot vreo formă prăfuită 
de comunism. 

De ce „fără zei”? Aici răspunsul e mai greu de dat. Zeii se ma- 
nifestă în mai multe feluri. Sunt posibile trei interpretări: zeii se 
opun libertăţii, zeii sprijină libertatea sau zeii sunt neutri. Toate 
cele 3 atitudini apar în nuvelă. 

În primul caz, libertatea poate fi ameninţată și de zei, nu doar 
de stăpâni. Reflecţia lui Hototo, că a trecut din lanţurile Orașului 
Rubiniu în lanţurile zeului, exprimă acest conflict. O altă situ- 
aţie când zeii pot fi un obstacol este practica sacrificiului uman 
din taberele roşiilor!!. Această practică nu era nici măcar una ale- 
atoare, ca în „he Village”, ci erau sacrificați cei mai viteji din trib. 
Așa, roşii devin mai vulnerabili în lupta cu oamenii noi. 

Alteori, zeii par să sprijine libertatea. De exemplu, Hototo 
este văzut ca un Mesia în triburile roșilor?. Inclusiv Reim, ne- 
gustorul care duce armele în Orașul Rubiniu, e mânat de zei. 
Similar, personajul Cobb spune că Marele Zeu vrea ca oamenii 
noi ai orașului Rubiniu să părăsească lumea aceasta!*. 

Cât priveşte a treia interpretare, cea a neutralității zeilor, 
aceasta pare sprijinită de finalul nuvelei". Avem un amurg al ze- 
ilor şi zeii par să nu răspundă la întrebarea negustorului Reim: 

„ce face omul?”!$. 

„Ce face omul?” este o formulă enigmatică care apare pe tot 
parcursul nuvelei. Cartea începe și se termină cu ea. Stilistic în- 
trebarea amintește de procedeul folosit de Ayn Rand în „Atlas 
Shrugged” unde se tot repetă întrebarea „Cine este John Galt?”. 

„Ce face omul?” poate însemna un accent generic, pragmatic 
pe faptă în detrimentul teoriei. „La început a fost Fapta” („Am 
Anfang war die Tat”), ne spune Goethe în „Faust”. Nu-mi spune 
cine ești, spune-mi ce faci! E însă mult mai plauzibil ca întreba- 
rea să vizeze un conflict cu zeii, de tip Prometeu. „Ce face omul” 
se opune lui „ce face zeul”. Ordinea Oraşului Rubiniu e una 


166 COSTEL STĂVĂRACHE : INCURSIUNI TURBOLIBERALE 


fără zei. Pancartele din oraş conţin întrebarea „ce face omul?”, 
întrebare care ar ţine de propaganda guvernanţilor de acolo”. 
Răspunsurile la întrebare sunt tot felul de acțiuni punctuale. 
Omul face banii, o armă, o clădire! etc. 

Un element inedit al nuvelei este folosirea unui bank run în 
revoltă, dincolo de confruntarea armată. Acest bank run este po- 
sibil datorită sistemului de rezerve fracționare cu care operează 
Banca Orășenească, sistemul unde bancnotele n-au acoperire în 
bani şi implicit banca nu are tot timpul la îndemână banii depo- 
nenților. Acest bank run este provocat deliberat și este pregătit 
din timp de Reim, care va distribui noaptea pe străzi bancnote 
cu o zi înainte de revoltă. Acestea vor fi culese de oamenii noi, 
în principal fiind vizaţi soldaţii,” pentru a maximiza scandalul 
generat de neplată. 

Nuvela se pretează la ecranizare, cel puţin la una de tipul 
unui episod din „Ihe Outer Limits”. Partea de thriller poate fi 
acoperită de trădările din interiorul conducerii oamenilor noi, 
Cobb îşi trădează tatăl, Căpitanul, prima căpetenie a coloniștilor, 
Lyndon este trădat la rândul lui, prin elementele de canibalism 
în care este implicat Hototo? sau sacrificiile umane practicate în 
triburile roşii. La acestea se adaugă și ostilitatea autorităţilor din 
Orașul Rubiniu față de cineva care intră acolo, situaţie pe care 
o întâlnim de multe ori în filmele horror, când cineva intră în- 
tr-un oraş iar localnicii sunt neprietenoși, totul pentru a construi 
un context ostil. Dincolo de aceste elemente dramatico-vizuale, 
nuvela conţine suficiente componente conceptuale și de noutate 
pentru a fi încadrată cu uşurinţă în categoria produselor quality 
de pe piaţa SF-ului românesc. 


NoTE 


1 Duhnea, Emil. 2016, „Fără zei, fără stăpâni”, Millenium Books, 
Satu Mare, p.119-120. 

DESCENTRALIZAREA ÎN FILMELE POLITISTE 


Un clișeu în filmele polițiste este conflictul între polițistul local 
şi federali în rezolvarea unui caz. O nedreptate care i se face po- 
lițistului local este preluarea cazului de către federali. În această 
situaţie, Hollywood-ul tinde să simpatizeze cu polițistul local. 
Această preferință pentru poliția locală poate părea surprinză- 
toare, având în vedere simpatiile etatiste, socialiste din industria 
filmului, simpatii analizate de unii cărturari liberali importanţi!. 

Potrivit descentralizării, nu trebuie rezolvată central o pro- 
blemă care poate fi rezolvată local. Iar localul nu trebuie să fie 
neapărat un sat de la marginea pământului. Poate fi şi poliția din 
New York, NYPD. 

De ce e bună rezolvarea locală a problemelor? Chiar dacă 
admitem că FBI ar fi de multe ori mai competent decât mulți 
poliţişti locali, un argument libertarian standard pentru des- 
centralizare este că atunci când ne confruntăm cu abuzurile FBI 
n-avem altă opţiune decât să plecăm din ţară?. În schimb, dacă 
ne lovim de abuzurile poliţiei locale, ne putem muta doar în altă 
localitate din aceeaşi ţară. E o alegere mult mai comodă decât 
prima. Același argument poate fi folosit pentru chestiuni care ţin 
de corupţie și eficienţă. Te poţi muta din Teleorman în Cluj, dacă 
primul e mai corupt și mai ineficient. La fel se poate muta și cine- 
va care preferă mai multă necesitate. Nu trebuie să meargă până 
în Coreea de Nord, ci se mută în satul vecin. 

Descentralizarea Hollywood se manifestă în două feluri: 

— în cazul conflictului local / central, filmele ţin, în general, cu 
localii. Acestea insistă pe rezolvarea locală a problemei. 
- problema e rezolvată central, atunci când e una complexă. 

Un caz de FBI e rezolvat de FBI. Descentralizarea nu spune însă 
că toate problemele trebuie rezolvate local. O problemă va fi re- 
zolvată central, dacă ţine de central. 

Cazul e rezolvat central sau local în funcție de complexitatea 
sa. Un caz mai greu va fi rezolvat la centru. Ori în filmele ameri- 
cane se întâmplă așa când intervine FBI. Federalii par mai buni 
pentru cazuri complicate. Pentru simpatizanţii FBI există proble- 
me noi, pe care poliția locală nu le poate rezolva, ca atunci când 
infractorii trec în goană graniţele unui stat american“. De obicei, 
dacă avem un caz greu, o crimă în serie, vin federalii. Sau putem 
avea un caz foarte complicat, ramificat nu doar pe alte regiuni, ci 
şi pe alte lumi. Dacă vorbim, de o invazie extraterestră, problema 
e abordată central și apare FBI. Așa sunt cazurile din „Fringe”, 

„X Files” etc. Descentralizarea permite rezolvarea locală a proble- 

melor, nu o elimină pe cea centrală. Pe măsură ce problema se 
complică, trec la un nivel superior. FBl-ul nu anchetează hoţi de 
buzunare, ci intervine în cazuri complexe. Aceasta se întâmplă 
mai cu seamă când personajul principal este din capul locului 
din FBI. Filme ca „Untouchables”, „FBI Story” şi „This Is Your 
FBI” au întărit ideea că atunci când poliția locală ratează, FBI 
rezolvă problemele”. Un argument împotriva eficienţei nivelului 
federal ar fi că aceasta nu e aşa mare, la câte mașini se răstoarnă 
pentru a rezolva un caz. Evident, în unele cazuri miza e salva- 
rea lumii și așa pagubele materiale sunt depășite de beneficiile 
estimate. 

Corupţia poate apărea la ambele niveluri. FBl-ul poate aco- 
peri infractori centrali, are acces în sferele mai înalte ale puterii. 
Alteori corupţia poate fi locală și e nevoie de remedii de la centru 
pentru că localitatea în care merge agentul FBI e un sat fără câini. 

Așadar, Hollywood pare fidel teoriei despre descentralizare 
atunci când ţine cu localii în caz de conflict sau când trimite FBI 
la problem grele. Cum se poate falsifica această interpretare? 

O cale de a ataca primul punct este să spui că preferin- 

ţa Hollywood pentru local ţine mai degrabă de complexitatea 
personajului decât de cea a problemei, de excepționalismul lui 
mai degrabă decât de preferința generală pentru poliţia locală. 
Intenţia autentică în filme nu e legată de descentralizare, ci de 
completarea portretului unui personaj. Preferinţa e legată de om, 
nu de sistem. Nu avem o preferinţă structurală, sistemică pentru 
local. Dacă ar fi să avem ideea de poliție privată, Hollywood- 
ul ar fi mai degrabă ostil şi ar prezenta chestiuni gen Mad Max, 
efectele nocive ale capitalismului neoliberal. Răspunsul la aceas- 
tă obiecţie este că filmul încurajează şi permite rezolvarea locală 
a problemei, indiferent de intenții. 

Altă obiecţie poate fi că încălcăm principiile descentralizării 
dacă localul rezolvă probleme centrale. Localul trebuie să rezol- 
ve probleme locale, centralul probleme centrale. Răspunsul este 
același ca la critica anterioară. Important e că filmele permit re- 
zolvarea locală a problemei. Centralismul ar însemna să am FBI 
peste tot, inclusiv în local. 

O altă obiecţie ar merge pe contraexemple, invocând filme 
când FBl-ul se ocupă de lucruri mărunte. Aici răspunsul va fi că 
interpretarea e mai degrabă despre o tendinţă generală mai de- 
grabă decât despre o situaţie valabilă universal, complet imună 
la orice tip de contraexemplu. 

În concluzie, în mod surprinzător, industria filmului încura- 
jează rezolvarea locală a problemelor de către poliție. Nu ar fi 
fost aşa dacă se ocupa FBI de tot, eventual prin filialele sale. Ori, 
în filme, FBI pare să se ocupe doar de cazuri extraordinare, nu 
de găinării. Poate că face acest lucru în viaţa reală, dar nu într-un 
film, care e o chestiune serioasă. 

VACCINAREA OBLIGATORIE 


Două întrebări care apar în discuţiile despre vaccinare sunt: 

— trebuie să devină vaccinarea obligatorie? 

— trebuie incriminată juridic moartea unui copil nevaccinat? 

Cele două întrebări nu se suprapun. Poţi răspunde „nu” la 
prima şi „da” la a doua. În acest text se va răspunde cu „nu” la 
ambele. Vaccinarea nu trebuie nici să fie obligatorie, nici pedep- 
sit refuzul vaccinării în cazul unor decese produse în contextul 
acestei absenţe. 

Răspunsul la aceste întrebări se va da în funcţie de bench- 
mark-ul principiului nonagresiunii. Potrivit acestui principiu, o 
agresiune este la modul cel mai general încălcarea proprietăţii 
altcuiva. De exemplu, un părinte care-şi mutilează copilul încal- 
că proprietatea copilului asupra propriului corp şi acţiunea sa 
trebuie pedepsită. 

Un prim argument împotriva vaccinării obligatorii este legat 
de respingerea obligațiilor pozitive. Vaccinarea obligatorie este 
o obligaţie pozitivă. Nu sunt obligat să ţin în viață pe cineva, 
să-i asigur imunitatea la boli, să-i prezerv starea de sănătate etc. 
Dacă accept vaccinarea obligatorie, încalc principiul nonagresiu- 
nii, care nu acceptă decât obligaţii negative de tipul „să nu ucizi”, 

„să nu furi” etc. 

Înţelegem această distincţie printr-un exemplu. Una e să 
omor pe cineva, alta e să las pe cineva să moară. Prima trebu- 
ie incriminată juridic pentru că încalcă o obligaţie negativă, „să 
nu ucizi”, a doua nu, este doar o obligaţie pozitivă. Obligaţiile 
pozitive sunt problematice pentru că încalcă drepturile negative, 
dreptul la proprietate, libertate. 

Obligaţiile trebuie să fie doar negative!. Părintele ar încălca 
proprietatea copilului dacă-l mutilează, omoară, torturează etc?. 
Absența vaccinării nu este o agresiune. Părintele nu are obligația 
să ţină în viaţă copilul, sau într-o stare ferită de boli, deşi are 
obligaţia negativă să nu-l omoare. Vaccinarea obligatorie încalcă 
principiul nonagresiunii, dreptul de proprietate al părintelui, li- 
bertatea părinților, care au parţial drepturi de proprietate asupra 
copilului. 

Un răspuns la această critică este că vaccinarea obligatorie nu 
este obligaţie pozitivă, ci negativă. Aceasta este un caz particular 
al obligaţiei negative mai generale să nu ucizi, vătămezi copilul. 
Prin urmare, ar fi consistentă cu aplicarea principiului nonagre- 
siunii. Copilul trebuie vaccinat pentru a preveni vătămarea lui. 

Răspunsul la această repliere va fi că atunci când incriminez 
juridic vătămarea copilului prin nonvaccinare, încă nu am victi- 
ma. Este ok să limitez libertatea cuiva doar atunci când comite 
o agresiune, ori aici limitez libertatea părintelui prin obligati- 
vitatea vaccinării, fără să am încă infracţiunea. „No victim, no 
crime”. Sunt posibile mai multe rezultate ale acțiunii, inclusiv 
vătămarea, însă ea încă nu a avut loc. Nu e sigură moartea copi- 
lului sau îmbolnăvirea lui. Nu avem un scenariu ca în „Minority 
Report”, unde ştim dinainte rezultatul acţiunii?. Așadar, chiar și 
dacă am incrimina juridic moartea ulterioară a copilului nevacci- 
nat, tot nu ar fi legitimă vaccinarea obligatorie. 

Dar să spunem că acum știm şi rezultatul acțiunii. Copilul nu 
a fost vaccinat și a murit. Este părintele vinovat? Pare plauzibil 
să răspundem că „da” şi că agresiunea ia forma omorului prin 
imprudenţă. În cazul vaccinării e mai invocat omorul prin im- 
prudenţă decât crima, pentru că rezistenţa părinților se bazează, 
de regulă, pe anumite convingeri religioase sau pe insuficienta 
familiarizare cu anumite progrese din medicină. 

Ce s-ar mai putea răspunde aici? O replică posibilă la acest 
argument ar fi că, în abţinerea de la vaccinare, părinţii nu sunt 

cauză a morţii, ca în situaţiile obișnuite de omor prin impruden- 
ță. Cauza morții este virusul, nu părintele care se abține de la 
vaccinare. Situaţii tipice pentru omorul prin imprudenţă sunt 
când dai cu maşina peste cineva neintenţionat, descarc o armă 
în cineva accidental, am o sobă neaerisită într-o cameră unde e 
un copil etc., las geamul deschis și moare copilul etc. În toate 
acestea acționezi asupra victimei, chiar dacă neintenționat. Însă 
prin abţinerea de la vaccinare nu sunt cauză, pentru că nu ac- 
ţionez direct asupra copilului. Boala, că vorbim de meningită, 
cancer, diabet etc., a fost cea care a ucis copilul“. Și aici nu este 
vorba de cazuri de malpraxis medical sau de abuz parental, când 
doctorii sau părinţii contribuie la moartea copilului prin otrăvire, 
înfometare, administrarea de medicaţie greşită sau alte tipuri de 
abuz fizic. 

Situaţia nu este ca aceea când spun „glonţul e de vină, nu cel 
care a apăsat pe trăgaci”. Când omori pe cineva pe stradă ești ca- 
uză a morții, când lași să moară nu, chiar dacă ai fi putut împie- 
dica rezultatul. Când acţionez pot fi considerat responsabil, când 
nu, nu. În situaţiile de omor prin imprudenţă acţionez asupra 
copilului. Când nu vaccinez, nu acţionez direct, nu sunt cauză. 

Din acest motiv nu incriminăm acţiunile unui medic care nu 
reușește, pur și simplu, să salveze un copil. La fel, nu incrimi- 
năm părintele care nu-și permite un tratament şi copilul moare. 
Cauza morţii este boala. 

Când un părinte alege ca metodă de tratament rugăciunea, 
care este cam homeopată pe imaginea agnostică a ştiinţei, întru- 
cât n-are efecte, nu există motive pentru sancțiune. În schimb, 
un vaccin poate fi cauză. Prin vaccinare acţionez direct asupra 
copilului. Şi cu atât mai mult se întâmplă acest lucru cu cât vac- 
cinarea e preventivă, copilul n-are încă boala, ca să pot apela la 
argumentul bolii drept cauză. 

CONSUMERISMUL 


Obiecţia consumerismului e o idee mai nouă în raport cu abun- 
denţa materială promisă iniţial de socialism!. Superioritatea soci- 
alismului la începuturi era că oferă mai multe bunuri de consum 
decât capitalismul. Acum problema capitalismului e că duce la 
consumerism. Pentru critici, consumerismul este un consum ma- 
terial excesiv. Consumerismul înseamnă să cumperi mai mult 
decât ai nevoie?. Sistemul capitalist este lacom şi materialist”. 
Prin contrast, socialismul propune un consum superior față de 
consumul material meschin turbocapitalist. 

Acestui consum consumerist, materialist îi sunt opuse, în ge- 
nere, 3 tipuri de consum: 

- un consum altruist, când ajut pe cineva; 

- un consum naturist, ecologist; aici consumerismului îi este 
opus postmaterialismul, întoarcerea la natură, accentul pe valo- 
rile ecologice, nu pe cele economice; 

- un consum estetic, cultural. Una e să cumpăr niște portocale 
în plus, altceva să citesc Pamuk. De acest consum cultural țin 
subvenţionarea artelor, educaţiei etc. 

Conflictul general este între societatea de consum capitalistă 
versus societatea socialistă a aspirațiilor mai înalte. 

Un consum material excesiv n-ar fi bun, pentru că reduce un 
consum superior. De exemplu, acesta lasă mai puţine resurse 
pentru săraci, pentru acţiuni altruiste. Bernie Sanders spune că 

„nu ai nevoie de 23 de deodorante sau 18 perechi diferite de adi- 
daşi când copii mor de foame în această țară”?. 

Nevoile consumeriste sunt fake: 

- pentru că sunt create artificial prin publicitate; 

— în raport cu nevoi mai autentice precum un consum altruist 
sau o întoarcere la natură. 

Pentru John Kenneth Galbraith în „The Affluent Society”, con- 
sumatorul nu este decât o marionetă a producătorului”. Alegerile 
nu sunt libere pentru că au fost influențate de marketing*. Alergi 
orb la supermarket, fără niciun discernământ, şi cumperi ce ai 
văzut la televizor. 

În plus, alegerile între bunurile materiale maschează alegerile 
mai importante între sisteme politice. De exemplu, pentru filoso- 
ful marxist Herbert Marcuse, o alegere între Cola și Pepsi este o 
alegere falsă orchestrată de capitaliști pentru a distrage atenţia 
de la alegerea mai importantă între două sisteme, sistemul „scla- 
viei salariale” (capitalism) şi socialism”. 

Nemulțumirea față de consumerism nu e legată de profit, de 
critica lăcomiei oamenilor de afaceri, ci de consum. Prin urmare, 
are o bătaie mai lungă, atinge mai mulți oameni decât detestatul 
1%. Consumerismul este și despre lăcomia oamenilor simpli, fi- 
ind astfel un blam mai democratic. Însă, dacă oamenii obişnuiţi 
sunt doar prizonierii corporațiilor, de vină ar fi tot 1%. 

Un răspuns la această critică a nevoilor artificiale este: dacă 
nevoile sunt create pur și simplu prin publicitate, de ce mai pierd 
firmele timpul cu cercetări de piaţă sau cu grija falimentului*? De 
ce nu creez pur și simplu cererea prin publicitate? 

O critică a consumerismului poate fi indusă artificial, creată 
de stat prin sistemul de educaţie sau programe de conștientizare? 

Cum îți dai seama că ești consumerist? Prea mult sau prea 
puţin sunt judecăţi de valoare. Un cetăţean precum Bernie 
Sanders, care este şi un simbol al luptei anticonsumerism, are 3 
case. Este sau nu consumerist? Se poate construi convențional un 
criteriu intersubiectiv potrivit căruia cineva devine consumerist 
de la 4 case în sus. Apoi e plauzibil că Sanders și-a cumpărat 3 
case pentru că avea nevoie de ele. Cine determină, dacă nu indi- 
vidul însuşi, ce nivel de prosperitate materială este cel mai bun 

pentru el?%. Nu în ultimul rând, e ok să fie alături de săraci doar 
cu gândul, nu şi cu banii proprii, pentru că socialismul modern 
înseamnă şi o trecere spre post-materialism. 

Consumul superior poate fi consumerist? E posibil să fiu prea 
altruist, să citesc prea multă literatură rusă sau să consum prea 
multe roșii ecologice? Probabil calitatea bate cantitatea în caz de 
conflict, pentru criticii consumerismului. Consumul superior, 
autentic poate fi oricât de mare. Consumul material, turboliberal 
e meschin, problematic. 

Alternativa la consumerism este întoarcerea la natură!. Avem 
un conflict între natură şi societate, societatea fiind ceva de plas- 
tic. Fostele țări comuniste au mai trecut prin postmaterialism, 
dacă ne gândim la aprovizionarea curentă din Alimentarele 
lor. Cu toate acestea, personalități din aceste țări n-au ezitat să 
critice consumerismul. De exemplu, Vaclav Havel avertiza asu- 
pra „dictaturii stupefiante a consumerismului”!!. La fel, marele 
Aleksandr Soljenițin, ajuns în SUA în 1974, critica nu doar co- 
munismul, ci şi consumerismul capitalist”. Similar, papa loan 
Paul al II-lea, în enciclicele Sollicitudo Rei Socialis şi Centesimus 
Annus, reproşează consumerismului superficialitatea sa!*, ataşa- 
mentul față de bunurile materiale. 

Pe de altă parte este adevărat că furăciunile din programele 
socialiste sunt o întoarcere la natură, la junglă, chiar dacă nu reu- 
şești să recreezi prin politici publice peisajele naturale de demult. 
Preferinţele socialiste nu sunt simple recomandări, ci obligaţii 
pentru a face anumite acţiuni. Oamenii încearcă să-şi forțeze 
semenii să facă lucruri pe care altfel nu le-ar face!*. Mijloacele 
propuse sunt coercitive:. 

Cât priveşte arta, oferta de consum artistic a crescut în capita- 
lism, că vorbim de filme, cărţi, conferinţe etc.!* Aici se poate răs- 
punde că, în ciuda acestei creşteri a ofertei, nu se mai ascultă mai 
mult Bach decât Britney Spears. Însă în această obiecție avem 
mai degrabă un elitism non-revoluţionar netrendy. 

TURBOCAPITALISM CONTRA NEOLIBERALISM 


Diferă cu adevărat cele două ideologii sau sunt doar nume dife- 
rite pentru același lucru? 

Turbocapitalismul și neoliberalismul par similare. Ambele ar 
fi doar o etichetă diferită pentru o piaţă liberă dereglementată, cu 
taxe mici, privatizare etc. 

Termenul „turbo-capitalism” este creat în 1989 de Edward 
Luttwak în cartea Turbo-Capitalism: Winners and Losers in the 
Global Economy!. Luttwak are origini românești, îl mai cheamă și 
Nicolae și s-a născut în Arad. Turbocapitalismul este despre liber 
schimb, dereglementare, privatizare?. Acesta nu ar fi obstrucțio- 
nat de reglementări guvernamentale, de sindicate, de taxare și 
restricţii la investiţii?. 

Și turbocapitalismul și neoliberalismul sunt asociate de cri- 
tici cu politicieni ca Reagan şi Thatcher. Pentru Edward Luttwak, 
avem un contrast în capitalismul reglementat din perioada 
1945-1980 şi unul necontrolat, optzecist, care apare la Reagan și 
Thatcher*. Cu cei 2 este asociat și neoliberalismul?. 

Consecințele turbocapitalismului și neoliberalismului par 
identice. Turbocapitalismul înrăutățește situația muncitorilor, a 
consumatorilor, a comunităţilor şi ignoră distribuţia bogăției”. 
În turbocapitalism bogaţii devin tot mai bogaţi și săracii tot mai 
săraci”. 

Uneori turbocapitalismul este asociat cu exploatarea consu- 
matorului, alteori cu cu „turboconsumerism” 8, un fel de consum 
exagerat. 

Turbocapitalismul produce tulburări sociale”. Acesta creează 
instabilitate, distruge comunităţile, țesutul social. De exemplu, 

relocarea firmelor în alte țări duce la joburi mai slabe pentru cla- 
sa mijlocie”. Turbocapitalismul duce la închiderea de industrii, 
lăsând astfel în stradă mii de lucrători!!. 

Pentru Luttwak, înainte era mai bine. Pe vremea capitalismu- 
lui controlat (1945-1980) consumatorii erau mai protejați, mun- 
citorii câştigau mai mult și aveau locuri de muncă mai sigure, 
familiile aveau o calitate mai mare a vieţii?. Vechiul capitalism 
controlat avea taxe mari pentru bogaţi, politici redistributive!, 
reglementări pentru toate industriile etc.! Acest capitalism re- 
glementat a adus bunăstare pentru mase în SUA, Europa de Vest, 
Japonia şi alte țări care au mers pe acest drum”. 

De ce nu se revoltă lumea mai mult împotriva acestui turbo- 
capitalism!*? În America există două frâne importante. Cele două 
sunt sistemul juridic şi morala calvinistă”. 

Cât priveşte sistemul juridic, în SUA avem 2 milioane de 
procese pe an împotriva firmelor americane'5. Acestea ar aduce 
reparații pentru victimele turbocapitalismului'”, ar fi un fel de 
supapă pentru nemulțumiți. Aici avem totuși o inconsecvenţă. 
Această procesomanie presupune multe reglementări, adică nu e 
compatibilă cu dereglementarea din turbocapitalism. 

Referitor la morala calvinistă, aceasta înseamnă că oamenii 
bogaţi, câștigătorii, își restrâng apetitul pentru avere prin dona- 
ţii caritabile şi nu-ţi scot ochii cu bogăţia lor. Apoi majoritatea 
perdanţilor își asumă vina pentru propria lor soartă?. Şi aici 
etica protestantă continuă să sprijine capitalismul, mai bine zis, 
turbocapitalismul. 

Pentru Luttwak, o problemă ar fi că ţări care n-au aceste două 
forțe de echilibru vor dori să importe turbocapitalismul?. În 
Uniunea Europeană nu există acest risc. Dar nu atât pentru că 
ar avea o morală calvinistă, ci pentru că stă bine pe partea de 
reglementări. Cineva care reglementează curbura bananei sau 
somierele cu greu va fi înfrânt de turbocapitalism. În perioada 
postdecembristă, în România n-a existat acest turbocapitalism, 

dacă ne gândim la întârzierea tranziției spre piaţa liberă, deşi 
este adevărat că fenomene incipiente precum apariția gumei tur- 
bo poate fi asimilată unei forme de prototurbocapitalism. 

Diferenţele între cele două sisteme par mai greu de detectat 
pentru că de multe ori termenii „turbocapitalism” şi „neolibe- 
ralism” sunt folosiți cu același sens, mesajul fiind că piaţa liberă 
este un lucru rău, indiferent că e neoliberală sau turboliberală. 

Uneori turbocapitalismul e socotit o formă extremă de neoli- 
beralism”?. Afirmația s-ar putea interpreta că e mai dereglemen- 
tat decât neoliberalismul. 

O altă diferență poate fi că turbocapitalismul este un capita- 
lism intens, accelerat, un capitalism în viteză, high speed. Ideea 
de fast food este relevantă pentru turbocapitalism şi uneori se 
vorbeşte de mcedonaldizarea societăţii. Etimologia termenului 
„turbocapitalism” pare să susțină această interpretare. Termenul 
„turbo” este legat de motor, de turbină, de turaţii rapide. 
Turbocapitalismul este un neoliberalism accelerat. 

O ultimă deosebire este că termenul „neoliberal” e mai răs- 
pândit decât „turbocapitalism”, atât în academia, cât şi în media, 
deşi, teoretic, turbocapitalismul mergea mai repede și era mai 
turat. 

REDUCTIO AD HITLERUM 


Reductio ad hitlerum este un tip de raționament denunţat de 
Leo Strauss în 1951, cel care creează de fapt şi expresia!. Pentru 
Strauss, o opinie nu trebuie respinsă pentru simplul fapt că a fost 
împărtăşită de Hitler sau de naziști?. 

Teza lui Strauss pare plauzibilă. 

Un exemplu legat de adevăr: 

Premisa 1. Toate convingerile naziste sunt false. 

Premisa 2. Naziștii credeau că Pământul se rotește în jurul 
Soarelui 

Concluzie. Prin urmare, este fals că Pământul se rotește în 
jurul Soarelui. 

Un exemplu legat de dreptate: 

Premisa 1. Toate convingerile naziste sunt nedrepte. 

Premisa 2. Naziștii susțin pedepsirea violului. 

Concluzie. Prin urmare, pedepsirea violului este nedreaptă. 

Morala este că nu e suficient ca o opinie să fi fost împărtăşită 
de naziști pentru ca aceasta să fie falsă sau nedreaptă. Este ade- 
vărată prin comparaţia cu faptele și dreaptă prin comparaţia cu 
principiile unei teorii a dreptăţii. 

Reductio at hitlerum apare și la marxişti şi la naziști, unde o 
idee e falsă sau nedreaptă pentru că e susținută de persoana din 
clasa socială sau rasa greşită. Reductio at hitlerum este un ad ho- 
minem. O idee e falsă sau rea pentru că e susținută de anumite 
persoane, fie ele și naziste. Potrivit reductio at hitlerum în disputa 
Heisenberg — Einstein privind determinismul, Heisenberg avea 
dreptate, dar nu pentru că așa era structura universului, ci pen- 
tru că era neamţ. 

O regulă care vrea să combată în dezbateri acest tip de ra- 
ţionament este legea lui Godwin. Potrivit ei, pierde dezbaterea 
cel care apelează la această comparaţie cu Hitler și naziștii, care 
afirmă despre alt participant că este nazist. Godwin a obser- 
vat în discuţiile online că, pe cât se lungeşte o discuţie, cu atât 
creşte probabilitatea ca un participant să fie comparat cu Hitler!. 
Comparaţia cu Hitler poate fi o formă de neseriozitate, un semn 
că nu ai un argument mai bun, legat de logică şi fapte”. 

Există 3 tipuri de situaţii când cineva e comparat cu Hitler sau 
cu naziștii: 

— argumentul e incorect logic, 

- argumentul e corect logic, dar incorect material, adică are 
premise false. 

- argumentul e corect şi formal și material. 

De exemplu, următorul silogism: 

Premisa 1. Naziştii au comis crime. 

Premisa 2. X a comis o crimă. 

Concluzie. Prin urmare, X este nazist. 

Este incorect, nevalid. Un raționament valid prezervă adevă- 
rul premiselor, adică nu pot construi o interpretare în care să am 
premise adevărate și o concluzie falsă. Ori punând X în cercul cu 

„comis crime” am făcut tocmai acest lucru. Un raționament valid 
mi-ar fi blocat această posibilitate, să existe criminali, care să nu 
fie naziști. 

O altă situaţie e când raționamentul este valid, dar am cel pu- 
ţin o premisă falsă ca în: 

Premisa 1. Cine urăște minoritățile este nazist. 

Premisa 2. Martin Luther King urăște minoritățile. 

Concluzie. Prin urmare, Martin Luther King este nazist. 

Aici este falsă premisa 2. 

Problema mai generală într-un raționament valid cu o pre- 
misă falsă este că nu pot stabili valoarea de adevăr a concluziei 
pentru că sunt valide atât: 

(0 & p,...p,) implică 0, unde concluzia e falsă și 

(0 & p,...p,) implică 1, unde concluzia e adevărată. 

Valoarea de adevăr a concluziei e indecidabilă. 

Nu în ultimul rând, există situaţia când argumentul e co- 
rect, şi formal şi material. E valid, corect logic și are şi premisele 
adevărate. 

Premisa 1. Cine urăște minoritățile este nazist. 

Premisa 2. Goebbels urăște minoritățile. 

Concluzie. Prin urmare, Goebbels este nazist. 

Reductio ad hitlerum este un raționament greșit. La rândul ei, 
regula lui Godwin are limite: 

- un argument care conchide că X este nazist poate fi corect. 

- după ce un participant a stabilit că B este nazist, poate să nu 
comită în continuare reductio ad hitlerum, adică să infereze că tot 
ce spune B e fals sau rău. 

- regula comite aceleaşi păcate pe care le reproşează altora. Se 
interesează de motive mai degrabă de forma logică și adevărul 
premiselor. Așa se întâmplă când speculează asupra intenţiei“ 
celui care folosește reductio ad hitlerum: X şi-a pierdut interesul 
pentru dezbatere, din acest motiv tot acuză de nazism mai de- 
grabă decât să se bazeze pe logică și evidenţă. 

RELEVANTA SITUAȚIILOR LIM ITĂ 


Multe situaţii limită („lifeboat situations”) sunt cu bărci. Locurile 
în barcă sunt limitate și trebuie sacrificați nişte pasageri!. Așa 
apare dilema tragică despre cine trăieşte şi cine moare? Alt 
exemplu e când trebuie să trec prin curtea cuiva pentru a salva 
un copil de la înec?. Un altul e când îngheţ de frig în pădure și 
văd o cabană și decid să intru chiar dacă aşa încalc drepturile de 
proprietate”. La fel se întâmplă în filmele horror când mai multe 
persoane sunt închise într-o cameră și doar una are voie să su- 
pravieţuiască. În aceste situații trebuie să omor pe cineva sau să 
fur pentru a-mi salva viaţa sau pe a altuia. În genere, sunt situații 
disperate care arată limitele cooperării“. 

Un alt exemplu este cel cu deșertul. Într-un deşert, A are o 
pâine, B moare de foame și A ține pâinea doar pentru el. Este 
drept pentru un terț C să-i ia pâinea lui A, sau o parte din ea, şi 
să i-o dea lui B, salvându-i astfel viața? 

Într-o anumită interpretare, am două opțiuni: 

— soluţia liberală, când nu fur şi B moare de foame. 
- soluţia socialistă, când fur și-l salvez pe B. 

Situaţiile limită se vor o placă turnantă pentru socialism. Un 
scop al acestui exemplu este să justifice politicile socialiste, redis- 
tributive generalizate la nivel de societate. Există riscul ca unii 
oameni să moară de foame, ca în situația limită, și socialismul îi 
salvează. Socialismul, o ideologie centrată pe furt, pare să rezol- 
ve această problemă a salvării cuiva prin transferuri de resurse. 

Liberalismul care insistă pe respectarea dreptului de propri- 
etate neglijează efectele bune ale unui furt. Aici salvez pe cineva 
încălcând drepturile de proprietate. Un furt salvează o viaţă. 

Cât de reprezentativă este o situaţie limită? Socialismul va 
răspunde că este foarte reprezentativă. Și în lumea reală există 
sărăcie, oameni care mor de foame. Prin urmare, e nevoie de po- 
litici redistributive. 

Argumentul apare și în discuţiile legate de epuizarea resurse- 
lor. Pământul este ca o barcă cu locuri limitate. 

Socialismul va dori generalizarea acestei soluţii de la situația 
limită la societatea ca întreg. Aici e o problemă cu cei care fo- 
losesc exemplul pentru a puncta limitele universalismului, dar 
susțin extinderea regulii la întreaga societate. Normal ar fi fost să 
rămână contextualiști până la capăt, din motive de consistenţă. 

Situaţia limită e reprezentativă pentru societatea ca întreg, 
prin urmare regula „să furi ca să salvezi o viață” din situaţia li- 
mită trebuie exportată la societate. În plus, socialismul practicat 
în situaţia limită e unul democratic, pentru că avem 2 la 1, adică 
funcţionează regula majorității. 

Furatul din situaţia limită este o metaforă pentru politicile 
redistributive. E o metaforă pentru că socialismele obișnuite in- 
criminează furtul unei pâini, singurele furturi permise fiind cele 
de stat. 

O parte bună cu acest exemplu e că socialismul admite că se 
definește prin furt. Taxele nu sunt plăţi pentru bunuri publice și 
nu mai sunt folosite etichete mai corecte politic: „transfer”, „dis- 
tribuţie”, „bine public”, „demnitate umană”, „egalitate de șanse” 
etc. 

Uneori socialiștii plusează şi văd situaţii limită peste tot. Dacă 
asculți discursul lui Bernie Sanders ai impresia că americanii 
n-au după ce bea apă. 

Un argument din tabăra liberală este că aceste situaţii nu sunt 
așa frecvente în lumea reală5. Mulți dintre noi nu vom fi în aceste 
situaţii limită. În general, acestea rămân cel mult experimente 
mentale€. Situaţiile limită ar fi artificiale și inutile pentru lumea 
reală”. Acestea sunt marginale, excepționale:. Prin urmare, nu ar 

fi bine să gândim regulile societăţii pe baza lor, pentru că nu 
trăim în situații limită!0. 

Cu toate acestea, există situaţii în lumea reală — foamete, dez- 
astre naturale, războaie — care seamănă cu cele limită!!. Foametea 
apare mai cu seamă în versiunile hard de socialism, unde se mer- 
ge strict pe iubirea aproapelui în distribuţia resurselor. Din acest 
motiv, argumentul situaţiei limită putea fi reformulat și pe o so- 
cietate comunistă, nu trebuia neapărat mers până în deşert. Cu 
cât am mai mult socialism, am mai multă sărăcie. Piaţa liberă 
minimizează situaţiile limită”. Invers privit, socialismul multi- 
plică situaţiile limită. 

Un alt răspuns este legat de distincția dreptate — moralita- 
tel. Liberalismul nu-mi spune ce cale să urmez în situaţia limită, 
chiar dacă incriminează furtul, pentru că nu se pronunță pe mo- 
ralitate în sens larg. E decizia fiecărui individ ce alegere va face. 
Aceasta înseamnă că rămâne deschisă deschisă posibilitatea să-l 
salvez pe B. Nu este, de fapt, socialism această moralitate perso- 
nală? Diferenţa între cele două este că liberalismul incriminează 
juridic furtul, socialismul nu. Furtul rămâne furt și doar victima 
poate ierta ulterior dacă aşa consideră, nu terți. Persoanei furate 
i s-a comis o nedreptate. Un om nu e mijloc pentru scopurile 
altora, oricât ar fi de nobile, de intense și de urgente preferinţele 
semenilor lui. În general, socialismul este despre ce decide C să 
facă A pentru B. 

Situaţiile limită sunt relevante pentru alegerea regulilor jocu- 
lui, dar nu în sensul intenționat de socialiști, ci dimpotrivă. Dacă 
ele sunt rele și ne sperie, trebuie evitate sistemele care fac din 
aceste situaţii ceva banal, cotidian, care fac revoluția permanentă. 
Eticienii de la Harvard au dreptate. Situaţiile limită sunt relevan- 
te pentru lumea reală, însă mai cu seamă pentru sistemele lor 
preferate. 

VENITUL MINIM GARANTAT 


Este UBI (universal basic income) doar un termen fancy sau intro- 
duce diferenţe reale față de protecţia socială tradițională? E UBI 
mai eficace, eficient şi mai drept decât ultima? 

UBL este un ajutor anual cash acordat fără a ţine cont de vârstă 
sau nevoie!. Este un venit independent de muncă?, de venitul 
câştigat”. UBI este despre alocarea unei sume de bani oricărui 
cetățean, fără alt criteriu de eligibilitate“. 

Termenul „UBI” este folosit uneori și în sensul unui ajutor 
în bani pentru persoane sărace?. Însă aşa nu mai e universal“. 
Devine mai mult un program de redistribuţie obișnuit şi se pierd 
argumentele specifice UBI. 

Pentru susținători, UBI e mai eficace și mai eficient. În genere, 
eficacitatea este despre atingerea scopului, eficienţa este despre 
atingerea scopului cu un minimum de resurse. Pentru susțină- 
tori, UBI bifează mai multe scopuri decât protecția socială tradi- 
ţională şi o face mai ieftin. 

Un argument este că UBI încurajează munca spre deosebire 
protecţia socială tradițională. Un ajutor suplimentar nu elimină 
complet stimulentele pentru câştiguri adiționale”. UBI nefiind 
corelat cu venitul obţinut, nu penalizează aceste eforturi supli- 
mentare. În status quo un dolar câştigat suplimentar se scade din 
ajutorul social, în UBI nut. Nefiind corelat cu alte venituri, UBI 
nu penalizează veniturile câștigate suplimentar”. lar UBI poate 
avea un nivel suficient de mic pentru a stimula munca!. 

Apoi, UBI încurajează activităţi productive. Nu mai recom- 
pensează activități care ţineau de adaptarea, strecurarea la un 
sistem complicat de protecţie socială!!. Sub UBI astfel de skilluri 
nu sunt recompensate!?. 

În plus, UBI scade incertitudinea legată de primirea welfa- 
re-ului tradiţional!?. 

Un alt avantaj al UBI ar fi că e mai puţin paternalist. Săracii 
decid cum să-și administreze banii, nu birocraţia!“. Când se dau 
banii direct, creşte libertatea de decizie a beneficiarilor!?. Nu mai 
decide statul bunurile oferite, că e vorba de casă, masă etc!*. Nu 
mai există restricții să nu cumperi fructe de mare din ajutorul 
pentru mâncare sau nu mai există restricţii privind locaţia la 
voucherul de locuire”. 

Beneficiarii scapă de „testul mijloacelor”, în care se verifică 
dosarul de eligibilitate. Acest test e perceput ca umilitor și degra- 
dant'. UBI ar elimina aspectele condescendente ale status quo- 
ului: teste legate de droguri, faptul că trebuie să demonstrezi că 
ești în căutarea unei slujbe, teste privind anumiţi itemi cumpă- 
raţi din ajutorul pentru hrană, referinţe de la vecini, etc!”. 

Apoi UBI pare să fie un răspuns la șomajul adus de automa- 
tizare, de ascensiunea roboților”. Se estimează că jumătate din 
slujbe vor fi luate de mașini și computere în următorii 10 ani”. 
În curând nu se vor mai găsi slujbe nici pentru cei mai califi- 
caţi?. Conform unui raport din 2013 al Oxford University 50% 
din slujbe vor fi luate de roboți în 10-20 ani%. Similar, Elon Musk 
crede că în curând vom avea UBI datorită automatizării”. UBI ar 
fi un răspuns la această revoluţie a roboților?. Aşadar, UBI pare 
să ofere o acoperire mai mare pentru șomeri decât programele 
actuale. Una e să acord ajutoare de şomaj la 10% din populaţie, 
alta la 50%. 

Alte motive pentru UBI sunt culturale. Pentru CEO-ul 
Facebook, Mark Zuckerberg, e nevoie de o nouă egalitate, un 
nou contract social care include UBI. lar acesta ar face ca mai 
mulți dintre noi să avem vieți semnificative şi să explorăm idei 
noi%. Pentru unii, UBI eliberează oamenii de presiunea sclaviei 
salariale”. Uneori există această viziune că roboții vor face toată 
treaba iar noi ne vom ocupa de poezie și olărit*. UBI face oame- 

nii să mediteze asupra naturii vieții şi muncii, eliberează oamenii 
de slujbe care nu le fac plăcere?. 

Un alt argument ar fi că prin acoperirea sa universală, UBI ar 
reduce conflictul între clase”. UBI şterge linia între contributori 
şi recipienţi”!. Așa se creează pace socială. 

Un argument juridic e că există nedreptăţi istorice în distri- 
buţia proprietăţilor existente. Pentru „libertarieni” ca Zwolinski, 
UBI ar repara aceste nedreptăţi”. 

Până aici am văzut tot felul de obiective atinse prin UBI, prin 
care acesta e mai eficace decât protecţia socială tradițională. 
Pentru susținători, UBI e însă şi mai eficient. UBI pare să sim- 
plifice statul bunăstării actual”. Acesta înlocuiește un sistem de 
protecţie socială complicat format dintr-o multitudine de pro- 
grame“. UBI pare să abolească mult din birocraţia asociată cu 
statul bunăstării”. 

UBI ar fi mai simplu deoarece scade costurile de supraveghe- 
re şi monitorizare“. Acesta limitează birocraţia şi banii pierduţi 
în procesul de transfer”. 

Un alt argument pentru UBI poate fi că atunci când se dau 
banii direct se evită şi afacerile cu statul, tipice pentru ajutoarele 
în natură, care tind să umfle costurile. UBI e un transfer în cash, 
nu în natură. 

Pentru mulţi liberali, UBI e perceput ca un substitut al siste- 
melor tradiționale”. Pentru mulți socialiști e un complement mai 
degrabă un substitut“. Indiferent de scenariu, rămâne întrebarea 
care e mai eficace şi mai ieftin. 

O critică la adresa UBI e că descurajează munca. Cineva pri- 
meşte acest ajutor de la stat chiar dacă alege să nu muncească de- 
loc“. UBI nu penalizează nemunca, unii pot alege să nu lucreze”. 
Un venit garantat e o garanţie să fii leneş”. În condiţiile UBI, unii 
vor alege să lucreze pentru că nu vor fi penalizaţi dacă o fac“. 

Și înainte de UBI cetățenii statelor bogate refuzau slujbele 
proaste”. Cu atât mai mult o vor face după UBI. 

Sunt argumente teoretice că automatizarea creează slujbe noi. 
De exemplu, slujba operator calculator, nu exista înainte de com- 
putere. Apoi există argumente empirice pe relația automatiza- 
re-şomaj. Pentru economistul David Autor, automatizarea creşte 
activitățile complementare. De exemplu, în cazul ATM-urilor, în 
45 de ani de la invenţia lor, numărul ghișeelor bancare umane s-a 
dublat“. Sau alt argument este că procentul angajaţilor este mai 
mare în 2017 față de 1890, în ciuda dezvoltării tehnologice din 
ultima sută de ani”. 

Sunt şi alte scenarii posibile în cazul automatizării. Nu e ne- 
cesar ca jumătate din populaţie să stea și să fie întreţinută de 
cealaltă jumătate, cum estimează susținătorii UBI. Putem gândi 
şi la alte scenarii. Așa pot fi unele în care lucrează toată lumea 
dimineaţa sau jumătate dimineaţa, jumătate după amiaza“, unii 
lucrează lunea, alţii marțea etc”. 

Cea mai mare problemă a UBI e că e scump”. Pe unele esti- 
mări, e mai scump decât programele existente?.. 

Pentru unii cărturari, corupţia sistemului și stigma asociată 
cu ajutorul făceau sistemul tradițional sustenabil”?. Primitorul se 
confruntă cu o birocraţie ineficientă, impersonală și încâlcită*. 
Birocraţia ineficientă era un obstacol pentru intrarea în sistem”. 
Așa scădea numărul de beneficiari. În schimb, UBI automatizea- 
ză procesul. Acesta face ajutorul eficient, ușor şi automat. Însă 
așa creşte numărul beneficiarilor*?. 

Se poate vorbi de o ubificare a sistemelor actuale, de ten- 
dința de a creşte nejustificat numărul de beneficiari. Crescând 
numărul beneficiarilor, UBI crește costurile*. Statul bunăstării 
este deja nesustenabil tocmai pentru că nu verifică suficient de 
bine aplicaţiile”. Caritatea privată scade sau sistează plata dacă 
beneficiarul dă banii pe băutură, jocuri de noroc etc. Pentru unii 
autori, UBI amplifică defectele status quo-ului*. Acesta din urmă 
are cel puțin meritul că targhetează beneficiarii care nu se pot 
ajuta singuri”. UBI este mai scump decât caritatea obișnuită. 

Ajutorarea unei minorităţi care nu se poate ajuta nu costă atât de 
mult“. Una e să ajut câteva mii de persoane, altceva câteva mi- 
lioane. Status quo-ul e mai bun ca UBI pentru că targhetează be- 
neficiarii“!. În UBI, și Bill Gates şi un sărac primesc acest sprijine. 
Ajutând şi bogaţii UBI denaturează ideea de caritate și risipește 
resursele. Ajutoarele ar trebui date doar celor care nu se pot aju- 
ta“. UBLe într-adevăr un concept nou de caritate, pentru că ajută 
şi bogaţii. Într-un ONG caritabil nu vei ajuta pe toată lumea“. 

Ce înseamnă paternalism? Înseamnă să tratezi adulţii ca pe 
niște copii”. Pentru Caplan acest paternalism este legitim“, când 
vorbim de persoane dependente de sistemul de welfare. Părinţii 
își tratează aşa copii, deoarece acționează ca niște copii“. 

Cât priveşte conflictului între clasele sociale, în realitate, orice 
program socialist crește conflictul între cei de la care se ia și cei 
care primesc. Întotdeauna vom avea contributori neți și benefi- 
ciari neţi, chiar dacă primeşte UBI toată lumea. Nu e ca în cazul 
schimbului voluntar unde există acordul părţilor. Socialismul e 
despre a forța pe cineva să facă ceva, lucru care, evident, crește 
conflictul. Am un transfer de resurse de la cei care muncesc la 
cei care nu muncesc“. Dreptul cuiva la UBI înseamnă obligaţia 
pentru cineva să-i plătească acești bani“. 

Referitor la nedreptăţile istorice, ele trebuie remediate indi- 
vidual”, nu holist, la grămadă. UBI, ca și politicile de acțiune 
afirmativă, dă pedepse colective. 

Se spune că UBI crește libertatea beneficiarilor, pentru că ei 
decid consumul, nu statul. E o folosire socialistă a termenului 

„libertate”. Aici e vorba şi despre confuzia între libertate și putere. 
Corect este să se spună că UBI dă mai multă putere beneficiarilor, 
nu mai multă libertate. Prin urmare, nu e greșit termenul „împu- 
ternicire” folosit de stânga contemporană. Cel de „libertate” însă 
e. „Libertatea” nu e despre a fi sprijinit coercitiv de ceilalți, ci e 
despre a fi lăsat în pace de ei”!. 

Discuţia UBI — status quo seamănă cu polemica flat tax versus 

taxare progresivă purtată pe protecţia socială. UBI e o protecţie 
socială flat. Cota unică nu e în mod necesar mai liberală decât cea 
progresivă, ci contează nivelul ei. Similar un UBI suficient de mic 
poate fi mai ieftin decât status quo-ul, chiar dacă îţi creşte numă- 
rul beneficiarilor. Însă nu e necesar să fie așa. Nu putem spune a 
priori dacă UBL e mai ieftin decât protecţia socială tradițională, ca 
și în cazul cotelor de taxare. 

Nivelul e important și pentru validitatea unor argumente, de 
exemplu, când ne întrebăm dacă UBI încurajează sau descura- 
jează munca. Dacă e prea mare, descurajează munca. Dacă e mic, 
rezultă mai puţine resurse pentru scopurile culturale în care te 
ocupai de muzică și poezie. 

Chiar dacă nivelul celor două e același, tot nu putem spune 
că unul ţinteşte mai bine săracii decât celălalt. Pentru că grosul 
banilor poate ajunge în structuri administrative în status quo sau 
la beneficiari care nu sunt săraci în UBI. Status quo-ul umflă cos- 
turile prin birocraţie (de exemplu, fondurile europene), UBI prin 
numărul beneficiarilor. Dar nu putem ști din capul locului dacă 
dincolo era mai ieftin. 

Dacă nu putem şti a priori care din ele e mai scump, atunci 
nu ştim nici gradul relativ de coerciție. În funcţie de creşterea 
cheltuielilor, crește și coerciția statului. Nu știm dacă UBI e mai 
coercitiv decât status quo-ul, chiar dacă e de dorit o renunțare la 
ambele. 

35 


TAXAREA ROBOȚILOR 


Despre efectele mașinismului Hazlitt se pronunţă profetic, deși 
nu prea-i stă în fire: „Dacă greșim aici, rămân puţine lucruri în 
economie în legătură cu care este posibil să avem dreptate”. 

Taxarea roboților este propusă de informaticianul Bill Gates, 
care, ca orice om de afaceri care se respectă, vrea creşterea colec- 
tării la bugetul de stat”. Roboții creează șomaj, se pierd venituri 
la buget prin pierderea încasărilor din taxarea forței de muncă, 
prin urmare e nevoie de taxarea roboților pentru a completa bu- 
getul. Eventual, aşa sunt sprijiniți muncitorii dislocaţi de mașini?. 

Un scenariu în care capitalismul cade sub propriile contra- 
dicţii e legat de criza supraproducţiei. Avem un conflict între 
muncă și capital. Cu introducerea mașinilor scade cererea prin 
concedierea muncitorilor dislocați de maşini şi până la urmă ca- 
pitaliştii rămân cu bunurile nevândute pentru că n-are cine să le 
mai cumpere. Producem peste nevoi și o parte din producţie nu 
poate fi folosită“ . Criza supraproducţiei amplifică şomajul creat 
de mașini”. Șomajul crește și mai mult prin concedierea muncito- 
rilor din industriile care produc foarte mult pentru că nu există 
consum. Eventual izbucnește revoluţia, când muncitorii preiau 
mijloacele de producţie. Acesta scenariu ar infirma legea lui Say 
potrivit căreia oferta creează cerere. 

Există două interpretări ale legii lui Say, una Malthus-Keynes 
în care producţia e condiţie suficientă pentru consum şi una mai 
apropiată de intenţia lui Say în care producţia e doar condiţie 
necesară pentru consum. 

Propoziția „Dacă producţie, atunci cerere” rezumă interpre- 
tarea Malthus-Keynes. Potrivit acestei interpretări legea lui Say 

ar fi greşită pentru că evident există situații în care mărfurile nu 
se vând. Nu e suficient să produci ceva ca să se şi vândă. Oferta 
mea nu creează automat cererea altora. 

În propoziţia „Consum numai dacă producţie” producţia e 
o condiție necesară pentru producţie. Pentru logicieni „numai 
dacă” introduce o condiţie necesară, „dacă” o condiţie suficien- 
tă. Condiţia necesară este un lucru fără de care nu obţin efectul. 
De exemplu, n-am consum dacă nu există producţie. Condiţia 
suficientă este cea care singură duce la obținerea efectului. De 
exemplu, dacă văd pe cineva că mănâncă o îngheţată (consumă), 
deduc că cineva, el sau alţii, a produs ceva. Interpretarea corectă 
a legii lui Say este cea în care producţia este condiţie necesară 
pentru consum, nu și suficientă, chiar dacă există unele formu- 
lări ale lui Say care încurajează interpretarea Malthus-Keynes 
cum ar fi producţia deschide o piaţă pentru producţie. 

Singura interpretare în care producţia este condiţie suficien- 
tă pentru consum este când producţia mea este suficientă pen- 
tru cererea mea, nu pentru cererea altora. Este și interpretarea 
Rothbard la legea lui Say”. 

Say nu spune că un lucru se va vinde automat odată produs, 
că mărfurile sunt întotdeauna schimbate pe mărfurit. Nici nu 
avea cum să creadă Say că se vinde tot ce produci, pentru că 
exemplul analizat de el este acela când avem o abundență de 
mărfuri pentru care nu există cerere. Totul e doar cum interpre- 
tez această situaţie. Pentru tabăra Malthus, avem supraproducție. 
Pentru Say, deficitul de cerere e în realitate un deficit de produc- 
ţie. Bunurile scoase de englezi pe piaţa italiană sunt multe pen- 
tru că italienii nu produc suficient”. Producția poate fi cumpărată 
doar cu producţie!. Ceva produs nu poate fi cumpărat decât cu 
altceva produs. Lucrurile produse nu pot fi cumpărate decât cu 
lucruri produse. Anumite bunuri rămân nevândute, pentru că 
nu sunt produse alte bunuri!!. Întrucât producţia e cumpărată cu 
producţie, cu cât oamenii produc mai mult, cu atât vor cumpăra 
mai mult!?. 

Pentru Malthus, Keynes, Sismondi etc. ar exista o criză de 
supraproducţie. Şi soluţia era creșterea consumului neproduc- 
tivi5. Dacă nu fac acest lucru, rămân bunuri neconsumate și re- 
zultă şomaj inclusiv în industriile care făcuseră supraproducția. 
Consumul neproductiv prăpădește capitalul, în loc să ducă la 
acumularea lui!*. Promovăm vânzările nu prin consum nepro- 
ductiv, ci prin consum productiv!5. Vânzările sunt promovate 
prin producţia celor care le cumpără!'*. Dispariţia consumatorilor 
neproductivi nu afectează cu nimic vânzările”. Consumul ne- 
productiv nu poate cumpăra nimic!t. Poate un termen mai potri- 
vit era „consum gratuit” decât „neproductiv”, pentru că oricum 
nu poate exista consum neproductiv. Orice consum are la bază 
producţia, că am produs eu sau alții. 

Deficitul de cerere e pentru Say de fapt un deficit de produc- 
ţie. Când observ abundența unor mărfuri, explicaţia e că n-au 
fost produse suficiente bunuri pentru a fi schimbate cu prime- 
le. Abundenţa nu înseamnă că a crescut dintr-o dată producția 
tuturor bunurilor, ci că am un deficit de producţie într-o par- 
te a schimbului”. Pentru că abundența e relativă, nu absolută. 
Mărfurile englezeşti par abundente pentru că italienii produc 
prea puţin. Dar nu avem o creştere a ofertei peste tot. Italienii 
trebuie să producă mai mult pentru a cumpăra mai multe produ- 
se englezeşti. Oamenii sunt prea ușor tentaţi să interpreteze un 
mic exces drept abundență”. 

Pentru Say, nu aveam o supraproducţie, ci, dimpotrivă, o cri- 
ză, un deficit de producţie. Cu cât ceilalți produc mai mult, cu 
atât vindem mai ușor ceea ce producem?. Cu cât există mai mulți 
producători, cu atât există mai mulți consumatori%. Dificultatea 
este producţia, nu stimularea dorinţei de consum. Producţia ofe- 
ră mijloacele pentru consum. Pentru Say, scopul unui guvern 
bun e să stimuleze producţia, al unuia rău consumul. 

Alteori Say vorbește și de reducerea preţului pentru lichi- 
darea unui surplus. Dacă preţul scade suficient de mult, atunci 
marfa se vinde la noul preț”?. 

Denunţarea înlocuirii muncitorilor de către mașini cu efecte- 
le ei distructive are o tradiţie veche. Odată cu apariția roboților, 
această frică s-a amplificat. Roboții par să substituie și mai multă 
forță de muncă și să o facă mai repede decât o făceau uneltele 
tradiționale, ca un război de ţesut. 

Mai puţin cunoscute sunt argumentele lui Hazlitt împotriva 
acestei idei. Răspunsul lui va fi că per ansamblu mașinile vor 
creşte numărul de locuri de muncă, pe lângă alte efecte precum 
creşterea nivelului de trai prin creşterea salariilor și reducere 
prețurilor. Pare un răspuns contraintuitiv, mai ales dacă ne ui- 
tăm doar la șomajul inițial creat de introducerea mașinilor. 

Pentru Hazlitt, locurile de muncă cresc via mai multe acţiuni. 

Prima ţine de cumpărarea mașinilor. Crescând cererea de 
roboţi, creşte cererea pentru muncitorii care fac roboți. Primul 
efect al introducerii maşinilor este creşterea ocupării forței de 
muncă”. Acest argument că producerea mașinilor necesită forță 
de muncă apare deja și la Jean-Baptiste Say%. 

Altă acţiune ţine de angajarea de muncitori care lucrează pe 
aceste mașini”. 

Apoi, prin mașini, producătorul reduce costurile de produc- 
ţie“. Oriunde va cheltui acest plus, cresc locurile de muncă. Dacă 
va cumpăra alte mașini, va angaja alți muncitori aici. Dacă va 
cumpăra bunuri de capital în alte industrii, cresc locurile de 
muncă acolo. Dacă îi investeşte în consum, cresc locurile de 
muncă în alte industrii”. 

Similar, dacă vor scădea preţurile via creşterea ofertei, clien- 
ţii vor avea mai multe resurse pentru a cheltui pe alte bunuri”. 
Cererea poate fi elastică sau inelastică. O cerere e elastică atunci 
când creşte la o scădere a preţului, altfel e inelastică. Dacă e elas- 
tică, creşte cererea pentru acest produs, crescând astfel locurile 
de muncă în această industrie; dacă e inelastică, creşte cererea 
pentru produse din alte industrii”. 

Dacă antreprenorul nu face nimic, scade nivelul general al 

preţurilor“ şi poate fi reluat argumentul scăderii prețurilor 
consumatorilor. 

Concluzia lui Hazlitt va fi că mașinile creează pe termen lung 
mai multe locuri de muncă decât se pierd. 

Capitalul creşte productivitatea muncii. Prin apelul la capital 
(1) producem mai multe bunuri iar (2) salariile cresc, atât real 
cât şi, în unele cazuri, nominal. Un fermier cu un tractor e mai 
productiv decât un fermier fără unul. La fel o secretară cu un 
computer decât o echipă de secretare fără“. Apoi automatizarea 
crește siguranța muncii”. Mașinile cresc salariile și scad prețu- 
rile. Scăderea prețurilor este valabilă și pentru muncitorii dis- 
locaţi iniţial. Când taxăm ceva rezultă mai puţin din acel ceva”. 
Dacă taxăm munca roboților vom avea mai puţin roboți“. Deci 
şi mai puţine din lucruri precum creşterea salariilor și scăderea 
prețurilor. 

Un argument al lui Hazlitt este că aceste slujbe noi create sunt 
mai greu de văzut decât cele pierdute. De exemplu, e mai ușor să 
vedem muncitorii concediaţi din cauza achiziţiei maşinii decât 
pe cei angajaţi să construiască mașina“. 

Aici teoretic cei care fabrică robotul ar trebui să fie mai vizibili 
pentru că ei există deja, sunt în industriile existente. Nu vorbim 
de slujbe care încă n-au apărut. 

Pe de altă parte a adevărat că e nevoie de imaginaţie pentru 
a vedea slujbe care încă nu există. Pentru aceasta trebuie să ve- 
dem industrii și produse noi”. Când mașina înlocuieşte caleașca 
cu cai, se puteau vedea cu ușurință fierari şi căruțași care devin 
șomeri, dar nu se vede încă Uber%. 

Sfatul lui Hazlitt este să analizăm nu doar efectele imediate 
asupra anumitor grupuri, ci şi efectele pe termen lung asupra 
tuturor grupurilor“. 

În analiza lui Hazlitt, mașina substituia parţial cu succes 
munca omenească și era mai eficientă. Uneori mentalitatea teh- 
nofobă pare să fie că un robot e bun oricând, oriunde şi la orice 

preţ. Însă automatizarea nu e potrivită în toate contextele. Nu 
orice automatizare este și mai eficientă. Uneori e preferabil să 
foloseşti muncă în loc de capital. Automatizarea e scumpă, are și 
costuri de mentenanţă“. Dacă munca e mai ieftină decât automa- 
tizarea, este potrivit să folosesc mai multă muncă pentru cutare 
activitate”. 

Automatizarea nu pare potrivită acolo unde avem volum mic 
şi nivel mare de variabilitate a produsului“. Despre aceasta este 
un produs artizanal. Are volum mic și e mai personalizat, nu e 
un produs de scară mare. Roboții sunt potriviți doar pentru anu- 
mite sarcini, pentru sarcini repetitive și cu un grad mic de dife- 
renţiere. Are sens să ai o presă automată care ștanțează milioane 
de piese“. Dacă ai de ștanţat 10 piese, se poate folosi și o presă 
manuală. La un număr mic de piese investiția nu este rentabilă”. 
Similar, automatizarea nu pare potrivită în fast food*!. Un fast food 
american obișnuit are în jur de 300 de clienți pe zi. Aceştia nu 
cumpără un produs standardizat. Unii iau salată, alţii pui, alţii 
suc etc. Apoi nici burgerii și salatele nu sunt toate la fel”. Şi la 
şaorma, nu toată lumea vrea cu de toate. 

Uneori roboții au fost introduși în contexte nepotrivite, în 
fast food, datorită presiunilor salariale venite dinspre creşterea 
salariului minim. De exemplu, compania Miso Robotics a pro- 
dus un robot pentru burgeri, Flippy. Motivația aici nu a ţinut de 
reducerea costurilor, ci s-a datorat intervenţiei guvernamentale”. 
Decizia nu era justificată economic, în absenţa unui salariu mi- 
nim de 15 dolari“. 

Putem avea și automatizare de dragul subvenţiilor societă- 
ţii bazate pe cunoaştere, deși investiţia nu e justificată economic. 
De exemplu, în SUA, Departamentul de Apărare a cheltuit 2 mi- 
lioane pentru roboți care cântă, inclusiv jazz”. La fel se întâmplă 
și în politicile de digitalizare a administraţiei, când rezultă 10 
oameni cu 10 computere care fac acelaşi lucru. 

Pentru Say, mașinile sunt introduse gradual și așa se evită in- 

convenienţele lor“. Unii n-au bani pentru mașini, alții ezită până 
văd confirmarea succesului mașinii”. Adoptarea tehnologiei nu 
se face rapid. Așa se dă timp muncitorilor să găsească alte joburi. 
În opinia lui Say, lucruri precum trecerea unei mode sau un răz- 
boi care închide o piaţă sunt de sute de ori mai periculoase pen- 
tru muncitori decât o invenţie“. Beneficiile mașinilor sunt pentru 
Say constante și durabile”. Taxarea capitalului e o idee primitivă, 
deşi se vrea o idee futuristă“, progresistă. 

Mașinile substituie munca. Decât să cari cu spinarea niște 
mărfuri între două localități, mai bine foloseşti trenul“!. Însă nu 
toate mașinile înlocuiesc forța de muncă. Unele produse nu mai 
pot fi făcute fără roboți, de exemplu cipurile”. Apoi cu lucruri 
cum ar fi telefonul sau avionul bifăm activități pe care munca 
omului nu le-ar fi putut face deloc*. Așadar sunt criterii tehnice 
şi economice pentru care roboții nu înlocuiesc mereu forța de 
muncă. 

Pentru liberali, situaţia roboților nu e diferită de cea a invenţi- 
ilor anterioare“. E la fel cum roata a înlocuit forţa fizică omeneas- 
că şi automobilul vagoanele trase de cai*. 

Cum poate fi falsificat scenariul lui Hazlitt? Acesta pare coro- 
borat cu datele empirice. Locurile de muncă în procente au cres- 
cut, n-au scăzut de la introducere mașinilor. 

Un contraexemplu poate fi că robotul însuși ar putea fi creat 
pe viitor de alţi roboţi. Un răspuns la această obiecţie ar fi că exis- 
tă totuşi un punct în care roboții sunt făcuţi de oameni, nefiind 
naturali. Bunurile de capital sunt produse de muncă și pământ 
(resurse naturale)“. Prin urmare, există un punct zero unde ro- 
botul e făcut de om. Însă acest răspuns nu poate evita obiecţia 
ulterioară legată de şomaj. Chiar dacă robotul e făcut iniţial de 
câţiva oameni, mai încolo roboții încep să se reproducă singuri și 
aşa rezultă șomaj masiv. 

O obiecţie mai generală poate fi că roboții apar la orice nivel 
din cele de care vorbea Hazlitt. Orice ar face omul, apare o mași- 


208 COSTEL STĂVĂRACHE : INCURSIUNI TURBOLIBERALE 


nă care face acelaşi lucru mult mai repede și mai bine. Şi, aici, ar 
spune simpatizanţii lui Marx, acesta rămâne un vizionar. El nu a 
gândit pentru epoca războiului de ţesut, ci pentru cea a roboților. 

Asumpţia argumentului luddit clasic era că numărul de jo- 
buri este fix“. Pot să continui tehnofobia și abandonând această 
asumpţie a numărului fix de slujbe. Chiar dacă admit că apar 
slujbe noi, ele vor fi preluate de roboţi. Cum apare o slujbă nouă, 
cum e preluată de un robot. Oricât ar creşte numărul de slujbe, 
ele vor fi la rândul lor înlocuite de mașini și mai bune, sună ar- 
gumentul luddit contemporan reformulat. 

Ne putem gândi la situaţia în care se inventează robotul per- 
fect. Acesta face absolut orice, inclusiv alți roboți. E un fel de 
lampa lui Aladin sau de mașină de îndeplinit dorințe. Va rezulta 
şomaj de 90% în populaţie ca în unele scenarii alarmiste? Un răs- 
puns ar fi că da, pentru că proprietarii roboților falimentează pe 
toată lumea. 

Pentru un Hawking problema producţiei pare rezolvată. 
Maşinile produc totul. Rămâne doar distribuţia. Singurul risc 
este lobby-ul proprietarilor de maşini împotriva redistribuţiei 
avuţiei“”. 

Cine ar putea deţine aceşti roboţi perfecţi? Poate fi o persoană, 
mai multe sau toți. 

Să luăm primul caz. Aici proprietarul robotului perfect iese 
în afara pieţei şi a schimbului pentru că nu mai are nevoie de ce 
produc ceilalți. Dacă roboții lui fac aceleaşi lucruri ca și ceilalți, 
ce sens ar avea să schimbe cu ei? Antreprenorul își e sieşi sufi- 
cient și nu mai are nevoie de schimburi. Face robotul de toate, 
inclusiv alți roboţi. Producţia devine aici autarhică. Aceasta în- 
seamnă că nu produce șomaj pentru că nici nu intră în piaţă. Însă 
aceasta înseamnă că lucrurile merg pe mai departe pe scenariul 
Hazlitt. Nu afectează schimburile între leftovers, ceilalți care n-au 
roboți atât de buni. 

Aici nu putem aplica argumentul că scad preţurile roboților 

prin creşterea ofertei şi așa îi poate cumpăra oricine, pentru că 
proprietarul robotului perfect nu e interesat să vândă. Nu se mai 
poate aplica nici măcar argumentul avantajului comparativ, pen- 
tru că proprietarul nu e interesat deloc de producţia celorlalți. 

O altă soluţie poate fi distribuția pe internet a rețetei robotu- 
lui perfect de către non-proprietari dacă legile de proprietate in- 
telectuală nu sunt așa aspre și formula e disponibilă. Și așa acesta 
devine accesibil celorlalți și este multiplicat la infinit. 

Argumente similare pot fi folosite şi în situaţia cu mai mulți 
proprietari. În plus, în acest scenariu, așa crește probabilitatea ca 
unul dintre ei să fie altruist și să îl dea la multiplicare prostimii. 

Scenariul 3, când toată lumea deține aceşti roboţi, e neproble- 
matic. Aici toată lumea e în nirvana. Nimeni nu mai munceşte, 
pentru că o fac roboții. 

MARXISMUL CULTURAL 


Este marxismul cultural ceva nou faţă de marxismul clasic sau 
este structural cam acelaşi lucru? Este marxismul cultural o for- 
mă de rezistenţă prin cultură? Este posibil ca marxismul cultural 
să nu fie nici marxist, nici cultural? O cale de a distinge cele două 
e să spui că marxismul clasic e economic, cel cultural e cultural. 
În realitate, ambele sunt și economice și culturale. 

Marxismul cultural are scopuri diferite de marxismul clasic 
pentru că vrea să ajute grupuri diferite. În marxismul clasic tre- 
buie să ajungem la o societate fără clase, în cel cultural la una 
fără sexism, rasism etc. În marxismul cultural e înlocuită lupta 
de clasă între capitaliști şi muncitori cu relaţia de oprimare între 
bărbaţi heterosexuali albi și alte categorii, în principal femei, mi- 
norităţi rasiale, minorități sexuale. 

În genere, în marxismul cultural opresiunea se manifestă prin 
inegalităţi materiale și jigniri. Rasismul sau sexismul sunt infe- 
rate din vorbe şi fapte. Rasismul, sexismul etc. nu se văd doar în 
cuvinte urâte, ci şi în distribuţia inegală de resurse. Faptul că fe- 
meile ca grup câştigă mai puţin decât bărbaţii e un semn că există 
sexism în societate. Faptul că minoritățile câștigă mai puţin e un 
semn că există rasism. 

Marxismul cultural rămâne o formă de socialism pentru că 
observă o inegalitate materială între grupuri și cere o redistribu- 
ţie care să corecteze această inegalitate. Marxismul cultural este 
aşadar şi economic, pentru că soluţiile sale ţin de o redistribuţie 
de resurse. 

Un obicei al marxismului cultural a fost să vinzi egalitatea 
de rezultate drept egalitate de șanse pe ideea că noi nu suntem 

comuniști să vrem egalitate de rezultate. De exemplu, spui: 

„Noi vrem număr egal studenţi — studente, însă aceasta nu 
este egalitate de rezultat, ci doar oferă şanse mai mari femeilor 
pe piaţa muncii”. 

„Noi vrem salarii egale pentru femei și bărbaţi, dar această 
măsură nu este decât o șansă pentru ca femeile să participe în 
mai mare măsură la viaţa cetăţii etc.” 

Ideea ar fi că orice egalitate de rezultat va fi întotdeauna am- 
balată ca șanse pentru altceva ca sa nu fie percepută drept una 
comunistă de output, ci doar o formă inocentă de egalitate de 
şanse. 

De ce marxismul clasic nu era „cultural”? În marxismul clasic 
partea culturală era emergentă pe unelte și relaţiile de producţie. 
La Marx există această tensiune între un determinism economic 
în care capitalismul cade sub propriile contradicții şi un activism 
revoluționar, non-determinist, în care are sens să te agiți să dez- 
volţi conștiința de clasă a muncitorilor. Marxismul cultural e mai 
apropiat de ultimul scenariu. Poţi schimba lumea prin modifi- 
cări culturale. În marxismul cultural se pleacă dinspre idei, nu 
dinspre unelte. 

Limitarea libertăţii de exprimare ar putea fi un lucru nou, 
specific marxismului cultural. Marx nu era atât de preocupat de 
ofensarea verbală a muncitorilor şi nu lasă reguli clare despre 
jignirea lor. Cu toate acestea, regimurile comuniste sunt asociate 
cu cenzura, limitarea libertăţii de exprimare, politici de reeduca- 
re. Marxismul clasic, comunismul, are şi el preocupări culturale. 
Şi, ca și la marxismul cultural, există tendința de a vedea duș- 
mani de clasă peste tot și adversari ai celor ce muncesc. Similar, 
marxistul cultural va interpreta spusele cuiva „Îmi place Delta 
Dunării” ca fiind o formă de nazism şi fascism neoliberal. 

Marxismul cultural, ca şi marxismul clasic, are o parte cultu- 
rală, de control al limbajului şi una economică de redistribuţie 
a resurselor. Niciunul din cele două mijloace, redistribuţia şi li- 

mitarea libertății de exprimare, deşi neliberale, nu este totalitar. 
Marxismul clasic este mult mai agresiv decât cel cultural. Una e 
să fii amendat de CNA, alta să mergi la canal pentru că ai spus 
ceva incorect. Apoi marxismul cultural este mai permisiv față de 
anumite lucruri precum gay marriage chiar dacă valoarea care le- 
gitimează aceasta nu este libertatea, ci egalitatea de șanse sau 
diversitatea. Şi această atitudine permisivă poate fi interpretată 
ca distrugere a familiei de către conservatori, a culturii. În rea- 
litate problema trebuie văzută ca una de drepturi individuale. 
Interzicerea gay marriage încalcă libertatea persoanelor homose- 
xuale care se căsătoresc. 

Marxismul cultural e agresiv, enervant și hoţ, dar nu e cri- 
minal. Din acest motiv Revoluţia Culturală din China nu e 
marxism cultural. Marxismul cultural nu e marxist, doar cul- 
tural. Diferenţa între marxismul clasic și cel cultural e aceeași 
ca între comunism şi social-democraţie sau ca între URSS și UE. 
Duritatea intervenţiei statului contează. Social-democraţia este 
intervenţionistă, dar nu avem un control total al societății de că- 
tre stat. Marxismul cultural nu cere colectivizare totală a mijloa- 
celor de producţie sau nu cere moarte pentru declaraţii misogi- 
ne. Intensitatea intervenţiei e mai slabă și marxismul cultural nu 
este o formă de totalitarism. Diferenţa este de grad, nu de natură. 
Deosebirea e importantă deoarece gradul, cantitatea face otrava. 

Din acest motiv marxismul cultural nu este nazism cul- 
tural, deși are şi partea de ură de rasă, ura față de rasa albă și 
politici publice împotriva albilor, albii fiind vinovaţi ca grup. 
Responsabilitatea colectivă este o asumpţie metodologică im- 
portantă împărtășită de marxismul cultural cu marxismul clasic 
și nazismul. Relaţia de oprimare are loc între grupuri, nu între 
indivizi. De multe ori, lupta marxismului cultural cu nazismul 
este un război din interior, inclusiv la ONG-iştii români. Cel mai 
abitir lupţi cu nazismul când împărtășești lucruri importante 
pentru aparatul său conceptual: colectivismul metodologic, re- 

lativizarea adevărului și dreptății, redistribuţia pe criterii rasia- 
le, limitarea libertății de exprimare. Cu toate acestea, marxismul 
cultural nu este marxism și nici nazism, chiar dacă împărtăşeşte 
cu aceste ideologii toxice anumite asemănări de familie. 

AUTORITARISM ȘI LIBERALISM 


La Hayek, autoritarismul este ceva care se opune democraţiei!. 
Aceasta pare să fie şi percepţia comună când spunem de Putin, 
Orban sau Erdogan că sunt autoritari. Sunt lideri care iau tot 
felul de măsuri de a îngrădi democraţia, cum ar fi modificarea 
regulilor jocului via niște schimbări constituționale, arestări ale 
adversarilor politici sau chiar asasinate. Așa, competitorii sunt 
eliminaţi de pe piaţa politică sau li se blochează parţial accesul. 
În acest sens, închiderea CEU este nu doar o măsură neliberală, 
ci și nedemocratică. 

Pentru Hayek, perechea autoritarism — democraţie nu este 
echivalentă cu cea totalitarism - liberalism. Autoritarismul 
se opune democraţiei, totalitarismul se opune liberalismului. 
Democraţia este despre selecţia conducătorilor statului sau a po- 
liticilor prin regula majorităţii, liberalismul este despre limitarea 
puterilor statului. Hayek crede că distincția se poate face, deși 
admite că poţi avea combinaţii ca o democraţie totalitară sau un 
autoritarism liberal. Cu toate acestea, e destul de evident că sis- 
temele totalitare, de regulă, desființează democraţia la scurt timp 
după instaurare, că vorbim de nazism sau comunism. Sistemele 
totalitare sunt și autoritare, nedemocratice, nu doar neliberale. 

Într-o altă accepţiune, „autoritar” se opune lui „liberal”. În 
acest sens“, autoritar înseamnă controlul individului de către stat, 
impunerea vederilor asupra altora prin coerciție instituționaliza- 
tă“. Este un sens larg împărtășit de liberali. Socialismul este auto- 
ritar. Inclusiv Hayek îl foloseşte în acest sens și în aceeași carte în 
care opunea „autoritar” mai degrabă lui democratic?. O utilizare 
comună, de Dex, pare să aibă tocmai acest sens: 

„AUTORITÂR, -Ă, autoritari, -e, adj. Care uzează de au- 
toritatea sa, care vrea să-şi impună voința. Om autoritar; 
Care impune supunere, care nu admite replică. Atitudine 
autoritară. — Din fr. Autoritaire”?. 


Pentru stânga contemporană, autoritar este chiar liberalismul, 
capitalismul. Aici reapare contrastul autoritarism — democraţie. 
Pentru un autor ca Noam Chomsky capitalismul e autoritar pen- 
tru că este nedemocratic. În această interpretare avem un conflict 
între capitalism, care structural este autoritar, și democraţie, care 
prin natura ei ar fi socialistă, redistributivă, ia de la bogaţi și dă 
la săraci. Capitalismul este autoritar deoarece există o inegalitate 
de putere economică între bogați și săraci și una de putere de 
decizie între patroni și muncitori. 

Generând inegalităţi, capitalismul exclude anumite categorii. 
Aceasta ar fi paralela cu politica. Așa cum Erdogan își exclude 
oponenții de la jocul democratic, la fel capitalismul îi exclude 
pe cei săraci, marginali, nu distribuie suficient pentru ei. Relaţia 
între cei care au şi cei care n-au ar fi una de violență socială. Dacă 
cineva mănâncă o îngheţată și eu doar mă uit, între noi s-a sta- 
bilit o relaţie de „violenţă socială”, chiar dacă nimeni n-a inițiat 
efectiv violenţa asupra celuilalt. La fel, dacă o persoană are un 
Mercedes, spun că mă oprimă, deși nu m-am întâlnit niciodată 
cu această persoană și nici nu pot reconstitui vreun lanţ cauzal 
care să confirme această oprimare. 

În critica pieţei, autoritarismul e inferat din rezultat, nu din 
reguli sau acțiuni abuzive. Pentru că avem o distribuţie inegală, 
regulile liberale nu sunt bune. Însă nici alegerile din politică nu 
garantează rezultatul candidaţilor preferaţi. Dacă aș fi consistent, 
ar trebui să spun şi despre democraţie că e autoritară, pentru că 
o parte pierde şi nu pentru că liderii autoritari alterează regulile 
jocului, adică să inferez autoritarismul din rezultat, nu din reguli 
arbitrare impuse de liderii autoritari. 

Un alt motiv pentru care capitalismul ar fi autoritar ar ţine 

de relaţiile de ierarhie din firmă”, unde am o inegalitate de pu- 
tere. Un muncitor nu are aceeași putere de decizie ca un CEO. 
Acesta trebuie să facă ce spune patronul. Soluţia socialistă (anar- 
hocomunistă) ar fi împuternicirea muncitorilor, un sistem în care 
muncitorii sunt proprietari ai mijloacelor de producţie. 

Există două sensuri ale termenului „autoritate”, unul po- 
litic, coercitiv, legat de obligaţia politică şi unul non-coercitiv. 
Proprietarul are autoritate, poate decide anumite lucruri cum ar 
fi ce produce acea firmă, dar nu mă poate obliga să lucrez pentru 
el. Are autoritate în sensul că are un cuvânt mai greu de spus 
în firmă, firma fiind a lui. Altfel spus, are autoritate, fără să fie 
autoritar. E o autoritate legitimă. Nu are autoritate în sensul de 
obligaţie politică, de coerciţie. Autoritatea e aici despre putere de 
decizie. Similar muncitorul are autoritate, are putere de decizie 
privind locul unde să-şi vândă forţa de muncă. Situaţia e ase- 
mănătoare cu a termenului „putere”. Acesta poate avea sens de 
coerciție sau poate avea sens de putere economică. De exemplu, 
Coca Cola are putere economică, are mulţi bani, dar nu are pu- 
tere de coerciție asupra mea, nu mă poate forţa să lucrez pentru 
ei, în timp ce un sectorist, deși nu are o putere economică im- 
presionantă, are puterea să mă şicaneze, să mă oblige la diverse 
lucruri, puterea pe care i-o dă legea, puterea politică. Confuzia 
dintre puterea politică și putere economică este frecventă?. De 
fapt, mare parte din înțelepciunea socialismului contemporan 
este să eludezi această distincție. Aşa se întâmplă când, pe urme- 
le lui Foucault, deconstruiești relaţiile de putere şi nu vezi nicio 
diferenţă între o fabrică în capitalism și un lagăr de concentrare. 

Democraţia nu e prin natura ei nici socialistă, nici liberală. E 
doar o regulă de decizie care depinde de preferinţele care vin 
ca input. Dacă acestea sunt majoritar liberale, rezultă politici i- 
berale, dacă sunt socialiste, rezultă politici socialiste. Mai mult, 
democraţia nu e necesar nici chiar democratică, pentru că o ma- 
joritate poate prefera renunţarea la regula majorității. 

Ierarhia e inevitabilă. Totul este dacă această ierarhie e vo- 
luntară sau nu. lerarhia va emerge și în sistemele sau organiza- 
ţiile egalitariste. Și e una din problemele mari ale lui Marx că nu 
prezice emergenţa clasei conducătoare în societatea fără clase. Şi 
un ONG socialist are o structură ierarhică, unde unele persoa- 
ne au autoritate mai mare decât altele. O femeie de serviciu sau 
un colaborator nu au aceeași putere de decizie ca șeful acelui 
ONG care luptă împotriva ierarhiilor din organizaţii şi împotri- 
va autoritarismului. 

1 Hayek F.A. Constituţia libertăţii, Polirom, Iaşi, p.125. 

2 Ibidem. 

Mises, Ludwig von. 1990, Economic Freedom and Interventi- 
onism:  https://mises.org/library/economic-freedom-and-in- 
terventionism, accesat 10.08.2017; Tucker, Jeffrey A., 2016, 
Bureaucracies Are Authoritarian Too: https://fee.org/articles/ 
bureaucracies-are-authoritarian-too/, accesat 11.08.2017. 

1 Koerner, Robin. 2017, Authoritarians to the Right of Me, 
Authoritarians to the Left: https://fee.org/articles/authorita- 
rians-to-the-right-of-me-authoritarians-to-the-left/, accesat 
11.08.2017. 

> Hayek, op.cit., p.277, p.296 etc. 

* https://dexonline.ro/definitie/autoritar, accesat 09.08.2017. 

7 O'Neill, Ben. 2009, On „Private Tyrannies”: https://mises.org/ 
library/private-tyrannies, accesat 23.08.2017. 

5 Ibidem. 


220 COSTEL STĂVĂRACHE - INCURSIUNI TURBOLIBERALE 


4] 


DEEP STATE 


Statul profund este despre manevrele din spatele politicilor pu- 
blice vizibile, obişnuite. Aceste manevre pot fi făcute de birocraţi 
sau de grupuri de interese private. Acestea sunt cele mai im- 
portante componente ale deep state. Deep state este statul invizi- 
bil, este statul care nu se vede. Pe politicienii obișnuiți îi vedem 
în campanii, la televizor, deep state-ul mai puţin. E meritul lui 
Trump, cu toate păcatele lui, că a atras atenţia asupra unor reali- 
tăţi de funcţionare a politicii preluând și impunând acest termen 
fancy: „deep state”. De multe ori tindem să nu mai vedem pădurea 
din cauza copacilor. Sau vedem copacii, dar nu vedem rădăcinile. 

Deep state include aparatul guvernamental, birocratic, neales. 
Numărul persoanelor alese este nesemnificativ ca pondere în nu- 
mărul angajaţilor la stat. De exemplu, în SUA sunt alese 536 de 
suflete iar angajaţii la stat sunt 2.723.000!. Băncile centrale fac 
parte din deep state. La fel serviciile de informaţii. Și firme mici 
sau PFA-uri pot face parte din deep state, chiar dacă discursul de 
stânga tinde să acuze exclusiv corporaţiile. Pentru stânga, deep 
state ţine de natura capitalismului, înţeles drept captura statului 
de către grupuri de interese private. Capitalismul nu este despre 
respectarea proprietăţii private, ci despre controlul statului de 
către burghezie, și, mai nou, de către corporaţii. 

Deep state este permanent. Unii oameni erau surprinși de in- 
diferența funcționarilor la stat pentru intrigile politice vizibile?. 
Explicaţia ar fi că deep state merge mai departe indiferent de poli- 
ticienii care vin și pleacă. Puterea vizibilă se schimbă, birocrații și 
grupurile de interese rămân. Cele ce se văd sunt trecătoare, cele 
ce nu se văd sunt eterne. 

În general, deep state-ul este transpartinic. De exemplu, asfal- 
tangii lucrează cu toată lumea. Alteori partidele văd deep state-ul 
din ochiul altuia. De exemplu, stânga americană va critica indus- 
tria de apărare, complexul militar-industrial, în timp ce dreapta 
atacă grupurile de interese din educaţie, mediu etc. 

Deep state e un fel de omul invizibil. Este invizibil şi scăpat de 
sub control. O critică a deep state e că nu e democratic. Birocraţia 
sau grupurile de interese nu reprezintă cetățenii ca politicienii 
aleşi. Acești decidenţi ascunși nu sunt responsabili pentru deci- 
ziile lor. Un politician poate fi tras la răspundere, deep state-ul nu. 
Deep state e un stat paralel, deconectat de preferințele cetăţenilor. 

De fapt, nici politicienii aleși nu reprezintă poporul în de- 
mocraţiile reprezentative. Un politician nu reprezintă interesele 
unui cetățean aşa cum un avocat reprezintă interesele unui cli- 
ent. Clientul îşi poate sancţiona reprezentantul în orice moment 
când simte că acesta nu-l mai reprezintă aşa cum trebuie. Prin 
contrast, un politician e ales la 4 ani. O altă obiecție răspândită 
e că votăm persoane, nu propuneri. Cu alte cuvinte, cetăţenii nu 
au un cuvânt de spus nici pe politicile vizibile. Nu mai vorbim 
de deciziile invizibile. 

Birocraţia are o imagine dublă. Pe de o parte are o imagine 
proastă şi e asociată cu ineficienţă, cozi, corupţie etc. Pe de alta, 
sub haina tehnocrației, e percepută ca expertiză și eficiență prin 
contrast cu politicienii aleşi. Un tehnocrat are o bună cunoaș- 
tere a domeniului (lucru de multe ori adevărat), ştie despre ce 
vorbeşte, în timp ce politicianul este un amator și un demagog. 
Tehnocraţii sunt nişte birocraţi de tip nou. Aici se poate plusa şi 
cu argumentul că birocraţii gândesc pe termen lung, în timp ce 
un politician vrea să extragă cât mai multe resurse pe termen 
scurt, pentru că e mult mai perisabil decât un birocrat. 

Soluţiile socialiste împotriva deep state ţin de intensificarea 
intervenţiei statului. De exemplu, creșterea cheltuielilor pentru 
educaţie sau a redistribuţiei împuterniceşte cetățenii. Aşa, aceş- 
tia devin mai învăţaţi și mai vigilante. 

O altă cale de a combate deep state este prin întărirea instituții- 
lor anticorupţie. Statul poate fi oricât de mare, pentru că-i prinde 
DNA pe hoţi. 

Alteori, soluţia e personalistă sau mai degrabă un mix de 
persoane — instituții. Instituţiile sunt bune așa cum sunt. E ok să 
avem un stat cât mai extins. Ce n-avem sunt politicieni mișto ca 
Obama sau Blair. 

Soluţia liberală este reducerea statului, poziția cea mai con- 
sistentă fiind cea cu un stat zero (Rothbard, David Friedman). E 
singura soluţie care lovește cu adevărat deep state pentru că îi taie 
pârghiile de făcut bani. Când ai tineri antisistem care vor creşte- 
rea şi mai mare a statului, deep state nu poate fi decât mulțumit cu 
această revoltă. Mai mult stat înseamnă mai multe oportunități 
de afaceri cu statul, mai mult control. Ţine de natura deep sta- 
fe-ului să-i placă ce e tânăr, ce e frumos şi ce e liber. 


NoTE 

GAY MARRIAGE 


E un tip de interacțiune care n-ar trebui să ridice prea multe pro- 
bleme pentru un liberal. Gay marriage e un schimb voluntar. Dacă 
îl interzic, încalc dreptul la libertate al indivizilor gay. 

Argumentul leftist, sexo-marxist pro gay marriage e legat de 
egalitatea de tratament. Dacă interzic gay marriage, discriminez 
minoritatea gay. Drept ar fi să o tratez la fel ca pe majoritatea he- 
terosexuală. Obama folosește argumentul egalităţii de tratament 
pentru gay marriage, referindu-se la regula de aur din Matei 7:12, 
care spune să-i tratăm pe alţii aşa cum am vrea să ne trateze şi 
ei pe noi!.. 

Cele mai circulate argumente anti gay marriage apar la con- 
servatori şi insistă pe consecinţele negative ale acceptării acestui 
tip de căsătorie. De exemplu, un argument e că acceptarea gay 
marriage va duce la restrângerea libertăţii religioase?. Așa se în- 
tâmplă atunci când un preot din cutare confesiune e forțat să 
cunune un cuplu gay. Similar pățim când un cuplu gay poate 
pune presiuni pe o brutărie cu proprietari religioși să le prepare 
o prăjitură pentru nuntă, făcându-i astfel să acționeze împotri- 
va propriilor convingeri. Prin urmare, acceptarea gay marriage 
ar fi o extindere a puterii statului pentru că introduce altfel de 
riscuri suplimentare de limitare a libertăţii. Într-adevăr, aceste 
riscuri există, însă ele nu rezultă în mod necesar. E doar un ar- 
gument inductiv, adică unul mai slab decât unul deductiv. Dacă 
dezincriminez limbajul rasist, nu înseamnă că mâine, spre seară, 
societatea trece la nazism. Apoi, cauza acestor restricţii trebuie 
căutată în altă parte, nu în acceptarea gay marriage. Cauza e o 
interpretare distorsionată a egalităţii de tratament, o extindere 

a domeniului ei de aplicare de la stat la privat. În liberalismul 
clasic, egalitatea de tratament, rule of law, domnia legii e despre 
egalitatea în faţa legii. Ea spune că statul trebuie să trateze egal 
cetățenii. Încalc egalitatea de tratament când aplic pedepse dis- 
proporţionate. Dacă un român fură o găină şi primeşte amendă 
50 de lei, iar un rom primeşte închisoare pe viață pentru aceeași 
faptă, cei doi nu sunt trataţi egal. E o soluţie nedreaptă pentru 
că încalcă aplicarea imparţială a legii şi rolul statului de arbitru. 
În argumentul pro gay marriage, egalitatea de tratament e apli- 
cată corect, cu amendamentul că trebuie aplicată indivizilor, nu 
grupurilor. Din păcate, stânga extinde egalitatea de tratament la 
domenii care nu mai țin de lege. Așa se întâmplă când e aplicată 
regulilor de angajare ale unor privaţi sau regulilor de interacțiu- 
ne cu clienţii ale unor baruri, iar aceștia sunt acuzați de discrimi- 
nare. Această interpretare distorsionată a dus la situații de tipul 
patronului forțat să pregătească o prăjitură pentru un cuplu gay. 
Aşa, o valoare respectabilă ca egalitatea în faţa legii a devenit 
o cale prin care leftiştii să terorizeze privaţii că discriminează. 
Problema nu e gay marriage ca atare, ci această interpretare soci- 
alistă, greșită a egalităţii de tratament. În plus, această terorizare 
a brutăriilor rezultă şi fără gay marriage. Problemele sunt inde- 
pendente, chiar dacă ambele sunt ceva cu gay. Prin urmare, când 
spui că legalizarea gay marriage extinde puterea statului e ca și 
cum te-ai opune unei reduceri de taxe pentru că aceasta dă mână 
liberă statului pe probleme de fiscalitate. 

Alt argument bazat pe consecinţe e legat de adopţii. Ar exis- 
ta argumente empirice că un cuplu gay are rezultate mai slabe 
decât unul heterosexual în creşterea copiilor. E o problemă des- 
chisă. Unii autori sunt sceptici față de aceste evidențe empirice 
atrăgând atenţia și asupra familiilor tradiționale dezorganizate 
sau asupra părinților singuri săraci”. 

Alte riscuri ar fi că dacă acceptăm gay marriage, va trebui să 
acceptăm și alte forme de căsătorie ca poligamia“. Argumentul 

liberal pro poligamie e acelaşi ca pentru gay marriage. Oamenii 
au libertatea să intre în ce tipuri de contract vor, atâta timp cât 
nu-i agresează pe ceilalți. 

Gay marriage nu e o fiţă, ci un test despre cum reacționăm la 
lucruri care nu ne plac. Redus la esențe, libertarianismul înseam- 
nă că nu tot ce-ţi place trebuie să devină obligatoriu pentru alții, 
nu tot ce nu-ți place trebuie interzis. În general, tot ce numim 
socialism este contrariul acestor două atitudini. De această dată, 
conservatorii, deși liberali în multe alte privințe, în special pe 
economic, au picat acest test al acceptării unui schimb voluntar. 

RESTURILE DIN SUPERMARKETURI 


Sunt o ocazie pentru ca socialiștii să acuze risipa din capitalism. 
Pe de o parte se aruncă mâncare, pe de alta, oamenii mor de 
foame. Nu ar fi mai bine ca această mâncare să ajungă la cei care 
au nevoie de ea? Nu ar fi mai bună o planificare centralizată care 
să evite această risipă de resurse, acest dezechilibru structural al 
pieţei? Într-adevăr, alimentările comuniste n-au astfel de dileme 
legate de mâncarea aruncată. 

Cantitatea aruncată este destul de mare, ajungând uneori 
la 40% în SUA!. Cum apare această mâncare în plus? Unele 
explicaţii merg, pe creșterea cererii, altele pe creşterea ofertei. 
Majoritatea explicaţiilor mainstream dau vina pe consumatori și 
supermarketuri. De exemplu, papa Francisc reproşează o cul- 
tură a risipei mâncării. Bunicii noștri nu aruncau mâncarea. De 
vină este consumerismul. El ne-a obișnuit cu cantităţi mari așa că 
nu mai ştim valoarea adevărată a hranei. Pentru papa Francisc, a 
arunca mâncare este ca și cum ai fura de la săraci?. 

Consumatorii cumpără mai mult decât au nevoie. Conform 
unui studiu realizat de InfoCons și Asociaţia Marilor Reţele 
Comerciale din România (AMRCR) românii spun că principalele 
motive care îi fac să arunce mâncarea la gunoi sunt degradarea 
rapidă (26%), estimarea greşită a cantităţii de alimente care se 
consumă la o masă (21%) şi cumpărăturile în exces (14%). 15% 
dintre alimentele aruncate de români nici măcar nu au fost scoa- 
se din ambalaj. 

Consumatorii nu se uită bine la data de expirare. Potrivit 
unui studiu, mulţi americani aruncă o cantitate mare de hrană 
pentru că fac confuzia între data fabricaţiei şi data de expirare€. 

Atitudinile consumeriste sunt încurajate şi de supermarketuri. 
Acestea văd risipa ca pe un semn că treaba merge bine, că sunt 
îndeplinite standardele de calitate”. Există nevoia de produse 
proaspete sau care arată bine. Așa sunt aruncate multe produse 
care nu satisfac standardele. 

Pachetizarea, promoţiile agresive ale marilor magazine de tip 
„totul XXL” sau „3 la preţ de 1” sunt lucruri care încurajează risi- 
pat. O soluţie la care se gândesc autoritățile române e interzice- 
rea anumitor promoţii. Acestea îi tentează pe clienți să cumpere 
și ce nu le trebuie”. 

Unii cred că închiderea marilor magazine în weekend ar pu- 
tea modifica comportamentul de consum, astfel încât clienţii să 
facă mai multe drumuri și să se obișnuiască să cumpere cantități 
mai mici de alimente!. Un răspuns aici a fost că închiderea mari- 
lor magazine sâmbăta și duminica în Austria şi Germania ţine și 
de cultura locală. Aceștia merg la slujbă la biserică. În România, 
lumea merge la cumpărături în weekend". 

Altă explicaţie poate fi că supermarketurile nu pot anticipa la 
milimetru cererea. Acest dezechilibru ar fi și mai mare în condiții 
de planificare centralizată sau chiar în forma mai inocentă de 
control al prețurilor. 

Un alt punct important în discuţie e că supermarketurile 
reprezintă un procent mic din hrana aruncată, în jur de 5-7%. 
Procentul cel mai mare apare la gospodării, apoi la restaurante!?. 
În România, cea mai mare risipă apare la nivelul gospodăriilor 
populaţiei (49%), apoi în sectorul industriei alimentare (37%), în 
retail (7%), sectorul alimentaţiei publice (5%) şi sectorul agricol 
(2%), potrivit Ministerului Agriculturii şi Dezvoltării Rurale 
(MADR). Cu toate acestea lupta cu risipa e prioritar una cu su- 
permarketurile, e una împotriva corporațiilor. 

Un surplus arată tocmai că nu e cerere suficientă relativ la 
o ofertă. De aceea e curios că majoritatea explicațiilor merg pe 
cerere, pe consumerismul cumpărătorilor, nu pe lucrurile care 
cresc oferta. 

Pentru unii autori, reglementările statului creează risipa. 
Explicaţia surplusului nu ţine de nepăsarea companiilor sau a 
indivizilor, ca în explicaţiile consumeriste!*. Regulile sunt multe 
și despre tot felul de lucruri. Există reguli de siguranţă privind 
producţia şi distribuţia, reguli de etichetare, reguli de zonare pri- 
vind unde trebuie să se cultive și vândă cutare produs etc.15 În 
mare, supermarketurile au 3 opţiuni: donezi, arunci, vinzi la preţ 
mai mic hrana apropiată de expirare. Risipa hranei este legată 
de aruncarea ei. Niște mâncare donată nu este risipită. Evident 
reglementările afectează alegerile între aceste acțiuni. De exem- 
plu, devine mai ieftin să arunci mâncarea decât să o donezi dacă 
ai costuri mari de păstrare sau reguli complicate de ţinere a 
evidenţelor!€. 

Alteori pot exista regulile de siguranţă stricte care stimulează 
aruncarea hranei, nu donarea ei. De exemplu, dacă am o cutie de 
mazăre lovită, trebuie să o arunc, nu mai pot dona la un cămin 
de bătrâni”. 

Multe explicaţii ale acestui surplus ignoră rolul subvenţiilor. 
Subvenţiile sunt elefantul din cameră în multe discuţii pe risipă. 
Deşi ponderea agriculturii în bugetul UE a scăzut la jumătate 
faţă de anii '70, tot e în jur de 40%'. Parlamentul European a 
adoptat la începutul anului 2012 o rezoluţie prin care vrea să re- 
ducă la jumătate risipa de alimente până în 2025!. Aici e şi schi- 
zofrenia statului care pe de o parte luptă împotriva risipei, pe de 
alta subvenţionează masiv agricultura. Ex-ministrul Agriculturii, 
Achim Irimescu, crede că atunci când vor fi reduse subvenţiile, 
va fi redusă risipa”. 

O cale de a lichida un surplus e prin reducerea preţului. În 
România, din fericire, ai această opţiune şi se practică, de regulă, 
până la jumătate”. Prin 2013 exista o propunere a Rovanei Plumb, 
pe atunci ministru al Mediului, ca supermarketurile să reducă cu 
70% prețul alimentelor care se apropie de expirare, măsură care 
nemulțumea supermarketurile, care aveau pretenţia absurdă ca 
procentul reducerii să fie liber?. 

În România după ce expiră alimentele, magazinele sunt obli- 
gate să le distrugă. Un lucru interesant e că supermarketurile 
plătesc TVA-ul și pe bunurile distruse*. Un altul e că există o 
companie care deţine monopolul la această distrugere, Protan“. 

Obligativitatea donării apare la noi în legea 217/2016 privind 
risipa alimentelor, din 17 noiembrie. Aceasta a fost suspenda- 
tă în prima ședință a cabinetului Tudose. Decizia ministrului 
Daea a fost prorogarea legii până la sfârşitul anului, timp în 
care va fi refăcută. Legea actuală ar avea mai multe hibe, potrivit 
Ministerului Agriculturii. Una e neclaritatea termenilor folosiți. 
De exemplu, termenul „operatori economici” e neclar. Acesta se 
referă la toţi operatorii din sectorul agroalimentar în condiţiile 
în care în domeniu există operatori diverşi care nu au un specific 
comun și diferă semnificativ prin nivelul de producere a risipei. 
Aici se poate lua apărarea legii spunând că sunt referiri la nişte 
tipuri de întreprinderi în articolul 4, la sancţiuni”. Neclară este 
şi expresia „aflate aproape de expirarea datei-limită de consum” 
(Art. 2.2b). Există produse cu termen de valabilitate extrem de 
scurt. Așa, ar fi fost eliminat de pe piață produsul proaspăt, cu 
efecte negative majore, preponderent asupra producătorilor 
români. 

Altă obiecţie e că s-ar crea un comerţ paralel prin donarea că- 
tre ONG-uri (potrivit Articolului 3, aliniatele 3 şi 4). Acestea pot 
lua produse cu 3% din preţ și apoi să le revândă cu 25%. 

Apoi MADR spune că în lege nu sunt specificate instituţiile 
de control”. Aici chiar nu sunt probleme. Dacă nu sunt astfel de 
instituţii, se vor găsi. 

Obiecţia neclarităţii termenilor din lege apare și la supermar- 
keturi, care sunt reunite în Asociaţia Marilor Reţele Comerciale 
din România (AMRCR). Ce înseamnă alimente în „apropierea” 
datei de expirare? Unele produse, cum ar fi sucurile fresh, au 
trei zile durata de valabilitate”. Dacă în „apropierea” înseamnă 
3 zile, ele intră în magazin deja expirate. 

Alte obiecţii sunt dacă ONG-urile au capacități de depozitare 
şi transport. În plus, dacă nu vin să le ia, supermarketurile sunt 
sancţionate? Uneori se speculează că ar fi vorba chiar şi de un 
interes electoral cu aceste alimente”. 

Unele nemulțumiri sunt despre încălcarea proprietăţii priva- 
te. Obligativitatea „donării” este neconstituțională deoarece în- 
calcă articolul 44 din Constituţia României republicată, referitor 
la garantarea dreptului de proprietate“. Donez eu sau sunt obli- 
gat să donez? Nu ai cum să fii obligat să donezi, crede George 
Bădescu, reprezentantul supermarketurilor”!. Acesta a atins aici 
esența socialismului care e despre obligativitatea donaţiei, al- 
truism fake, pe banii altora, satisfacerea unor scopuri altruiste cu 
mijloace egoiste. 

O altă nemulțumire a supermarketurilor e legată de diferen- 
ţierea amenzilor în funcție de mărimea întreprinderii, nu a in- 
fracțiunii. În lege, amenda e progresivă, dar nu proporţională cu 
vina, ci cu venitul organizaţiei. Conform articolului 4.1, microîn- 
treprinderile sunt sancţionate cu sume între 1.000 lei și 3.000 lei, 
IMM-urile cu sume între 3.000 lei și 6.000 lei, iar întreprinderile 
mari cu sume peste 6.000 lei*. Dacă o întreprindere mare încalcă 
legea cu o cantitate mică de alimente, primește o pedeapsă mare, 
dacă o microîntreprindere încalcă aceeași lege, dar cu o cantitate 
foarte mare, plăteşte o amendă mult mai mică*. 

În genere, criticii legii cred că legea va împovăra retailerii. Va 
fi nevoie de proceduri noi de stocare şi furnizare a hranei nevân- 
dute“. Așa, scade oferta de alimente bune, nu doar risipa. Dacă 
sunt obligat să donez, mă gândesc dacă le mai iau de la produ- 
cător, spune Bădescu%. În opinia sa, prin această lege, românii 
sunt niște pionieri ai pionieratului. Lucrurile nu s-au așezat nici 
la nivelul UE. După Franţa şi Italia, România este a treia ţară 
europeană care a adoptat o astfel de lege privind obligativitatea 
donaţiei*. 

Cel mai bine e dacă această lege nu ar exista deloc. România 

putea zice „pas” acestui pionierat. Trebuie combătută și risipa 
de legi, nu doar de mâncare. Mai e de reținut și că această lege, ca 
şi cea cu 51% produse românești în hipermarketuri, a fost iniţiată 
tot de PNL, partid care, teoretic, trebuia să fie pentru proprieta- 
tea privată, nu împotriva ei. 

44 


FEUDALISMUL ȘI PROPRIETATEA PRIVATĂ 


Feudalismul e socialism sau capitalism? Termeni cheie în feu- 
dalism sunt „pământ” şi „chirie”. Schimbul feudal e pământ în- 
chiriat şi protecție versus bunuri şi servicii. Despre aceasta este 
relația de vasalitate. Această relaţie are loc, pe de o parte, între 
rege și moșieri, pe de alta între moșier și șerbi. Ca moșier, pri- 
meşti de la rege protecție și pământ cu chirie. La schimb dai bu- 
nuri şi servicii. Bunurile vin din recolte, serviciile pot fi oameni 
pentru armata regelui!. Apoi, moșierii ofereau pământ cu chirie 
şi protecţie țăranilor. Moşierul nu era doar moșier, ci şi judecător 
şi polițist?. Primeşti pământ de la moșier și îi achiţi o contribuţie 
în muncă și produse. În plus, trebuie să-i dai și servicii militare?. 
Se aştepta de la țărani să pună la bătaie, pentru servicii militare, 
un membru de familie bărbat, când erau anunţaţi de un nobil 
local sau de rege”. 

În feudalism, monarhul deţinea tot pământul dintr-o ţară. 
Acesta e proprietarul formal. Ceilalţi sunt mai degrabă chiriași, 
inclusiv moşierii. Şerbii sunt chiriași de gradul doi, vasalii vasali- 
lor, vasali de vasali. Doar regele e proprietar, are control exclusiv 
asupra pământului. Trebuie revizuită expresia „proprietatea tu- 
turor e a nimănui”. Proprietatea tuturor e a cuiva, a celui care are 
un control real, efectiv. „A nimănui” poate fi cel mult o metaforă 
că e neîngrijită, ca atunci când spun „acest teren e al nimănui” 
despre un teren în paragină. În feudalism, regele e proprietar. 
Proprietatea înseamnă control absolut, exclusiv. Şi moșierul are 
pământul de la superiorul său. Însă proprietarul ultim pare să 
fie regele”. Regele deținea formal pământul. Nobilimea îl deținea 
doar prin titluri ereditare transmise prin practica primogenitu- 
rii (moştenitor era primul fiu). De fapt, se moştenea chiria. Nici 

măcar moşierul nu e proprietar, nu putea spune că pământul e 
al lui”. Proprietarul ultim, nominal e regele. Cea mai mare parte 
însă era dat spre folosință vasalilor săi, adică nobililor. Dacă un 
vasal murea sau nu-și respecta obligaţiile, pământul revenea re- 
gelui. Acesta nu trecea la fiul cel mai mare până fiul nu aducea 
un omagiu și nu era acceptat ca vasal la rândul lui?, În feudalism, 
baronul local nu avea forța de azi, când s-a dovedit că baronul 
local poate ajunge rege, cum e cazul lui Dragnea. 

Feudalismul avea relaţii ierarhice. În vârf e regele. Imediat 
sub, sunt vasalii importanţi ai regelui: duci, conți, marchizi etc. 
Aceștia sunt vasalii de lux. Sub aceştia sunt vasalii comuni, de jos, 
prostimea, șerbii. Ei alcătuiesc majoritatea populaţiei. În feuda- 
lism oamenii au un status fix, din care nu pot ieşi. Castele sunt 
create de stat”. Munca e o obligaţie datorată de o clasă alteia pen- 
tru că așa e ierarhia din societate”. În societatea feudală statusu- 
rile erau clare și impuse de stat. Pe atunci, n-aveam anxietatea 
de azi legată de status!!. În feudalism, șerbii sunt legaţi de glie, 
spre deosebire de capitalism!?. Mobilitatea socială în feudalism 
e inexistentă. În feudalism clasa conducătoare achiziționează pă- 
mântul prin cucerire şi instituie nişte reguli prin care asupreşte 
ţăranii, negustorii şi meșteșugarii prin rente și taxe!5. Nu exis- 
tă egalitate în faţa legii. Şerbii nu sunt tratați la fel ca moșierii. 
Regele acordă privilegii diferențiat. În societatea feudală, dato- 
riile sunt prioritare iar drepturile sunt privilegii pe care regele 
le dă apropiaților. În genere, în feudalism datoriile vin înainte 
drepturilor!*. Drepturile depind de starea individului". Un om 
nu are drepturi ca om, ci ca membru al unei stări. Ai cutare drep- 
turi pentru că eşti moşier sau şerb!€. 

Pentru unii cărturari, descentralizarea făcea feudalismul mai 
onorabil relativ la despotismul oriental, de exemplu. Așa aveam 
un fel de checks and balances. În feudalism, puterea ar fi fost mai 
dispersată". Mărimea mică a statelor și lipsa barierelor de relo- 
care pentru comercianţi și a altor contribuabili au dus la prospe- 

ritate'5. Când un prinţ voia să crească taxele, membrii productivi 
ai societăţii se puteau muta în jurisdicţiile vecine unde expropri- 
erea era mai mică. Avantajul Europei, faţă de alte culturi ca India, 
China sau lumea islamică, era descentralizarea. Europa avea un 
sistem de jurisdicții aflate în competiţie. Descentralizarea descu- 
raja furtul. Mobilitatea era încurajată de aproprierea geografică 
și în special prin afinitatea culturală. Conducătorii controlau mai 
greu fluxul de capital și persoane”. 

Feudalismul nu e atât de liberal. E adevărat că nu se compara 
cu despotismul oriental. Diferenţa între cele două e însă de grad, 
nu de natură. Termenul „feudalism” este despre furatul pămân- 
tului prin cucerire și extragerea de rente de la țărani”. Țăranul e 
exploatat pentru că nu are control exclusiv asupra pământului 
lucrat?!. Relaţia de vasalitate e impusă, nu e un schimb voluntar, 
chiar dacă iobagul are mai multă libertate ca un sclav. În feuda- 
lism, expresia „noblesse oblige” trebuie luată literal. Ţăranii erau 
legaţi de glie. Aceștia nu puteau pleca fără permisiunea moșie- 
rului. Şerbul are ceva mai multă libertate decât un sclav. Sclavul 
e proprietate. Nu e nicio diferenţă între el şi un dulap sau un 
câine. Un sclav poate fi ucis?. Șerbul nu poate fi vândut, sclavul, 
da. Aceasta e diferenţa cheie între sclav şi şerb?. Pe de altă parte, 
în ambele avem muncă forțată. Instituţiile feudale se bazau pe 
muncă forțată, extractivă?. 

Pentru socialişti, capitalismul e un fel de feudalism. Motivația 
e că avem inegalităţi materiale, straturi. Și feudalii și patronii 
sunt bogaţi, spre deosebire de restul populaţiei”. În realitate, în 
capitalism, spre deosebire de feudalism, poţi ieși din starea ta, 
poţi deveni din sărac, bogat. Diferenţa specifică a capitalismul 
de feudalism e dată de forma de proprietate, nu de inegalităţi. 
Inegalităţi am în orice sistem, inclusiv în comunism. Inegalitatea 
economică poate fi produsul intervenţiei statului și așa se şi în- 
tâmplă în feudalism. Aici statul dă privilegii sau poveri arbitra- 
re%. E important cum şi-au dobândit bogăţia cele două categorii, 

moșierii din feudalism şi antreprenorii. Moşierul nu și-a obținut 
averea prin piaţă, din satisfacerea preferințelor unor consumatori. 
Aceasta vine din cucerire sau din generozitatea unui cuceritor”. 
Prin contrast, patronii își fac banii din piață. Aceștia au pierderi 
dacă nu mai au clienți. În capitalism, banii nu vin oricum. Într-o 
societate feudală, individul poate da vina pe castă, pe status. În 
capitalism, însă, rezultatele depind de eforturile lui. De aici şi re- 
sentimentele împotriva capitalismului. Stânga contemporană a 
menţinut ideea de ură de clasă, chiar dacă este împotriva urii de 
rasă sau cel puţin împotriva urii față de rase non-albe. Aceasta e 
cea mai vizibilă în ura faţă de 1%, minoritatea oamenilor bogaţi, 
fără a se specifica întotdeauna dacă este vorba şi de chiaburi. 

Feudalismul e socialism, pe definiția minimală a socialismu- 
lui drept colectivizare a mijloacelor de producţie. În feudalism 
avem o colectivizare a pământului şi a muncii. Nu decide mun- 
citorul cui să-şi vândă munca. Munca nu e o marfă, ci e proprie- 
tatea castelor dominante. Apoi, în capitalism oricine poate cum- 
păra pământ, indiferent de castă, că e șerb sau nu”. 

Mai avem feudalism azi? Răspunsul este că da. Oamenii pot 
deține proprietate, însă aceasta e reglementată de stat şi taxată 
suficient pentru a avea sentimentul că eşti chiriaş. Relaţia de va- 
salitate reapare sub alte forme. Stânga vede un stat extins drept 
o chestie fresh, nu ca pe o chestiune medievală%. Pentru unii UE 
seamănă foarte bine cu sistemul feudal. Aceasta respinge forța 
individului şi a comunităţii în favoarea unui stat hipercentrali- 
zat”!. Comuniștilor chinezi le-au folosit relaţiile feudale anteri- 
oare. Acestea erau compatibile au autoritarismul comuniștilor 
şi sistemul lor ierarhizat”. La fel s-a speculat despre comuniștii 
ruși, că au primit la cheie ierarhia ţaristă anterioară. Aşadar, pen- 
tru identificarea feudalismului ca socialism contează controlul 
individului de către colectivitate. Contează mijloacele coerciti- 
ve folosite, nu scopurile. Feudalismul rămâne socialism pentru 
că are control coercitiv exclusiv asupra muncii și pământului. 
Eticheta rămâne și dacă feudalul era ecologist și anti-fracking. 

CREȘEALĂ VERSUS EROARE 


Dacă distincţia nu exista, ar fi trebuit inventată. E o distincţie 
popularizată de ministrul contemporan al educaţiei Liviu Pop. 
Eroarea diferă de greşeală prin magnitudine și reparabilitate. 

Magnitudinea. Erorile sunt mari, greșelile mici. Efectele celor 
două sunt diferite. Greșelile afectează un individ, sunt personale, 
erorile afectează multă lume, sunt colective, sistemice!. 

Reparabilitatea.  Greşelile sunt reparabile, erorile, nu. 
Reparabilitatea decurge din magnitudine. Erorile sunt ireparabi- 
le tocmai pentru că sunt mari și sistemice. 

Miza distincţiei greșeală — eroare a fost una pragmatică. 
Rostul ei era să ofere o apărare ministrului la moţiunea simplă a 
PNL pe educaţie. Situaţia proastă din educaţie nu se datorează 
ministrului, ci avem erori de sistem, cumulate în timp. Acestea 
sunt independente de acţiunile sale ca ministru și există dinain- 
tea numirii sale ca ministru?. Ministrul este dispus să admită că 
a făcut greşeli gramaticale, dar nu erori de sistem în educaţie. E 
o recunoaștere parțială. De exemplu, pe cea cu „copiii” scris cu 
doi de „i” n-a asumat-o. Pentru greşeală ministrul a dat vina pe 
un funcţionar din minister*. Mai e o însă greşeală dacă ea s-a 
extins şi asupra ministrului? Ea era dacă efectul se limita doar la 
acel funcţionar nenorocit. Dincolo de asta, ministrul crede că nu 
a comis erori în sistemul de învățământ. Nu el este eroarea din 
sistem. 

Situaţia actuală a manualelor este o greşeală sau o eroare? Ea 
nu poate fi o greșeală pentru că afectează un număr mare de 
persoane. Dacă e o eroare şi ministrul vrea să o repare, avem o 
contradicție. Prin natura lor, erorile nu pot fi corectate. Ministrul 

spune că vrea să evite situația unor manuale slabe“, când spune 
că până nu vom putea garanta un conţinut de calitate, nu vom 
pune pe masa elevilor orice și oricând?. Dacă starea manualelor 
de acum nu e o eroare, atunci poţi evita bine-merci erori viitoare. 
Altfel, nu poţi corecta erori. 

Numirea lui Pop ca ministru e o greşeală sau o eroare? 
Problema educaţiei e într-adevăr una de sistem, însă e legată mai 
degrabă de forma de proprietate. Problema e socialismul educa- 
ţional. Dacă statul e cel mai prost administrator, acest lucru se va 
vedea şi în educaţie. Dacă admitem că problemele educației ţin 
de sistem, sunt erori structurale, atunci numirea lui Pop nu este 
o eroare. 

Persoana e relevantă doar în măsura în care poate schimba 
sistemul. În momentul de față nu prea ai ce schimba. Există ba- 
riere inclusiv constituţionale iliberale, dincolo de socialismul in- 
stinctiv al decidenţilor şi dascălilor. Dacă sunt permise schimbări 
liberale și Pop nu le-ar face, atunci numirea lui ar fi o eroare. 

Așa cum observa Walter Block, o inferenţă de geniu a intelec- 
tualilor și nu doar a celor români, după căderea comunismului, a 
fost: sistemul e prost, să-l aplicăm doar în domenii sensibile, im- 
portante: sănătate, educaţie etc. De altfel, principala măsură re- 
comandată de autorii de policy pe educație, dacă nu singura, este 
creșterea procentului din PIB acordat educaţiei. De fapt, aceasta 
e reţeta pentru orice elaborare de politici. lei o medie europea- 
nă a unui indicator de pe Eurostat, de exemplu, procentul din 
PIB alocat educaţiei sau numărul de paturi în spital şi recomanzi 
creşterea cheltuielilor publice pentru ca România să atingă acea 
medie. În general, o persoană care vorbește împotriva marketi- 
zării educaţiei, care vede educaţia ca pe ceva nobil, dincolo de 
forțele meschine ale pieţei, 5 minute mai încolo cere bani de la 
stat. 

Distincția greşeală — eroare este o greșeală sau o eroare? 
Distincția s-a vrut și o capcană semantică. Pop a vrut să testeze 

publicul, să-l încerce: „Am văzut, intenționat urmăresc să văd 
reacţia, unii au căzut în capcană. Încet-încet vor vedea cei care 
privesc cuvintele din prisma sinonimelor”*. Un răspuns la aceas- 
tă distincţie a fost că în Dicţionarul explicativ al limbii române, 
cele două cuvinte, „greşeală” și “eroare” sunt sinonime. E o in- 
terpretare care apare şi la Gabriela Firea: „Orice eroare se poa- 
te îndrepta. Cine este fără de greșeală?”. Vedem cum viitoarea 
preşedintă a României vede eroarea ca reparabilă. E o discuţie 
deschisă dacă vor rezulta erori din preluarea distincţiei greșeală — 
eroare. Până acum nu s-a înghesuit lumea să preia distincţia. Aşa 
că e un risc scăzut de erori viitoare. În plus, Dex-ul nu e mereu 
o călăuză, mai cu seamă pe discuţii puţin mai complicate, mai 
tehnice. Dacă ne luăm după Dex vedem că liberalismul, în unele 
definiţii, este ceva pro burghezie, pro oamenii cu stare. 

EXTREMISMUL LIBERTARIAN 


De multe ori discuţia pleacă de la afirmaţia candidatului ame- 
rican la prezidenţiale Barry Goldwater: „Extremism in defense 
of liberty is no vice. Moderation in the pursuit of justice is no 
virtue”. 
Există două obiecţii la adresa libertarianismului: 
- extremismul libertarian este nazist. Apare la stânga. 
- extremismul libertarian este comunist. Apare la dreapta. 
Există două sensuri ale termenului extremism: 
— abatere mare faţă de medie într-o variabilă, 
- abatere față de opinia mainstream. 
O teorie descrie o situaţie ideală, tactica este despre pașii prin 
care ajungem la acea situaţie ideală. Stânga critică teoria liberta- 
riană; dreapta, tactica. Pentru ambele însă, extremismul e ceva 


ȘI 


rau. 


Extremismul e rău 


Ideea că a fi extrem e în sine ceva rău e criticată de Ayn Rand. 
Pentru aceasta, termenul „extremism” e ceva distanțat de me- 
die sau ceva mare în grad. Aceasta este utilizarea de dicţionar 
a termenului!. Moderat și extremist nu sunt decât niște gradaţii. 
Calitatea gradului depinde de lucrul gradat. Dacă avem un lucru 
bun, mai mult din acel ceva va fi un lucru și mai bun. Dacă e un 
lucru rău, mai mult din acel ceva e şi mai rău. Pentru Ayn Rand, 
e eronat să spui că extrem din orice e rău, indiferent de natura 
acelui ceva?. Este un punct de vedere împărtășit de icoana stângii 
contemporane, Martin Luther King jr. Acesta distinge între ex- 
tremism bun și extremism rău și crede că problema relevantă e să 

alegem extremismul bun. Există extremism al urii și extremism 
al iubirii sau extremism al dreptăţii și extremism al nedreptă- 
ţii. De exemplu, Isus e considerat extremist în sens bun, pentru 
iubire, adevăr etc”. Interesant e că și atunci era la modă această 
acuzaţie de extremism. 

Dacă extremismul e mereu ceva rău, atunci sunt la fel de 
bune o boală extremă și o sănătate extremă, prostia extremă și 
inteligența extremă, onestitatea desăvârşită şi lipsa ei“. E bine 
atunci când ești moderat politicos sau moderat inteligent etc.? 
Înţelegem exagerarea acestei utilizări când punem „moderat” 
lângă lucruri rele sau „extrem” lângă lucruri bune. E o poziţie 
extremistă să vezi orice formă de extremism ca rău. 


Extremismul libertarian e nazist 


Pentru stânga contemporană extremism înseamnă intoleran- 
ţă, ură, rasism, bigotism, teorii dubioase, instigarea la violență“. 
Opinia leftistă mainstream e că liberalismul e un fel de nazism. 
Dacă eşti extremist cu privire la libertate, vei cere reguli naziste, 
discriminatorii, vei fi extremist cu privire la agresiunea împotri- 
va minorităților. 

Un argument pentru poziția de stânga ar putea fi existența 
sclaviei sau a legilor Jim Crow din SUA, într-o ţară capitalistă. 
Să ne gândim la regulile segregaţioniste din Sud care interziceau 
căsătoriile între rase. Răspunsul aici e că astfel de instituții nu 
sunt liberale. Ele încalcă libertatea și egalitatea în faţa legii, valori 
fundamentale ale liberalismului. America nu era atât de liberală, 
dacă avea astfel de instituţii, chiar dacă era mai liberală decât ale 
ţări, nu că liberalismul e prin natura sa extremism nazist. 

Un alt argument ar fi că regulile liberale în sine permit acțiuni 
rasiste. De exemplu, capitalismul nu incriminează acțiuni rasiste 
ca atunci când refuzi să servești anumite persoane minoritare 
într-un bar sau să le iei într-un taxi. Răspunsul aici e că acest re- 
fuz nu e agresiune, darămite una extremistă, chiar dacă refuzul 

e motivat rasial. Altfel, cum ar trebui să procedăm cu cineva care 
nu vrea să se căsătorească cu o persoană romă? E ca şi în situația 
cu taxiul. Refuzi un schimb voluntar. 

Nu orice extremism e nazism. Atât nazismul, cât și libertaria- 
nismul sunt extreme, însă din motive diferite. Într-o parte e pre- 
ferată libertatea într-un grad mare, în nazism e preferată absenţa 
ei. Inferența mainstream e că fiind extreme, sunt la fel, omiţând 
faptul că sunt extreme diferite. 

Agresiune e inițierea violenţei împotriva persoanei sau pro- 
prietății unui individ. Faptul că o filosofie e extremistă cu privire 
la libertate, nu înseamnă că e extremistă cu privire la agresiunea 
împotriva unor minorităţi. Pe această echivocaţie se construieşte 
mare parte din critica mainstream la capitalism. Naziștii şi co- 
muniştii sunt într-adevăr extremiști, însă cu privire la gradul de 
agresiune folosită, care e foarte mare, dar şi la absenţa libertăţii, 
fiind sisteme totalitare. Libertarienii sunt extremi cu privire la 
un lucru bun, libertatea, naziștii sunt extremi cu privire la un 
lucru rău, agresiunea, inițierea violenţei asupra unor oameni ne- 
vinovaţi. În mod curios, libertarianul e considerat agresiv deși se 
călauzeşte după principiul non-agresiunii (NAP). 

Pentru stânga contemporană, dacă ceva e extrem, e în mod 
necesar agresiv, violent. Soluţia va fi calea de mijloc. Să alegem 
un grad moderat de libertate și unul moderat de sclavie, unul 
moderat de dreptate și unul moderat de nedreptate etc. Alegerea 
căii de mijloc e încurajată și de punerea nazismului și comunis- 
mului drept capete ale spectrului politic”. În realitate, alegerea 
reală e între libertarianism și totalitarism. Care e meritul că sun- 
tem doar la jumătatea drumului de fascism și că nu suntem la 
celălalt capăt? 

Libertarianismul ar fi nazist pentru că absolutizează liberta- 
tea. Strict vorbind, nu o absolutizează pentru că nu toate acțiu- 
nile sunt permise. Nu eşti liber să ucizi, furi, încalci contracte etc. 
Există câteva obligaţii minimale, chiar dacă nu mii de obligații, 
ca în socialism. 

Social-democraţia spune despre sine că nu e extremă. În re- 
alitate egalitatea de șanse e aplicată peste tot. Să ne gândim la 
programele finanţate prin fondurile europene. La fiecare aplica- 
ţie există precizarea că acțiunile desfăşurate trebuie să fie con- 
forme cu egalitatea de șanse. lar situația e valabilă despre valo- 
rile fundamentale ale oricărei ideologii politice, inclusiv despre 
moderație. 


Extremismul libertarian e comunist 


E o critică ce apare mai degrabă la conservatori și aici extremis- 
mul libertarian seamănă mai degrabă cu comunismul. Dacă 
stânga asocia extremismul cu nazismul, dreapta îl asociază cu 
comunismul. Acesta e revoluționar, extremist prin contrast cu 
schimbările pașnice, graduale, democratice. Libertarienii fiind 
extremiști, vor apela la tactici violente. Valoarea moderaţiei apa- 
re la conservatori şi prin aceasta se opune extremismului comu- 
nist, schimbărilor revoluționare. 

Raționamentul conservator este un non-sequitur. Idei extre- 
me nu necesită tactici extreme. E adevărat că opinii ca privati- 
zarea drumurilor sau a tribunalelor sunt extreme în raport cu 
establishmentul reprezentat de social-democrație sau socialismul 
soft, care e ideologia dominantă de azi. Ideile extreme pot fi pro- 
movate prin tactici moderate, convenţionale. Tacticile recoman- 
date în general de autorii libertarieni sunt răspândirea ideilor 
libertariene şi votul. Niciuna dintre acestea nu este nici extremă, 
nici agresivă. Goldwater era extremist pentru că avea convingeri 
libertariene, nepopulare nu pentru că cerea susținătorilor să fo- 
losească violenţa. Din acest motiv a și pierdut alegerile din 1964. 
Inclusiv nazismul ajunge la putere prin alegeri, prin mijloace 
democratice. 

În al doilea rând, nu toate tacticile extreme sunt agresive. Să 
ne gândim la greva foamei sau nesupunerea civică. 

Invers, poţi avea valori mainstream, iar tacticile tale să fie agre- 

sive, extreme. Ideile Occupy Wallstreet, Black Lives Matter nu 
sunt extreme, sunt locurile comune ale stângii contemporane — 
combaterea rasismului, mai multă redistribuţie, un mediu mai 
curat etc. — însă unele din tacticile lor sunt. Așa se întâmplă când 
sunt incendiate spitale și pizzerii!. 

O altă critică adusă de conservatori e irelevanța politică a li- 
bertarianismului. E o critică de real politics. Extremismul împie- 
dică schimbări graduale, incrementale. Ceilalţi nu-ți vor mai lua 
poziţia în serios dacă eşti etichetat ca „extremist”. Publicul va fi 
mai puţin tentat să asculte pe cineva care e împotriva split TVA 
dacă acesta susţine opinii extreme ca privatizarea serviciilor de 
poliţie sau a tribunalelor. Ideile extreme vor fi mai puţin dige- 
rate de public. Uneori e dat ca exemplu de moderație Milton 
Friedman!!. Soluţia voucherelor a lui Friedman pare relevantă 
pentru acest gradualism. El nu cere privatizarea educației, ci 
încearcă să scoată școala treptat de sub controlul statului prin 
vouchere. Totuși, în politici precum armata obligatorie” sau a 
controlului chiriilor'*, Friedman a fost radical, nu moderat. 

Establishmentul variază. Acum nazismul este extrem, însă în 
Germania anului 1933 nu era. Ca atare, mainstream-ul nu poate fi 
un benchmark al unei ideologii din moment ce idei toxice au fost 
şi ele mainstream la un moment dat. 

Altă critică e că extremismul îngreunează colaborarea cu alte 
grupuri. În realitate, libertarienii au colaborat cu succes cu oa- 
meni din tabere diferite. De exemplu, au fost alături de conserva- 
tori în teme ca reducerea taxelor şi dereglementarea şi alături de 
stânga pe teme ca legalizarea drogurilor, imigrație etc.!* 

E ceva adevărat în obiecția conservatoare că sunt greu de 
implementat idei nepopulare. Însă orice progres al răspândirii 
ideilor a avut de înfruntat o majoritate ostilă. Şi ideile mainstream 
de azi, de exemplu, ideea Uniunii Europene, au fost minoritare 
cândva. 

Apoi, uneori o poziţie extremă a inspirat și mişcat oamenii 
mai mult decât una moderată. De exemplu, a avut mai mult suc- 

ces ideea extremă că sclavii sunt oameni ca și noi decât argu- 
mentul moderat şi pragmatic că trebuie să îmbunătăţim condiția 
sclavilor sau că munca forțată nu e eficientă!5. 

O idee recurentă a apărătorilor comunismului e că acesta n-a fost 
aplicat pentru că muncitorii n-au deținut efectiv mijloacele de 
producţie. Într-adevăr, controlul real era exercitat de o elită de 
partid, nu de muncitori. De aici se deduce însă că sistemul co- 
munist n-a fost aplicat și mai avem de așteptat să fie aplicat cu 
adevărat. Revoluţia a fost trădată. Discuţia e relevantă și pentru 
azi. Și în socialismul democratic deținem lucruri în comun: poşta, 
educația, brațul Pavel etc. 

Un răspuns la inegalitatea deciziei din socialism e legea de 
fier a oligarhiei a teoreticienilor elitişti (Michels, Mosca, Pareto 
etc.). Potrivit ei, în orice activitate omenească, orice organizație 
va fi condusă de o elită restrânsă. Aceasta funcționează peste tot, 
că vorbim de firme, sindicate, organizaţii caritabile sau de clu- 
buri!. În orice organizație vom avea întotdeauna o minoritate de 
oameni formată din lideri și o majoritate formată din follotoers?. 
Consecința acestei legi e că indiferent de forma de socialism apli- 
cată, hard (comunism, nazism) sau soft (socialismul democratic), 
vom avea mereu inegalitate de decizie între lideri și followeri. 
Toate animalele sunt egale, însă unele animale sunt mai egale 
decât altele. 

Argumentul principal al lui Michels e că democraţia are ne- 
voie de organizare, iar organizarea duce la oligarhie, la un con- 
trol de către elite. Potrivit legii de fier a oligarhiei, democraţia și 
organizarea pe scară largă sunt incompatibile. O birocraţie este 
ierarhizată din raţiuni de eficiență. Multe decizii care trebuie lu- 
ate zilnic nu pot fi luate eficient de un număr mare de oameni. 
Funcționarea eficientă a organizaţiei cere concentrarea puterii în 

mâinile câtorva oameni“. Pe măsură ce organizaţia creşte, sarci- 
nile devin mai multe și mai grele. Acestea nu mai pot fi rezolvate 
din mers, ci e nevoie de specializare, de diviziunea muncii”. În 
orice organizaţie, că e stat sau partid politic, e nevoie de diferen- 
ţierea organelor și funcţiilor*. Cu cât creşte numărul persoanelor 
organizate, cu atât crește numărul sarcinilor și calitatea lor”. Așa 
se formează o birocraţie ierarhică5. Democraţia duce la oligarhie, 
la o elită care decide asupra treburilor cetăţii. Cu cât crește orga- 
nizarea, cu atât creşte puterea liderilor”. Dacă fiecare persoană 
participă egal la decizie, creşte foarte mult timpul luării deciziei. 
Democraţia directă funcţionează în grupuri atât de mici că sunt 
de fapt formate doar din lideri. Pentru succes orice organizare 
are nevoie de o mână de profesioniști drept lideri sau o minori- 
tate dedicată și care poate rezolva aceste lucruri!. 

Pentru Michels, democraţia este despre o influenţă şi o par- 
ticipare egală în legiferarea interesului comun!!. Dacă democra- 
ţia înseamnă decizie egală, atunci democraţia este imposibilă. 
Majoritatea nu decide, ci doar urmează această minoritate de 
lideri. Împărţirea lideri - followeri există nu doar în monarhia 
absolută, ci și în democraţie. Democraţia directă nu e o soluţie. 
Pentru Michels, cele două obiecţii principale la referendum sunt 
incompetenţa maselor și lipsa de timp”. Referendumul ia timp. 
Bernstein spunea că și dacă selectăm cele mai importante ches- 
tiuni pentru referendum, cetățeanul va găsi în fiecare duminică 
pe birou un număr de probleme care-i va tempera entuziasmul 
pentru referendum. Masele nu pot trece cele mai simple rezo- 
luţii. Așa apare necesitatea democraţiei reprezentative. Aceasta 
rezultă din numere!. Situaţia nu poate fi rezolvată prin îmbună- 
tăţirea mijloacelor de comunicare. Cum adunăm masele într-un 
anume loc și timp și cu frecvenţa cerută de viața de partid?%5. 
Democraţia directă are costuri mari şi așa e preferată democrația 
reprezentativă. Prin referendum se pierde timp. Referendumul 
pare nepotrivit pentru chestiuni urgente!*. Apoi acesta ar fi în 


252 COSTEL STĂVĂRACHE - INCURSIUNI TURBOLIBERALE 


conflict cu militantismul partidelor socialiste!. De obicei, parti- 
dele sunt ostile referendumului!. Michels observa cum referen- 
dumul a fost rar utilizat de partidele socialiste și cu rezultate sla- 
be. La rezultatele proaste au contribuit ambiguitatea întrebărilor 
şi participarea insuficientă a maselor. E un instrument puţin uti- 
lizat de socialiști, deşi socialiștii par mai interesați de guvernarea 
directă, de către popor”. „Burghezii” din Elveţia îl folosesc mai 
mult ca socialiștii. 

Apoi, şi referendumul e organizat de cineva. Și aici apare ris- 
cul manipulării agendei de către elite. Acestea decid ce și când 
să se voteze. 

Michels descoperă această lege sociologică prin observarea 
oligarhiei din partidele social-democrate din Europa, la sfârșitul 
secolului XIX”. Şi acestea erau dominate de lideri, deși unii soci- 
alişti, cum erau cei nemți, spuneau că n-au lideri, că partidul nu 
are decât angajaţi, că e un partid democratic și că existenţa lide- 
rilor e incompatibilă cu democraţia”. Tendinţa oligarhică există 
şi în sindicate. Când sindicatele devin mari și puternice nu mai 
caută să-și extindă numărul de membri, ci să-l restrângă. Acestea 
încearcă să pună o cotizație mare pentru admitere, cer o perioa- 
dă de ucenicie mai mare etc. Sunt lucruri prin care sindicatele 
vor să păstreze privilegiile membrilor pe seama altor muncitori?. 

O chestiune înrudită cu această inegalitate de control e the 
principal — agent problem. Există riscul ca liderul să acţioneze con- 
trar intereselor persoanelor reprezentate. Aceasta rezultă din 
controlul inegal. Dacă liderul are o putere mare de decizie față 
de membri, evident că poate decide și să se sustragă controlului 
lor. Elitele au interesele lor, iar acestea sunt diferite de cele ale 
cetățenilor%. 

În plus, Michels analizează diverși factori care consolidează 
oligarhia dincolo de discursul oficial al partidelor. Există câteva 
trăsături ale liderilor și followerilor care consolidează oligarhia 
organizaţională. O astfel de trăsătură e incompetența maselor. 

Masele sunt incompetente şi au nevoie de direcție?!. Şi Lenin cre- 
de — în clasicul „Ce-i de făcut?” — că e nevoie de un grup mic de 
revoluționari de profesie care să conducă masele. Liderii sunt 
percepuți ca fiind cei mai capabili”. Liderii trebuie să fie educați. 
De exemplu, candidaţii la funcţia de secretar al sindicatelor sunt 
testaţi pentru cunoașterea chestiunilor juridice şi pentru skill-uri- 
le de scriere”. Reglementările sindicatelor din industria metalu- 
lui aveau 47 de pagini şi conţineau 39 de paragrafe. Fiecare pa- 
ragraf avea între 10 şi 12 secţiuni. Orice muncitor obișnuit s-ar 
pierde în acest labirint”. Exemplul e de la începutul secolului XX. 
Azi, un muncitor obișnuit trebuie să ştie biblioteci de reglemen- 
tări. Apoi Michels spune că de multe ori masele au arătat mai 
puţină înțelegere a democraţiei decât guvernul reprezentativ%. 
Masele aleg rău. Și la noi politicienii menţionau acest argument. 
Dacă masele ar vota pentru pedeapsa cu moartea sau abolirea 
taxării? Alt argument menţionat e că referendumul a fost folosit 
de dictatori. 

Apoi există un cult al veneraţiei între mase. Uneori membrii 
dau copiilor numele liderilor. De exemplu, în Germania, între 
1863 şi 1875 era o explozie a numelor „Lassalle” și „Marx”?%. 
Există apoi indiferența politică a maselor și nevoia lor de a fi ghi- 
date. Mai e şi atitudinea de mulțumire a maselor pentru cei care-i 
reprezintă”. 

În plus, liderii au la dispoziţie sancţiuni negative și pozitive 
pentru a promova comportamentul dorit. Aceștia promovează 
tineri care sunt de acord cu ei. Aşa, oligarhia se perpetuează. 
Birocraţia promovează centralizarea puterii”. Există și un con- 
trol prin bani al organizaţiei. Partidul are la îndemână posturi 
plătite. Astfel poate oferi o carieră liderilor muncitorilor. Aşa, 
liderii proletari devin burghezi”. Plata pentru serviciile aduse 
întărește birocraţia partidului”. Un alt de mijloc de menţinerea a 
dominaţiei clasei conducătoare este transmiterea ereditară a pu- 
teii”. Un altul e votul de încredere cerut de lideri. Toate aceste 

lucruri încurajează împărțirea lideri — followeri din organizații. 

Revoluţia rusă a confirmat predicția că o revoluţie socialistă 
reuşită nu va duce la mai multă democraţie pentru clasa munci- 
toare. Aici un grup de conducători doar a fost înlocuit cu altul”. 
În 1920, la doar 3 ani după preluarea puterii, bolșevicii au înce- 
put să facă curăţenie în rândul propriului partid. Partidul şi-a 
exilat lideri importanţi pentru că s-au opus voinţei secretarului 
de partid, Iosif Stalin“. Legea de fier a oligarhiei n-a dat sem- 
ne de dispariție. Dimpotrivă, această tendinţă a fost exacerbată. 
În URSS, o elită prospera în timp ce masele trăiau în sărăcie”, 
Puterea elitelor n-a dispărut nici în Cuba sau China*. 

Sunt mai multe răspunsuri socialiste la critica elitistă. Aceștia 
dau vina pe organizare, proprietatea privată, diviziunea mun- 
cii, lipsa educaţiei etc. Odată abolite aceste lucruri, vom avea un 
control egal al deciziei. 

Pentru autorii comuniști, oligarhia depinde de forma de pro- 
prietate, nu de organizare. Cum în noua societate comunistă e 
abolită proprietatea privată, nu va rezulta o clasă nouă*. Şi anar- 
hocomuniștii acuză proprietatea privată“. Pentru ei, statul e rău 
pentru că protejează proprietatea privată, ierarhia, inegalitatea 
etc. Prin eliminarea statului am scăpat de ele. Când se va trece 
la anarho-comune non-statale vom avea şi egalitate de control al 
deciziei între oameni. 

Proprietatea înseamnă control, ori liderii comuniști au acest 
control şi nu doar asupra mijloacelor de producție non-umane, 
cum sunt capitalul și resursele naturale, ci și asupra resurselor 
umane. În socialismele hard (comunism, nazism) un om poate 
fi de facto proprietatea altui om, ca în sclavie. Colectivizarea nu 
aboleşte inegalitatea deciziei. Votul egal pe decizii nu e o impo- 
sibilitate fizică. Doar că nu e eficient și în acord cu modul obiş- 
nuit de funcționare al organizaţiilor mari. E foarte costisitor să 
aduni atâta lume la fiecare decizie. Multe decizii sunt banale. De 
exemplu, trebuia schimbată hârtia de la imprimantă în nu ştiu 

ce birou. Ce fac? Adun 20 de milioane de oameni ca să ratifice 
această decizie? Costurile sunt mai mari decât beneficiile. E mai 
ineficient şi decât a fost sistemul comunist așa cum îl ştim istoric. 
În apărarea comunismului trebuie spus că se obţine totuşi o ega- 
litate, egalitatea în sărăcie pentru mase. 

Socialismul asumă că toţi oamenii sunt egali natural. 
Diferenţele sunt efecte ale diviziunii muncii“. De fapt, diviziu- 
nea muncii rezultă din inegalităţi naturale. X se ocupă de sarcina 
y pentru că are skill-urile potrivite. La fel sunt și skill-urile de lider. 
Pentru socialiști, inegalitatea e construită social. Dacă schimbăm 
instituția opresivă a proprietăţii private cu una non-opresivă a 
proprietăţii comune, inegalitatea dispare. În realitate, inegalități- 
le naturale se manifestă şi în politică. Această intuiție scapă soci- 
aliştilor din toate partidele. 

Inegalitatea de decizie există și pe piaţă. Cei mai buni și de- 
dicaţi vor deveni lideri, că vorbim de o fabrică de oțel sau de un 
club de bridge”. Există o inegalitate naturală a abilităţilor şi in- 
tereselor. Acestea sunt elite naturale. Ascensiunea lor are la bază 
serviciile aduse semenilor fie în organizaţie, fie în producerea 
de bunuri pentru consumatori. Elitele politice sunt, în schimb, 
aristocrații artificiale“. De exemplu, o elită politică decide că fot- 
balul e rău şi-l scoate în afara legii. Elitele naturale aici sunt jucă- 
tori, antrenori, organizatori ai jocului etc. Elitele artificiale sunt 
cele politice“. Elitele artificiale emerg prin suprimarea elitelor 
naturale”. 

Avantajul pieţei e că-i crește muncitorului puterea de decizie. 
În comunism, singurul patron este statul iar muncitorul trebuie 
să-i accepte condiţiile. Muncitorul nu poate găsi un angajat mai 
bun. Avem un monopol al statului pe piaţa muncii“. Pe piaţă, ai 
free entry şi free exit. 

E omul multilateral dezvoltat un răspuns la oligarhia orga- 
nizaţiilor? Poate fi un răspuns la incompetenţa maselor, nu și la 
inegalitatea de control. Chiar dacă apare acel om nou care face 

de toate, e și fizician, muncește şi în fabrică, cântă și la pian etc., 
întrebarea de ce ar face joburi proaste? „Cine va duce gunoiul”? 
Un răspuns poate fi că se vor sacrifica unii pentru că ţin ca sis- 
temul comunist să reușească. Această coadă la sacrificiu nu prea 
a avut loc în societăţile comuniste cunoscute și nu există nici la 
socialiștii din prezent. 

Alt răspuns comunist la inegalitatea deciziei se concentrea- 
ză pe originea sănătoasă a liderului. Dacă liderul vine din clasa 
socială sănătoasă, nu se va forma o nouă clasă. Scopul va fi să 
prezerv această origine sănătoasă, să evit îmburghezirea lideri- 
lor muncitorilor. Aici sunt sugerate diverse soluţii, ca viaţa în 
comun, educaţia etc. Prin traiul în comun(e) se cultivă conştiinţa 
de clasă”. Așa, liderii proletari nu vor acţiona împotriva clasei 
muncitoare. Bakunin cerea socialiștilor burghezi să-şi abandone- 
ze modul de viaţă burghez“. În 1871, Neceaev spunea că un ade- 
vărat revoluționar e cineva devotat cauzei. Acesta nu are interese 
personale, afaceri, sentimente, ataşamente, nici proprietate, nici 
măcar un nume. Singura sa pasiune e Revoluţia. Acesta trebuie 
să uite vechiul mod de viață burghez”. Altă soluţie pentru dez- 
voltarea conştiinţei de clasă e educaţia. 

Dacă ne uităm la experienţa statelor comuniste, vedem cum 
oameni cu origine sănătoasă au devenit tirani. Tentaţia puterii 
de care vorbeau deja liberali clasici ca Lord Acton operează in- 
diferent de clasă. Exerciţiul conducerii le distorsionează liderilor 
caracterul moral”. Bakunin credea că deținerea puterii îl trans- 
formă într-un tiran pe cel mai devotat prieten al libertăţii”. Nici 
educaţia nu este suficientă. Pol Pot era educat. Comuniștii n-au 
anticipat comportamentul agresiv al elitelor. Dacă baza ideolo- 
giei e furtul sub numele mai inocent de „socializare a mijloacelor 
de producție”, probabil că agresiunea liderilor se va manifesta şi 
mai încolo, dincolo de colectivizarea iniţială. 

Răspunsul dat de însuși Michels, spre bătrâneţe, la problema 
oligarhiei organizaţiilor ţine de persoanele carismatice. Acestea 

bat tendinţele oligarhice ale organizaţiilor. Un lider carismatic 
are abilitatea să depășească inerția organizaţiei și trezeşte ma- 
sele care să sprijine realizarea de lucruri mari. Carisma e secre- 
tul“. Din păcate, Michels descoperă o astfel de carismă la Benito 
Mussolini, care tocmai îi oferise în 1928 o catedră la universitatea 
din Perugia”. Intelectualii nu se dezmint. 

Un răspuns al socialismului democratic la provocarea elitistă 
e că democraţiile contemporane au crescut puterea de decizie 
cetățenilor. Statul nu mai decide tot ce mișcă, precum în totali- 
tarism. Statul nu e proprietar al economiei. Guvernul se poate 
schimba, e controlat de parlament". Cetăţenii au mai mult con- 
trol asupra liderilor. Îi pot schimba prin vot, îi pot intimida prin 
proteste, se reduce inegalitatea de control, există pluralism etc. 

Chiar şi așa, oligarhia persistă în socialismul democratic. 
Controlul bunurilor publice rămâne inegal. Oricine poate obser- 
va cu ușurință că nu are mare lucru de spus pe bunurile deți- 
nute acum de stat: șosele, companiile publie etc. Nu trebuie să 
așteptăm comunele din anarhocomunism pentru a testa contro- 
lul cetăţenilor asupra bunurilor publice. Un votant simplu din 
România n-are același control asupra unui lac deţinut de stat 
ca un lider PSD. Chiar dacă un om obișnuit are acelaşi vot cu 
Dragnea, deciziile ulterioare privind alocarea funcţiilor publice 
sau a contractelor cu statul sunt inegale. Dacă ar fi egale, rentele, 
banii din afacerile cu statul, n-ar mai fi rentabile pentru omul 
politic. Secretul rentelor politice e integrarea beneficiilor și dis- 
persarea costurilor. Profitul s-ar împărţi la milioane de oameni și 
n-ar mai fi concentrat de o minoritate de lideri politici. La banii 
publici, mulți sunt chemaţi, puțini sunt aleși. 

În genere, tendinţa oligarhiei politice e să restrângă foarte 
mult chestiunile pe care poţi vota. Nu decidem efectiv pe bu- 
nurile deținute colectiv, drumuri, armată, educaţie etc., ci doar 
pe lideri”. Ce să mai spunem de admiraţia intelectualilor de azi 
de stânga pentru tehnocraţie și disprețul pentru „populism”? 

Altădată, stânga ar fi spus că tehnocraţia este ierarhică, opresivă. 
Azi, când e controlată de ei, e numai bună. Nu degeaba stânga e 
acuzată de conservatori de deficit democratic. 

În genere, socialiștii numesc „capitalism” efectele nocive ale 
socialismului. Așa, comunismul n-a fost comunism, a fost „ca- 
pitalism de stat”. lar, în lumea contemporană, afacerile cu statul 
facilitate de socialism sunt „neoliberalism”. Comunismul în sens 
de colectivizare a mijloacelor de producție de către stat a avut loc. 
Au fost aplicate toate punctele din Manifestul Comunist. Sintagma 

„capitalism de stat” e o contradicţie. Capitalismul e despre con- 
trolul privat, socialismul despre controlul public al resurselor, fie 
total, fie parţial. O altă falsificare e să spui că nazismul nu e so- 
cialism. E greu, pentru că nazismul presupune un control total 
al societății de către stat. Ideea e să găsesc un element considerat 
relevant pentru socialism şi care nu e prezent în nazism. Un ast- 
fel de element este, de exemplu, internaționalismul. Cine citește 
programul nazist din 1933 vede că e plin de locurile comune ale 
socialismului. Dacă am scoate partea legată de minorități, pro- 
gramul ar fi votat cu uşurinţă de Parlamentul European și sub 
un nume fancy gen „Lisabona 2027”. Cât îl priveşte pe cel fascist 
al lui Mussolini din 1919, acesta ar fi votat fără modificări. La fel 
se argumentează că PSD nu e socialist. Văd că e anti gay marria- 
ge, una din puţinele idei liberale ale stângii contemporane. Prin 
urmare, PSD nu e de stânga, nu e stânga autentică. E conserva- 
tor, nu liberal. Liberal e abia socialismul cu față umană, leftismul, 
liberalismul de stânga. În realitate, PSD nu e conservator pentru 
că nu e pro stat minimal sau liberalism economic. Cu foarte mici 
diferenţe, e la fel de progresist ca socialismele la modă. Prin ast- 
fel de răstălmăciri, socialismul real devine o fata morgana. Mereu 
găsesc un motiv pentru care socialismul nu a fost aplicat nicioda- 
tă. Socialismul nu e nicăieri, deși e pretutindeni. 

Să zicem că o familie bogată are un copil răsfăţat care face praf 
un Mercedes într-un accident fără victime. O familie săracă ob- 
servă incidentul, vede bogăţia primei familii şi deduce că acci- 
dentul e cauza bogăției primilor. Cum ei au doar un Oltcit, decid 
că trebuie aplicată pe el metoda accidentului. 

Unul din cele mai răspândite argumente pro socialism e 
apelul la ţările nordice. Potrivit acestui argument, nordicii sunt 
foarte socialişti și cu toate acestea sunt foarte bogaţi. Pentru 
stânga pare să fie valabilă ecuația SUA = Capitalism, Nordicii = 
Socialism!. În universităţi auzi mereu contrastul între neolibera- 
lismul americanilor şi socialismul cu față umană din modelul su- 
edez. Suedia e un paradis unde problemele au fost rezolvate prin 
taxe mari?. Stiglitz amintește cum un ministru de finanțe scandi- 
nav îi spunea că aceste țări au crescut mai mult pentru că au taxe 
mari. Cu ele sunt finanțate educaţia, infrastructura, tehnologia. 
Sunt investiţii care per ansamblu cresc outputul economic și așa 
sunt compensate efectele adverse ale unei creşteri de taxe asupra 
mediului de afaceri“. 

Majoritatea țărilor sunt azi economii mixte. Acestea au atât 
elemente de capitalism, de proprietate privată, cât şi elemente 
de socialism, de control şi intervenţie a statului. Premierul da- 
nez Lars Lokke Rasmussen spunea că Danemarca e departe de 
a fi o economie planificată și că e o economie de piaţă”. Totuși, o 
economie mixtă poate fi numită per ansamblu „socialism”, chiar 
dacă nu avem un socialism totalitar, ca în comunism sau nazism. 
Socialismul e și despre un control parţial al individului de că- 
tre stat, nu trebuie să am neapărat planificare centralizată sau 
totalitarism. Diferenţa între țări se face în funcție de gradul de 

socialism practicat. Unele economii mixte sunt mai liberale, cum 
sunt Elveţia sau Olanda, altele mai iliberale, cum sunt Venezuela 
sau Grecia. Chiar dacă establishmentul academic luptă împo- 
triva neoliberalismului și turbo-capitalismului, nu există azi un 
singur exemplu de stat care să fie liberal clasic. Ţările cele mai 
apropiate de acest model au fost SUA și Anglia pe vremuri. Azi, 
cele mai apropiate sunt Hong Kong și Elveţia. 

În ultimul timp a devenit o obișnuinţă să fie realizați indecși 
ai libertăţii economice. Trei astfel de indecși sunt cei realizați 
de Heritage, de Fraser și de Cato. În oricare din asemenea cla- 
samente, toate cele 5 ţări nordice — Islanda, Danemarca, Suedia, 
Norvegia şi Finlanda - au scoruri foarte bune. 

De exemplu, în indexul Heritage pe 2018, avem: 


Islanda — 11 
Danemarca — 12 
Suedia — 15 


Norvegia — 23 
Finlanda — 266. 
În acest top SUA e pe 18, iar România pe 37. 


În topul Fraser pe 2015: 
Islanda — 62 
Danemarca — 15 
Suedia — 27 


Norvegia — 25 
Finlanda - 177. 
În topul Fraser România e pe 20, SUA pe 11. România e chiar 
lăudată în acest material Fraser. 
În indexul CATO pe 2015: 
Islanda — 31 
Danemarca — 8 
Suedia — 13 
Norvegia — 25 
Finlanda — 175. 

Potrivit acestor topuri, nordicii nu par atât de socialiști cum o 
arată reputaţia lor. Punctul lor vulnerabil și care-i trage în jos în 
aceste clasamente e taxarea. Într-adevăr, socialismul e și despre 
taxe mari și e adevărat că nordicii au taxe mari. Acestea descura- 
jează munca și investiţiile». 

Apoi, pentru unii autori, taxarea nordicilor e mai degrabă re- 
gresivă decât progresivă, în sensul că aceasta cade pe clasa mij- 
locie și pe săraci mai degrabă decât pe corporații". Trebuie să 
ţinem cont şi de faptul că aceştia nu sunt atât de mobili ca bogaţi, 
să fugă de o taxare agresivă!!. 

De obicei, oamenii care spun că nordicii sunt foarte socialişti 
se uită doar la taxe. Într-adevăr, celelalte fiind aceleaşi, taxe mai 
mari înseamnă mai mult socialism. La nordici însă, celelalte nu 
sunt aceleași. Nordicii compensează taxele mari prin politici 
pro piaţă?. Suedia are într-adevăr politici fiscale socialiste, însă 
compensează prin politici liberale în alte părţi, cum ar fi liberul 
schimb, reglementările sau politicile monetare mai puţin infla- 
ționiste'3. În 2018, Suedia a depășit SUA în topul Heritage pe Ii- 
bertate economică. Aceşti indecși au avantajul că au mai multe 
criterii prin care vor să capteze gradul de libertate economică, 
taxarea nefiind decât unul dintre ele. 

Reglementările pot însă duce la mai multă corupţie și presi- 
une a statului decât taxele mari. Nordicii au reputaţia unor ţări 
cu taxe mari, dar mai puţin corupte decât state care au taxe mai 
mici, dar reglementează mai mult!*. Uneori reglementările sunt 
mai toxice decât taxele. Poţi avea ţări cu taxe mici în care nu eşti 
lăsat să funcționezi dacă nu ești în relaţii bune cu elitele politice 
extractive de acolo. 

În Doing Business Report al World Bank nordicii au, de aseme- 
nea, scoruri foarte bune: 

Islanda — 23 
Danemarca — 3 
Suedia — 10 

Norvegia — 8 
Finlanda — 1375. 
E un raport focusat pe reglementări, mai puţin pe alți indicatori. 

Ţări ca Danemarca și Suedia au economii dereglementate!€. 
Suedia înseamnă dereglementare, liber schimb (nu protecțio- 
nismul lui Sanders), înseamnă vouchere școlare, privatizarea 
parţială a pensiilor și taxe pe firme mai mici”. În 1994, suedezii 
au dereglementat masiv în domeniul taximetriei, aviaţiei, dru- 
murilor, electricităţii, în telecom și școli'5. Conform indexului 
Fraser, Suedia și Danemarca sunt mai liberale pe sectoare ca ba- 
nii, liberul schimb, reglementările etc. De exemplu, acestea nu au 
multitudinea de reglementări legate de licenţiere care blochează 
competiția în America”. 

Și banii sănătoşi pot fi mai importanţi decât taxele. Să ne 
gândim la inflaţia din Venezuela sau la rolul scăderii artificiale 
a dobânzii în declanșarea crizelor economice, analizat de econo- 
miştii din Școala austriacă. Ori nordicii stau bine la acest capitol 
al banilor. 

Apoi nordicii au şi un trecut mai liberal ca al altora, nu doar 
un prezent. Nordicii n-au avut mereu un welfare state mare. De 
exemplu, au introdus școlile la sfârșitul secolului XIX şi începu- 
tul secolului XX, ca și celelalte țări europene”. Mărimea welfare 
state era la fel ca a celorlalte state europene”!. Înainte de anii '60, 
taxele nordicilor erau în jur de 30%. Era o cifră obișnuită pen- 
tru ţările dezvoltate?. Taxele nordicilor încă erau mici în 1960%. 
Până în 1960, povara sectorului public în Suedia era mai mică 
decât în SUA?. 

Feudalismul a fost mai puţin prezent în aceste țări, cu excep- 
ţia Danemarcei. Aşadar, seriozitatea muncii, cred unii cărturari, 
a fost alimentată nu doar de climă, ci și de drepturile de propri- 
etate”. Unii autori văd etica solidă a nordicilor și în consumul 
de cafea. Nordicii beau cafea multă și tare%. Americanii beau ca- 
feaua în căni mari, dar o fac slabă. Nordicii folosesc căni mari şi 

beau cafeaua mai tare ca turcii sau italienii. Aceasta ar fi o probă 
a focusului pe munca intensă”. 

Nordicii sunt mult mai liberali decât credem*. Așa-zis-ul 
model nordic nu a existat decât între anii '70 și '90%. Până în 
1932, când vin social-democrațţii la putere în Suedia, cheltuielile 
erau sub 10% din PIB. Chiar și în 1950, cheltuielile Suediei erau 
sub cele ale SUA%. În 1950, taxele totale ca pondere în PIB în 
Danemarca și Suedia erau 20 și 19% versus 24% în America”. 

Suedia a început să-și crească statul din anii '70. Cheltuielile 
au sărit de la 20% din PIB în 1950 la mai mult de 50% în 1975%. 
Existau și taxe care depășeau 100% în unele cazuri. Așa au 
avut un exod al oamenilor bogaţi printre care regizorul Ingmar 
Bergman sau fondatorul IKEA, Ingvar Kamprad. În 1993, cheltu- 
ielile publice ajungeau la 67% din PIB%. În anii '90 au plecat din 
ţară inclusiv membrii trupei ABBA“. Taxele în Suedia crescuseră 
atât de mult că patronii pierdeau bani dacă făceau profit, dato- 
rită taxelor mari și inflației”. Apogeul a fost atins în anii '80 cu 
fondurile sindicatelor, când o parte din profit era transferată sin- 
dicatelor pentru a cumpăra acțiuni la aceleași companii. De fapt 
era un transfer de la firme la sindicate. Era o mutare comunis- 
tă. A fost o decizie care a gonit din ţară companii precum IKEA, 
Tetra Pak, H&M etc*. Aceste fonduri au fost introduse în 1984 (!) 
şi abolite de un guvern de centru-dreapta în 1991%. 

Autorii liberali argumentează că Suedia a devenit bogată în 
perioada ei mai liberală, între 1870 şi 1936, când vin social-de- 
mocraţii la putere. Legile economice funcționează și în nordul 
Europei. Ţările nordice au devenit bogate în perioada cu taxe 
mici şi politici pro piaţă şi au stagnat sub politici socialiste”. 
Acum 150 de ani, Suedia era sub Congo. Între 1850 şi 1950 ve- 
nitul Suediei a crescut de 8 ori, deși populaţia s-a dublat”. În 
1870, PIB-ul per capita al Suediei era cu 57% mai mic decât al 
Regatului Unit. În 1970 era cu 21% mai maret!. Între 1870 și 1950, 
economia suedeză a crescut mai mult ca a oricărei ţări indus- 

trializate?. Suedia nu a crescut datorită socialismului. Aceasta a 
crescut între perioada mai liberală a Suediei (circa 1870) şi veni- 
rea la putere a social-democraţilor (circa 1936)%. La început, so- 
cial-democraţii păstrează politicile pro piață anterioare, cu mici 
reforme de tip welfare state. Această atitudine se schimbă în anii 
'70. Atunci crește foarte mult intervenţia statului“ și are loc „the 
bolivarian turn”. lar episodul nordic durează până prin '90. Azi 
nordicii sunt deja într-o etapă post-nordică. 

Perioada 1970-1991, a fost un eşec pentru Suedia dacă ne ui- 
tăm la creşterea economică de aici față de cea a celorlalte țări eu- 
ropene!*, Între 1950 și 2000, populaţia Suediei a crescut de la 7 la 
9 milioane. În acest timp, numărul net de slujbe creat în sectorul 
privat e aproape zero“. Doar una din cele 50 de companii mari 
suedeze din anul 2000 fusesră înființate după 1990%. Modelul 
suedez nu a priit Suediei. În 1970, Suedia era a 4-a cea mai bogată 
țară din lume în clasamentul OECD. În 2000 trecuse pe locul 14%. 
În 1970, Suedia era cu 25% mai bogată decât media OECD. 20 de 
ani mai târziu, scorurile erau aproape la fel”. Ţările scandinave 
ilustrează poanta că poţi face o avere mică dacă începi cu una 
mare”!. 

În plus, am avut o erodare a moravurilor prin creșterea sta- 
tului. Welfare state a erodat caracterul foștilor vikingi”. Potrivit 
World Value Survey, în anii 1980, 82% din suedezi şi 80% din 
norvegieni credeau că nu e bine niciodată să primeşti ajutoare 
de la stat pentru care nu te califici*. Într-un sondaj realizat între 
2005 şi 2008, doar 56% din norvegieni şi 61% din suedezi mai 
răspundeau așa. În 2010 și 2014, procentul suedezilor scăzuse la 
55%51. Această decăderea a moravurilor se vede și la concediile 
medicale. Suedia are una din ratele cele mai mari de concedii 
medicale din Europa. În timpul concediului, cetățenii primesc 
80% din salariul normal”. Deşi Suedia stă bine pe indicatorii 
sanitari, uneori avem o explozie de concedii medicale, mai cu 
seamă în timpul evenimentelor sportive. Așa s-a întâmplat în 

timpul campionatului mondial de fotbal din 2002. Unor autori le 
e greu să-și imagineze ce s-ar fi întâmplat dacă Suedia ar fi trecut 
atunci de optimi. Din fericire, a pierdut cu Senegal. 

Ţările sărace rezistă mai puţin la socialism. Într-un fel fac față 
socialismului Venezuela sau Grecia, altfel America sau Suedia. 
Unul din privilegiile unui om bogat e că se poate purta mai mult 
timp iresponsabil decât o poate face un om sărac”. 

Poziţia liberalilor e că ţările nordice au prosperat în ciuda mo- 
delului nordic. Acestea erau bogate înainte de welfare state-ul de 
azi”. Ca să distribui ceva, ai nevoie de ceva care să fie redistri- 
buit“. Producţia întotdeauna precede consumul. Nordicii sunt 
bogaţi nu datorită socialismului, ci în ciuda lui. Fără socialism ar 
fi fost şi mai bogaţi. 

Pentru socialiști, modelul suedez e cel din perioada '70-90. 
Aceștia par să nu fi observat reformele de liberalizare începute 
din anii '90%!. Suedezii au dereglementat, redus taxele, introdus 
competiția în serviciile publice și reformat ajutoarele sociale”. 
Există o diferenţă între modelul suedez de azi, mai neoliberal, şi 
cel din '90, mai socialist“. Ca atare, era mai aproape de adevăr 
Iliescu când vorbea de modelul nordic în România anilor '90, de- 
cât Sanders în America lui 2016. 

Nordicii nu sunt bogaţi pentru că au cheltuieli publice 
mari, ci își permit cheltuieli publice mari pentru că sunt bogați. 
Atitudinea socialiștilor, inclusiv a cărturarilor români, e aceea a 
unei familii sărace care se uită la o familie bogată și conchide că 
ultima este bogată deoarece cheltuiește mult şi nu invers. Unii 
intelectuali recomandă ţărilor care-şi iau ca model Suedia să facă 
ce a făcut aceasta când era săracă, nu ce face azi, când e bogată“!. 
Apoi, se pierde din vedere că România, deși estică, a fost prea 
mult timp nordică. 

SĂRĂCIA COEFICIENTULUI GINI 


Există puţine confuzii mai răspândite decât cea între sărăcie și 
inegalitate. Aceasta e cea mai vizibilă în folosirea indicelui Gini 
sau în invocarea acelui 1% care deţine cutare procent din avuţie. 
E o idee circulată și în media românească!. E o confuzie care ser- 
veşte politicilor redistributive. 

Gini măsoară inegalitatea veniturilor. Un Gini 0 înseamnă 
egalitate perfectă. Aici toți au același venit. Un Gini 1 înseamnă 
inegalitate perfectă, situaţia când o persoană deţine totul şi cei- 
lalți nimic?. Gini captează inegalitatea, sărăcia relativă, nu abso- 
lută?. Acesta nu ne spune care e nivelul venitului celor săraci sau 
calitatea vieţii lor. Din faptul că Bill Gates e mult mai bogat decât 
mine nu înseamnă că sunt sărac în mod absolut“. Inegalitatea nu 
e acelaşi lucru cu sărăcia iar sărăcia absolută nu e acelaşi lucru cu 
sărăcia relativă. Și un milionar e mai sărac relativ la un miliardar, 
însă nu e sărac în mod absolut. 

Dacă avem două comunităţi formate din 10 oameni, unde e 
mai bine să trăiești: în una în care fiecare câştigă 1 euro/zi (egali- 
tate perfectă, Gini 0) sau una în care 5 oameni câștigă 10 euro/zi, 
3 câştigă 50 euro/zi iar 2 câștigă 100 euro/zi?. Unde e mai bine 
să trăieşti, într-o ţară cu o distribuție mai egală, dar mai săracă, 
ca Pakistan (Gini 0,296) sau una cu o distribuţie mai inegală, ca 
Hong Kong (Gini 0,537), dar mai bogată?*. 

În China a crescut semnificativ Gini, inegalitatea”, însă 635 de 
milioane chinezi au ieşit din sărăcie în ultimii 30 de anis. URSS 
avea un Gini 0,26 prin anii '807. România avea în '89 un Gini 
0,231 mai bun ca azi, când e peste 0,30. Înseamnă că înainte era 
mai bine? Similar, în societăţile pre-industriale aveam egalitate 
în sărăcie!!. 

Există cărturari comunişti care invocă procentul de 1% care 
controlează cutare procent din avuţie, soluția fiind redistribuţia. 
Problema e că în sistemele lor favorite, nu 1% controlează acel 
procent din avuţie, ci 1, adică un singur individ, controlează tot. 
Având în vedere caracterul dictatorial al acestor sisteme, unde 
un lider nu deține doar mijloacele de producţie, ci şi oamenii, ca 
în sclavie, corect e poate să spunem că avem ceva apropiat de un 
Gini = 1, de inegalitate perfectă. În astfel de sisteme operează o 
voinţă unică. Ura față de 1% apare și în socialismul democratic. 
Acesta e interesat de protecția tuturor minorităților posibile, nu 
şi de protecţia minorităţii oamenilor bogați. 

Avuţia nu rămâne aceeași dacă trec pe politici socialiste. 
Antreprenorii şi muncitorii nu vor mai munci la fel de mult”. 
Outputul depinde de distribuţie. Pentru că e permisă distribuţia 
inegală, acesta a crescut foarte mult!?. Plăcinta economică nu mai 
e aceeași pe politici redistributive!*. Socialiștii ignoră că aceasta 
nu €e fixă, ci depinde de instituţii. Apoi prin redistribuţie nu creş- 
te semnificativ averea celor săraci!5. Socialismul doar împarte 
sărăcia. 

În capitalism și bogaţii și săracii devin mai bogaţi!*. Săracii o 
duc mai bine în țări bogate”. Prin piaţa liberă cresc salariile prin 
creşterea cererii de muncă și scad prețurile prin creşterea ofertei 
de bunuri și servicii. Într-un fel câștigă o persoană care merge 
cu ziua în România, în alt fel cineva care face acelaşi lucru în 
America. În țările mai libere, venitul celor mai săraci 10% e peste 
10 mii de dolari, în cele mai puţin libere e sub o mie!:. 

Gini nu ne spune cum a rezultat o inegalitate de venit, dacă 
ea e produsă de piaţă sau de stati”. Pe piață există forțe egali- 
zatoare şi forţe inegalizatoare ale venitului. Inegalitatea poate 
avea cauze naturale. Oamenii sunt diferiţi, au talente diferite. 
Unii muncesc mai mult, alții mai puţin”. Oamenii sunt diferiți 
ca abilități, motivaţie, talent antreprenorial sau circumstanţe de 
viaţă?!. Există diferenţe în abilitatea de a inova, de a-ți asuma ris- 

curi, de a organiza etc. De aceea, unii autori preferă să folosească 
expresia „diferenţe economice” mai degrabă decât „inegalitate 
economică”?. 

În schimb, dispersarea profitului sau tendinţa de egalizare a 
salariilor per ramură sunt forţe egalizatoare. 

Cele două forțe, de egalizare şi de diferenţiere, nu se mani- 
festă succesiv, ci simultan. De aceea e greu să tragi concluzia că 
piaţa duce la mai multă egalitate sau la mai multă inegalitate. 
Unii autori speculează că într-o piaţă mai liberă mulți bogătani 
ar fi mai puţin bogaţi iar persoane modeste ar fi mai bogate?. În 
plus, există analize potrivit cărora ţările mai libere au și un Gini 
mai bun”. Statele mai libere au un Gini mai bun,” mai cu seamă 
dacă includem în analiză majoritatea ţărilor, nu doar câteva care 
să ne confirme așteptările”. 

Politicile socialiste cresc şi sărăcia şi inegalitatea”. Prima in- 
egalitate e cea de tratament. Orice redistribuţie încalcă egalitatea 
de tratament, rule of law, egalitatea în faţa legii”. Când îl fur pe 
Petre pentru Paul, evident că nu-i tratez la fel. 

Apoi statul creează inegalităţi materiale. Piaţa nu e un joc de 
sumă nulă; statul, da. Aici câștigul cuiva e pierderea altcuiva. 
Așa se întâmplă când statul ia banii lui A şi-i dă lui B%. Dacă 
avem o profesoară universitară feministă la stat și o vânzătoare 
în Kaufland, prin stat are loc un transfer coercitiv de la ultima la 
prima, de la cineva relativ sărac la cineva middle class sau chiar 
upper middle class. 

Reglementările sunt o sursă de inegalitate. Cei care cer tot 
mai multe reglementări cred că așa dau o lovitură de moarte cor- 
poraţiilor. În realitate, lovesc firmele mici. Reglementările sunt 
mai ușor de suportat de o firmă mare, o corporație, care-și per- 
mite inclusiv zeci de avocaţi, decât una mică. 

Inegalităţile pot rezulta din politici monetare inflaționiste, 
prin care câţiva privilegiați câștigă pe seama majorității” şi care-i 
penalizează pe cei care economisesc". Să ne gândim apoi cum i- 

cenţierea sau reglementările anti-Uber îngreunează găsirea unui 
loc de muncă de către săraci”?. La fel, un salariu minim împiedică 
mobilitatea muncitorilor necalificaţi”. 

Pretenţia socialistă e că statul poate corecta distribuţia inega- 
lă rezultată din inegalităţi naturale. În realitate, inegalitățile na- 
turale se manifestă și la câștigarea de bani din politică, nu doar 
pe piaţă. Într-un fel câștigă Dragnea bani din relaţia cu statul, în 
altul persoanele aduse la mitingul PSD. Susţinătorii partidelor 
socialiste nu primesc, de obicei, decât niște firimituri şi, în gene- 
ral, nu există onoare între hoţi. 

Socialismul vrea să pară progresist, orientat spre viitor. În 
realitate, e centrat pe redistribuţia resurselor existente, nu pe 
creşterea lor sau pe inovaţie. Acesta mai degrabă ar redistribui 
vechile telefoane Nokia decât să încurajeze instituţii care duc la 
apariţia iPhone. 

ILUZIA FISCALĂ 


E despre subestimarea poverii fiscale impuse de stat. Unele taxe 
ascund mai bine costul statului decât altele!. Mai puţin vizibi- 
le sunt, de exemplu, taxele indirecte (TVA) şi inflația decât cele 
directe, ca impozitul pe venit. În genere, politicienii vor încer- 
ca să ascundă costul statului crescând taxele mai puţin vizibi- 
le. Republicanul Robert Dole spunea că impozitarea seamănă 
cu jumulirea unei gâște. Aceasta este arta de a obţine cel mai 
mare număr de pene cu cel mai mic număr de ţipete?. De aceea 
sunt populare printre politicieni măsuri ca deficitele bugetare, 
inflaţia şi impozitele indirecte. Acestea ascund mai ușor costu- 
rile programelor guvernamentale”. Think tank-ul de stânga The 
Roosevelt Institute spunea că e nevoie de taxe mai puţin vizibile. 
Aşa e mult mai probabil să le susţină cetăţenii!. 

Ideea iluziei fiscale apare încă de la John Stuart Mill. Acesta 
atrăgea atenţia că povara taxelor indirecte e subestimată. 
Italianul Amilcare Puviani dezvoltă tema la începutul secolului 
XX iar aceasta este reluată prin anii '60 de către James Buchanan?. 
Iluzia fiscală e indusă deliberat de autorităţi. Prin ea rezultă taxe 
mai mari decât cele care ar fi existat dacă acestea ar fi fost mai 
vizibile şi mai transparente“. 

Există și o interpretare socialistă a iluziei fiscale. De exemplu, 
Galbraith (1958) și Downs (1960) cred că sunt subestimate bene- 
ficiile statului în raport cu taxele. Pentru Downs beneficiile sta- 
tului sunt distante şi mai puţin recunoscute de cetățeni, în timp 
ce taxele sunt mai direct experimentate şi mai bine înţelese. Așa, 
cetăţenii subestimează beneficiile sectorului public în raport cu 
costurile și vor milita pentru reducerea statului”. Tema e însă mai 
discutată de cărturari liberali. 

În genere, iluzia fiscală e despre: 

(1) mărimea taxei, 

(2) plătitor şi 

(3) vinovatul creșterii ulterioare a preţurilor. 

În esenţă, oamenii percep taxele ca mai mici decât sunt în rea- 
litate, cred că le plătesc alții și dau vina pe altcineva decât pe stat 
pentru creşterea preţurilor rezultată din creşterea taxelor. 

E mai ușor pentru politicieni să crească taxe indirecte decât 
taxe directe. De exemplu, taxele indirecte, ca accizele sau TVA, 
sunt considerate mai puţin vizibile decât cele directe. Aici taxa 
e inclusă în preţul bunului sau serviciului”. Omul nu e conștient 
de mărimea taxei sau chiar de existenţa ei. Iluzia e şi mai mare 
când taxa a existat deja de ceva timp. Prețul mai mare poate fi 
observat inițial de cumpărător. Cu timpul însă, creșterea nu mai 
e resimţită așa mult”. Taxele indirecte sunt mai puţin vizibile 
pentru că sunt ascunse în prețul bunurilor!!. Potrivit lui Frank 
Chodorov, cei care găsesc o justificare morală taxării trebuie să 
explice de ce statul încearcă să o ascundă în prețul bunurilor”?. 

TVA apare la fiecare nivel al lanţului productiv, nu e con- 
centrată toată povara pe retaileri. Dacă taxa ar fi concentrată pe 
retailer, ar fi mai vizibilă pentru cetățeni decât dacă e dispersa- 
tă pe întregul lanţ. Dacă ar fi concentrată, cetățeanul ar da mai 
uşor vina pe stati“. TVA-ul acționează ca o picătură chinezeas- 
că. Complexitatea sistemului de taxare e importantă. Structuri 
complexe și indirecte de plată a taxelor vor duce la o taxare mai 
mare decât structurile simplei'f. Cu cât sistemul fiscal e mai com- 
plicat, cu atât taxele sunt mai puţin vizibile. Dacă există o sin- 
gură taxă, pe venit, aceasta ar fi mult mai vizibilă şi individul 
ar fi mai conştient de cât plătește pentru stat”. Într-un sistem 
mai stufos, taxele sunt dispersate iar adevărata povară fiscală e 
percepută mai greu!t. 

Iluzia fiscală în cazul TVA sau a accizelor poate e și de partea 
patronilor care cred că taxa e plătită de consumatori şi că ei ar fi 

doar nişte colectori neplătiți pentru stat, cumva ca la taxele pe 
muncă plătite de angajator. 

Se crede că dacă avem o taxă pe vânzări aceasta e adăugată 
pur și simplu la preţul de vânzare!”. Preţul include taxa. Oamenii 
plătesc 1$ la un film şi văd acolo un anunţ că această sumă e com- 
pusă din prețul de 85 cenți și o taxă de 15 cenți. Consumatorul 
tinde să creadă că taxa e adăugată pur și simplu prețului. Însă 
prețul real e de 1$, nu de 85 de cenți”. Taxa e plătită de antre- 
prenor, nu de consumator. Dacă statul pune o taxă e vânzare de 
20%, acest procent nu e adăugat pur şi simplu la preţ?”!. Cererea 
nu a fost modificată la introducerea TVA. lar preţul e pus deja la 
maxim. Taxa doar scade venitul net al vânzătorului. O taxă nu 
poate fi transferată consumatorului”. 

O asumpţie a acestui transfer către consumatori e că un cost 
determină preţul. În realitate, prețurile determină costurile de 
producţie, nu invers?. 

Această taxă nu poate fi însă transferată ușor și fără probleme 
consumatorilor. Să ne gândim că unii producători pot ieși din 
afaceri datorită taxei”. Sau avem cazul celor care aleg alte direcții 
de producţie. 

Dacă firmele ar fi putut creşte pur şi simplu preţurile cu nive- 
lul aferent taxei, ar fi făcut-o deja?. 

Un argument prin reducere la absurd e că dacă admitem că 
antreprenorii pot trece taxele consumatorilor, atunci consuma- 
torii le pot transfera înapoi angajatorilor (pentru că un muncitor 
îşi vinde forţa de muncă unui patron, aici patronul e consuma- 
torul), care iar le transferă consumatorilor, care iar le transferă 
patronilor, care iar le transferă... etc. Până la urmă nimeni n-ar 
plăti taxe%. 

E adevărat că o taxă reduce oferta și așa cresc prețurile. Doar 
în acest sens indirect am putea spune că o taxă e transferată con- 
sumatorilor”. Consumatorii nu plătesc efectiv taxa, ci doar pre- 
ţurile mai mari ulterioare. 

Această situație poate explica de ce nu au scăzut la noi prețu- 
rile imediat după reducerea TVA la alimente. Acestea au crescut 
inițial doar profitul antreprenorilor, aşa cum o creștere de TVA 
doar le-ar fi crescut pierderile. 

Apoi cetăţenii cred că de vină sunt patronii pentru creşterea 
prețului, nu statul prin taxe. 

Deficitul bugetar e o altă cale invizibilă de extracţie. Deficitul 
implică o taxare viitoare. Această taxare viitoare e mai puţin vi- 
zibilă şi acceptabilă decât taxarea curentă. Împrumutul duce la 
creșterea cheltuielilor publice fără a creşte taxarea curentă*. 

Inflaţia, creșterea masei monetare, e una din cele mai indirec- 
te modalităţi de extragere a resurselor. Aceasta e și cel mai greu 
de înţeles de cetăţeni și acționează ca o taxă indirectă?. În plus, 
statul va da vina pentru creșterea prețurilor pe firme, sindicate, 
recolta agricolă slabă, carteluri străine etc.% 

Această iluzie fiscală se manifestă și în discuţia despre impo- 
zitarea corporațiilor!. Politicienii vorbesc adesea despre impozi- 
tarea corporațiilor ca şi cum taxele ar fi plătite de o non-persoană, 
corporaţia*, de cineva dintr-un fel de a 4-a dimensiune”. Dar 
aceste impozite sunt până la urmă plătite de indivizi. Corporaţia 
doar strânge banii de la altcineva - clienţi, angajaţi sau proprie- 
tari de acţiuni pe care-i transferă apoi statului“. 

Iluzia fiscală apare şi la taxele directe, cum sunt cele pe 
muncă. Acestea sunt încasate înainte ca salariul să fie dat for- 
mal muncitorului”. Buchanan observă că taxele pe muncă par 
mai mici atunci când angajatorul colectează de la muncitor banii 
pentru stat*. De aceea este bună iniţiativa PSD ca angajatul să 
plătească separat contribuţia. Așa, muncitorul vede mai ușor cât 
e furat de stat. 

În plus, muncitorul ignoră că plăteşte tot, inclusiv partea pa- 
tronului din taxarea pe muncă. Situaţia taxelor pe salariu este 
asemănătoare TVA-ului. Muncitorul, care aici e vânzătorul, „pa- 
tronul” forței de muncă, nu poate transfera taxele pe muncă 

antreprenorului. lar efectul va fi un salariu net mai mic pentru 
muncitor”. Antreprenorul își face socoteala cu brutul, nu cu ne- 
tul. Singura întrebare e doar unde merge diferenţa, la muncitor 
sau la stat. În modelele sociale actuale, centrate pe echitate, banii 
merg, la stat, nu la muncitor. 

Aceste tehnici de a masca povara statului nu vor pieri prea cu- 
rând. Mereu va exista această tendinţă a politicienilor să înfrângă 
rezistenţa la taxare a cetățenilor, să caute taxe mai puţin vizibile 
şi mai acceptabile. Inclusiv termenul „contribuţie” contribuie la 
iluzia fiscală. Acesta dă impresia că o taxă e ceva voluntar, că e 
altceva decât furt. 

PIAȚA NEAGRĂ 


E o piaţă cu tranzacţii interzise de stat. Libertarienii explică apa- 
riția pieţei negre prin cerere şi prin interdicțiile guvernamentale!. 
De exemplu, cererea pentru pornografie, prostituție, droguri etc. 
continuă să existe chiar dacă statul interzice aceste bunuri sau 
servicii?. A doua sursă a pieţei negre e intruziunea statului. Pe 
piață neagră sunt vândute bunuri interzise sau bunuri permise, 
dar în anumite condiţii”. Statul poate interzice complet anumite 
bunuri sau servicii cum e cazul drogurilor sau al prostituţiei”. 
Un produs poate fi însă interzis şi parţial. O interdicţie parțială 
e raționarea, atunci când statul interzice consumul dincolo de un 
anumit prag€. Putem avea și situaţia când cutare bun e legal, dar 
nu poate fi produs sau comercializat decât de cutare firmă sau 
grup de firme”. O restricţie e, aşadar, licențierea. Alte restricții 
sunt taxele vamale: sau controlul preţurilor”. 

Uneori oamenii fug pe piaţa neagră din cauza taxelor. De 
exemplu, ţigările sunt legale, dar sunt suprataxate!”. Accizele 
mari la ţigări duc la contrabanda cu ele. Similar, închirierea apar- 
tamentelor se face pe piața neagră pentru a evita plata taxelor. 
Alteori e vorba de taxarea muncii. Să ne gândim apoi la bacşișul 
taximetriștilor și chelnerilori!! sau când muncitorii nu raportează 
întreg, venitul sau lucrează la negru'?. 

Prohibiţia americană e relevantă pentru înţelegerea pieţei 
negre. Războiul împotriva drogurilor de azi seamănă cu situa- 
ţia de atunci'5. La fel sunt și situaţiile din nazism sau comunism. 
Sunt economii suprareglementate unde există chiar pedeapsa cu 
moartea pentru anumite activități!!. 

Intruziunea statului e un predictor bun al mărimii pieţei ne- 

gre. Se estimează că în multe țări în lumea a 3-a piața neagră 
depășește jumate din Produsul Naţional Brut”. Africa e regiu- 
nea cu cel mai greu climat de afaceri din lume!*. Pentru țări ca 
SUA, se estimează că piața neagră e în jur de 10% din PIB”. Piaţa 
neagră pare să fie mai mare în Europa Occidentală, unde taxele 
sunt mai mari, sau în America de Sud, unde avem mai multe 
reglementări'ă. 

Calitatea produselor de pe piața neagră e mai slabă”. În vre- 
mea prohibiţiei existau probleme cu calitatea produsului, cam ca 
la drogurile de azi?. În genere, pe piaţa neagră avem mai multe 
produse defecte?. 

Piaţa neagră înseamnă şi produse mai scumpe?. Cu cât re- 
stricţiile vor fi mai mari, cu atât preţul va fi mai mare?. Profitul 
e mare pe piaţa neagră, dacă ne uităm la mașinile şi hainele 
traficanţilor de droguri”. Profitul mare îl face pe antreprenorul 
de aici să-și asume riscurile încălcării legii, mituirii oficialilor”. 
Pieţele negre sunt mai riscante, mai cu seamă pentru vânzători. 
Aceştia pot fi arestați, amendaţi sau pot intra în pușcărie”. 

Piaţa neagră se pretează puțin la scalare. Firmele mari sunt 
mai vizibile și mai sensibile la aplicarea legii”. În țările comu- 
niste, piaţa neagră apărea la bunuri ușor de ascuns, ca bomboa- 
nele, țigările, medicamentele, ciorapi etc.% Piaţa neagră apare 
în sectoare precum cel al serviciilor sau în cele în care bunul e 
valoros şi uşor de ascuns: bijuterii, droguri etc. Aceasta va apă- 
rea mai greu la ciment sau automobile”. Avem piață neagră la 
joburi temporare sau care folosesc mai puțin capital, care sunt 
greu de detectat de stat: meșteri, zilieri etc.* Să nu pierdem din 
vedere apoi că ilegalitatea pieţei negre stânjeneşte publicitatea 
produsului:!. 

Pe piaţa neagră avem mai multă violență?. Când am un con- 
flict, acesta e tranșat între cele două părți implicate prin folosirea 
sau ameninţarea cu folosirea forţei, nu prin apel la terți?. Să ne 
gândim la infracțiunile, inclusiv crimele, asociate cu piaţa neagră 

a drogurilor“. E o problemă deschisă în ce măsură pot apărea 
pe piaţa neagră instanţe de tipul tribunalelor romilor, adică terți 
care să judece conflictele, sau în ce măsură acest proces ia timp. 
Antreprenorii de pe piața neagră sunt diferiți de cei obișnuiți. 
Aici e nevoie de skill-uri adiționale. Pe piața neagră contează abi- 
litatea de ocoli legea, de a mitui oficialii etc.% În plus, pe piața 
neagră sunt selectaţi ca antreprenori oameni mai înclinați să fo- 
losească violenţa. În genere, în contexte intervenţioniste emerg 
antreprenori cu skill-uri de aventurier“. 

Percepția mainstream e că piaţa neagră e ceva rău și e nevoie 
de intervenții şi mai mari, de mai multe reglementări, amenzi şi 
controale sau de închisoare”. Libertarienii sunt înclinați către le- 
galizarea pieţei negre“. Legalizarea ar reduce criminalitatea aso- 
ciată ei. În timpul prohibiţiei din SUA, producţia și distribuţia 
de alcool erau controlate de gangsteri. Atunci am avut o explozie 
a ratei crimelor asociate traficului de alcool, cum avem acum la 
droguri. Când prohibiţia s-a terminat, aceste crime au încetat”. 
Prin legalizare, lumea ar semăna mai mult cu Marlboro și Coca 
Cola şi mai puţin cu Sopranos“,. 

SENSURI ALE LĂCOMIEI 


Definiţia de dicționar a lăcomiei e dorință exagerată de câștig, 
de avere, aviditate etc.! Termenul cheie din definiţie e „exagera- 
re”. Un sens poate fi că vreau cât mai mulţi bani, cât mai multe 
bunuri. În această interpretare, majoritatea dintre noi suntem 
lacomi pentru că majoritatea vrem mai multe bunuri şi servicii, 
cu excepţia unor persoane ascetice, complet dezinteresate de bu- 
nuri materiale. Pe această definiţie, inclusiv săracii sunt lacomi. 
Nu trebuie să ai efectiv avere, ci e suficient să ţi-o dorești. În 
al doilea sens, sunt exagerat pentru că sacrific anumite datorii 
morale pentru bani. Aici lăcomia e mai degrabă calitativă decât 
cantitativă. Lacomul vede banii ca pe un scop în sine, nu ca pe 
un mijloc. Altfel, oamenii vor mai mulţi bani pentru a-și ajuta 
familiile și pe ceilalți din jurul lor?. Banii sunt mijloc, nu scop. 
Există autori liberali, ca Friedman sau Rothbard, pentru care 
lăcomia apare la toată lumea. Aceștia par să împărtășească pri- 
mul sens al termenului „lăcomie”, acela că lăcomia înseamnă 
să-ți dorești cât mai multe bunuri. Pentru Milton Friedman, lă- 
comia apare şi în comunism sau nazism, nu doar în societățile 
liberale. Avantajul capitalismului e că a ridicat nivelul de trai al 
maselor?. În capitalism lăcomia poate fi satisfăcută doar oferind 
servicii altora“. Pentru Friedman, avantajele capitalismului nu 
ţin de intenţii, lacome sau nu, ci de rezultate. Contează că aici 
există anumite instituţii care cresc bunăstarea celorlalți. Pentru 
Rothbard, problema e dacă avem lăcomie productivă, unde faci 
bani prin schimburi voluntare, prin piață, sau lăcomie depreda- 
tivă, unde-ţi obţii averea furând banii altora prin stat?. Unii cred 
că lăcomia chiar are o funcţie pozitivă. Aceasta a dus la creşterea 

considerabilă a ofertei de bunuri, că vorbim de ceasuri, aparate 
de radio etc.“ Pentru alţii, lăcomia e rea în principiu, dar piaţa o 
neutralizează”. Aici nu poţi face bani dacă nu dai ceva la schimb. 
Cineva face bani pe piață pentru că găseşte clienţi. Cei care pun 
prețuri prea mari sunt scoşi de pe piață”. Aceste efecte poziti- 
ve au loc și în cazul extrem al avarului. Prin retragerea de bani 
din circulaţie, rezultă prețuri mai mici pentru alții via reducerea 
ofertei de bani". Tezaurizarea avarului crește puterea de cumpă- 
rare a semenilor săi'.. 

Pentru alți cărturari liberali, lăcomia e mai apropiată de cel 
de-al doilea sens, de sacrificarea unor datorii morale. De exem- 
plu, pentru Hayek, cu excepţia avarului, avem mereu alte scopuri 
pe care vrem să le atingem prin mijloace economice!?. Scopurile 
ultime nu sunt niciodată economice. Avarul nu e consumerist. 
El neglijează nu doar un consum altruist, ci și chiar unul egoist, 
cum e cazul lui Scrooge al lui Dickens, Harpagon al lui Moliere 
sau Hagi Tudose al lui Delavrancea. De exemplu, Harpagon tre- 
buie să pregătească o masă de 10 persoane și-i spune bucătarului 
să o facă de 8 persoane, deoarece unde mănâncă 8, mănâncă şi 
10. Avarul nu-şi ajută familia, rudele, nu e niciodată altruist etc. 
În această accepţiune, lăcomia e o slăbiciune spirituală, o dorință 
exagerată de câştig material care apare indiferent de avere sau 
status. Pentru Sowell, cantitatea de avere nu e un barometru al 
lăcomiei. De exemplu, un criminal care jefuiește un magazin de 
cartier şi ucide proprietarul pentru a nu lăsa urme e lacom, chiar 
dacă banii furați sunt puţini relativ la ce câștigă onest un inginer 
sau un chirurg!*. Lacom e aici cineva care ar ucide pentru bani. 
Iubirea de arginţi sacrifică scopuri mai înalte. Și aici, cineva poa- 
te fi lacom fiind sărac. 

O trăsătură esenţială a lăcomiei e că nu e auto-referenţială. 
Aceasta apare mereu la alţii, niciodată la cel care acuză de lă- 
comie'. Ţinte predilecte ale acuzaţiei de lăcomie sunt oamenii 
de afaceri. În genere, aceștia sunt acuzaţi că au preţuri mari, fac 
profituri nesimţite, dau salarii mici și nu sunt suficient de altru- 

iști cu semenii lor. În toate aceste reproșuri pare să fie un deficit 
de altruism. 

Aici replica a fost că şi celelalte categorii vor bani: consuma- 
tori, salariaţi, politicieni etc., nu doar oamenii de afaceri. Și un 
consumator vrea prețuri cât mai mici, eventual zero sau chiar 
negative, adică să fie plătit că ia un bun gratis. Cumpărătorii nu 
sunt considerați lacomi dacă vor să plătească cât mai puţin, ci 
doar vânzătorii care vor să vândă cât mai scump!. Consumatorul 
vrea să plătească prețuri cât mai mici!”. Apoi consumatorul nu 
realizează că el creează profitul antreprenorului cumpărându-i 
produsele::. 

Similar, și un muncitor vrea un salariu cât mai mare și să 
muncească cât mai puţin. Puţini muncitori ar refuza o leafă de 
5 milioane de dolari dacă le-ar fi oferită efectiv. Un muncitor nu 
refuză un bonus de sărbători'. La fel, profesorii de stânga nu 
spun „pas” salariului%. Cu toate acestea, doar firmele sunt acu- 
zate de lăcomie; salariaţii, nu?l. 

Şi statul vrea bani. Să ne gândim la taxele și reglementările 
impuse de stat?. Şi socialiștii vor banii altora. Aşa cum spunea 
Joseph Sobran, în limbajul politic actual „nevoie” înseamnă do- 
rința pentru banii altora”, „lăcomie” înseamnă „dorinţa de a-ţi 
păstra proprii bani” iar „compasiune” e când un politician aran- 
jează transferul. Elita conducătoare este clasa altruistă de servi- 
ciu?. Similar, Thomas Sowell își exprima nemulțumirea față de 
folosirea termenului „lăcomie” când spunea că nu înţelege de ce 
eşti lacom atunci când vrei să-ți păstrezi banii, dar nu ești când 
vrei să iei (furi) banii altora”. Inducerea vinovăţiei prin acuzaţia 
de lăcomie, materialism etc. e un mecanism prin care publicul 
devine mai puţin rezistent la transferul (furtul) banilor din pri- 
vat către stat”. Statul cere mereu sacrificii, însă el nu se sacri- 
fică niciodată%. În genere, e uşor să fii altruist pe banii altora”. 
Socialiștii, că vorbim de brokeri sau de recipienţii programelor 
distributive, vor să controleze cât mai mult în banii altora. Statul 
oferă oportunități pentru a face bani. Să ne gândim la rentele 

din afacerile cu statul sau la job-urile bune de la stat. Similar, bi- 
rocraţia vrea mai mulţi bani prin extinderea bugetului. Dacă ne 
gândim la analizele public choice, afacerile cu statul sunt opor- 
tunităţi pentru a face bani buni pentru politicieni şi grupurile 
de interese asociate. Marea problemă a României e că populaţia 
crede că PSD a inventat afacerile cu statul şi nu că ele sunt baza 
pe care funcționează politica, inclusiv în Norvegia sau în Cipru. 
Socialismul nu anulează dorinţa de bani. Doar ne asigură că ba- 
nii sunt obţinuţi prin mijloace politice%. Să ne gândim la stilul de 
viaţă al unor lideri precum Mao, Castro şi Chavez şi la sărăcia 
din jurul lor?. 

„Exagerat” e un termen valoric, poate însemna lucruri diferite 
pentru oameni diferiți. Un miliardar care donează 1 milion de 
dolari poate fi considerat insuficient de altruist de terți. Cineva 
îşi poate dona jumate din avere la săraci și ceilalți să-i reproşe- 
ze că este lacom, că trebuia să doneze tot. Sau poate dona tot și 
cineva i-ar reproşa că trebuia să se împrumute și să doneze și 
banii împrumutaţi. Pentru Bernie Sanders lăcomia e o boală, o 
dependenţă asemănătoare dependenţei de heroină sau de ţigări. 
Bogaţii devin tot mai bogaţi, în timp ce există copii ce trăiesc 
în sărăcie. Nu e bine ca un multimilionar să aibă reduceri de 
taxe când mulți copii primesc mâncare de la stat”. Care e nive- 
lul optim de altruism? Dacă benchmark-ul e altruismul socialist, 
adică zero, oricine donează puţin peste zero nu mai este lacom. 
Compasiunea socialistă e o compasiune fake, pentru că mulţi so- 
cialişti nu donează efectiv banii lor, ci banii altora. Altruismul e 
despre ajutorarea cu banii proprii, nu cu banii altora. Prin defini- 
ţie, altruismul socialist e zero. Ba mai rău, socialiștii rețin la sursă, 
adică lucrează la comision. Aceştia nu doar că nu donează, ci fac 
şi bani din rețelele redistributive, că vorbim de politicieni sau 
gulerele albe din administraţie și ONG-urile de stat. Problema 
mai generală e că sunt acuzaţi de lăcomie oameni productivi și 
altruiști de oameni neproductivi şi nealtruiști, ca Bernie Sanders. 

Așadar, dacă lăcomia înseamnă să vrei cât mai mulţi bani, 

atunci mai toți suntem lacomi. Dacă lăcomia e ceva apropiat de 
avariție, foarte puţini oameni sunt lacomi. Tendinţa socialismu- 
lui e să exagereze lăcomia, să folosească o definiție cât mai in- 
cluzivă pentru a induce sentimente de vinovăţie populaţiei. Aşa 
trec mai ușor politici redistributive, hoaţe. 

SALARII MINIME ȘI MAXIME 


Ambele tipuri de salarii, minim și maxim, sunt interdicții pe pia- 
ţa muncii. Produsul interzis la comercializare este forța de mun- 
că la un anumit preţ. În cazul salariului minim, nu ai voie să 
plătești mai puţin de un anumit prag. În cazul celui maxim, nu ai 
voie să plătești mai mult de un anumit prag. 

Ce este relevant în analiza acestor interdicții este relația 
pragului impus de stat cu prețul pieţei. Preţul pieţei este pre- 
ţul format prin interacțiuni voluntare. Este preţul care tinde să 
echilibreze cererea cu oferta. La preţul pieţei, cine vrea să vândă 
muncă găseşte, cine vrea să cumpere muncă găsește. Prin opo- 
ziţie, salariul minim sau maxim este un preț controlat de stat. 
În mare, avem două tipuri de situații: una în care există conflict 
între preţul controlat și preţul pieţei și una în care nu există un 
conflict între cele două. Aici norma nu contrazice prețul practicat 
pe piaţă. 

Situaţiile în care există conflict sunt și cele mai discutate. 
Acestea sunt situaţiile în care: 

- salariul minim este peste prețul pieţei: salariul unui munci- 
tor necalificat este de 1.000 de lei, iar salariul minim este de 1.500 
de lei; 

- salariul maxim este sub preţul pieţei: salariul unui CEO ar fi 
de 8.000 de lei, însă salariul maxim este de 3.000 de lei. 

Când salariul minim este peste prețul pieţei, rezultă șomaj. 
Cererea de muncă va fi, la noul preţ impus de stat, mai mică 
decât oferta de muncă. Dacă nivelul salariului minim este peste 
prețul pieţei, rezultă stocuri, crește oferta de muncă în raport cu 
cererea. Cele mai afectate persoane de această măsură vor fi tine- 

rii şi persoanele necalificate. Lor li se va interzice instituționalizat 
să lase la preţ. Apoi, când salariul maxim este sub prețul pieţei, 
rezultă criză de forță de muncă de muncitori calificaţi, cum ar fi 
cei care sunt CEO, manageri etc. 

Cel mai adesea, salariul minim este ambalat ideologic ca o 
obligaţie a patronului. Este o obligaţie a acestuia să plătească cel 
puțin un anumit preţ pentru cutare muncă prestată. Însă orice 
obligaţie este o interdicție. Cei doi operatori deontici (obligatoriu, 
interzis) sunt interdefinibili. Obligatoriu non p = Interzis p. Dacă 
eşti obligat să nu plătești mai puţin de un leu pe oră înseamnă 
că îţi este interzis să plăteşti mai puţin de un leu pe oră. Însă 
pentru că ît takes two to tango, interdicţia este adresată nu doar 
patronului, cumpărătorului de forţă de muncă, ci şi vânzătorului 
de forță de muncă. Acesta nu are voie să vândă forță de muncă 
sub nivelul stipulat de salariul minim. Reglementarea afectează 
ambele părți ale schimbului. 

Situaţia fără conflict este când: 

- salariul minim este sub preţul pieţei: prețul muncii unui 
muncitor calificat este de 1.000 de lei, iar salariul minim este de 
300 de lei; 

- salariul maxim este peste preţul pieței: prețul muncii pentru 
un manager este de 8.000 de lei, iar salariul maxim este stabilit 
la 80.000 de lei. 

În aceste două situaţii, măsura impunerii unui preţ minim 
sau maxim pentru forța de muncă este inutilă. De ce? Norma nu 
produce efecte. Nimeni nu vinde sau cumpără forță de muncă 
la aceste prețuri interzise. Este inutil să interzic salarii de 300 
de lei sau 80.000 de lei, atât timp cât nu există pe piață astfel 
de salarii, aşa cum este inutilă interdicţia să nu se mai mănânce 
portocale într-o comunitate în care oricum nimeni nu mănâncă 
portocale, indiferent cum a emers și s-a stabilizat o astfel de pre- 
ferință culinară. 

Ca economist, mă interesează dacă, de exemplu, prin creşte- 

rea salariului minim, creşte șomajul. Studiez o legătură cauza- 
lă între două fenomene, nu fac judecăţi de valoare. Nu spun că 
şomajul este bun sau rău. Mă interesează doar dacă teoria eco- 
nomică ce descrie aceste relaţii cauzale este adevărată sau falsă. 
Ştiinţific, nu mă interesează decât valorile de adevăr ale teoriei, 
nu valorile în genere. 

O valorizare a scenariilor descrise anterior a fost să se spună 
că, în situaţia de interferență cu preţul pieţei, măsura este nocivă. 
Salariul minim creează șomaj în rândul tinerilor și al muncitori- 
lor necalificaţi, iar cel maxim creează o criză de muncitori califi- 
cați. Apoi, s-a afirmat că, în situaţia de noninterferență, pragul 
salarial fixat de stat ar fi inutil. Acesta nu are efecte pentru că 
interzice lucruri care nu există. La aceste aprecieri am putea adă- 
uga că salariul minim (ca şi cel maxim) este nociv chiar şi când 
este inutil. Vom avea costuri administrative suplimentare. Va fi 
nevoie de o armată de specialiști care să monitorizeze creșterea 
sau scăderea unor preţuri pe care oricum nimeni nu le-ar fi cres- 
cut sau scăzut. Și este greu de crezut că această liotă de funcțio- 
nari va lucra pe salariul minim. 

TRATATUL ACȚIUNEA UMANĂ LA '70 DE ANI 


În 2019 se fac 70 de ani de la publicarea tratatului Acţiunea umană, 
iar pe 29 septembrie s-au împlinit 138 de ani de la nașterea auto- 
rului său, Ludwig von Mises. 

Nu e un lucru de laudă că, până recent, într-o fostă ţară co- 
munistă ca România lipsea din tipar opera principală a inamicu- 
lui numărul unu al socialismului, gânditorul Ludwig von Mises. 
Anul trecut, Institutul Mises România a publicat în print ediţia în 
limba română a acestui tratatul de teorie economică. De ce e im- 
portantă această carte? Lumea intelectuală europeană actuală nu 
mai e bântuită de spectrele lui Marx, ci de spectrele socialismului 
bun, non-criminal, tehnocratic. Statul nu mai este cel mai prost 
administrator, cum ne învățau liberalii odinioară, ci anumite for- 
me soft de socialism au rostul lor. 

Întrebarea care se pune e de ce socialismul e disfuncţional 
atunci când e aplicat pe întreaga societate, ca în cazul comunis- 
mului, dar e bun atunci când e aplicat sectorial, mini-zonal, cum 
ar fi în sănătate şi educaţie? Am înţeles de ce produce comunis- 
mul sărăcie? În genere, faptele pot fi explicate prin teorii bune 
sau teorii false. A devenit deja un truism să spui că lucrul cel mai 
practic e o teorie bună. Nu există un divorţ între teorie și prac- 
tică. Dacă o teorie e adevărată, atunci aceasta oglindește corect 
realitatea. Așa e făcută lumea. Dacă ecuaţiile pe baza cărora e 
proiectat un pod sunt adevărate, atunci podul va rezista. Dacă 
sunt false, podul nu va ţine. Lucrurile stau la fel şi în științe- 
le sociale. Comunismul nu a rezistat. Mises ne spune de ce în 
Acţiunea umană. 

Să ne gândim la argumentul calculului economic în socialism. 

Acesta e o noutate față de argumentele de secol XIX împotriva 
comunismului legate de stimulente. Un astfel de argument al sti- 
mulentelor spunea, de exemplu, că dacă plătim la fel un munci- 
tor bun cu unul slab vom avea o ajustare în jos a productivității. 
Salariul egal nu-l va ridica pe cel slab, ci îl va cobori pe cel per- 
formant. E un lucru care contribuie la sărăcia rezultată în comu- 
nism via scăderea productivității muncii. Potrivit argumentului 
calcului economic, comunismul nu poate face calcule economice 
de eficiență. De eficiență am nevoie pentru a nu risipi resurse. 

Ideal e să produc cât mai multe bunuri cu cât mai puţine 
resurse și asta a adus progresul în istoria umanităţii. Una e să 
fac o şosea într-o lună, alta în zeci de ani și cu mai multe re- 
surse. În mod obișnuit, pe piaţă compar costurile cu beneficiile 
sau costurile între ele și așa văd cu ușurință profitul şi mă decid 
pentru producția sau comercializarea unui bun. Preţul apare din 
schimb. Însă un schimb presupune cel puţin 2 producători. Ori în 
comunism am prin definiție doar unul, statul fiind proprietar al 
mijloacelor de producţie. În comunism am o voinţă unică. Toate 
bunurile sunt ale mele, dar nu mai știu cât costă. Prin urmare, nu 
am la îndemână criterii prin care să aleg varianta cea mai ieftină 
pentru a produce un bun. În comunism nu am preţuri reale, de 
piaţă, ci doar nişte etichete puse din burtă de niște planificatori 
centrali. Problema comunismului nu e că nu există ingineri ruși 
buni, ci că am 10 moduri de a face un pod și nu am criterii pen- 
tru a alege cea mai ieftină combinaţie de muncă, pământ, capital. 
Problema e una economică, nu tehnologică. 

Comunismul ar fi produs sărăcie și cu un dictator bun sau 
cu îngeri. În comunism ești ca într-o barcă în larg fără busolă. 
Probabilitatea de a ieşi la liman e spre zero. Cei care caută o sal- 
vare a comunismului prin automatizare, prin tehnologie, care se 
gândesc la nave spaţiale și Star Trek, nu prind miza problemei. 
Evident, aceasta nu înseamnă însă că o lucrare ca Acţiunea umană 
nu ar putea fi studiată cu folos şi de extratereștri interesați de în- 

ţelegerea cooperării omenești. Să ne gândim la conflictul marxist 
între muncă şi capital. Pentru Mises aici avem, mai degrabă, o 
cooperare între patronul și muncitorii aceleiași firme şi competi- 
ţie între muncitori sau între patroni. 

Cartea nu este relevantă doar pentru critica comunismului, ci 
şi pentru cea a socialismului democratic actual sau a intervenţi- 
onismului. Să ne gândim la crize economice cum au fost cele din 
1929 sau din 2008. În mare există 3 teorii ale crizelor: cea a lui 
Keynes, cea lui Milton Friedman și cea a lui Mises. În Acţiunea 
umană regăsim teoria Şcolii austriece de economie a crizelor. 
Aici, cauza declanșării crizelor este expansiunea creditului „din 
pix” realizată de către băncile centrale. leftinirea artificială, fără 
o economisire prealabilă, a creditului, induce în eroare o mul- 
ţime de antreprenori, făcându-i să creadă că anumite proiecte 
care nu sunt rentabile, de fapt, sunt. Aceasta se întâmplă mai 
cu seamă în sectoare capital intensive sensibile la scăderi mici 
ale ratei dobânzii, cum e, de exemplu, cel imobiliar. Rezultatul 
acestei distorsiuni create de stat e că se construiesc milioane de 
case pentru care nu există cerere, cum s-a întâmplat în criza din 
2008. Un alt avantaj al cărţii este că explicaţiile de aici sunt ex- 
tinse, spre deosebire de alte lucrări misesiene de popularizare, 
precum Economia în 7 lecţii. Mecanismul crizei implică efectul de 
manipulare a ratei dobânzii, care e un preţ, printre altele. 

Mises analizează şi efectele controlului prețurilor în cazul bu- 
nurilor obișnuite, care nu sunt create precum creditul, ex nihilo,. 
Să ne gândim la efectele controlului prețurilor asupra ofertei de 
medicamente. Un preţ fixat de stat sub cel al pieţei duce la dis- 
pariţia produsului de pe piață via scăderea ofertei şi explozia 
cererii. Tot de această problematică a controlului preţurilor ţine 
și salariul minim. Mises punctează cum un salariu minim fie este 
inutil, atunci când este pus sub prețul pieţei, fie creează șomaj, 
atunci când este stabilit peste prețul pieţei, afectând astfel mun- 
citorii tineri sau pe cei necalificaţi. 

Nu ne este mereu clară diferenţa între companiile private şi 
cele de stat când vrem să înţelegem disfuncționalitatea între- 
prinderilor de stat. Pentru Mises, instrumente precum profitul 
și pierderea explică eficiența managementului comercial, de pia- 
ță, motivat de profit, față de cel birocratic, motivat de urmarea 
de reguli și proceduri. Aceasta ne clarifică de ce funcţionează 
atât de prost o întreprindere de stat față de una privată, de ce în 
privat avem calitate mai bună şi prețuri mai mici. De e relevant 
acest lucru? Pentru că dacă oamenii înțeleg de ce funcționează 
prost Poşta, nu vor mai accepta cu aceeași ușurință o educație 
sau o sănătate de stat. În clipa de față, percepţia cea mai răs- 
pândită este că statul administrează prost o fabrică de şuruburi 
sau de ace de cusut, dar administrează bine domenii sensibile ca 
educaţia, sănătatea sau pensiile. 

Nu în ultimul rând, cartea este relevantă şi pentru critica sci- 
entismului, adică a copierii metodelor fizicii în ştiinţele sociale. 
Pentru un autor ca Milton Friedman, un susținător al scientis- 
mului în economie, faptele statistice mă scapă de ambiguitatea 
teoriilor, îmi spun care teorie e validă şi care nu e. Cum știu, al- 
tfel, a priori, dacă e bine, de exemplu, să subvenționez sau nu 
cutare sector? Cum ştiu dacă e bine să am sau nu, salariu minim? 
Empiric pot face acest lucru. Măsor anumite variabile, văd efec- 
tele şi așa selectez politica potrivită. Așa observ, de exemplu, că 
o subvenție are efecte nocive. Mises arată cum și faptele statistice 
sunt ambigue la rândul lor. 

Același set de fapte poate verifica teorii contradictorii. De 
exemplu, socialiștii vor spune că nordicii au rezultate bune dato- 
rită socialismului, liberalii vor spune că datorită capitalismului, 
ambele tabere invocând fapte statistice în sprijinul poziţiei lor. 
Nu pot fi însă ambele adevărate. Ori socialismul e adevărat, ori 
liberalismul. La fel se poate întâmpla pentru evaluarea efectelor 
unui salariu minim peste prețul pieţei. Într-un caz văd că a re- 
zultat șomaj, în altul, de exemplu, cu un an mai înainte, văd că 

şomajul a scăzut. Nu pot fi ambele adevărate. Un salariu minim 
peste preţul pieţei ori creşte, ori nu creşte șomajul. Ideea e că 
faptele statistice nu-mi spun care explicație e adevărată, pentru 
că le verifică sau falsifică pe ambele. You can prove anything with 
statistics! Strict empirist nu pot distinge o teorie economică ade- 
vărată de una falsă. 

Pentru Mises, adevărul unei teorii economice e mai degrabă 
imprimat deductiv via niște axiome simple de tipul omul preferă 
ceva mai devreme decât mai târziu, preferă mai mult decât mai 
puţin dintr-un bun, omul acționează etc. Acestea sunt „faptele” 
generale care stau la baza adevărului teoriilor economice, nu 
cele statistice obişnuite în care măsor de exemplu șomajul pentru 
a vedea impactul salariului minim. 

O altă problemă a scientismului e că în societate nu pot face 
experimente controlate pentru a identifica legăturile cauzale. În 
societate nu pot izola forțele socialiste de cele capitaliste așa cum 
într-un experiment de laborator pot izola efectul unei substanţe. 
Într-un laborator mă pot asigura că dacă voi combina clor cu so- 
diu rezultă sare. Aici ştiu că sarea e un efect al combinării celor 
două, nu al altceva care mai e pe acolo. Pot izola substanţele şi 
am o reprezentare clară asupra legăturilor cauzale. În societa- 
te sunt amestecate elemente de capitalism cu elemente de soci- 
alism. Acest amestec se întâmplă mai cu seamă în economiile 
mixte actuale (un alt motiv pentru care epistemologia lui Mises 
e relevantă) dar chiar și în totalitarism mai există rudimente de 
libertate precum piaţa neagră sau prețurile din afară văzute de 
planificatori. Ori asumpțţia scientismului e că pot face o astfel de 
izolare a factorilor şi în societate. 

Să ne gândim că un argument popular pentru socialism este 
apelul la ţările nordice. Citind Mises, înțelegem de ce aceste țări 
cu economii mixte sunt înstărite în ciuda socialismului, nu dato- 
rită lui. Chiar dacă am admite perspectiva scientistă, atunci când 
avem situaţii apropiate de cea a unui experiment natural, ca la 

cele două Germanii sau ca în cazul Coreei de Nord şi a celei de 
Sud, această situaţie ilustrează superioritatea liberalismului faţă 
de socialism, ca să folosim un exemplu invocat de Mises. 

Există riscul să preluăm termenul „liberal” în sens americă- 
nesc, „obamist”, unde liberalism înseamnă un fel de socialism 
cu față umană. Cartea lui Mises ne arată că liberalismul nu este 
o formă mai diluată de socialism, ci un alt mod de organizare 
a societăţii, unul centrat pe schimbul voluntar, pe proprietate 
privată, nu pe coerciția statului. Mises este un liberal clasic, nu 
un liberal „modern” sau cine ştie ce alt tip de socialist la modă. 
Cartea ne ajută să avem o imagine mai clară asupra relației socia- 
lism-capitalism. Paradigma dominantă din România actuală e că 
trebuie să plece un socialism rău, reprezentat de PSD şi să vină 
nişte socialiști buni. Acţiunea umană a lui Mises ne arată de ce 
această perspectivă este greșită. Politici precum salariul minim 
sunt toxice indiferent de bunele intenţii ale iniţiatorului. Evident 
că România poate avea ca ideal multă vreme socialismul bun. 
Citindu-l pe Mises, înţelegem de ce ar fi păcat! 


Acţiunea umană. Tratat de teorie economică, de Ludwig von Mises, 
Editura Mises România, București, 2018, 976 de pagini. 

CARANTINA OBLIGATORIE 


Argumentul etic împotriva carantinei obligatorii e destul de clar. 
Oamenii au dreptul la libertate. Singurele situaţii în care pot li- 
mita libertatea cuiva este dacă este infectat sau dacă am indicii 
serioase că este infectat, fiind astfel o ameninţare directă, iminen- 
tă pentru ceilalţi, adică situaţii de tipul legitimei apărări. Altfel 
nu. În punerea în carantină a persoanelor sănătoase nu avem 
astfel de situații. 

Cât priveşte argumentul economic, să lăsăm deoparte situația 
în care un sistem sanitar privat și unul privat de poliţie ar fi con- 
tribuit mai bine la aplatizarea curbei, limitând discuţia exclusiv 
la carantina obligatorie versus absenţa ei. Nu are carantina obli- 
gatorie rezultate mai bune relativ la cea voluntară? Dacă am fi 
avut o carantină voluntară, e uşor de admis că existau un număr 
suficient de cetățeni iresponsabili care să ducă la răspândirea vi- 
rusului. Coerciţia a făcut diferența, a dispersat lumea, a aplatizat 
curba. Toată lumea vrea aplatizarea curbei, inclusiv cei care se 
opun carantinei obligatorii. Nimeni nu vrea să moară oameni. 
Ca atare, carantina obligatorie este superioară economic, satisfa- 
ce mai bine niște preferințe, are rezultate mai bune decât caran- 
tina voluntară. Argumentul pare constrângător, decisiv. Sau nu? 

Să luăm acţiunea cuiva care merge la biserică în vremea unei 
epidemii pentru a lua lumină. Această persoană își asumă infec- 
tarea cu virusul, își asumă acest risc. Demonstrează prin această 
acţiune că are un scop mai important decât să fie sănătos și im- 
plicit decât aplatizarea curbei? Da. Însă o astfel de valorizare nu 
apare doar în situații de posibil martiraj sau de tipul timpului ru- 
gului aprins. La fel se întâmplă și cu cel care merge la hypermar- 

ket. Preferinţa de a nu muri de foame este mai importantă decât 
cea de a evita infectarea, decât aplatizarea curbei. Aplatizarea 
curbei nu ocupă întotdeauna primul loc pe scara noastră de pre- 
ferinţe. lar dacă preferăm aplatizarea curbei relativ la mersul la 
biserică, carantina voluntară îmi oferă opțiunea să nu merg, să 
stau acasă. Sunt exemple care arată cum carantina voluntară este 
superioară celei obligatorii. Răspunsul ţine de subiectivitatea 
preferințelor. 

Când interzic acțiunea de a merge la biserică prin definiție nu 
știu ce ar fi preferat omul cu pricina. Contează doar preferința 
coercitivă a agresorului, aplatizarea curbei. Îi știu preferințele 
numai atunci când îl las să acționeze liber. Așa văd dacă preferă 
beneficiile spirituale celor de sănătate, dacă merge la biserică sau 
stă acasă. 

Da, dar nu satisface coerciţia preferințele din viitor? Aşa 
poate fi situaţia cuiva care merge la biserică, ia virusul și regre- 
tă acţiunea trecută. Nu arată aceasta că binele cu forța ar fi fost 
bun? În caz de eroare o carantină obligatorie satisface mai bine 
preferinţele lui viitoare, chiar dacă le încalcă pe cele prezente. 
Acesta e cel mai greu caz pentru un liberal și el se aplică și la 
situaţiile de tip nanny state legate de fumat, alcool etc. Situația 
seamănă cu cea în care forțez pe cineva să ia un medicament 
care până la urmă e de acord cu medicamentul. Nu e bine în 
genere să restrâng libertatea cuiva pentru binele lui? Răspunsul 
este nu. Aveam opțiunea să nu merg la biserică și în carantina 
voluntară aşa cum am posibilitatea să mă las de fumat. Rămâne 
la latitudinea victimei dacă dă în judecată sau nu agresorul pen- 
tru că acum evaluează medicamentul ca bun, adică îşi modifică 
preferinţele față de situația coercitivă inițială. Important este că 
o carantina coercitivă îmi oferă doar posibilitatea să stau acasă în 
timp ce una voluntară îmi oferă ambele opțiuni. 

Un defect al pieţei libere e totuși că nu satisface preferințele 
coercitive, al celor care susţin interzicerea mersului altora la bise- 

rică. Şi aceasta e o regulă generală. De exemplu, dacă o majorita- 
te decide exterminarea unei minorităţi, acţiunea este incompati- 
bilă cu piaţa liberă pentru că ar încălca principiul non-agresiunii. 
Mai trebuie spus şi că o carantina obligatorie este obligatorie 
doar pentru cei care nu sunt de acord cu ea, care acum sunt o 
minoritate. Însă pentru fanii ei nu este coercitivă, ci este o obli- 
gaţie contractată voluntar. E ca și cum aș trece la adventiști şi aşa 
ader voluntar la regula că nu consum carne de porc sau cum aș 
adera la regulile unui club. Nedreptatea apare atunci când im- 
pun această regulă celor care nu sunt de acord cu ea, de exemplu, 
dacă aş interzice ortodocșilor să consume carne de porc. 

Așadar carantina voluntară e superioară celei obligatorii nu 
doar etic, ci şi economic. Preferințele și intensitatea lor se demon- 
strează în acțiuni. Pentru o persoană care stă într-o vilă și repro- 
şează isteric semenilor săi că nu se distanțează social suficient 
sau autorităţilor că nu intervin mai mult şi nu-și vinde vila pen- 
tru a dona banii cauzei aplatizării curbei, scopul păstrării vilei 
este mai important decât cel al aplatizării curbei. 

ROMÂNIA 


Institutul Ludwig von Mises România (mises.ro) a fost fondat în anul 
2001 pentru cercetarea comparativă a aranjamentelor instituționale 
din perspectiva filosofiei politice și economice a proprietăţii private 
şi a valorilor și tradiţiilor libertăţii. 

Institutul urmărește dezvoltarea conceptelor de cooperare și ar- 
monie socială, libertate, prosperitate, dreptate, la nivelul evoluţiei 
actuale a acestor concepte în Școala austriacă de drept şi economie. 

Prin studierea și promovarea paradigmei praxeologice, care se 
împletește în mod firesc cu etica proprietății private, Institutul suge- 
rează un aranjament social care s-ar putea numi „liberalismul coe- 
rent”. În această „ordine a proprietăţii private” maniera etatistă de a 
face lucrurile este înlăturată din sfera sănătăţii, educaţiei, monedei, 
transporturilor, comerțului și activităţilor economice în general, dar 
şi din domeniul protecţiei sau al justiţiei. 

În cadrul Institutului se ţin cursuri educative (Cărţi mici, idei mari) 
și seminarii de cercetare avansată (Seminarul Mises), se fac traduceri 
după texte fundamentale (Acţiunea umană) sau articole şi se răspân- 
desc rezultatele prin mijloace online (Publicaţia Ordinea proprietății 
private) şi tipărite (Colecţia Praxeologie și societate). 

Librăria Mises (mises.ro/librarie) este magazinul online de unde 
se pot cumpăra cărţile publicate în colecţiile Institutului Mises, ală- 
turi de titluri ale Şcolii austriece și liberalismului de la alte edituri. 

Murray N. Rothbard, 
Pentru o nouă libertare: Manifestul libertarian 


mises.ro/librarie/cumpara/pentru-o-noua-libertate-manifestul-libertarian/ 


Pentru o nouă libertate: 
Manifestul libertarian este răs- 
punsul lui Murray Rothbard 
la întrebarea „Dar cine va 
construi drumurile?” şi la veş- 
nicele ei surate care apar ca 
niște furii la cea mai mică in- 
vitaţie de respingere a Statului 


4 E Manifestul 
din punctele strategice pe care libertarian, 


le-a ocupat în societate. Dar 
cine va îngriji de sănătatea oa- 
menilor? Dar cine va impune 
limitele în care exprimarea li- 
beră va fi îngrădită? Dar cine 
va apăra persoanele, proprie- 


tăţile și națiunea? Dar cine va 
produce banii? Dar cine va educa tânăra generaţie? Dar cine va 
elimina poluarea? Şi, pentru a ne înscrie în duhul prezentului: 
Dar cine va institui stări de urgenţă și carantine? Dar cine va păzi 
imunitatea de turmă? 

Publicarea acestei cărți în format tipărit, pentru prima oară 
în limba română, ar fi fost oportună oricând. Cu atât mai mult 
acum. Pare că este cel mai potrivit moment pentru a ne oferi răs- 
punsurile corecte la mulțimea de întrebări fundamentale care ne 
apasă în această perioadă de criză. 

Cartea a fost publicată de Rothbard în 1973, în calitate de 
mentor al Partidului Libertarian american, care abia luase ființă. 
Este un manifest politic, dar cine crede că este doar un program 
de acţiune se înșală. Cartea stă la mijlocul celor aproape 20 de ani 


între care Rothbard şi-a publicat marile sale opere conceptuale: 
tratatul de economie Man, Economy, and State (1963) şi tratatul de 
drept Etica libertăţii (1982). Dacă cele două sunt dedicate în pri- 
mul rând cercetătorilor, Manifestul aduce concepte din ambele să 
lumineze problemele concrete și arzătoare ale societății america- 
ne. Putem spune că aveţi în față un scurt tratat de drept și econo- 
mie, aplicat celor mai importante probleme ale oricărei societăți. 
Capitol cu capitol, Rothbard se aproprie de o problemă, îi descrie 
istoria, explică principiile care ar trebui să o guverneze, arată de 
ce aranjamentul instituțional existent nu reușește să rezolve acea 
problemă pentru că încalcă principii economice sau legale și su- 
gerează cum ar fi rezolvată acea problemă într-o lume liberă. 
Această hotărâre de a urmări principiile până la ultimele 
consecințe, cu strălucirea și rigoarea care îi erau caracteristice, 
îl pune pe Rothbard în poziţia de Mr. Libertarian. Situarea poli- 
tică a lui Rothbard nu e nici doar la stânga, nici doar la dreapta. 
Libertarianismul lui Rothbard ia calea regală. Este vechiul libera- 
lism în căutarea purității, a coerenţei fără rest. Într-o veselie ino- 
centă, dar conștientă de geniul său, invadează și stânga şi dreap- 
ta. De la stânga taie prostiile colectiviste şi păstrează libertăţile 
civile, dreptul asupra propriului corp şi pacifismul, de la dreapta 
se descotorosește de militarismul truculent sau de finanțismul 
fraudulos și păstrează libertăţile piețelor. Sinteza lui are ambiția 
de a se conecta la tradiţia liberalismului clasic şi de a reînvia în 
ea radicalismul libertăţii fără rest. Pentru Rothbard, singura cale 
spre viitor este printre Scila „liberalismului” modern de stânga 
(care, în lumea anglo-saxonă, a şi furat cuvântul, pervertindu-i 
sensul clasic) și Caribda conservatorismului pentru care dreapta 
înseamnă mai degrabă războaie, cumetrii şi moralitate cu sila. 
Oricine are nevoie de o terapie cu radicalismul argumentat al 
lui Rothbard, pentru a se detoxifica de multele erori care otrăvesc 
opinia publică sau măcar pentru a-şi justifica mai bine obiecțiile. 


Murray N. Rothbard, 


Ce le-a făcut Statul banilor noştri? 
https://mises.ro/librarie/cumpara/ce-le-a-facut-statul-banilor-nostri/ 


Suntem în plină criză epide- Murray N. [RI 
miologică și la orizont se arată E LE-/ 
o criză de producţie dublată 
de o reacție inflaționistă din 
partea guvernului și autorită- 
ţilor monetare. Există un risc 
ridicat de inflaţie și de inves- 
tiţii neprofitabile generate de 
creditul cu dobândă zero. De 
aceea, reeditarea acestei cărți 
este acum mai oportună ca ni- 
ciodată, pentru că este nevoie 
ca oamenii să înțeleagă care 
este natura banilor, care este 
rolul lor în economie, de ce 


avem nevoie ca moneda să fie 
produsă liber şi ca socialismul monetar să fie respins, din minţile 
oamenilor mai întâi, apoi din societate, prin abolirea sau limita- 
rea drastică a instituţiilor care îl impun. 

Ce le-a făcut Statul banilor noştri? este fără îndoială cea mai 
bună carte de introducere în problematica monedei scrisă vre- 
odată. Ce sunt banii? Cum apar ei şi la ce sunt utili? Ce sunt şi 
cum funcţionează băncile? Care-i rolul Băncii Centrale? Şi mai 
ales care-i rolul Statului în toată această afacere? sunt doar câteva 
dintre întrebările la care Murray Rothbard răspunde magistral 
- atât pe gustul celui mai exigent specialist, cât şi pe înţelesul 
oricărui om inteligent, dispus să-şi pună mintea la contribuţie 
pentru a înţelege realităţile care îl înconjoară. Și răspunsurile nu 
sunt — garantat — parte a locurilor comune, îmbâcsite, neclare și 


fals sofisticate ale discuţiilor monetare (şi economice, în general) 
cu care cititorul român este obişnuit. Că moneda este o marfă ca 
toate celelalte şi nu „simbol”, „convenţie socială” sau „atribut al 
suveranității naționale”; că, prin urmare, ea ar putea fi furnizată 
la fel de bine în același regim cu roşiile, ciocolata și guma de mes- 
tecat — la piaţă; că băncile operează cu „rezerve fracționare” — nu 
fac distincţia între depozite şi credite, dând cu împrumut inclu- 
siv resursele pe care ar trebui să le ţină „la vedere” — fiind prin 
aceasta inerent falimentare; că Banca Centrală nu este altceva de- 
cât temelia acestui deloc onorabil aranjament etatist-bancar; că în 
plus, ea nu facilitează decât exproprierea unei mari părţi a popu- 
laţiei prin taxa ascunsă a inflației, în beneficiul statului și al clien- 
telei acestuia; că, atât istoric cât şi teoretic, cel mai viabil sistem 
monetar a fost, şi ramâne, etalonul aur clasic — toate acestea, și 
multe altele, devin clare după lectura micului tratat rothbardian. 


